老母:「你快啲執好晒啲野佢呀難得今日放假，時間又唔係多平時返工又話放假先執依家放假掛住上網」我:「係喇係喇係喇」跟住我就好唔情願咁樣離開我張電腦枱，坐咗落地下度執野大家都明啦，老母呢種生物真係相當長氣你一日唔做嘅話，佢就見一次講一次講到你肯做為止我依家咁大個，出咗嚟社會咁多年，佢都重係用呢種方式對待我唉算數啦唔上網住喇陣間執完先慢慢上，費事又俾佢講咁耐咁其實我要執咩呢話說我老豆唔知係咪發咗達無啦啦話要搬屋大家冇睇錯呀我依家重係同緊兩老一齊住，鬼叫小弟窮咩好彩佢地話唔使俾家用如果唔係我真係食屎都唔掂到時真係自給自足唔知各位巴打絲打有冇試過搬屋啦，或者冇試過都會明一樣野，就係執野呢個行為係好撚麻煩將所有野拎出嚟，跟住就逐件逐件睇下，邊啲要邊啲唔要啦呢個時候就係問題事關我就好吊兒郎當嘅呢件又想留嗰件又唔想揼，搞下搞下，即係全部野都唔撚使揼最大問題係，咁樣會搞到拎嗰陣好撚重丫嘛已經唔講擺唔擺到落去問題，所以真係好煩最慘下個禮拜就要搬，其實佢兩個一早講咗邊日搬不過你知啦，大部分人都係deadline fighter好明顯我都唔例外尋日話今日，今日話聽日，結果冇一日有做完全係拖延症嘅徵狀不過我知只要我一日未執，老母就一定會行過嚟搵我行過嚟搵我嘅話咁就大鑊，萬一俾佢見到我啲珍藏即係擺喺床下底兼且用一個箱裝住嗰啲呢就真係水洗都唔清，老豆見到都唔係好架喇佢一定係咁煩我嗰個係邊個嚟我唔講佢就會同老母篤灰，我講咗佢就會拎咗嚟睇睇完跟住又喺度屌唔靚咁就唔好啦係咪先所以我每次執野都係閂門講起又講，依家道門重係開緊，即刻閂咗先。完之後就將所有野倒落地下你又唔好話喎真係冇乜塵好彩啫如果唔係又要做多幾步跟住就梗係喺度睇下邊啲要邊啲唔要啦，一嚟就見到張成績表梗係唔要啦又唔係叻過人，跟住見到塊獎牌喎打死都keep住先我又唔係叻，呢世仔都應該冇乜機會再拎多一塊，唔使諗一定係留唔逐樣逐樣講喇，費事你地又話我拖字數嘥時間總之就分咗兩堆啦，一堆要一堆唔要好撚簡單點樣決定邊啲要留低其實都唔係好難啫有啲野，知道唔會再有第二次咁咪留低，可以買得返嘅，咁咪唔要囉，唔係好難判斷啫整咗個幾兩個鐘，大致上都搞掂晒，終於可以攤喺地下休息唔係講笑嗰下真係好撚爽終於搞掂一樣咁麻煩嘅事，當然啦，如果係咁易搞掂就唔係叫執野啦你梗係會覺得有野睇漏，跟住又要重新望一次，於是，攤咗幾秒之後，又要起身繼續執落去先望一望電腦枱，睇下有冇特別野之後就睇埋張床，都係嗰啲啦，被呀枕頭呀毛巾呀咁樣當然重有一個陪咗我唔知幾多年嘅鬆弛熊公仔啦，呢個又係唔揼得，係一定唔可以揼， 又係買都買唔返，睇埋床頭，立立下，就見到一個裝住3287粒幸運星嘅玻璃樽冇多冇少，一定係3287粒，原來我都好耐冇咁樣望住呢樽野以前好鍾意望，去到有一刻原來會唔敢望，明明就唔知有乜咁特別都唔知點解要投放咁多情緒落去一樽咁普通嘅野身上，驀然間醒起好多好天真嘅承諾，不過又有邊個冇曾經天真過丫屈指一算，係喎原來差唔多時間，可能睇緊嘅你地唔明我講乜不過都係嗰句啦，睇落去嘅話，咁就可以解答到呢刻嘅疑團縱使劇情可能會比較悶，甚至會有唔少雷同之處，都仍然希望各位會支持下小弟啦可以肯定嘅係絕對唔會走數唔講咁多廢話即刻開始講故仔。

每個故事開頭都係自我介紹先架啦今次亦都唔例外我就叫做張偉傑好明顯同藝人張衛健係好撚似由細到大好多人都係咁樣講，每次我都要澄清我係偉人個偉，傑出個傑你諗下呢兩個形容詞幾正面又偉人又傑出當然啦我係冇問過老豆老母，究竟係亂咁改定還是真係我頭先嘅意思算數啦唔好理咁多總之每次澄清我都係覺得好撚型講完名就梗係講其他野啦，話說我就啱啱經歷完會考都拎到一個唔錯嘅分，既然係咁當然係繼續讀落去慶幸我個分唔錯，所以唔使轉去第二間學校繼續留返喺原校，我拎到一個唔錯嘅分唔係因為我醒呀屌真係捱更抵夜刨足全日咁樣拎返嚟記得上年中五，每日就係不斷咁樣溫開夜車就少不免，機同埋飛機都冇打將所有精力集中落去溫書度·唔係講笑真係幾撚辛苦，鬼叫唔醒咩冇計啦點都好啦依家總算成功咗，咁就唔好諗返以前嗰啲衰野喇身邊有兩個比較friend嘅朋友，點為止比較friend即係一齊行嗰陣唔會冇野講嗰種囉講埋啲濕鳩野得佢地會明會笑最離奇係咩呢就係呢兩個大家都唔friend不過就各自同我好friend，係咪好複雜呀喺度開佢地名先啦費事越講越亂一個就叫做司徒講起上嚟其實識佢個過程係好特別當年第一年同佢同班，發現佢好鍾意問人地佢自己威唔威水，型唔型好撚無聊架講單野俾你地知佢以前喺班房揼垃圾嗰陣呢就唔鍾意行出去揼淨係鍾意坐喺個位度好似打籃球咁樣將舊垃圾揼出去如果揼中咗就會問人地我威唔威水呀基本上佢做乜都係咁樣久而久之就覺得呢條友幾搞笑咁就friend咗點解我會話係以前呢因為佢會考唔夠分唔可以原校升讀咁就被迫離開呢間學校新學校同我依家呢間學校距離唔算好遠，勉強都可以叫步行到我又覺得雖然依家唔係一齊返學，不過如果真係想keep嘅話都唔會keep唔到嘅除非佢唔想啦哈哈不過早一兩個月都話過每個禮拜六都會出嚟見一次利申真係唔係gay佬我地出嚟都唔係話做啲乜淨係行街啫唔使諗咁多天馬行空嘅野另一個friend就叫做呀澤啲人叫佢全名多，係我鍾意叫佢做呀澤啫呢個我識得重耐中一已經識，咁就Friend到依家佢會考都夠分所以唔使離校，不過就唔同班佢讀文科我讀理科其實我同佢又係好撚無聊上到去中四有一日同佢講，不如大家扮野跟住佢問我扮乜野跟住我就話喺學校少聯絡好似拍戲咁樣兩條友表面冇乜交談不過其實每一晚返到去都會一齊打機因為晚晚都係得我地兩個玩一隻冇乜人玩嘅game邊隻就唔講喇總之當時就唔多中學生玩所以唔使驚俾人見到我同佢玩跟住有啲人真係以為我同佢依家冇聯絡你問我點解要咁樣玩真係答你唔到純粹覺得型哈哈各位屌細力啲，甚至依家我地嘅關係都係咁樣話說我地係同一幢寫字樓未去到隔離位不過都叫做同一team當然啦全公司都係冇人知我同佢係識咗超過十年啦可能係佢入先過我年幾，所以我地個leader就唔記得咗我同佢其實係同一間中學cv係有寫嘅不過好明顯就冇拎返出嚟睇啦當然啦佢問到嘅話我就話唔認得架喇，大家表面都係冇乜交談不過只要一出公司上到去交通工具就whatsapp今晚幾點打機嗰種有幾次真係轉唔切口叫咗佢做澤好彩隔離冇人先至冇俾人發現，跟住先叫返佢全名你知啦出咗嚟做野俾人知識咗咁耐，係一件好煩嘅事大家都明白返工需要帶一個面具費事節外生枝所以就咁樣好彩幾年以嚟一次都冇俾人拆穿過我同佢就繼續咁樣扮野扮落去，返到屋企順便屌下啲同事交換下又情報咁又一日，中學生涯計最friend嘅應該係呢兩個人。

終於都可以講返以前嘅事喇九月一號，相信每一個中學生第一件會做嘅事，就一定係撳熄個鬧鐘再瞓過當然老母都唔會咁順攤佢聽到個鬧鐘響就會行入嚟做人肉鬧鐘今次呢個冇得撳停呀如是者就好快起咗身喇講開又講丫，我就好唔鍾意遲到唔知點解由細到大都係咁樣無論返工返學，抑或係約咗朋友都好啦永遠都係好想準時去到週不時都提早出門，明知對方唔會因為你遲而發脾氣都好啦，唔知點解會咁樣所以我所謂嘅賴床其實都係賴幾分鐘啫講完一輪廢話，又睇埋香港早晨早就門口喇我就鍾意自己一個返學毒撚我就一定係啦不過重有好多原因嘅，事關我朝早唔鍾意講咁多野咁樣你幾個人行冇理由唔講野架嘛有見及此我就選擇自己一個返就算反正返到去學校都見架啦大約行咗三四個字就返到開學日梗係拿拿臨上去班房先好多朋友耐冇見有排吹，嗰啲朋友唔算深交啦不過都算啱嘴型嘅其實咁就好夠開學大致上都係嗰啲例牌野啦，都係要先落去禮堂，進行開學禮跟住上返嚟選班會又或者係開簿搞到咁上下就放學，每年都係離不開呢幾樣野，我好相信今年亦都係咁樣或者呢個時候我嘅未必知，今年會發生一件事足以改變我一生。好快就聽完開學禮跟住選班會，開簿搞咗一輪之後就聽到學校鐘聲響起咁就二話不說執書包即刻走人順便同幾個friend食飯(之後未必成日會出場咁就唔俾名佢地喇)，正當我準備走嗰陣就有個人行過嚟搵我放心唔係女仔嚟嘅係我地班會嘅主席咁究竟行過嚟搵我做咩呢，我見佢又好似好認真咁樣即管留低喺度聽你講咩先主席:「傑仔，有樣野想問下你」我:「你想問咩呀」主席:「今年我想選學生會，亦都搵到一堆人搵不過暫時重未夠有冇性趣」我:「屌你啦你個樣好似講到我一定入咁樣」主席:「又唔好咁講」我:「笑到你幾衰做乜無啦啦玩呢樣野」主席:「你知我地學校不嬲都係中六當選學生會我地今年就係中六，咪試下囉」我:「但我乜都唔識做喎講明先我好撚懶」主席:「知你啦屌我就係想搵幾個人做同一個位咁樣每個人咪做少啲啱晒你呀屌」我:「係咪撈埋隔離班」主席:「梗係啦淨係我地班唔夠人呀同埋搵多啲班先可以吸多啲票」我:「使唔使我幫你偷投票紙」主席:「戇鳩咁我預埋你架喇喎」我:「有冇女架」主席:「梗係有啦冇我都唔做啦」我:「你個仆街主席」主席:「你夠膽講你唔係咩」我:「你啱你啱」主席:「咁好啦，聽日留低開會」我:「未當選就開會」主席:「好多野要傾呀。」我:「我要返屋企睇多啦a夢喎」主席:「屌你啦我信唔信你呀唔係睇鹹片」我:「你啲思想太混濁唔同你講野講真真係走先聽日先講」主席:「好拜拜」從來冇諗過一個學生會有咁大影響力，唔係講笑，對我嚟講真係冇誇張依家諗返起，究竟當初有冇做錯決定呢我都真係答你唔到，凡事有得有失，回憶係冇實質重量，我唔知點樣去秤邊一面多啲以前我問過自己呢條問題，估唔到多年之後嘅今日，自己一樣都係唔識答。

唔係話咩呀嗰陣我覺得我地係贏唔到咁易做學生會咩亦都係因為咁樣諗，所以就求求其其應承咗主席諗住一定選唔到依家咪氹下佢開心囉哈哈我曾經諗過叫埋呀澤一齊入嚟搗亂不過開頭嗰陣已經講過啦，我同佢喺學校刻意保持少啲聯絡好多人以為我地依家唔同班就唔friend咁就費事搞咁多野同埋都有問過佢佢話唔想玩我鳩吹話有女喎佢都係唔制條撚樣重懶過我淨係叫我如果當選到要益佢喎真係太天真邊有咁易當選，所以都係話好呀好呀就算喇喺呢個話題上面都唔多野講咁就冇特別講落去，去到第二朝，一朝早就見到主席話今日記住留低開會放咗學去6b班集合喺度講下先，我地中六得四班6a係文科，6b6c係理科，6d就係商料，而我就係6c班嘅呀澤佢係文科仔自然就係6a班啦一聽到主席話放咗學之後要去6b班集合，咁就梗係屌佢啦我:「有冇搞錯你係主席竟然去人地班房」主席:「你知呀邊個佢係6b班呀嘛費事要佢行咁遠啦」呀邊個其實係佢鍾意嗰個女仔對故事唔重要所以唔俾個名佢喇，佢單戀人啫我:「隔離班都話遠佢就係人我地就唔係人大佬你係主席梗係要俾個下馬威人地睇啦」主席:「唔緊要啦都係一樣啫」見佢個死人樣笑到烚熟狗頭咁樣都知講落去係嘥氣所以跟住都冇理佢，同埋諗深一層6b都係隔離班行過隔離都唔係好遠啫十二點幾我地就放學，點解咁早放事關每一年九月第一個禮拜都係放早，中一至中七都係見到隔離班重未放學，亦都相信集合一堆人都要花啲時間所以就二話不說落去樓下買包朱古力奶一陣一路聽可以一路飲簡直係人生樂事買落去上返嚟都要兩三個字時間啦，上到嚟竟然見到班房得兩個人有一刻我諗緊今次係咪只係一個玩笑，邊有人選學生會呀戇鳩仔跟住我就諗，我呢條毒撚邊值得人地玩我冇野嘅冇野嘅，所以就好快衝咗入去班房我:「班契弟呢去咗邊呀」xx:「佢地話去第二個班房呀話下面嗰層嗰個房大啲喎我兩個就喺度等你一齊落去」依家同我講野嗰個就係映彤呢個女仔小弟中一已經識佢，好記得係中學第一個坐我隔離嘅人而大家都知，中學雞一坐隔離就會唔知點解鍾意咗人架啦我都唔例外，我同佢中一至中三年都同班大家都係揀理科(講明先真係唔係夾定)我又未癲到明知唔鍾意理科都為咗佢揀，結果上到高中就唔同班鍾意佢應該都有兩三年嘅事我一直冇同佢講，唔知佢feel唔feel到啦你問我我就覺得佢應該當我係friend啫，就係咁所以我一路都冇講，未去到話真係好friend不過私底下都約過幾次出嚟佢係嗰種典型好得人鍾意嘅女仔溫柔，善解人意，唔可以話去到好靚不過係好得意嗰種有條馬尾仔，同埋皮膚幾好淨係以上幾樣都夠受人歡迎啦，不過依家唔關我事嚕因為上年已經做咗人地女朋友我好記得聽人講嗰陣個心係離咗一離，有啲錯愕，不過再諗深一層都正常嘅條件咁好嘅女仔重要係單身，邊有可能冇狂風浪蝶丫我又唔會好嬲因為自己都冇爭取過冇得怪人嘅不過嗰陣暗自同自己講唔好再停留喺佢身上，我又唔係嗰啲搶人女朋友嘅人搶都要講資格我當我有都唔會做呢啲野，到時受盡千夫所指承受唔起呢啲群眾壓力既然係咁就不如提早抽離鍾意佢嘅地步又未去到無了期等嗰種，當然啦唔係話move on就move on見到佢話完全冇野邊有可能不過程度真係有所減退，當係一個識咗好耐嘅朋友咁囉頭先咪講班房有兩個人嘅，一個係佢另一個咪就係佢男朋友，叫做Felix幾好人問佢做乜都得，屌屎忽就唔知因為我唔會問佢四眼仔嚟好似時下文青咁樣喺埋一齊都算啱嘴型有計傾嘅，不過我真係覺得我靚仔過佢囉哈哈我:「咁真係唔好意思我啱啱衝咗入嚟阻住你地添」跟住當然係俾一個會心微笑佢Felix:「你諗啲咩呀」我:「你諗咩我咪諗咩」映彤:「識咗你幾耐一見你呢個樣就知諗咩啦肯定係唔慌好野 」我:「望個樣就知我諗乜真係犀利」映彤:「咁多年同學乜都知道晒啦叻仔好喇等埋你就可以一齊去下面喇。我:「你兩個行先啦我跟住尾就得」Felix:「都唔知你講乜」我:「繼續扮啦放心我唔會做電燈膽」Felix:「咁就乖仔」我:「屌又要俾人放閃」Felix:「你想放你都得嘅啫」我:「冇你咁靚仔呀Felix哥」Felix:「聽到未呀映彤佢都話你男朋友我靚仔」映彤:「我地呀傑哥講野你都信」我:「不嬲都誠實」只係嗰陣對住你唔係啫哈哈。

我同映彤最接近嘅一次大約要數到去中三嘅時候記得嗰陣係考完學期尾個試放緊假嘅日子嚟嘅，有日我就膽粗粗打俾佢問佢出唔出嚟睇戲呀唔係呃你原本真係冇諗過得可能由細到大我都被灌輸一個概念，冇期望就冇失望所以凡事都係睇得所謂客觀啲萬一結果真係唔如意嘅時候，都唔會咁唔開心丫嘛可能我真係好怕願望落空嗰個感覺調返轉講又有邊個唔怕，跟住佢好快就覆我冇問題，咁就正啦係咪先原本重諗緊點樣包裝得好啲依家唔使煩一野就搞掂，輕鬆快捷咪好囉去到第二朝，唔係講笑真係冇乜點樣大執唔通我著件西裝去睇戲咩戇鳩實俾人笑到面都黃我就冇咁嘅自信，所以都係求求其其啦牛仔褸黑色扯布褲應該唔係好毒啫(我估)我記得係睇愛情片不過唔記得講乜，因為我覺得好悶淨係記低邊啲邊啲位出到嚟有得講下，假如佢真係問都可以鳩噏下噏唔出咁就大鑊，好彩最後佢冇問我淨係話結果好sad咁我咪話係呀係呀係呀咁樣囉應該察覺唔到嘅跟住落嚟都冇乜特別，都係食飯行商場最後返屋企咁樣啦，直至送到佢返去佢屋企樓下嗰陣佢無啦啦問咗我一條問題。映彤:「做乜今日無啦啦約我出嚟呀」我:「又唔係第一次約好出奇咩」映彤:「平時都係去附近咋嘛今日出到旺角睇戲喎梗係有唔同啦」我:「咁我想睇戲呀嘛」映彤:「唔約你啲friend呀澤，司徒都可以陪你睇嘅啫」我:「約佢兩個不如自己去睇你諗下兩個男人去睇一套愛情片，幾核突呀」映彤:「可以睇第二套嘅啫」我:「唔係喎我淨係想睇呢套咋喎」其實梗係唔係啦係之前聽佢講過話鍾意睇嗰套愛情片先至睇啫記得嗰陣問得好婉轉點樣問唔係重點啦，總之就問到，映彤:「你大把女都可以約其他女啫」我:「唔好玩啦映彤姐電車男邊有女得你肯出嚟咋」映彤:「係咩原來我做咗好人呀」我:「梗係啦得你一個肯應承我陪我睇咋其他人識我老鼠」映彤:「咁我都就嚟唔做好人喇」我:「唔係呀話你講真架」映彤:「真呀」跟住佢就擰轉頭走咗其實單野都發生喺幾年前不過以同佢嘅經歷嚟講，呢一單係最深刻，跟住唔知點解我覺得佢有意無意想避開我未去到野都唔講嗰種只不過真係少咗交流，再過多年幾兩年之後就知道佢同咗Felix拍拖跟住開始喺走廊見到都會有計傾，見佢喺廁所出嚟就問佢係咪口渴所以要喺入面飲水定係肚餓所以要食屎之前真係冇架我有同過呀澤同埋司徒兩個講過呢件事，佢兩個都不約而同話我係戇鳩仔人地講到咁出面，點知我喺度拉拉扯扯唔得老實佢兩個覺得映彤之後點解佢要避開我就係以為我對佢冇意思所以就索性花少啲時間喺我身上喎自此我就決定，再有一次機會嘅時候，唔可以好似今次咁吊兒郎當每個人衰過，之後嗰一刻梗係會雄心壯志架啦，口出狂言都係無法避免 好明顯我就係呢種戇鳩仔。

之後我就跟佢地去下面嗰個班房啦一入到去就見到好多人已經坐咗喺度大約十幾個到囉有男有女我都冇乜點留意有冇邊個特別靚，入到去搵位坐低就算跟住就見到我地嗰個主席扮晒大支野喺度周圍講啦又話呢樣嗰樣，講到好似贏梗咁樣跟住有班我唔知係真心膠定係假膠啦竟然喺度附和佢係咁話主席好野，主席冇得頂我地個主席要面聽到佢地講啲咁嘅野梗係爽死啦個樣衰到呢老實講我真係好想笑不過你知啦，我入到去都係負責打醬油又唔係做大嘅咁就唔落佢面啦一陣我俾人屌死安頓好之後就睇下有邊個女同學有份入有幾個都唔錯喎好多都係同一級總算個廢柴主席冇鳩噏真係有女唔係純粹水我入嚟不過就唔係好熟唔緊要嘅，靠呢啲濕鳩學生會好易就玩得埋完全唔覺得係一個難度，跟住佢地開始講每人嘅崗位好彩一早同佢講叫佢求其俾啲野我做就可以千祈唔好俾啲重要野，我入嚟hea下玩下嘅啫越容易就越好好彩佢話得，重要串返我喎放心啦重要野梗係唔俾你做啦屌佢丫使唔使咁串嘴算數你係大佬，我冇得出聲一定係你啱晒跟住條撚樣公器私用，特登揀佢鍾意嗰個女仔做副主席咁就名正言順同佢一齊拼搏順便增進感情唔知個女仔知唔知呢條友立心不良呢不過依家諗落都正常嘅，調返轉我係佢我都會咁做哈哈。大約傾咗個幾鐘，終於都傾好晒每個人要做啲乜野有啲之前冇提過係邊個就唔講啦，費事講咁多人你地亂晒唔知邊個打邊個映彤就梗係要提啦哈哈，即使佢已經係人地嘅女朋友都好始終都係會有意無意咁樣去望住佢見佢就嚟望返過嚟我呢邊就即刻移開視線，佢應該唔會發現嘅熱戀中嘅情侶，眼入面當然只係得對方啦，點會有時間有心機去理其他無聊人啫又或者咁樣去偷望佢已經變咗係一個習慣，以前同佢同班嗰陣就梗係喺班房望佢啦即使有時係近如坐隔離都好，唔知點解個視線都重係停留喺佢身上去到唔同班嘅時候，你知啦中學雞會有嗰啲講座架嘛，全級都會喺禮堂嗰度坐定定，我做嘅野同我以前坐喺佢隔離嘅時候，一樣冇分別可能我都係睇得戲多，覺得咁樣望住好撚型咁就有樣學樣，不過以前嘅我從來都唔知，戲入面係男主角咁樣做，不過現實上我自己唔係只係我以為我係啫唔係都唔緊要，最可悲係自己以為自己係直至到佢拍拖嗰陣我先至驚醒，唔好諗咁多啦傻仔好在，後知後覺都好過不知不覺，冇繼續催眠自己依家我偷望佢，只係因為我唔能夠光明正大咁樣望住佢我更加可以肆無忌憚咁樣偷望添唔係我大膽咗，只係佢根本唔會留意到坐佢對面嘅一個無謂人所以我先放膽啫，有時我都唔明白自己，究竟我自己係放唔低，定其實只係變咗一個習慣佢喺度就偷望佢啦咁樣，證明我都好唔了解我自己，連一條咁簡單嘅問題都答唔到我又唔可以同人講喎，呢啲野點講得出口，其他人又點會知我諗乜，所以都係唔理咁多啦，盞自己拎嚟煩講咗咁耐都未講佢做咩崗位映彤同埋佢男朋友係做宣傳佢話佢兩個知名度高喎人又nice樣亦都唔錯梗係做外交嗰範至於我做乜去到最後原來係做文書當然亦都係因為太多人嘅關係，所以唔止我一個人做呢個位重有另一個女仔一齊做而嗰個女仔，就係叫做筱瑜。

我同筱瑜一向都唔係好熟冇記錯咁多年都冇同過一班但我知佢中一嗰陣已經喺度讀，我唔係好留意佢，當然就唔知佢平時係點啦梗係啦一直以嚟我都係掛住留意映彤邊有特別去理佢啫，佢俾我嘅印象係一個好靜嘅女仔唔多講野，靚就幾靚架眼睛水汪汪有條長辮仔前面多數係齊陰又或者斜陰皮膚好白淨女仔嚟講都算高不過真係冇交集平時佢好cool分分鐘連我係邊個佢都唔知好少見佢會笑，我冇記錯佢係同映彤同一班大家都係6b，換句說話嚟講，即係同我一樣都係理科不過唔同班咁解啫佢嚟嚟去去都係同女仔玩多以我所知同映彤關係都唔錯反而男仔就冇乜邊個同佢friend，因為聽好多男仔講話佢真係好cool好多人都試過食閉門羹同埋重有一點係講你都唔信嘅就係佢同司徒係有親戚關係好似話係表妹定唔知表姐我識佢第一日嗰陣已經有講，不過你知啦嗰陣我冇興趣淨係一味掛住映彤筱瑜係佢表妹定表姐關我撚事咩所以冇去追問落去，當我知道要同佢做同一個位嘅時候，咁就下意識望一望佢啦好快佢望返住我你知啦毒撚同人鬥望梗係會唔知點架嘛，結果就戇鳩鳩咁樣微笑生硬到不得了其實嗰下真係有啲尷尬估唔到佢會feel到有人望住佢，跟住佢就禮貌上俾返個微笑我不過好快就收返變返cool爆嗰個樣，唔係講笑佢唔笑嗰個樣真係好冷漠眼神空洞，我唔識讀心所以唔知點解啦都唔知遲啲拍住佢一齊做會點，靚就幾靚不過真係好擔心相處方面兩個人一齊但乜都唔講好悶架嘛，淨係諗下都知個氣氛幾差無啦啦撩佢又驚佢唔鍾意喎，所以都係唔好搞咁多野安分守己做一個文書就算，如果係映彤就好啦哈哈一定唔驚冇野講。跟住落嚟都要準備學生會嘅野啦一個禮拜有幾日都要留低，我呢個崗位話就話叫做文書講得衰啲即係打雜屙屎唔出都關我事可能依家重係啱啱開始，再加上都未開始選，其實要寫嘅野真係唔多佢地落咗order，話大部分內容都係由筱瑜寫因為佢手字靚喎咩意思丫依家又唔直接屌我寫字核突不過都好，唔使寫咁多野交晒俾佢不過講真佢啲字真係幾靚嘅我拍埋去可以收皮，唔怪得佢地咁樣安排筱瑜佢又好奇怪喎真係冇叫我幫手，係一次都冇每次都係佢寫有時見佢寫咗好耐，都問佢使唔使幫手呀咁樣每次都話唔使喇我自己搞掂唔攰呀咁樣唔緊要，咁佢都咁講我咪索性袖手旁觀囉哈哈於是我就俾人點去做埋啲死人野同一個打雜完全冇分別冇筆就搵我去買，口渴就叫我落去樓下小食部肚餓就叫我去附近士多執啲野返嚟有次重搞笑，唔記得邊q個男仔要爆石跟住無啦啦叫我我心諗關我叉事咩又唔係我爆亦都唔會幫佢抆屎架喇咁搵我做咩事呀咁樣，跟住原來叫我出去買廁紙因為廁所冇廁紙喎跟住我問佢其他人冇咩，嗰陣又係衰嘅得男仔喺度啲女唔知去咗邊度，結果五六個男人，竟然冇一個係有一包廁紙喺身結果就叫我出去買好彩係入大數啫頂佢個肺如果唔係真係俾班撚樣食窮我，依家我地重係喺籌備階段未有得投票，我見佢地如火如荼咁樣真係好似好有信心當選，你問我就梗係想佢地炒粉啦因為當選唔到就即刻解散，代表我終於可以脫離雖然打雜其實唔辛苦，唔使用腦又辛苦得去邊不過有得揀梗係想唔做啦哈哈，想快啲返屋企打機丫嘛俾人知道我咁樣諗死梗，竟然倒自己團隊米好彩我呢啲薯仔角色冇人問我啫。

好快就去到投票日記得嗰日早會話，由朝早九點去到晏晝四點係投票嘅時間講下所謂嘅對手先嗰年好少團隊參選計埋我嗰隊騎呢隊得三隊人玩其中有一隊聽聞校長唔多鍾意話佢地啲行為舉止過於走上潮流嘅尖端喎簡單講即係太前衛同埋嗰日個問答大會表現得唔好個主席俾人辣㷫咗，公然喺個台屌人其實屌人都唔係問題，最弊佢講咗粗口重要夾硬兜喎真係十級尷尬諗返起都打冷震我呢啲唔使出去講野，上到去淨係負責坐喺度梗係望住校長個樣啦係咁耍手擰頭一睇就知輸咗啦所以基本上係得兩隊喺度鬥啫返到去班房，聽到好多人都有講今年投邊個學生會出奇地原來好多人支持我嗰組，當然唔係因為我啦哈哈跟住就梗係即刻扮聽書但係其實個專注力集中喺耳仔嗰度偷聽佢地講乜先，原來佢地話我嗰組好多靚女有講筱瑜映彤都有提其實仲有提多幾個靚女嘅不過唔係重要角色咁就費事講咁多啦費事你地搞到一頭煙，跟住先發覺主席條撚樣真係好撚醒一方面就借啲意，溝佢想溝嗰個女仔另一方面又叫一班靚女入嚟，呃班男同學例如好似我呢啲傻仔咁入嚟順便吸埋啲票一舉三得睇唔出條友咁醒望落去都係鳩下鳩下咁樣，人真係不可以貌相就嚟小息嗰陣，主席行咗過嚟叫我一齊落去佢話想集齊咁多個人一齊喺下面，我心諗人多有撚用咩票多先有用丫嘛，當然梗係冇咁樣同佢講做細嘅點可以當面屌大佬，如果遲啲真係當選到我重要靠佢所以都係死死氣跟佢落咗去。我見到我地有唔少人真係好緊張如果我做到漠不關心咁樣，咁就肯定出唔到去個班房主席一定call齊馬吊起我嚟打所以我都要扮到緊張啦哈哈其他人望落去真係唔似扮如果真係扮嘅話，咁就注定佢地天生食演員呢一行飯講下講下都好快去到四點，咁就要開始點票學校就安排三組人上返去禮堂上面，嗰陣我就坐喺筱瑜隔離因為要跟返崗位坐唔係講笑佢真係好靜你唔撩佢話佢真係可以唔講野好彩佢冇口臭呢個問題你知啦唔好話男仔定女仔，呢個問題真係好困擾講真對我嚟講樣呀其他野真係唔係重點，同我相處嗰啲人最緊要係千祈唔好口臭有嘅話幾靚都係假筱瑜冇呢個問題對我嚟講已經係贏咗講起上嚟唔止個口，佢成個人都好香當然應該係佢啲冷衫呀校裙啦我點會無啦啦聞佢咁鬼變態，不過成日都講第一印象真係好緊要一個人有香味已經加咗好多分最怕嗰啲整色整水但係效果唔好嗰啲呢有啲聞起上嚟真係好撚刺鼻筱瑜嗰種係好自然而且唔會太濃掂呀掛住講佢添，最後點票點咗半個鐘左右我地大比數拋離，正式成為今屆學生會跟住先諗起係喎我係學生會咁咪可以為所欲為即係嗰啲乜鬼野班際比賽呢喺度自定規矩呀呢樣嗰樣都唔係完全冇好處嘅跟住再望一望坐我前面嘅映彤，佢又係嗰啲表情擺喺個樣度嘅人見佢笑到隻眼連成一線就知佢係好撚開心喺我隔離嘅筱瑜都係冇乜表情係有個女仔擰轉頭同佢講，「我地贏咗呀」佢先俾返個微笑人證明佢同我係一樣，都係俾人逼入嚟唔係好熱衷，你諗下我同佢做同一個位，如果一個好投入，另一個好似我咁樣hea到出面估都估到會有衝突啦好彩依家唔係咁樣啫。

唔知大家知唔知啦每一年當選嘅學生會，都會有一個室係俾學生會班人用我地俗稱為學生會室應該間間學校都有嘅今年我就好好彩，成為呢個制度之下嘅受益者lunch time又或者放學之後，有部分成員都會入去做自己野映彤肯定係其中一個啦有時佢男朋友Felix會喺度陪佢都預咗俾人閃架喇，人少少你話唔放閃都冇人信啦好彩已經事隔一段時間，對於我呢條毒撚嚟講都唔係話有好大影響咁佢男朋友唔喺度嗰陣呢，就會同幾位成員入嚟多數都係做功課又或者溫書可能鍾意個環境夠靜幾個都係女仔嚟嘅筱瑜係其中一個佢地幾個都係同一班兼且係玩開嗰堆嚟睇到呢度各位可能會問咁冇男仔嘅咩你又唔好話喇真係冇喎因為班撚樣每逢lunch time，小息同埋放學呢，都會去樓下打籃球有叫我不過我唔打喇事關小弟唔鍾意玩球類運動籃球，踢波，羽毛球，排球冇一樣鍾意鬼叫全部都唔叻咩屌興趣麻麻自己能力又唔強咁梗係唔玩啦戇鳩所以好多時學生會室入面都係得我一個男仔不如喺度安安靜靜做功課順便睇下女重好啦哈哈大熱天時我先至唔做運動用乜易搞到成身汗臭到人自己黐立立唔舒服不特止，又會搞著人地呢啲行為真係好差我梗係唔會做呢啲野啦咁好人係咪先有時映彤都會問我點解喺度映彤:「做咩喺度嘅唔去打波」我:「大佬識咗幾耐呀咁都重要問」映彤:「問下得唔得啫」我:「實得出面熱囉唔想打囉滿唔滿意呀」映彤:「得實得架」以前我會撩佢嘅例如講埋啲死人野氹佢咁呀不過人地依家已經名花有主咁就唔搞咁多喇。當選咗學生會開始同其他成員交流多咗特別係筱瑜啦話晒都係同一個位好多時都係坐埋一齊做功課接觸多咗之下發現佢其實唔係真係咁cool有時我見其他人問佢野嗰陣，佢都好樂意解答人唔會主動問你，不過有問必答嗰種講到你識為止先至做返自己野有次佢有個friend問佢，唔知熟唔熟淨係知係同一班我坐喺隔離梗係聽晒佢地講咩啦佢個friend問埋啲戇鳩問題詳細問乜我真係唔記得咗，我淨係記得係數學你當係等比數列咁樣實質係咩真係冇印象，嗰條友重重複複問咗幾次同一樣野俾著係我屌死佢啦「搞撚錯呀又唔識頭先咪講過囉」佢竟然完全冇發脾氣講咗半個鐘重同嗰條友講話有唔明可以再問同埋平時待人接物真係唔係臭串嗰種成日都會加句唔該喺前後你唔望佢個樣其實聽落去好舒服我同佢係同一個位，有時要傾做乜野嗰陣佢都唔係用命令式語氣有商有量嗰種人除咗正經野我同佢冇乜傾計架講得最多就係食唔食香口膠事關佢好鍾意食見親佢個口都係嚼下嚼下冇記錯係益達檸檬味每次佢拎兩粒出嚟啪嗰陣，跟住就會望一望我我feel到有人望我當然係望返住佢跟住佢就會問我食唔食我打死都食啦係咪先我就冇口臭問題嘅因為喺呢方面一向都有好充足嘅護理，唔係自吹自擂之前我有講過自己有幾唔鍾意有口臭嘅人啦萬一自己都有，俾人話返轉頭就唔好啦所以一直以嚟都好注重呢方面嘅問題又講遠咗返返嚟先佢聽到我話好呀，之後就倒兩粒出嚟俾我基本上我同佢接觸得最多就係喺呢方面當然佢都係同之前一樣，你唔去主動撩佢佢真係可以唔講野好專心做佢當下嘅野冇表情呀唔出聲呀咁樣，你可以話佢好投入嘅唔怪得咁靚女身材又高挑，都冇男仔行埋嚟搵佢依家真係明點解。

唔知各位重記唔記得啦我同司徒，即係離開咗我嗰間學校去咗第二度讀嗰個friend呢每逢禮拜六都會約出嚟第一章有講過不過驚各位唔記得所以喺度再提多次講起上嚟我又有啲廢話可以講我成日都覺得聯繫朋友其實唔係真係咁難在於你有冇心去維繫啫，如果冇嘅話住隔離都可以唔聯絡大家都有意思嘅話，距離唔係重點至少喺我眼中係咁樣睇當然啦，如果對方一再推搪，咁就傻都知咩事啦去到呢個階段就無謂勉強喇人要面樹要皮你冇咗佢又唔係生存唔到，對方都間接俾提示你何必重要夾硬去維繫呢對大家都唔係好事唔知司徒有冇咁樣諗啦，不過每逢禮拜六都真係會出嚟變咗例行公事咁樣咁起碼安心啲，同埋出到嚟依然係有排講嗰種傾計個氣氛同以前相若其實咁就已經好滿意我知你地會問，中學生涯點會keep唔到friend呀特別係男仔，一齊打機咪得囉哈哈咁就真係唔好意思喇事關司徒呢條友係完全唔打機嘅用電腦淨係上網同埋睇鹹片嘅啫原本真係唔信係識咗咁多年，一路喺佢隔離先知佢係冇吹水就係咁大家先決定要keep住見，等我今個禮拜問下佢究竟筱瑜係佢表妹定係表姐先順便問埋司徒，筱瑜係咪由細細個開始就已經係咁coo，咁嘅關係冇理由唔知啩。好快就去到星期六，司徒條撚樣話要去旺角買唔知乜野咁我話冇所謂啦反正都係吹下水啫叫佢話事啦咁樣，司徒:「你地而家點呀開咗學有冇咩唔同咗」我:「咪又係咁係叫做今年做學生會囉」司徒:「你做學生會就死得一定整好多陰濕野」我:「你都痴線嘅我咁好人點會咁做」司徒:「點解無啦啦會入去玩」我:「話說呀邊個邊個做主席跟住佢問我有冇性趣喎我講到明話我hea重要乜都唔識佢竟然都話冇問題同埋佢話好撚多女咁就水咗我入去」司徒:「咁係咪好多女先條撚樣有冇吹水」我:「你又唔好話喎佢真係冇吹水」司徒:「有映彤呀」我:「你又知嘅」司徒:「你條友梗係見人地玩先一齊入去啦屌」我:「講真原本真係唔知」司徒:「信唔信你呀」我:「呃你托咩係入到去先知佢都喺度」司徒:「你兩個係咪同一個位」我:「梗係唔係啦呀水都知佢同Felix同一個位」司徒:「重未散咩佢兩個」我:「你真係仆街第一句就問人地重未散咩好似唔散先至係好出奇咁樣」司徒:「你夠膽講你冇諗過」我:「依家真係冇順其自然咪算囉，勉強都冇乜用」司徒:「犀利喎竟然咁灑脫」我:「屌唔通日日喺度叫春好咩我做唔出呀」司徒:「係囉咁樣真係好撚煩」我:「冇得唔灑脫」司徒:「咁你依家個位係一個人做定係有partner」我:「我都有啲野想問你正正係關於呢樣」司徒:「問乜」我:「我個partner咪你老友囉」司徒:「邊撚個我老友」我:「筱瑜呀我唔記得咗佢係你表妹定係表姐」司徒:「佢係我呀媽個家姐個女大我一兩個月係我表姐丫嘛好似好耐之前有同你講過」我:「唔記得丫嘛屌大我一兩個月咪3，4月」司徒:「係呀4月5號生日囉做咩無啦啦咁問莫非你睇中咗」我:「痴線梗係唔係啦我同佢話就話係同一個位不過冇野講嘅佢條友cool到不得了你唔主動同佢傾計佢真係可以唔同你講野唔係冇禮貌，而係個人真係好靜」司徒:「其實呢佢以前唔係咁架」我:「下你講真定講笑呀」司徒:「學你話齋呃你托咩」我:「有啲難以置信喎」司徒:「其實都係關於某件事」我:「你講到咁撚誇張嘅咁你就快啲講啦」

唔係講笑，我真係好難想像筱瑜唔cool個樣邊有可能呀出晒名係冰美人呢個朵唔係我鳩吹我真係聽過有男仔咁樣講司徒竟然話佢以前唔係咁就聽下佢講咩先司徒:「其實筱瑜以前係一個好開朗好樂觀嘅女仔」我:「我話你知唔係你講我真係唔信」司徒:「屌我未講完等我一陣先」我:「係繼續繼續」司徒:「你知啦細個嗰陣每逢有親戚聚會肯定係大人同大人玩細路仔同細路仔玩架啦大嗰啲就打麻雀，我地細個啲玩嚟玩去都係玩幾樣啫啤牌呀飛行棋呀大富翁呀咁樣嗰陣我冇記錯有四五個，有我同埋筱瑜啦有個係筱瑜家姐，大佢幾年左右」我:「靚唔靚架」司徒:「我就覺得筱瑜靚啲不過大表姐(筱瑜家姐)佢唔係喺度讀」我:「好繼續」司徒:「筱瑜以前好得人鍾意因為聽聞屋企人教到佢好有禮貌，有規有矩好多細路仔入到嚟都係搗亂同埋好嘈佢就唔係玩嗰陣玩到幾開心都好，知道要靜嗰陣就一定靜成日笑呀有問必答你幫佢做完野佢次次都會講唔該你諗下嗰陣得幾歲咋喎好多長輩好撚鍾意佢」我:「咁佢依家都好有禮貌只係唔笑咁啫」司徒:「佢以前笑得好甜架真係唔係鳩吹依家咪好似機械式微笑咁嘅」我:「係呀係呀你又知嘅」司徒:「屌你啦我識佢幾耐呀近幾年我地食飯有長輩問佢讀成點呀乜乜柒柒佢都係笑住答不過見到好公式化囉一傾完就即刻收返個笑容係咪見佢眼神好空洞丫」我:「真係犀利咁你都知」司徒:「講咗真係親戚你又唔信」我:「有人問佢野佢都會微笑不過好明顯係應酬嗰種囉咁究竟係咩事啫」司徒:「佢老豆即係我姨丈呀，有一日因為突發性心臟病走咗嗰陣我地讀緊小學六年班，呢個就肯定係唔會記錯嗰朝我成家知道消息即刻去醫院啦一去到就見到佢兩姊妹崩潰，大表姐都好啲重可以正常對答筱瑜匿埋一角坐喺度係咁喊你諗下隔咁多年我都重記得係點樣就知幾深刻，聽聞筱瑜同佢爸爸關係好好佢老豆好錫佢兩姊妹，冇人估到你四十幾歲就咁樣走」我:「筱瑜就係因為咁樣之後變咗第二個人」司徒:「係呀，跟住就變得好靜學你話齋，你唔撩佢佢真係可以唔同你傾計如果你撩佢佢唔會鬧你嘅佢由細到大都冇乜脾氣，不過你會feel到佢hea緊你囉」我:「你同佢依家friend唔friend架」司徒:「以前唔錯架成日玩依家當然唔會啦不過見到面都會打招呼」我:「即係話佢老豆走咗所以就變到今時今日咁」司徒:「我冇同老豆老母傾過不過我覺得係靜到有啲得人驚近幾年都好返啲啱啱走咗頭一兩年真係好驚」我:「原來發生過咁嘅事唔出奇嘅成長期遇到至親突如其來嘅離開，成個人崩潰變晒唔係奇怪事」司徒:「不過佢係你partner你應該好開心先啱佢好鬼醒好多野睇得好透，同埋從來唔會怨多野做總之你叫佢做佢一定做到俾你重要係好嗰隻」我:「屌你咁你都知」司徒:「你咁講即係你知」我:「我唔記得咩喇總之有次我地喺度傾緊有咩方案嘅時候，佢有friend問佢點睇呀跟住佢即刻講咗一樣在場冇一個人講到嘅野之後成班就茅塞頓開，跟住我就覺得呢個女仔好撚醒」司徒:「佢真係好醒細細個已經咁覺得不過冇同佢講啫驚佢認屎認屁笑返我轉頭我呀媽都話佢好聰明」我:「好撚戇鳩呀」司徒:「你細個唔係嘅」我:「唔記得咗啦屌」聽完之後，估唔到原來佢有段咁嘅經歷所以話每一個人都會有一段旁人睇唔到嘅故事，佢同好多人一樣，都係選擇隱藏真心好佩服佢咁細個遇到至親離別，可以一直捱落去，就當佢唔係真係捱到，只係唔想人擔心所以先扮冇野咁都好啦，的而且確真係唔容易或者，依家冷漠嘅原因，就係因為曾經太感性。

當然我都好識做聽完司徒講呢單野之後我冇同其他人講返，呀唔係我淨係同過呀澤講佢同我一樣都估唔到筱瑜以前同依家咁大反差其他所謂嘅朋友真係冇講過始終都係人地嘅秘密，周圍唱唔係咁好啦佢又冇搞著你係咪先呀澤大家咁熟梗係知道佢口密以往同佢講嗰啲全部都冇爆響口調返轉小弟都係一樣哈哈有邊個中學生唔講秘密先得爭在係講自己嗰啲定係人地嗰啲嘅啫聽完之後當冇聽過成日都發生架啦今次都唔例外，不過跟住落嚟發生一件事令我知道筱瑜呢位冰美人，有一樣野同其他女仔冇分別各位唔使諗錯隔離喇依家我就開估，話說有一日放學，我就同平時一樣，去學生會室做功課啦我入到去就見到映彤行出嚟我:「鬼鬼鼠鼠做咩呀」映彤:「你就鬼鬼鼠鼠落去買野飲呀」我:「叫Felix買俾你咪得囉」映彤:「佢要補課呀唔行得開」我:「咁呀靚女幫手丫，幫我買包朱古力奶」跟住我嚟手就俾咗五蚊佢我:「唔該晒有多唔使找」映彤:「講到一定要幫你咁樣錢都俾埋」我:「我知你肯嘅有錢賺喎」映彤:「算，橫掂我本身就係要落去」跟住佢就一支箭走咗我再望去入面，就見到筱瑜一個喺度佢有望一望我俾一個機械式微笑跟住就做返自己野，我都行返去我個位度座亦即係佢隔離好似平時咁樣，佢有佢溫書我有我做功課。原本一路都好正常，各自埋頭苦幹緊同平時一樣冇分別，突然間聽到有個女仔聲尖叫「呀!」仲有邊個丫得筱瑜一個喺度咋嘛跟住我即刻嚇一嚇先別論佢係咪筱瑜，正常聽到人尖叫都會有咁嘅反應啦何況重要係佢平時聲都唔出，依家竟然會尖叫咁我梗係問佢咩事我:「做咩呀」筱瑜:「有曱甴呀」唔係講笑佢嗰個驚樣出晒嚟今次終於唔係目無表情講野有語調唔再係千篇一律我:「邊度呀」筱瑜:「嗰邊呀」跟住佢就指咗俾我睇唔係講笑真係幾撚大隻老實講其實我都有少少驚講出嚟都預咗俾你地笑真係唔係呃你，不過嗰下如果我臨時縮沙重驚過佢的話，你諗下幾柒先得個女仔搵你求救點知走得快過佢成件事都唔型係咪先所以嗰陣唯有頂硬上啦即刻去檯面拎啲報紙捲成一疊，對住佢拍落去嗰陣係咁同自己講唔使驚冇野嘅一下拍落去就得拍完之後你就做英雄之後當然係一擊即中唔係呃你，我有一秒諗過想整蠱佢就係將條屍拎俾佢睇不過諗諗下都係唔好玩見佢驚到咁樣再拎近俾佢睇真係嚇死佢都係安份守己做埋善後工作啦將條屍同埋啲報紙揼出去再用濕紙巾抹返個地下執好晒手尾跟住洗手之後先返埋個位繼續做我嘅功課，我:「冇野喇」筱瑜:「唔該晒你呀」我:「哦唔使」跟住映彤好快上返嚟，俾返包朱古力奶我屌佢真係打斧頭一路飲一路做真係爽，再過多半個鐘筱瑜就走佢執書包嗰陣我下意識望去佢嗰邊，可能佢feel到我望住佢嗰邊所以之後望返住我，跟住就發生咗同平時唔一樣嘅情節筱瑜:「拜拜」可能你地唔覺得有咩咁特別，不過我想講佢係第一次同我講拜拜我地做咗學生會差唔多一個月，之前每一次放學留低喺度，佢都係不發一言咁樣走執完書包就細細力推返啲枱凳入去，跟住就行出班房門口，今日係第一次聽佢講拜拜真係好難得當時嘅我都呆咗一秒一秒過後先知要俾咩反應，我:「拜拜」

我同佢梗係唔係好似拍戲咁啦無啦啦一日之間就開始變得熟絡拍戲咩咁多位之後我地當然都係維持有限度嘅交流坐埋一齊都係各自做自己野始終我覺得無啦啦撩佢傾計佢可能會唔鍾意到時我就柒姑碌啦冇人睬你呀傻仔同埋嗰刻我都唔係話特別想同佢進一步拉近對佢嘅感覺都重係一位冰美人就係咁多冇其他當然，如果真係要去比較，呢一刻絕對會好過啱啱入嚟學生會嗰陣嘅會打下招呼咁囉原本真係冇架唔係吹水有時我望住一條題目好耐嗰陣，佢都會伸個頭埋嚟問我係咪唔識做或邊度唔識等等等等我同佢係同一科不過唔同班丫嘛佢真係幾撚勁唔係講笑唔怪得佢啲friend成日行過嚟問佢，有時我會喺度諗骨子裏嘅佢應該唔係咁沉默寡言學司徒話齋，曾經嘅佢都係一個好活潑好陽光嘅女仔如果佢喺中學所展現嘅係呢面，我相信身邊會有好多狂蜂浪蝶好多男仔圍住佢氹氹轉嗰種人佢依家變到咁樣一定有佢原因不過同佢又唔熟就當他日真係熟咗都唔知點樣問啦，呢啲問題咁尷尬所以都係我忽發奇想啫睇我個死人樣都知我係諗多過做。話說有一日我地學生會搞party，好似話係慶祝成立一個月喎見諒真係唔記得咁多大佬幾多年前呀總之係有個party啦十幾廿個喺度玩，出去附近啲餐廳叫pizza呀炸雞呀咁樣玩咩就真係唔記得都係嗰啲大路野啦，總之唔係重點，我淨係記得係我清場仆你個街因為我猜包剪揼猜輸咗我諗住佢地班撚樣唔會咁掛話就話我猜輸咗要負責啫，點都會幫啲啲丫誰不知真係冇人性，話走就走頂佢個肺特別係映彤同埋主席兩條友嗰度同我最熟嘅應該係呢兩個，點知一個掛住拍拖一個掛住追女仔屌佢地加油都唔同我講聲淨係話下個禮拜見啦，慢慢喇咁樣班蛋散都係有愛情就冇朋友嗰啲人人情冷暖呢單野真係記一世唔係同你講笑，入到棺材都重記得，跟住我再望一望個場亂到七彩，嗰啲枱凳全部擺到歪晒地下又有勁多報紙算數，今日冇乜野做慢慢喺度執啦唔使咁快當係一個人靜下，始終有時對人對得耐，都會有想寧靜嘅時候不理會世間嘅繁囂其實係好奢侈嘅事依家有呢個機會都唔係完全衰嘅，執下執下就聽到有把聲筱瑜:「猜包剪揼輸咗嘅人」我:「你都嚟攞景」筱瑜:「如果我話唔係呢」我:「咁你嚟做乜」跟住佢即刻放低咗個書包，幫我將啲枱凳擺返去原位我:「返轉頭嘅你頭先見你走咗架」筱瑜:「陣間你就知點解」我心諗都唔知佢噏乜唔理咁多喇一於清理好眼前嘅野先有多一個幫手真係快好多我:「主席個柒頭真係仆街掛住溝女都唔幫手」點解我唔屌埋映彤因為佢同筱瑜好friend一陣篤我背脊就大鑊筱瑜:「你唔驚我會同主席講咩講到咁盡」我:「你咁好人唔會嘅」筱瑜:「咁快收賣我」我:「乜都拆穿唔好玩喎」筱瑜冇講野淨係喺度微笑整下整下終於搞掂，我:「真係唔該晒唔係嘅話真係整天光」筱瑜:「原來你講野都幾誇張」我:「總之唔該晒你啦」筱瑜:「執完就走咯閂門喇要」我:「好」跟住我同佢就一齊走行到去樓梯嗰陣，筱瑜:「喂」我:「做咩」筱瑜:「嗱」跟住佢俾咗包朱古力奶我我:「咁多謝」筱瑜:「其實想請你好耐」我:「做乜無啦啦請」筱瑜:「我好驚曱甴喺街見到都好驚嗰種所以真係唔該晒你嗰日，自己驚都幫手整走佢」我:「咁你都知我驚有同你講過咩」筱瑜:「見你都係縮下縮下咁樣我估架咋咁有冇估錯?」我:「你叻囉冇估錯」筱瑜觀察力真係好勁果然好似司徒所講，真係好聰明嘅一個女仔喺嗰個情況都可以留意到我驚唔驚筱瑜:「今日乜都還晒啦」我:「唔係喎重差一句」筱瑜:「邊句」我:「『你好型』呢三個字」筱瑜:「你好型」我:「唔係講笑我都覺」筱瑜:「平時唔聲唔聲，原來你都好自戀」我:「坐你隔離邊敢傾計呀」筱瑜都係冇講野淨係笑一笑筱瑜:「我行呢邊喇拜拜」我:「拜拜咪住先」筱瑜:「做咩呀」我:「包朱古力奶冇飲筒嘅係咪你收埋咗」筱瑜:「點解我要咁做」我:「咁呀算數啦睇下返屋企有冇啦拜拜」筱瑜:「咪住先」我:「做咩呀」筱瑜:「唔玩你喇原來你發現到」跟住即刻俾返支透明飲筒我我:「好無聊呀」筱瑜:「以為你唔知添咁叻發現咗抵我俾返你」我:「重有冇野收埋呀冇我走架喇」筱瑜:「冇喇拜拜」我:「嗯，拜拜」呢單野真係記一世唔係同你講笑，入到棺材都重記得。

跟住落嚟我發現咗一樣野令我覺得筱瑜呢個人真係幾奇怪你知啦學生會定期要開會，傾下點樣安排活動呀呢樣嗰樣每個禮拜都會有幾次開會，一喺呢啲大堆頭嘅活動入面筱瑜都係繼續戴住一個冷酷嘅面具唔講多餘嘅野我聽佢講得最多就係「知道」同埋「收到」搵多句都難同之前冇分別，不過間房得兩三個人嘅時候比起之前佢又唔係真係咁cool起碼都會玩下野好似嗰日佢收埋我支飲筒咁樣有一次佢真係好無聊講你都唔信，係關於香口膠嘅我唔知有冇同你地講過啦，佢成日食檸檬味香口膠點解我會知因為佢每一次請我食嘅都係呢隻味有一日我照問佢拎啦，佢嗰陣做緊功課所以就俾成包香口膠我叫我自己拎，跟住擺落口原來係薄荷味我就覺得奇怪因為出面個包裝明明係檸檬咁我梗係問佢啦，我:「點解會咁架」筱瑜:「乜野點解」我:「點會係薄荷味」筱瑜:「佢係就係架啦冇乜點解架喎」我:「咁點解個包裝係檸檬架」筱瑜:「我尋日將兩包香口膠調轉囉」我:「唔係呀話點解你要咁做」嗰陣我真係o晒嘴點解無啦啦要咁做都未算聽埋佢個解釋先知頂癮筱瑜:「下因為想玩囉」我:「小姐你無唔無聊啲呀」筱瑜:「係架真係好無聊架」我:「頂真係冇野好講唔講唔覺你咁鍾意整蠱人」筱瑜:「你唔覺整蠱人好好玩嘅咩」我:「覺梗係覺啦」筱瑜:「咁呀下次繼續」我:「你重想嚟」筱瑜:「要諗下玩咩先重複嗰啲就唔好玩」我:「好撚無聊呀」跟住佢就喺度笑佢從來都唔係嘻哈大笑嗰種，不過對比當初依家嘅笑容明顯有靈魂得多唔再係冷冰冰嘅機械式微笑當然唔係容易吸引男性眼球，典型女仔嗰種好陽光好燦爛好甜嘅笑容，不嬲佢都係比較內斂但係我想講佢個笑容真係好有特色簡單啲講即係獨特性好強，絕對唔容易再搵另一個人係咁樣笑係絕對，咁多年嚟都冇同過佢講，我係因為佢而影響往後嘅審美標準每個人都有自己嗰套標準，講得直啲，集合所謂嘅條件砌返出嚟嘅時候，根本就係當日嗰個令你怦然心動嘅人而呢個人，可以係你個伴侶，身旁一直都有佢嘅存在，亦都可以係你前度，有好多精彩嘅情節不過去到最後發現只係生命中其中一位過客甚至佢同你其實冇乜交集，你兩個之間根本就冇故事嘅存在，從來都係維持既定距離係邊種就要睇自己造化，自己做得好亦都要配合天時地利，缺一不可有邊個唔想係第一種先得根本冇一個會否認，只不過，唔係每一個都咁好彩講從來都係易，當你置身其中嘅時候就明白現實同埋幻想嘅差距。

從回憶之中抽離返出嚟，去返現實世界點解就梗係要問下老母啦老母:「陣間先執啦出嚟食飯喇」我心諗呀親愛的媽媽又係頭先你叫我執野嘅執執下又叫我食飯唔好執住ok唔緊要一陣再搞過出到嚟食飯嗰陣，老母:「搞掂未呀」我:「七七八八喇做咩呀」老母:「幾驚你話冇執掛住打機」我:「你都傻嘅我使呃你咩我一路唔執你咪一路喺度煩」老母:「知你就好啦你估你老母我想煩你咩」我:「得喇總之依家搞掂喇」老母:「之後使唔使叫埋呀澤仔上嚟幫你搬呀」我:「我有叫佢呀佢都話得我以為佢條撚樣會收我錢好彩冇」老母:「唔好咁口賤啦開口埋口話人地」我:「講慣咗講慣咗」老母:「到時順便請佢上嚟食飯當係慰勞呀人地放假都幫你」我:「唔好我最唔鍾意就係朋友同埋屋企人一齊食飯」老母:「肯定又唔知講埋啲咩衰野啦」我:「係呀係呀費事嚇親你呀總之我會請佢食飯唔使勞煩你佢條友鍾意打邊爐架」老母:「好啦好啦，幫我多謝呀澤仔呀」我:「好」老母:「飲唔飲多碗湯呀」我:「淨水唔要料呀唔該」去到夜晚就梗係打機啦嚟嚟去去咪又係得我同埋佢我:「真係唔該晒大佬我老母叫我同你講多謝」呀凙:「叫伯母唔使咁客氣報酬好簡單啫一餐早餐搞掂喇大佬」我:「梗係得啦戇鳩我俾錢你自己買喇費事俾人見到我同你一齊食」呀凙:「好玩呀好似偷情咁樣」我:「你因住你隔離嗰個真係以為你去偷食」呀凙:「佢成日屈我係gay架啦我都費鬼事理佢」我:「講明先小弟性取向係正常嘅」呀凙:「我都係呀唔好話你呢排搵到水喎係咁請人食飯」我:「痴線吹到係咁請撚有咁富貴」呀凙:「你聽晚唔係請人食飯咩」我:「係呀你又知嘅我同你講過」呀凙:「同你老友丫嘛」我:「唔係我老友老友唔好亂咁認雖然真係識咗佢好耐」呀凙:「你識我幾耐咪即係識咗佢幾耐囉做乜無啦啦請人食飯呀」我:「佢就嚟去日本呀咪順便叫佢買手信咁你知佢條友梗係會鑿返我一筆架啦」呀凙:「係咪想有進一步發展呀」我:「你都傻嘅真係想同佢發展一早發咗啦使等到依家」呀凙:「點知你呀不過佢好似唔係單身喎係咪呀」我:「你喺ig見到佢條仔架啦」呀凙:「佢條仔又會肯放你老友出嚟嘅」我:「佢知我係邊個丫嘛我有冇同你講過，佢溝嗰陣有問過我點樣入手」呀凙:「又好似係喎屌」我:「諗住叫佢幫我買鹹片仆佢個街話唔肯買」呀凙:「好撚戇鳩呀真架」我:「呃你有金執咩跟住我叫佢求其買啲野食返嚟以免佢會買啲伏野俾我，所以聽日決定收賣咗佢先係喎其實你想唔想嚟大家同一間中學一定有計傾」呀凙:「我就唔阻住你發達嘅點會咁唔識趣呢」我:「由你把口講出嚟真係特別衰講到真係去偷食咁樣」呀凙:「我冇講過呀你自己諗咋」我:「屌唔好講喇，打機打機打機玩幾鋪聽朝又返工。」呀凙:「係喎」

去到第二日，收咗工就去請人食飯啦今晚佢話想去食主題餐廳我都唔記得咗係食乜事前我叫佢你卜位啦咁樣食邊度佢話事我冇所謂所以佢就揀咗呢間主題餐廳食乜唔係重點所以唔多講喇，我:「你就爽啦又去日本」某人:「你唔去啫搵咁多扮乜野丫」我:「費事阻住你同你男朋友二人世界我好識做嘅」某人:「自己都可以去架」我:「幾年前我有冇講過我唔鍾意去旅行」某人:「有呀我都係想問呢個諗法你有冇變啫」我:「個幾兩個月之前你先問過我」某人:「係咩哈哈我都唔記得咗嚕」我:「睇你個死樣肯定掛住拍拖啦我同你話晒都中學識到依家，果然係重色輕友」某人:「定期約你出嚟食飯都叫重色輕友呀你知唔知你幾威呀冇乜邊個中學同學我有keep住聯絡架」我:「係咪真架」某人:「幾年前我都係咁同你講你唔信咋嘛」我:「係喇係喇係喇你對我真係好嘅啫」某人:「核突到死唔好講呢樣喇，幾時搵返個伴呀」我:「屌你轉話題轉得咁快」某人:「咁你傾唔傾呀你都好似單身咗一段日子喇喎」我:「係咩我冇數過喎」某人:「其實呢我有一樣野想講好耐架」我:「講咩呀」某人:「你覺唔覺你啲ex呢有個共通點呀」當俾人兜口兜面講中，難免會有思緒上嘅衝擊即係個腦袋會暫時一片空白，不過唔可以停咁耐，如果唔係會俾人知道最真實嘅情感我:「係咩我真係唔係好覺喎」某人:「除非你金屋藏嬌」我:「痴線一定冇」某人:「你幾個ex我都有見過啦」我:「講起上嚟你真係好八卦都唔知嗰陣有咩特別要特登約出嚟食」某人:「幫下眼咁啫大家識咗咁耐係咪先」我:「好彩你都好識做佢地幾個都有同我講返有你喺度傾計唔會悶起碼唔會令到個氣氛好尷尬先」某人:「唔係你估嗰陣唔敢講係依家先敢同你講其實你嗰幾個女朋友呢真係有個共通點」我:「係咩」某人:「你個眼神，話俾我知其實你知係咪」我:「唔知喎」跟住我就冇講野，喺度微笑識咗咁耐真係冇得呃某人:「咁多年，有冇放低過」我:「你講邊樣呀」某人:「你知我講邊樣嘅」我:「乜都放低咗啦咁多年重細咩成日記住」某人:「冇嬲咩」我:「從來都冇，不嬲都覺得係自己問題咁多年乜都化，搵食呀大佬咁得閒理咁多野咩」某人:「咁又係嘅搵食真係艱難呀不過依家講返丫，其實嗰陣唔知點解你兩個會溝得埋」我:「哈哈真係唔知喎依家你問我都係咁答」某人:「緣分真係好出奇」我:「係掛唔好講喇食野啦，頂你條友又扮細食」某人:「冇扮真係飽唔好屈」食完飯返屋企，一路行返去嗰陣諗起頭先講嗰啲話題明明都放低咗(自己覺得)，一有人提返，唔知點解嗰啲片段又湧返上嚟即係話，咁多年入面，根本就冇擺低過一直以嚟都係自欺欺人佢有樣野講啱咗，有時緣分真係好奇妙好多野依家諗返都係無厘頭，唔知點解會相遇，唔知點解會認識，更加唔知點解會熟絡，當你好刻意嗰陣，就冇你想要嘅野反而誤打誤撞先至有驚喜，特別當返到屋企，再一次見到床頭嘅幸運星，真係好似行咗入去一條時光隧道咁樣諗返起一段青澀嘅經歷，日後唔會再遇上第二次就算擁有天時地利，偏偏差咗一個人，一個唔可以被取代嘅人。

還記得，當年學生會上任之後搞嘅第一個活動係sing con點解咁記得唔係因為我有玩而係喺賽前我被命令要返去一齊諗下比賽嘅細節佢地話要趕住開始喎嗰次有六個人返去，主席啦副主席啦宣傳嗰兩個人，亦即係映彤同埋Felix淨低嗰兩個就係我同埋筱瑜我都唔知點解文書都要返去嗰陣重有好多濕鳩位乜q野財政呀總務呀咁樣嗰啲又唔使返去喎文書都係濕鳩位啫你地想搞sing con關文書叉事咩都算喇，我當真係關事，咁你淨係要筱瑜一個咪得囉之前我都有講過啦，其實佢做嘅野多過我好多表面上我係佢副手，不過實際上佢從來冇叫過我幫每次都係自己搞掂所以我真係唔明點解要叫我返去我都一早講明我唔識諗呢啲，點解佢話多個人多把口點都好啲喎屌你咁其他唔係人咩得我一個係人咩當然，我都係好冇骨氣咁樣返咗去嗰日係禮拜六嚟，原本佢地話想上晝傾，跟住我梗係話打死都話唔得啦上晝咁我點樣瞓覺中學生禮拜六都唔可以瞓晏啲，係一個恥辱所以梗係屌晒老母咁樣好彩佢地都衰唔晒決定四五點先返去傾咁就冇問題喇，重可以打多幾鋪機先出去我肯定唔係得我一個受益，因為我知坐我隔離嘅筱瑜都好滿意筱瑜:「做到野喎今次」之前我都有講過啦，筱瑜喺人少嘅情況下其實都會同其他人傾下計加上嗰次我咁英勇幫佢整死隻曱甴佢後尾幫我執返好個班房跟住一齊走咁樣就開始friend咗，未去到乜都傾個階段，不過關係點都好過幾個月之前我:「梗係啦佢都傻嘅禮拜六都唔可以瞓晏啲重叫我八九點返嚟睬佢都戇鳩」筱瑜:「今次你有道理」我:「唔係今次係每一次都係」筱瑜:「係咩我又唔係好覺喎」我:「你識乜野丫映彤同埋主席肯定係食懵咗佢地早醒啫唔代表我都係丫嘛」筱瑜:「特別依家涼涼地真係可以瞓耐啲瞓到自然醒真係好正」我:「咪就係，佢兩個都唔知用咩諗野」筱瑜:「佢兩個點諗我就唔知我淨係知你後面有邊個喺度」因為嗰陣我掛住耷低頭抄野，我唔記得抄咩喇總之冇望到有邊個行過嚟映彤:「邊個食懵咗呀」我:「點解你會喺度你唔係去咗樓下買野飲咩」映彤:「醒起唔記得帶銀包咪行返過嚟囉跟住就聽到你喺度鬧我」我:「咁真係丫嘛大姐邊有可能七八點起身呀係咪傻架平時重唔夠早咩」映彤:「咪應承咗你囉重想點喎食懵咗，你就係」我:「唔係呀你老友都有鬧你呀」點知筱瑜竟然話筱瑜:「唔好屈得就屈你又係唔啱嘅，映彤佢地都已經就你你重咁樣講人」我:「你條友真係漢奸」映彤:「衰得過你」我:「唔好講呢樣喇，係喎可唔可以幫我落去買朱古力奶」映彤:「你自己落去買啦我食懵咗呀唔識買」我:「仆你個街咁小器」映彤:「筱瑜你飮咩呀」筱瑜:「朱古力奶丫唔該」映彤:「好呀」我:「咁我呢」映彤:「冇手拎咁多包喎」我:「死啦你去」幾分鐘之後佢上返嚟俾返包朱古力奶筱瑜頂佢個肺真係唔買俾我正當我諗住行落去買嗰陣，筱瑜佢就遞咗俾我筱瑜:「嗱」我:「做咩呀你唔飲咩」筱瑜:「我重有支茶呀邊飲到咁多」我:「多謝喎咁又咁就正唔使落去買咪住先有冇又收埋支飲筒」筱瑜:「你擰轉嚟睇咪知囉跟住我就擰轉嚟睇啦，果然又係冇我:「又收埋咗」筱瑜:「嗱究竟你有邊日係冇飲朱古力奶」我:「究竟你有邊日係冇收埋支飲筒」筱瑜:「日日都飲真係服咗你」我:「話咗你成日留意我」筱瑜:「俾你發現咗添我會好尷尬喎」我:「屌唔似呀你都冇面紅」筱瑜:「唔識扮哈哈」跟住我就冇理佢繼續飲，原來連接嘅橋樑就係一包永遠都係冇飲筒嘅朱古力奶。

事實上嗰個所謂嘅會議傾啲咩真係唔記得叫我俾意見，唔識問我點睇，唔知咁樣好唔好，好基本上我淨係講呢三句其他冇所謂啦關我叉事咩我又冇份玩細節野又係筱瑜寫基本上我嘅角色同我嚟之前所估計嘅一樣就係閒人一個去到走我都諗唔明，點解要叫我返去記得嗰晚傾到六點幾先走人我地六條友，原本我以為全部一齊食飯點知主席條撚樣私心起想溝女(副主席)就靜靜雞同我地講不如分開食啦咁樣最後係點分配呢唔使講都知，映彤梗係同Felix人地係名正言順男女朋友主席亦都一早擺明車馬咁樣溝女，結果就得返我同筱瑜兩個我:「食唔食飯呀」筱瑜:「um好呀」我:「去邊呀」筱瑜:「唔知喎我冇所謂」我:「你諗啦」筱瑜:「咁呀，包剪揼輸咗話事」我:「你真係未死過咁多年我都未輸過呀包剪揼」筱瑜:「係咩睇過」唔夠三秒之後筱瑜:「你梗係咁多年都未輸過啦都冇猜過Ok架喇都」我:「頂點解會輸」筱瑜:「咁就要問你喇食咩呀唔好扮野」我:「鰻魚飯啦屌唔准話唔鍾意又係你叫我諗」筱瑜:「都冇話過唔鍾意係咪嗰間呀」我:「嘩你又知嘅」筱瑜:「咁唔係得你一個住喺度嘅重有好多人都喺度住嘅嗰間啲蛋包飯好食呀」我:「幾驚你唔鍾意你咁講就得喇」筱瑜:「如果我話唔鍾意咁點呀」我:「冇計架咁梗係就你啦」筱瑜:「肯定唔止囉第一句會講粗口鬧我先囉」我:「痴線點會咁衰」筱瑜:「唔知呢可」佢講呢句嗰陣係無啦啦擰轉面對住我講嗰陣個天黑晒，按理光線唔夠梗係睇得冇咁清楚不過我到今日都重記得佢嗰陣個樣係點應該係我第一次見佢個樣咁鬼馬同埋笑得咁甜第一次就係第一次，個口點樣話唔記得唔在意一去到夜晚瞇埋眼嗰陣就會自自然然見到佢個輪廓，話就話自欺欺人，其實連自己都呃唔到。好快我地就去到嗰間餐廳去到就梗係嗌鰻魚飯啦筱瑜雖然頭先係咁講蛋包飯好好食不過入到去就叫咗個海鮮炒飯我:「搵啲野講下丫兩條友坐喺度你眼望我眼好撚尷尬呀大佬」筱瑜:「你想講咩呀你講乜我跟住同你講」我:「叫我諗話題即係死得」筱瑜:「你得嘅係喎表弟呢排點呀」我:「你好似知道我實知你表弟係邊個咁」筱瑜:「識咗表弟幾耐丫不嬲佢都係大喇叭周圍講哈哈你同佢咁friend你依家又拍住我我唔知係你問佢定係佢主動同你講啦，不過無論邊樣你都唔會唔知囉」我:「小姐你真係好撚醒」筱瑜:「佢呢排點呀」我:「你唔自己問佢」筱瑜:「咁你知啦，無啦啦行過去學你話齋好尷尬架嘛佢都可能覺得奇怪，平時唔講野點解無啦啦行過去問佢呢排點」我:「唔會掛我諗唔係呃你同性我真係驚異性就正常得多啦」筱瑜:「同性你驚咩呀」我:「最撚驚就係gay佬」筱瑜:「其實我接受能力好高唔使咁刻意話唔鍾意我會包容你喎」我:「收皮」筱瑜:「佢有冇同你講佢嗰邊讀成點」我:「佢話正正常常冇乜特別去到都係讀書啫特別係呢個階段重細咩掛住埋堆一齊玩，係喎點解你兩個會一齊讀嘅」筱瑜:「好複雜喎可以慢慢講嘅」我:「有野傾咪幾好冇野傾真係戇鳩鳩咁樣坐喺度望住大家」筱瑜:「我可以望住你唔講野架喎」我:「唔好搞喇我知你真係可以」筱瑜又喺度微笑，即係輕微揚起嘴角嗰種我:「同埋重有」筱瑜:「重有咩呀」我:「你一路望住我我自然望返住你架啦咁樣我啲飯會變咗粥架喎又或者我要食返自己啲口水」筱瑜:「低b」唔使講到咁白大家都明呢一點真係好正不論同性又或者異性都好，真係要好好珍惜身邊有一個咁嘅人。

大家叫嘅飯好快就嚟到跟住筱瑜無啦啦叫人拎一個細碗仔個侍應拎咗過嚟之後，筱瑜就將佢嗰碟飯分啲落去個碗度我:「做咩呀你」筱瑜:「我驚食唔晒啫到時我成碟食緊先至發覺食唔晒，我食過跟住俾你又唔係幾好咁樣唔俾你又會嘥喎所以咪將啲飯潷落個碗度囉」講真其實我真係唔係好介意食人口水尾當然啦唔係因為佢係靚女除非真係好明顯有病嗰種人又或者係完全唔識如果唔係都唔會話好介意我:「唔好扮細食喎」筱瑜:「點解要扮」我:「點知你呀」筱瑜:「一陣你唔夠飽可以食埋個碗飯佢」我:「陣間先算啦」筱瑜:「我聽你頭先話好肚餓咋應該食到嘅哈哈」我:「有冇人話過你觀察力好勁」筱瑜:「做咩咁講呀」我:「你聽過你見過嘅野可以記咁耐真係好撚勁」筱瑜:「咁多年又好似冇喎咁有時一齊坐一齊行好難唔留意嘅」我:「話咗你留意我」筱瑜:「係呀俾你發現咗添」我:「同上次一樣都係咁假」筱瑜:「我不嬲都放好多注意力喺friend身上唔係咩叫做friend最基本知佢鍾意啲乜唔鍾意啲乜」我:「咁我都會但係唔會個個都咁囉邊記到咁多」筱瑜:「咁我都冇可能記晒熟嗰啲又或者家姐咪會記得囉」我:「原來你有家姐架」理論上我係唔知佢係咪獨生女要循例咁樣問筱瑜:「嗯大我四年。」喺我心目中，筱瑜唔係一個好鍾意同其他人講自己野嘅人起碼我冇聽過佢同其他人講先佢亦都冇同我講過呢方面嘅野，我唔知係咪因為依家唔喺學校，所以佢放低咗戒心我想追問落去特別係司徒同我講，佢細個嘅形象唔係依家咁樣，一直以嚟我都好八卦想知點解，不過唔認為呢一刻係一個好嘅時機咁就費事問咁多呢方面嘅野啦講多真係會錯多等大家再熟啲先。筱瑜:「你同映彤識咗好耐架」我:「中一識到依家囉」筱瑜:「真係純友誼咁簡單」我:「唔係你想有幾複雜」我都係選擇隱瞞我以前鍾意佢呢個事實的確唔係啲咩馨香野，我唔係驚筱瑜會同映彤佢講返，我覺得我叫佢唔好講佢真係會唔講佢唔係多口嗰種人(我覺得啦)而係冇乜需要同其他人講，咁就索性隱瞞喇筱瑜:「知唔知初初我問過映彤佢關於你嘅野架哈哈」我:「講咗你會留意我架啦」筱瑜:「未講完呀等陣先」我:「咁點解你咁留意我呢一定係我靚仔」筱瑜:「其實你真係幾靚仔你都係想我咁樣講啫」我:「傻唔晒」筱瑜:「你知你同我係同一個位啦初初我驚同你唔夾所以特登去問映彤，我一聽佢講話你係好懶做乜都冇興趣嗰啲人我就知一定夾到哈哈」我:「仆你個街映彤咁樣唱衰我呢啲就係朋友喇」筱瑜:「我初頭好驚你係嗰啲好熱心嘅人我估你都應該知我唔係好熱衷於呢個會架啦如果到時大家個心態係相反，咁好容易有拗撬好彩你唔係咋」我:「唔係講笑我都有咁樣諗過好彩你都唔係不過我依家淨係記得映彤條友」筱瑜:「唔好同佢講返喎其實映彤都係好錫朋友就算依家拍咗拖都係」我:「係咩有異性冇人性咋話」筱瑜:「其實都唔係呀佢喺班房成日問我同你相處有冇問題話你有冇恰我喎都係講笑啫」我:「佢都戇鳩鳩你板起個樣邊敢恰你唔驚俾你鬧死」筱瑜:「其實你啲幻想真係好豐富明明我咁善良」嗰晚我地就係喺度傾學校啲野其實熟咗嘅話真係對筱瑜有啲改觀佢唔係想像中咁不善辭令，大家一路都有傾有講唔會有冷場嘅空間你知兩個人食飯最差就係咁樣特別嗰個年代冇智能手機，你眼望我眼簡直係世界級災難慶幸我同佢從來都唔係咁樣同埋佢對所有人都好有禮貌對住侍應甚至係埋單嗰陣都係咁，唔該前唔該後，我唔知係咪扮野啦不過印象中真係未聽過佢冇講呢類客套說話我當佢真係扮都好，起碼聽落去令人覺得好舒服，係唔係扮我覺得唔重要。

人與人之間嘅關係的而且確好奇怪好多時發生嘅野真係意想不到就好似我幾個月前，都諗唔到會有一日同筱瑜熟絡起嚟經過嗰晚食飯之後，我同佢個關係簡直係幾何級數提升咁樣講或者係誇張咗少少都係舉啲例子出嚟算數依家嘅lunch time，如果我入去個學生會室先過佢，佢一坐低就會同我傾計多數都係吹下水講下廢話中學生係咁架啦屌唔通喺度講人生哲理咩起碼我冇咁高層次先筱瑜:「壞學生抄功課」我:「屌你啦你唔抄嘅」筱瑜:「哈哈真係唔抄喎」我:「冇可能肯定係鳩吹」筱瑜:「唔信你問下映彤佢地」冇幾耐映彤真係嚟咗我:「喂，佢係咪唔抄功課架」映彤:「梗係啦如果佢抄我地就大鑊多得筱瑜咋」我:「點解佢抄你地就會大鑊呢」映彤:「我地好多都係抄佢你諗下如果佢都要抄，收簿嗰陣邊夠時間抄得切」筱瑜:「講咗你又唔信」我:「中學生點會唔抄功課」筱瑜:「見識少」映彤:「個個似你咩抄功課」我:「得喇你兩個唔使唱雙簧好撚忙丫依家」抄抄下嗰陣，筱瑜無啦啦敲我張枱我:「做咩呀」筱瑜:「有冇食lunch呀你」我:「你見我咁早嚟梗係冇啦依家抄唔晒要留堂呀仆街」筱瑜:「咁呀，飮包野頂住個肚先啦」跟住佢就遞咗包朱古力奶俾我我:「飲筒呢」筱瑜:「嗱」呢個可能係我同佢之間嘅獨有互動朱古力奶同埋飲筒永遠都係分開俾我好相信每一個人都會同某個人之間有獨有互動，睇下係邊個啫，依家我用過來人身份話返俾你知，太多嘅互動反而係唔好依家唔會明白我點解咁講，總之他日桃花依舊，人面全非之時，多一個片段就等於多一把刀插入你心臟重要唔拔出嚟，嗰種唔係令你大吵大嚷嘅痛，反而係由心入面慢慢滲出嚟，咁先到肉唔好意思又講多咗，我:「醒咗喎依家識買定朱古力奶」筱瑜:「你有邊日冇飮唔阻你走先」我:「等陣先俾返幾蚊你」筱瑜:「俾多一蚊」我:「點解呀」筱瑜:「飲筒囉」我:「你唔好去搶」筱瑜:「咁你俾唔俾呀」我:「一蚊啫係咪呀當係人工你拎住」俾完佢我就耷低頭繼續抄跟住我個頭上面無啦啦有個一蚊跌落嚟初頭我淨係feel到有啲野喺我個頭度，跌落嚟先至係一蚊筱瑜:「講笑咋慢慢抄啦拜拜」我:「好無聊呀拜拜」可能你地覺得，唔係呀話咁就叫幾何級數提升，不過對於置身其中嘅我嚟講，的而且確冇誇張以前佢唔會咁樣同我傾計，就算傾都係一句起兩句止，更加唔會無啦啦買朱古力奶上嚟，咁當然啦我冇咁兒戲，當時只係覺得佢係一個啱傾嘅女仔啫，未去到迷戀嘅地步，或者，應該一直維持呢個距離就算數當然人類總要喺經歷入面學習，得與失其實唔係從表面就可以睇晒，唔係想喺度講埋啲老到甩牙嘅道理，純粹係有感而發啫。

過幾日之後學生會嗰邊好撚忙成日都話要開會本來忙都唔關我事嘅，各位都知我係hea架啦不過今次終於避唔開要燒埋我嗰疊點解咁講話說嚟緊要做好撚多活動咁都未算，重要寫份report俾校長我唔知有做過學生會嘅巴打絲打以前係點架啦，我嗰間就好衰嘅每逢三四個月就要寫一份report俾校長，報告呢樣報告嗰樣有啲咩要求都可以寫落去當然佢接唔接納就係另一回事同埋要講埋幾時舉行咩活動，例如三月班足，四月班籃，五月班排咁樣重要提出原因點解你要咁樣安排其實重有幾樣野嘅，不過唔詳細講喇原本我就梗係卸晒俾筱瑜我就返屋企打機不過今日唔得喎，因為佢竟然主動叫我幫手筱瑜:「我地本身有個project要做今次可唔可以幫我打出嚟」我:「簡單你想我點樣幫你先」筱瑜:「咁樣啦今晚我返屋企list晒啲野出嚟先不過應該都係簡短咁樣mark低，因為project嗰邊重有唔少野未執好但係總之我會幫你list晒你要點樣寫到時你照住打就得」我:「咁咋話簡單啦」筱瑜:「我知你會覺得我喺度吹水根本就冇project做，你可以問下映彤我同佢同一組唔係喎你條友肯定會話我同佢同流合污咁你可以問埋miss嘅」我:「痴線講到我咁衰我信你冇話唔信你平時你都冇叫我幫手，今次先係第一次啫我唔會背後講你唔使諗到咁衰」筱瑜:「唔該晒咁我聽日俾啲野你啦一日你夠唔夠時間打晒」我:「咁撚趕」筱瑜:「其實我都唔想我都係前日先知如果早啲知會輕鬆好多」我:「係咪打幾百字」筱瑜:「佢冇講你打幾多字不過主席話最好越多越好」我:「屌佢老母啦越多越好」筱瑜:「唔好咁衰啦俾人聽到呀不過如果我話係我要求越多越好，你會唔會好似頭先咁講」我:「梗係唔會啦錫你都錫唔切」筱瑜:「咁大聲俾人聽到就咩呀」我:「咩呀」筱瑜:「唔知呀總之要麻煩你一次啦」我:「千零字都唔係咩啫得啦」去到第二日，小息佢過咗嚟班房俾咗隻手指我筱瑜:「聽日之前搞掂晒就得喇唔該你」我:「使乜聽日我今日就搞掂佢」筱瑜:「唔係呀話你講真」我:「放學我去電腦室輕輕鬆鬆搞掂」筱瑜:「唔使咁急喎」我:「今晚返去跟住打機啦重做咩不過你放心真係唔得嘅話我唔會打嘅，幫你搞掂先啦不過以免做落去原來發覺好長繼而唔夠時間所以陣間放學做咗先」筱瑜:「嘩你真係好型呀」我:「梗係啦屌重使你講」筱瑜:「即係話今日食飯你會去學生會室啦」我:「梗係要啦抄功課丫嘛」筱瑜:「點解你日日都要抄架」我:「我有個同學好撚快做完功課佢條撚樣鍾意上堂偷做聽日交嗰啲所以其實每次我抄嘅都係聽日先至要交」筱瑜:「唔怪得啦我都覺得奇怪點解你每日都要抄但係你每日都唔使留堂」我:「多得條撚樣唔爆我大鑊」筱瑜:「點解佢會成日俾你抄架」我:「梗係我靚仔啦重使講」筱瑜:「哦原來你地係」我:「唔該唔好乜都加個『地』字佢啫唔係我」筱瑜:「假咗啲喎傑仔」我:「傻嘅傑仔你叫嘅咩傑哥傑爺丫嘛」跟住佢可以即刻板起個樣筱瑜:「點呀張偉傑重係咪我叫呀」我:「瞬間變面好犀利你鍾意點叫就點叫啦」筱瑜:「叻仔」同佢越嚟越熟，其實咁樣撩佢真係幾好玩人多佢會扮冇野，人少佢就好似頭先咁樣講野間唔中會吞吞吐吐有時更加會俾返feedback我添所謂嘅冰美人，其實都唔係咁冰啫。

食飯嗰度照舊啦抄抄下嘅時候佢又俾咗包朱古力奶我筱瑜:「俾啲甜頭你一陣加油呀」我:「一包冇飲筒嘅朱古力奶就叫做甜頭」筱瑜:「唔係你想點呀唔好飲囉俾返我」我:「痴線你買我一定飲」筱瑜:「其實我想問你好耐你係咪每日都冇食飯」我:「睇時間囉多功課咪唔食唔多嘅話咪食快啲跟住上嚟囉」筱瑜:「唔肚餓嘅咩」我:「你又唔好話喎真係冇」筱瑜:「定係想留返啲錢打機」我:「其實你真係好醒點解可以咁犀利」筱瑜:「嚟嚟去去你啲活動都係嗰幾樣有幾難估丫」我:「屌又被你睇穿」筱瑜:「我問過映彤佢都係咁話呀哈哈」我:「你兩個識乜野話時話點解你成日都喺度」筱瑜:「班房好嘈呀咁咪過嚟溫書做自己野囉」我:「屌柒佢地咪得囉你驚嘅話我幫你」筱瑜:「我自己唔慣啫唔關佢地事lunch time點會唔嘈其實都正常嘅，所以咪我自己落嚟囉」我:「小姐咁大方唔得架下下都係就人邊個就你呀」跟住佢無啦啦指住我筱瑜:「你囉」我:「屌你啦搵我笨柒」筱瑜:「又唔好講到咁衰」我:「唔講住喇做野先總之放學我會去電腦室整埋佢，應該會整完先走。」筱瑜:「咁好啦加油喇」放學嘅鐘聲一響起，我就即刻九秒九衝落去電腦室諗住拿拿臨整完返屋企打機丫嘛一打開個file，真係不得不讚筱瑜準備功夫永遠都做得好足同你講晒點樣打，基本上你求其搵個冇跟開嘅人都知道點樣做好簡單啦咁我照住佢指示做打落去發覺好彩一早嚟，因為都要打唔少字唔係夾硬塞字數，而係有啲位真係要講得好詳細原來主席條撚樣冇講錯真係要打千零字好彩細佬我打字速度唔係好慢打開機嘅男仔梗係知點解喇哈哈我諗十個男仔有九個都係上網鬧人練返嚟，成功非僥倖呀，都唔知問候咗人地老母幾多次先至識唔可以話好快不過唔係慢先我以前有個習慣好衰就係唔會一路打一路save，除非我知一陣間要出去，唔可以喺電腦面前，如果唔係我一定係打晒先至save你見我講得以前都知咩事啦之後點解學精咗?其實就係因為呢一日去到尾聲嘅時候，我用緊嗰部電腦無啦啦熄機成個人一片空白，幾秒之後就怒火中燒不過都冇俾憤怒蒙蔽我嘅理智喺學校丫嘛屌你知電腦室一定有條友喺度，我喺度拍枱發洩嘅話佢實會行埋嚟所以即使好嬲，都唔可以發出嚟曾經有一絲希望可以回復檔案但係重開機之後我見到個word檔係一片空白嘅時候，我就知已經浪費咗頭先個幾鐘浪費都唔緊要，依家就嚟六點先係最大問題學校最遲六點半閂門，基本上我係唔夠時間做晒即係返屋企又要打過，嘥時間做一樣原地踏步嘅野真係好差跟住見到筱瑜無啦啦入嚟一見到我就行過嚟我方向，呢個時候我個腦得五個字，今次大撚鑊

佢越行得近，我就知我個腦就要轉得越快究竟點樣解釋好呢佢一見到就肯定以為我坐喺度咁耐，原來一個字都冇打過啦我不嬲都認為自己從來都唔係一個責任心好強嘅人不過好似今次咁樣，人地俾咗野我做但係我做唔到，就會莫名其妙咁樣嬲自己講多個例子即係好似遲到咁樣就算人地冇話我，唔知點解自己都會自責當時我就係呢個心態明明佢真係行緊埋嚟乜都冇講，唉算數啦認真啲講一句sorry鬼叫真係自己問題咩就算佢屌都冇辦法筱瑜:「整成點呀」我:「sorry呀頭先部電腦熄咗乜都冇晒」跟住佢望一望電腦發覺真係一片空白我:「sorry呀」筱瑜:「好日都唔叫你幫手點解會咁架」我:「sorry呀真係自己抵死唔記得save」正當氣氛好尷尬嘅時候，筱瑜無啦啦笑其實佢笑得係好好睇不厭其煩再講一次，筱瑜:「重玩你唔到」我:「下」筱瑜:「原來咁咋話使咩咁嚴重講到sorry呀」我:「下你竟然冇話我喺度作野」筱瑜:「我似啲咁嘅人咩」我:「梗係唔似梗係唔似我講笑啫」筱瑜:「見你咁凝重以為唔知咩事原來係咁啫」我:「咁點算依家要重新打過」筱瑜:「好似頭先咁打咪得囉」我:「我依家個腦一片空白唔記得頭先打乜」跟住佢拎到張凳過嚟筱瑜:「我坐喺你隔離一路打一路講，咁咪唔會唔知囉係咪先」我:「你啱你啱不過依家佢地六點半唔夠一個鐘，打唔切喎」筱瑜:「打住先啦到時再諗」我:「嗯你講啦」筱瑜:「首先……」鑑於當時大家距離都好近，因為有時佢會伸個頭埋嚟講真其實有啲尷尬我講我自己啫唔知佢係咪同埋佢個頭嗰陣洗頭水味好香基本上佢全部人都好香我唔知其他人點睇啦，俾我嘅感覺就係一個好整潔女仔校裙又熨得直唔係吹奏純粹係有感而發得閒要問佢用邊隻洗頭水洗頭跟住佢講講下嗰陣無啦啦望返住我，可能我掛住望佢諗野(唔係衰野)兼且享受緊佢帶嚟嘅洗頭水香味停晒手唔記得打筱瑜:「呢個位你可以咁，停咗嘅」嗰一秒嘅眼眸，大家眼中應該只係得大家，對望咗幾秒之後覺得尷尬就分開咗筱瑜:「你望邊度呀」我:「邊度靚咪望邊度」筱瑜:「變態喺度望住人」我:「唔係呀話乜都冇做過就咁望都變態」筱瑜:「快啲打啦就嚟要走喇」我:「我係覺得奇怪啫竟然冇鬧我」筱瑜:「點解要鬧你」我:「應承咗你做但做唔到你叫我做就係想幫輕你點知依家你又要落嚟冇得返屋企先講真我預咗俾你屌」筱瑜:「我又咁睇我鬧你都改變唔到啲乜，既然係咁點解重要鬧大家都係為件事好同埋其實唔係好麻煩，有你呢位人肉打字機幫手我淨係負責講啫啱唔啱先」我:「啱梗係啱」筱瑜:「其實你打字快過我好多不如咁啦下次好似今次咁我知你肯嘅就咁話啦」我:「做咩呀」筱瑜:「以後都係我講你打搞掂哈哈」我:「仆街啦」筱瑜:「大家都係同一個post總之你每次打嘅時候我都會喺你隔離我講你就打，唔係講笑真係幫輕好多」我:「唔會次次都咁長下話」筱瑜:「放心平時嗰啲唔會打咁多字」我:「咁你就自己打啦」筱瑜:「唔得喎今日俾我發現咗你有打字嘅才能梗係唔可以埋沒你嘅天份啦」我:「屌我要快啲返屋企打機呀」筱瑜:「乖啦幾個月都係一次啫就咁話啦放心喎一定有酬勞」我:「咪又係朱古力奶重有邊樣」筱瑜:「香口膠」我:「屌係喎話咗你會搵我笨柒」筱瑜:「我都會喺你隔離架又點會要你孤軍作戰咁慘呀」我:「係至好講」

講下講下都去到六點半學校都夠鐘收皮我:「頂真係做唔切」筱瑜:「唔緊要啦都唔係差好多啫」我:「今晚返嚟幫你搞掂佢話咗不嬲都有責任心唔係鳩噏」筱瑜:「冇人話過你吹水走咯」一路行嘅時候，筱瑜:「係喎一陣如果你有咩唔明咁點呀」我:「唔會……掛」筱瑜:「你都唔肯定呢」我:「簡單啦你俾msn我咪得囉」唔係講笑嗰陣我唔係真係想拎佢msn而係真係諗唔到有咩方法可以溝通嗰個年代最簡單梗係msn啦筱瑜:「都得嘅不過我返到去冇咁快上到網喎」我:「點解呀」筱瑜:「我部電腦壞咗呀叫咗個朋友禮拜六上嚟整咁我又唔想用家姐嗰部費事阻住佢啦就係咁喇」我心諗嗰位整電腦嘅朋友九成係男仔啦一於問下先但係如果直接問又驚佢亂諗野喎所以一定要婉轉啲扮到不經意咁樣各位一定有共鳴啦，想問又唔敢直接問，就係怕對方知道你嘅目的唯有嘥好多時間去遊花園求答案我:「靚唔靚女架」筱瑜:「男仔嚟架」我:「哦原來你出面有個嘅」筱瑜:「點解你講到咁衰架青梅竹馬嚟架細細個識到大家姐都識佢同埋佢有女朋友架喇」聽到唔係情侶關係即刻鬆咗一跳嗰陣我唔明點解會有呢個感覺我:「佢女朋友靚唔靚女架」筱瑜:「靚過我囉」我:「冇可能咪撚扮野呀你」筱瑜:「唔使賣口乖喇」我:「你家姐唔俾你用佢部電腦嘅咩」筱瑜:「唔係呀我一叫佢就會俾不過唔想阻住佢做野啫都知佢上到u好多野做咁就唔好麻煩佢啦」我:「幫人諗埋真係服咗你」筱瑜:「家姐嚟架嘛我最唔鍾意就係麻煩到人」我:「咁樣今晚點樣聯絡」筱瑜:「你幾號電話呀我打俾你呀咁咪有電話囉」我:「屌唔好提我今日冇帶出嚟」筱瑜:「係咪咁啱呀今日冇帶」我:「呃你有寶咩」筱瑜:「咁呀你有拜冇紙筆呀我寫我電話俾你丫」跟住我就將我本手冊俾佢叫佢喺第一頁寫低筱瑜:「嗱搞掂喇都係唔好，不如你俾埋你電話我費事你一陣睇唔明」我:「你講咩唔明呀」筱瑜:「俾咗先啦」我:「99999999」筱瑜:「好啦咁我一陣打俾你架喇拜拜」我:「蠱蠱惑惑咁樣拜拜」返到去真係即刻開工嗰陣打咗六七成左右，陣間重要沖涼同埋食飯嗰度又冇咗個零鐘頭，已經未講打機唔係講笑真係好撚多野做有見及此，我就梗係勤力啲即刻做啦冇幾耐老母叫我食飯食完飯拿拿臨返入去房埋好個尾就搞掂跟住我醒起係喎，佢好似話聽日要咁我唔知佢幾點要交上去事關我重要print出嚟最濕鳩就係屋企冇printer如果聽日朝早就要交就仆街到時成班一鑊熟，既然係咁我就梗係拎本手冊出嚟睇下佢電話幾多號準備打俾佢啦一打開第一頁，成個人呆咗阿拉伯數目字我就見唔到淨係見到六個中文字「皆因不過初戀」睇完之後我得一個諗法，筱瑜你寫啲咩喺度呀

「皆因不過初戀」，呢六個字我都唔知講乜隻隻字我都睇得明我亦都知係一句歌詞咁但係依家電話number喎老友佢寫呢句歌詞出嚟做乜撚我一路望住呢六個字完全冇頭緒真係睇咗好耐，我都唔知代表啲乜咁啱呢個時候我個電話就響打嚟嗰條友我冇set做聯絡人唔通係筱瑜咁就梗係即刻聽啦我:「小姐你係咪玩野呀」筱瑜:「你又知係我打嚟嘅係咪估到不過冇理由丫，如果估到應該係你打俾我」我:「唔係呀其實我搏下架咋我見個來電顯示冇名即係可以屌佢啦如果唔係你嘅話咪即刻收線囉我都想搵你呀小姐嗰六個字點解呀」筱瑜:「你冇聽過咩」我:「有聽過衛蘭架嘛唔怪得頭先你蠱蠱惑惑又話驚我睇唔明呢樣嗰樣」筱瑜:「識貨我好鍾意聽佢啲歌架」我:「識貨其實我都好撚鍾意唔好講住先你打俾我做咩呀」筱瑜:「整成點呀」我:「搞掂喇不過我屋企冇printer係咪聽朝就要」筱瑜:「係呀」我:「咁我點樣俾個file你」筱瑜:「家姐用緊部電腦我就唔想煩佢咁呀，你住邊呀我行過嚟丫你比隻usb我喺屋企print我屋企有printer呀」我:「唔使喇你同我講你住邊啦」我行過嚟搵你咪得囉反正冇乜野做」筱瑜:「唔係要打機咩你」我:「俾變態佬見到你夜晚晚一條友行渣都冇得淨啦得啦我過嚟啦」筱瑜:「你真係好好人呀又識得為人著想喎」我:「你把聲可以再假啲你住邊呀」筱瑜:「邊度邊度呀」我:「哦嗰度我行過嚟大約三四個字你十點三企喺度應該啱架喇」筱瑜:「咁好啦陣間見你都要小心變態佬呀唔係喎可能你就係」我:「戇鳩就咁話啦」收線之後我即刻set佢做聯絡人先有來電顯示架嘛哈哈唔知佢係咩台呢，嗰陣我地學校最多就係人囝以前唔同依家隨便whatsapp唔同台sms好乸貴見過唔少人為咗追女仔走去轉台喺床上面機不離手係咁sms固然好啦不過到要交電話費嗰陣就知道個代價有幾大好快就set好咗嗰六個字點解話知佢啦都有佢電話咯。點樣講我喺度都住咗十幾年要去邊度用幾耐時間點會唔知丫所以我係準時去到佢屋企樓下離遠望到見到有個女仔喺度，嗰陣未知係佢因為個女仔冇紮辮係越嚟越近嗰陣佢一擰轉面先知係佢一擰轉面咁啱大家就有眼神交流我未見過佢呢個樣，好新鮮因為見親都係紮辮問心我覺得佢返學紮頭髮靚啲純粹自己感覺啫上下身都係著住普通出街衫越行越近嗰陣無啦啦喺度笑唔知佢笑乜我淨係知我都跟埋佢一齊笑我一再講，學校以外嘅佢其實唔係咁cool間唔中都會笑同埋成日講野同喺學校入面嘅形象好唔同典型一個中學女仔我:「笑咩呀」筱瑜:「你咁靚仔有冇變態佬跟住你呀」我:「有呀我一出嗰陣見到有條友喺後面行到邊跟到邊佢依家重喺後面匿埋睇緊我地不如帶你睇佢」筱瑜:「唔使喇唔阻你兩個係喎飲唔飲檸檬茶」我:「你有梗係打死都飲」筱瑜:「嗱。」跟住佢就俾咗罐我，我:「飲筒呢」筱瑜:「估到你會問嗱」其實平時我就唔用飲筒飲罐裝嘅不過呢樣係我同佢嘅一樣小玩意所以先問佢拎啫即使唔係朱古力奶都好，筱瑜:「知你鍾意一路行一路飲咁好心行過嚟梗係要慰勞你」我:「唔係你估你估我好撚得閒」筱瑜:「唔係喎啱啱先有人話冇乜野做咋喎」我:「一陣就多架啦屌」筱瑜:「隻USB呢」我:「係喎差啲唔記得搞掂架喇你返去再睇下有冇野執」筱瑜:「我信你架喇唔會執」我:「懶」筱瑜:「冇所謂啦都係一樣啫真係有問題我sms你丫係咪人囝」我:「梗係啦一樣就好呀唔使驚電話費貴到仆街」筱瑜:「今日你講得最好就係呢句走喇拜拜」我:「拜拜」好多野真係唔可以咁早下定論唔同時期去睇一樣野真係會有唔同睇法，我從來冇諗過，有朝一日我會多謝嗰部突然熄機嘅電腦或者就係因為佢，我有咗好多一世都唔可以磨滅嘅回憶開心與否都好，始終係一段經歷，正正係成長階段遇到嘅人同埋事，先至造就今日嘅我。

有一樣野我諗好多人都會覺得有同感就係拎完女神嘅電話之後，究竟要點樣打開話題呢知佢興趣就話可以對症下藥啫咁唔知又點算呢係咪要講埋嗰啲好老套嘅天氣幾好今日好凍小心凍親呢啲咁垃圾嘅野先得呢好多個男仔都試過喺度遇到滑鐵盧當然全世界都知，打開到嘅話，距離成功就指日可待啦所以話最關鍵就係可唔可以打開啫至於講到我當初喺呢個層面上我真係冇乜煩惱梗係唔係我勁啦戇鳩其實我都好撚毒只係嗰陣嘅我對筱瑜完全冇超越朋友嘅情感呢方便之前我都講過我亦都相信自己對映彤已經完全放低因為見到佢唔會再有心如鹿撞嘅感覺，當佢係一個識咗好耐嘅朋友咁樣就冇其他喇除咗佢兩個之外我都冇其他比較熟識嘅異性咁你就知我幾撚失敗啦講返嗰陣先返到屋企諗住打機，點知呀澤條友病咗話要瞓覺，真係頂佢個肺成日打飛機搞到個人咁撚虧咁樣就算數今晚唔打我都可以上下網或者自己玩啫正當我上上下網嘅時候，就見到佢sms我筱瑜:「係咪打緊機」我:「係呀你又知嘅」筱瑜:「我就真係唔信係打緊機你咁快覆」我:「世事都被你看透了」筱瑜:「係咩還可以啦想同你講打得唔錯竟然改都唔使改多謝大佬」我:「你都傻嘅咩叫竟然」筱瑜:「下你自己諗下啦講真每次group project我都係最尾check嗰個好彩佢地俾我改，估唔到今次唔使」我:「你唔係忍呀嘛快啲開佢波啦肯定係映彤成日錯啦」筱瑜:「哈哈你兩個真係好friend成日都提住大家」我:「識得耐丫嘛你班friend我最熟就係佢」筱瑜:「如果佢唔係有男朋友，我真係覺得你兩個係有野」同之前一樣，我都係唔會喺筱瑜面前認之前鍾意過映彤我:「諗太多喇靚女」筱瑜:「映彤交啲貨好好基本上唔使點樣執有時調返轉我要俾佢執出到嚟效果冇問題就可以啦」我:「以為你係藝術家脾氣唔鍾意俾人改」筱瑜:「大家都係為件事好啫」同佢傾得耐咗，發覺筱瑜係一個實事求是嘅人同我印象中嘅女仔有啲唔同基本上冇乜聽過佢感情用事如果同佢同班簡直係發達佢係嗰種目標好清晰嘅人呢類人有時會好麻煩因為太過執著目標當一樣野放得太大，自然會忽視其他野我都有同過呢啲人相處合作成果係好不過過程都幾難頂筱瑜佢係好另類目標雖然清晰，不過佢只係對自己要求好高從來冇要求過其他人要跟佢一樣如果出到嚟效果唔好佢會私底下改絕對唔會要你臨時做多咗野同埋好怕麻煩到人你見電腦都唔敢用佢家姐嗰部就知我:「點解你唔叫佢地做多啲野咁你咪唔使咁辛苦講真我自己親眼睇親耳聽都知你真係做好撚多野」筱瑜:「咁冇理由因為我令到佢地要做咁多架嘛可能係得我一個想做好佢佢地或者只係交到貨就算嗰種，係咁嘅話我點樣迫佢都冇用我亦都冇權利去迫全部人同我一樣既然係咁咪自己做多啲」我:「同你同班就正啦project一定勁高分重要唔使做」筱瑜:「呵呵你就唔同喎一齊做啦哈哈好似依家學生會咁」我:「放過我啦我知你晏晝講笑」筱瑜:「好認真呀你打字咁快就梗係善用你嘅才能係喎點解你咁快嘅」我:「重使講梗係我早幾年做得每日一篇多所以咪咁快」筱瑜:「每日一篇邊使打咁多字你真係噏得就噏講係咪打機鬧人」我:「屌你啦你有咩係唔知架」筱瑜:「你咁鍾意鬧人又鍾意打機九成都喺度練返嚟」我:「第一我唔鍾意鬧人你見我幾和善就知第二你表弟都有份你知佢唔打機啦不過以前我同佢戇鳩鳩間唔中會去圖書館練打字」筱瑜:「我聽得最多就係你講粗口郁啲就鬧人」我:「至少冇鬧過你啦小弟咁有風度從來都唔鬧女仔」筱瑜:「多謝你囉咁有風度嘅傑哥」特別係你。

之前咪提過有個歌唱比賽嘅我就冇去玩，不過以我所知映彤同埋Felix有參加佢兩個玩合唱組初賽我就冇睇都係筱瑜有一日同我講返初賽啲內容筱瑜:「估唔到肥仔唱歌好好聽」肥仔係我地級嘅同學顧名思義係一個肥仔啦其實佢唔係好肥啫，絕對未去到秦煌，韜韜嗰種不過望落去都係得一個字，就係肥所以都係叫佢做肥仔啦呢個肥仔算玩得喺我地級個形象係戇鳩仔不過戇鳩得嚟又幾好笑你知啦有時有啲人想搞笑但搞得唔好都唔係有時直情係經常，幽默感真係勉強唔嚟唔係食嗰行飯千祈唔好掂一陣出嚟個效果唔好更加差但係呢個肥仔平時處理得唔錯，唔會做多咗所以都算係一個得人鍾意嘅肥仔所以當嗰日筱瑜講起，肥仔唱歌唱得唔錯簡直係o晒嘴我:「你講笑咋話文科嗰個肥仔喎」筱瑜:「乜我地級有好多肥仔咩」我:「係咪成日搞笑嗰個丫」筱瑜:「係呀咪就係佢囉」我:「佢唱歌好聽唱乜野咁把炮」筱瑜:「上次佢唱永久保存好好聽呀」我:「下成件事好唔夾喎」筱瑜:「你真係衰唱歌關個樣事咩」我:「我唔會覺得完全冇關係囉」筱瑜:「咁你都有道理嘅」我:「屌」筱瑜:「不過佢真係唱得好好聽呀聽講佢鍾意邊個邊個」邊個邊個係其中一個女仔唔係好重要費事俾個名佢我:「嗰條女咪好冧」筱瑜:「唔知佢呀」我:「係喎唔記得你唔收風嘅添」筱瑜:「唔使收都知成日坐喺度都偷聽咗好多返嚟」我:「唔係掛佢地唔避忌嘅咩」筱瑜:「唔知呀可能以為我唔聽掛」我:「其實你條友都好撚奸收收埋埋其實八卦到死」筱瑜:「點解你硬係講得咁衰好奇心旺盛又或者求知慾強得唔得嘅啫」我:「咁一定得啦搞到我都興趣聽歌添」筱瑜:「你好彩有一行淨係俾學生會坐唔使喺後面企」我:「好喎幫手買包朱古力奶」筱瑜:「有邊日冇幫你買丫」我:「真係越嚟越叻」歌唱比賽係喺放學之後搞冇記錯地點應該係禮堂嗰日放完學之後就拿拿臨去咗禮堂一去到就見到學生會嗰班人主席:「少有喎唔係唔聽咩」我:「佢地話肥仔唱歌好撚勁丫嘛咪睇下囉重有咩焦點」主席:「你唔知映彤，Felix兩個有玩咩」我:「我知呀佢兩個重未輸咩」主席:「你條友真係冇句好入咗決賽呀」我:「係喎聽講主席你好似有份玩點解坐喺度嘅呢」主席:「仆街啦你咁勁又唔撚玩」我:「我知個醜字點寫」跟住就坐返個位費事串佢咁多一句起兩句止就算，雖然都唔止一兩句哈哈一陣嬲鳩咗我就大鑊坐我隔離嘅，當然係買朱古力奶嗰個人啦我:「唔該晒你呀真係記得買朱古力奶」筱瑜:「一日一包丫嘛點會唔記得呀重以為你特登嚟睇映彤佢兩個添」唔知點解，我硬係覺得佢知道我以前鍾意佢週不時喺度抽水不過我都係唔會認一於咋傻我:「佢兩個有咩好睇唔驚閃死咩估唔到咁勁入到決賽」筱瑜:「你都得架唔玩啫」我:「唔好玩啦筱瑜姐我上咗去邊個坐喺度陪你呀」筱瑜:「你真係好細心呀就連呢方面都幫我諗埋多謝你丫」我:「頭兩句都扮得好似喺最尾嗰句『多謝你丫』語氣落重咗少少」筱瑜:「你識乜野丫女仔野」明知係假都好，聽起上嚟始終會有一種無形嘅滿足感有時男仔真係好易呃，我就係呢一種戇鳩仔，無論最後係點都好，永遠都係俾人呃嗰個。

好快就開始咗比賽首先進行合唱組睇完頭幾隊，發覺全部都好有水準原本以為會有啲撚樣上到去鳩玩點知原來冇呢啲人個個都好犀利，好彩冇上去獻醜否則真係俾人笑到面都黃好快就到映彤出場鎂光燈下嘅佢，的而且確係全場嘅焦點講真唱成點我真係冇留意，我望住台上嘅佢喺度諗，原來真係好耐都冇咁樣望住佢起碼都有兩三年佢拍拖之後就冇咁樣做，或者時間真係會令人變質，事隔幾年再認真望佢一次，腦入面嘅思緒同當年完全唔同唔好再有唔忿氣抱怨隔離嗰個唔係我呢啲咁負面嘅思想，依家淨係覺得，其實佢兩個都幾襯丫哈哈的確係由心而發如果係以前見到佢兩個拖手合唱真係人都癲，又或者當初就唔會嚟睇啦哈哈或者真係完全睇開晒，走出映彤嘅陰影與其執迷不悟倒不如及早開竅，再喺佢之間鑽牛角尖對件事冇乜幫助我又唔會搶人女朋友，哈哈就算要搶呀都要睇對方架已經唔講做唔做得出呢個問題繼續喺度諗嗰次點解唔進取啲亦都係於事無補，幾年以嚟已經埋怨過自己無數次今日再埋怨一次豈不是完全冇進步過?有時真係唔到自己睇唔開執著唔係唔好，不過喺呢件事上面，我選擇咗放開啫，就好似三分幾鐘之後，映彤唱完最後一句，音樂隨之而關閉，跟住就行前鞠躬道謝各位，完美落幕我應該要做嘅，就係退後一步，同大家一齊拍掌再冇其他野做。好快就搞完合唱組，原本諗住睇下映彤佢兩個贏唔贏到點知佢話等埋個人組一次過頒獎我聽到好多人都話映彤佢兩個唱得好好唔通我同佢地講頭先我喺度諗野冇認真聽過咩為免麻煩都係隨波逐流係咁話好呀好呀真係唱得好呀就算不過唱之前我留意到筱瑜好大聲幫映彤打氣我未見過佢咁大聲講野睇嚟真係好撚friend我:「真係姐妹情深喎未見過你咁大聲講野」筱瑜:「點解我覺得你話中有話咁樣嘅」我:「好明顯你諗多咗就算係都係學你啫你成日架啦」筱瑜:「痴線唔知你講乜」我:「我發覺你真係好奸成日都扮傻」筱瑜:「大家咁話啦」跟住就聽歌，原來個肥仔真係好撚勁唱情歌如果唔睇個樣淨係聽把聲，唔係講笑真係好溫柔估唔到咁佢犀利聞名不如見面有聽過就知幾誇張，真係羨慕死人我見隔離嘅筱瑜聽到出耳油咁樣，再望其他人都係差唔多反應就知應該個個都覺得，佢係冠軍喇咁樣當然啦唔止佢一個唱得好好聽，重有個女仔都係又係唱衛蘭隻一場誤會，嗰個年代佢真係好紅跟住我醒起係喎筱瑜好似係佢fans，跟住就擰轉隔離去望佢見到佢口噏噏咁樣不過就聽唔到聲，你知啦嗰個環境咁撚嘈，唔係好大聲講野嘅話真係聽唔到隔離講乜於是我就伸個頭去佢隔離嗰度睇下佢唱乜，跟住終於聽到佢細細聲喺度唱fans果然係fans唔望歌詞都識唱同埋其實都幾好聽真係唔係吹奏把聲天生好聽已經係成功嘅一半正當我陶醉緊歌聲嘅時候，我個頭無啦啦俾人拍重有邊個丫筱瑜:「你條友伸咁埋做咩呀」我:「冇呀聽歌囉」筱瑜:「聽歌要伸咁埋」我:「你唱歌丫嘛梗係聽你啦」筱瑜:「痴線佬無啦啦伸咁埋重要偷聽咁變態」我:「但係你自己唱架喎邊度有偷聽講真幾好聽喎」筱瑜:「你嚟呢度係聽台嗰啲丫定係聽隔離嗰啲架」跟住梗係指住佢我:「梗係你啦重使問」筱瑜:「冇講錯你呀變態佬」我:「其實偷聽都唔係好變態啫又唔係偷睇」筱瑜:「莫非你上pe堂成日偷睇人換衫講到咁」我:「你自己睇下女廁出面有冇我喇正人君子點會做啲咁嘅野偷睇喎」筱瑜:「我講你偷睇男仔呀」我:「成日屈我gay收皮」筱瑜:「咁大反應真係講中咗」我:「你依家同我即刻出去孤男寡女獨處到時你就知我係咪gay」筱瑜:「我知你唔會嘅係咪」我:「頂你無啦啦扮溫柔」筱瑜:「咩扮我唔可以溫柔嘅咩」我:「同你形象都唔夾嗲聲嗲氣唔似你」筱瑜:「變態佬食自己啦你朱古力奶冇你份呀」我:「唔係喎你好溫柔喎頭先有條戇鳩仔亂咁講唔好理佢啦」筱瑜:「哈哈你都知你係咩」正當傾得火熱嘅時候有prefect就行埋嚟叫我地細聲啲大家相視而笑都係繼續聽歌啦哈哈

中學生活個個都差唔多架啦間間學校搞嘅活動都係雷同唔會有好大分別，我嗰間都係唔例外不過今年嘅秋季旅行就被取消咗點解咪就係因為天氣囉好落唔落嗰個禮拜先嚟落雨明明早兩三個禮拜都係天晴真係唔到你唔信各位做過中學生都知啦，冇得去旅行，成班同學就屌晒鬼最慘都唔係冇得去，而係原本嘅旅行日變咗做上學日呢樣先係屌鬼嘅原因我嗰日一去到學生會室全場都議論紛紛，一坐低就見到隔離嗰個俾包朱古力奶我筱瑜:「你嘅」我:「俾返四個半你先」大家睇開呢個故一段日子，都知呢啲係我同佢嘅互動啦好死唔死俾人見到映彤:「唔怪得頭先筱瑜你咁快落去啦原來」我:「冇得飲啦你一睇就知買俾我收皮啦」映彤:「有人幫係串啲嘅」筱瑜:「唔好嬲啦映彤聽日買俾你丫」映彤:「我似咁小器咩」我:「似」映彤:「收聲唔係問你」筱瑜:「你兩個真係呢好friend」我:「ok啦」映彤:「唔係好熟咋喎肯定係佢呢條友叫你買俾佢架啦」筱瑜:「得閒咪買囉唔會專登落去嘅」映彤:「係咪真係呀頭先見住你咁快落去」筱瑜:「我要搵miss呀順便啫」我:「聽到未呀你叫Felix買啦」映彤:「唔使喇我依家落去筱瑜飲咩呀」筱瑜:「朱古力奶唔該」映彤:「你兩個使唔使呀又係朱古力奶」筱瑜:「飲落其實幾好飲」映彤:「好啦」我:「屌你唔問我嘅」映彤:「你咪飲緊囉重飲糖尿呀因住」我:「尋日食完飯今日你又食」映彤:「你錯喇尋日我食米粉」我:「屌小學雞唔同你玩呀走啦」映彤:「你就梗係想我走啦阻住你兩個丫嘛」我:「知你就好啦」佢走咗梗係同筱瑜玩啦筱瑜:「好驚你喎唔知你做咩添」我:「梗係做啲兩個人獨處先可以做嘅野」筱瑜:「咁即係咩呀」我:「梗係做功課啦戇鳩好多未做呀」筱瑜:「今日得一本嘅平時你唔係帶兩本嚟抄嘅咩」我:「唔好提嗰條戇鳩仔冇返學抄條撚呀抄」筱瑜:「咁你俾心機喇喎」我:「嘩即刻充滿動力」筱瑜:「假到死」我:「我都係學你啫做啦」筱瑜:「嗯咁我都睇書啦」冇幾耐映彤就上返嚟俾咗包朱古力奶筱瑜我就話q知佢兩個搏命喺度做，冇得抄進度真係慢咗好多真係俾個戇鳩仔累死無啦啦唔返學跟住有一條我諗咗好耐，係咁睇書都唔知點樣入手跟住醒起係喎，我隔離嗰個朱古力奶提供者都係讀理科一於問佢先我:「朱古力奶人」筱瑜:「其實呢呢個名好難聽你個腦裝乜野架點會諗到啲咁難聽嘅名」我:「似唔似日本妹啲名」筱瑜:「唔似」我:「真係唔似」筱瑜:「唔似呀問幾多次我都係咁講」我:「唔好笑咩」筱瑜:「唔好笑喎」我:「真係唔好笑」筱瑜:「喂呀你出茅招嘅無啦啦喺度引人笑」我:「你知唔知你嘅笑容有石破天驚嘅威力可以令我茅塞頓開」筱瑜:「傑哥你啲幻想力好豐富講咁多咁誇張咁無聊又唔好笑嘅野其實想問咩呀」我:「俾下面我啦唔好一嚟踢爆」筱瑜:「想點啫講啦」我:「其實係想問你點做啫」跟住佢無啦啦「嗤」笑咗一下，好少見佢呢個樣好特別筱瑜:「原來咁咋話俾我睇下咩嚟呀，哦」講真我真係唔記得當日我問邊一科嘅功課淨係知phy chem bi是但一科，筱瑜無論教邊個都好，都係好詳細嗰啲人唔明講到你明最好都唔係呢樣，而係佢從來唔會主動問人你知啦有啲人鍾意恃才傲物明明都冇問佢就喺度指指點點呢啲人叻得嚟好乞人憎筱瑜從來都唔會咁樣你問佢佢先同你講正當我掛住聽嘅時候，我就拎咗包朱古力奶飲，飲嘅時候佢望住我我:「做咩呀」筱瑜:「喺度搏懵飮人地嗰包朱古力奶」我:「下真係唔知sorry」我都知你地會問點解會拎錯事關佢係右撇，佢包朱古力奶就擺喺佢左手邊我個人坐喺佢左邊嗰下真係好自然見到以為係我自己嗰包於是就攞嚟飲跟住我望返自己張枱，係喎呢包先係我筱瑜:「估唔到你係咁一兩啖都唔放過」我:「我錯我錯唔好意思」筱瑜:「你依家飲咗口水尾就要聽我講喇喎知唔知」我:「你講乜撚都得啦」筱瑜:「唔准飲朱古力奶」我:「痴線你都傻嘅」筱瑜:「講笑咋你睇下你同你玩下就咁緊張」我:「咁你想點呀」筱瑜:「一陣一齊去文具鋪買野買完返嚟幫手整好個壁報」我:「咁嘅野你搵第二個啦」筱瑜:「第二個冇飲錯我包朱古力奶喎」我:「得知道唔緊要我會做咁我放學過嚟搵你喺你門口等」筱瑜:「好呀叻仔」我:「屌我懷疑你特登擺咁出引我落疊」筱瑜:「唔知呢」

放學之後就去佢班房等啦跟住佢出嚟就一齊去買材料買完就返學校去返學生會室慢慢整我:「講明先我就唔識嘅你講乜我做乜」筱瑜:「好簡單咋你將呢啲黐上去就得其他野等我同埋映彤整就冇問題」冇幾耐映彤兩個都一齊嚟咗幫手夾手夾腳整好，大約五點就搞掂正當我諗住撇嘅時候筱瑜無啦啦講咗啲野我:「搞掂走得拜拜筱瑜:「唔好走住」我:「做咩呀」筱瑜:「可唔可以陪我去太子」我:「你去嗰度做咩呀」筱瑜:「冇呀我要去交收cd但係一個人乜都唔識所以咪諗住叫埋你囉」我:「你會驚嘅咩」筱瑜:「咩叫我都會驚呀乜都唔識想嗌你一齊去係咪唔得丫咁我都係女仔嚟架嘛」我:「同你形象真係唔夾天不怕地不怕竟然怕交收」筱瑜:「算你鍾意啦」我:「唉冇乜邊個好似我咁好人去太子咋話」筱瑜:「嗯地鐵站一出就係」我:「約咗幾點呀」筱瑜:「六點囉可以喺度抖多陣先去」我:「好睇下我丫有野做都陪你去呀」筱瑜:「傑仔你真係好好人呀好感動呀依家」我:「假到你要交收咩呀」筱瑜:「頭先咪話係cd囉」我:「衛蘭」筱瑜:「哈哈你又知嘅」我:「你係fans丫嘛我估架咋」筱瑜:「醒目仔唔通飲得朱古力奶多」我:「唔關事不嬲都咁醒依家去咯」筱瑜:「等陣先」我:「又做咩呀」筱瑜:「食唔食薄荷糖」我:「好喎點解你咁撚多糖架」筱瑜:「屋企有咪帶返嚟行啦」跟住我地就去搭地鐵一路行一路講嘅時候，佢問我今晚食唔食埋夜晚嗰餐筱瑜:「哈哈其實都係想搵一個人一齊食飯啫」我:「估到你有蠱惑啦點會驚唔識交收」筱瑜:「唔係呀真係唔識呀冇蠱惑囉好冇」我:「好撚簡單你問佢係咪嗰條友咪得囉」筱瑜:「問錯咪大鑊」我:「你地會講著咩衫架嘛咁都撞到一樣就死撚咗佢」筱瑜:「哈哈又係喎」好快就去到太子，咁我就企埋一邊望住佢啦大約幾分鐘之後嗰條友就嚟咗原來係一個男人嚟廿零三十歲左右好似唔靚仔(我都唔知點解會記得)過程好快就完結筱瑜:「搞掂走咯去食飯」我:「返去嗰邊食」筱瑜:「嗯你話事啦」我:「我冇所謂喎你話事啦」筱瑜:「係喎唔記得咗你唔諗食咩添」跟住即刻摸佢個頭我:「即係俾說話我聽喇喎」筱瑜:「放手呀唔好摸我個頭」我:「其實我想同你講好耐你個頭有陣好香嘅洗頭水味」筱瑜:「你話你啲喜好幾奇怪一時鍾意男人，一時鍾意聞人地個頭」我:「你都痴線冇我冇鍾意男人不過頭先嗰條友唔係好靚仔咋喎」筱瑜:「哈哈我冇你咁留意佢喎你重話自己唔係」我:「我都係望下啫又唔一定係gay你唔望男仔嘅咩」筱瑜:「最靚仔嗰個都喺我隔離使乜望其他」我:「屌你識講野咁就要更加摸你個頭以示鼓勵」筱瑜:「放手呀周圍咁多人」我:「關周圍啲人咩事」筱瑜:「er唔知喎」我:「咁咪係囉」筱瑜:「我隻洗頭水好多超級市場有得買唔難搵架」我:「唔係講笑真係好撚香」筱瑜:「變態佬」我:「咁你下次唔好搵我呀我唔知會做啲乜」筱瑜:「地鐵你會敢做咩」我:「地鐵先最多所以話你唔識野」筱瑜:「你熟啲喇咁就有車喇入去啦」

大家都知六點幾嘅地鐵，車廂入面肯定係迫爆相信我唔講大家都會有共鳴特別依家體會更加深啦放工時間，隔離全部都係麻甩佬有冇搞錯有啲重要遞高隻手扶住，嗰陣味真係冇得頂當然我都知搵食辛苦佢都唔想嘅你黑面都於事無補，唯有擰歪面睇電話咪算囉嗰陣我同筱瑜嘅情況就係咁樣等車嘅時候已經成堆人，諗住太子都算係多人落嘅站應該會好啲啦，好明顯之後證明我係鳩噏一上到車就係咁行入面，因為真係太多人我又驚整到其他人同埋筱瑜，嗰陣真係步步為營，直接去到車廂中間有得挨嘅位置即係中間有條大圓柱嗰個位呢原本我地就拍住企，跟住見到真係好多人，於是佢就繼續挨住，我就行出嚟企喺佢對面真係幾厘米嘅位置我唔係想抽水事實上嗰度真係好多人，咁我又驚佢俾人撞所以咪行出嚟面對住佢囉挨唔挨有咩所謂，可能嗰陣時真係太迫，所以大家咁近重要對望緊氣氛都唔係好尷尬我講氣氛咋唔係講我自己呀我自己梗係有啲緊張啦，毒撚係咁架啦我想嘅咩筱瑜:「做咩望住我呀」我:「唔望你個樣望邊度咁靚女係咪先同埋依家咁迫，望住幅牆不如望你望第二度你又講架啦」筱瑜:「你真係冇句好」我:「聽啲唔聽啲頭兩句呀」筱瑜:「唔知喎聽唔到喎好攰呀」我:「邊個叫你約今日交收」筱瑜:「佢叫我囉佢話今個禮拜係得呢日得閒冇所謂啦咁樣」我:「屌」筱瑜:「喂，傑仔呀」我:「做咩呀」筱瑜:「可唔可以借嚟挨」我:「下你咪挨緊囉」筱瑜:「唔係呀我講個頭呀」我:「你鍾意啦我諗你唔係好重啫」筱瑜:「係掛哈哈」跟住佢就挨咗落嚟，呢次唔係好似平時搭巴士咁樣挨膊頭大家幻想一下，佢同我就對住企中間只有幾厘米差距，即係伸埋啲直情可以嘴埋咁滯嗰啲距離佢依家個挨法，係成個人將個頭擺咗落我膊頭嗰度唔係搭巴士咁樣向左或向右挨落去佢一挨落嚟嗰下，真係好大衝擊會feel到自己成個人都變到好僵硬好彩面皮厚如果唔係真係面紅人生應該冇乜邊次咁緊張考oral都唔係呢種級數，根本就冇得比哈哈佢應該真係好攰，因為平時佢唔會咁樣講作為一個男仔，可能呢啲就叫做本份掛最怕，係佢攰都唔挨落嚟啫佢依家咁樣做，我又點會辛苦呢哈哈已經唔講本身佢就好瘦，第一次嘅體驗，往往會暗自幫你釐定一個標準日後試過幾多次都好，你所回味嘅，可能只有當日嘅第一次他日試幾多次，都搵唔返當初嗰份悸動又或者調轉一個講法，唔好講到邊次邊次，總之，最打動到心扻嗰次就係呢種感覺第二個唔會知道，即使係血濃於水嘅至親都唔會清楚唯有三更半夜，上到張牀瞇埋眼嘅時候，自自然然就會知，從來都呃唔到自己。

差唔多落車嗰陣筱瑜無啦啦講野筱瑜:「多謝你呀傑仔」好細聲語氣好溫柔印象中佢唔係成日用咁嘅語調講野我:「做咩無啦啦講多謝」筱瑜:「呢程車入面，借咗成個膊頭俾我」我:「痴線啦使乜講多謝你平時都唔會咁樣嘅今日出到聲可能真係好攰啦你知小弟我不嬲都好撚好人你又唔重都係幾個字啫輕鬆啦」筱瑜:「唔係呀其實我唔係好攰咋」我:「唔緊要啦我都慣咗俾你搵笨如果你係Mary(我地級嘅肥婆)真係睬你都傻」筱瑜:「好耐冇挨過膊頭喇挨人膊頭，真係好舒服呀」我:「想講咩呀我不嬲口密嘅有咩你就講啦」嗰陣我直覺筱瑜一定有啲野想講可能佢覺得唔好意思所以欲言又止於是我直接同佢講，想講乜就講乜佢好少會咁再加上我又八卦呢哈哈筱瑜:「對上一次挨應該係小學嘅事好耐冇挨過，一挨返諗起唔少野啫」係喎我記得司徒講過佢好鍾意佢老豆好可惜因病早逝，不過佢唔知我知架嘛一於扮冇聽過先我:「諗到咩呀想講就講啦應承你喇唔講出去喇」筱瑜:「好記得以前呢我好論盡成日跌，每次跌完之後就會扮好痛跟住daddy就會行過嚟孭我我好鍾意咁樣望住佢因為嗰陣我好矮，我要望佢就一定要抬高頭，不過佢每一次孭我，我同佢就變到差唔多高我好鍾意唔使岳高頭就望到佢嗰種感覺」我:「細細個你就咁奸」筱瑜:「點解你硬係鍾意講到咁衰架對住至親撒嬌，都係好正常嘅事啫嗰陣重要係細細個」我:「你又唔好話喎我記得細細個唔係好鍾意撒嬌嗰陣都係鍾意喺屋企玩埋啲戇鳩玩具你知啦嗰陣邊有電腦我又唔鍾意落街老豆老母話我細個好靜只要有一個角落俾我自己玩就得，我又唔鍾意買玩具嘅佢買乜我就玩乜」筱瑜:「估唔到喎以為你細個好嘈添」我:「你就好嘈」筱瑜:「唔知呀細個都係同家姐玩依家都係嘻嘻」我:「係咩落車啦一路行一路講」筱瑜:「嗯多謝你」我:「夠喇你講咗好多次喇」筱瑜:「嗯」跟住我地就求其去咗間餐廳食飯聽朝返頭先嘅話題，我:「你係孻女梗係萬千寵愛啦」筱瑜:「都係嘅我知佢地都好錫我」佢一日唔主動講佢老豆啲野，我都唔會突然去問有啲野知道唔一定要講出口，要學識喺適當嘅時候沉默我:「你知我就冇兄弟姊妹嘅我唔呃你我真係同過老母講，好彩你生一個生多個我就大鑊」筱瑜:「哈哈你真係咁講呀auntie冇鬧你咩」我:「佢無啦啦做乜鬧我」筱瑜:「你講到咁誇張喎佢地真係要生你控制到咩」我:「咁又係喎屌但你問我我覺得獨生真係唔錯食盡屋企資源又唔會有人同你爭野玩爽皮」點解我有呢個諗法咁梗係關我個friend呀澤事好耐冇提佢要俾佢出一出場話說呀澤有個家姐，中學時期佢兩個係同房佢成日同我講夜晚唔可以打J因為家姐喺下格床，佢驚俾人發現睇鹹片又係只要佢家姐返到嚟佢就唔可以睇都係嗰句驚俾人發現同埋夜晚打機有時講野唔可以咁大聲驚嘈到佢自此我就覺得獨生真係唔錯起碼自由自在，唔使話打個J都要驚俾人發現當然我冇同筱瑜講啦費事佢又話我鹹濕仔呢啲野唔俾人知得係要同男仔傾先爽筱瑜:「哈哈我有個friend都係咁講佢話如果獨生就好你問我就覺得各有各好啦呢啲野冇一定嘅」我:「咁梗係啦有啲人好撚鳩屎一傾呢啲冇對與錯嘅話題係都要講到人地服佢嗰套為止」筱瑜:「係呀係呀真係好多呢啲人根本有時有啲野只係觀點角度問題唔知點解係都要拗贏為止」我:「同呢啲人討論簡直係嘥鳩氣討條撚呀」跟住佢無啦啦笑筱瑜:「呢方便你有興趣啲我就唔講喇」我:「屌戇鳩食野啦」

食完之後筱瑜:「係喎你要唔要入面啲歌」我:「好喎不過你點樣俾我」筱瑜:「send俾你咪得囉係咪」我:「大佬你重要單眼點頂呀」我講就講得輕鬆啫其實嗰下佢個樣真係好甜大家應該有個畫面，嗰次佢特登擰返轉面望住我講講完之後單眼當然啦都係嗰句，人靚做咩都靚筱瑜:「咁快賣口乖Siuyu45@hotmail.com呀今晚add我啦」我:「今次冇咁暗號喇咩」筱瑜:「冇喇哈哈不過你估唔估到上次嗰個呀」我:「估唔估到唔重要啦我都有你電話咯」筱瑜:「咁又係喎返屋企先拜拜」我:「好啦拜拜」筱瑜嗰陣冇叫我送佢返去加上只係八點幾九點唔係好夜所以我就冇送佢喇同埋佢俾我嘅感覺一向都係好獨立所以我就冇特別要求送佢返到屋企add佢嗰陣，有一秒諗過佢個email會唔會係假當然啦，去到佢覆返我跟住send啲歌俾我嘅時候，就知道佢今次冇玩野筱瑜:「係咁多喇」我:「唔該晒」筱瑜:「其實你係咪真係會聽架」我:「你都傻嘅點解唔會」筱瑜:「你知啦好多人都會扮想聽特別係你」我:「你都痴線咩叫特別係我」筱瑜:「咁好啦慢慢聽啦」我:「喂你未講點解特別係我」筱瑜:「哈哈唔知喎」我:「唔使親眼望到你我都知你依家個樣係點」筱瑜:「唔好咁掛住我啦啱啱先見完咋」我:「冇計啦你咁有魅力係好掛住架喇」依家諗返都唔知點解會講得出口果然年少輕狂筱瑜:「多謝你咁掛住囉」我:「回禮呀」筱瑜:「回咩」我:「算啦都係冇野真係講唔出口」筱瑜:「你都會尷尬咩」我:「小姐我都係人嚟啫」筱瑜:「係咪面紅耳赤呀」我:「係……呀……你見我……打字都……停……停下」筱瑜:「低b唔玩喇真係有啲攰唔係要send歌俾你都唔會開電腦」我:「多謝你囉筱瑜姐」筱瑜:「我多謝你問我先真」我:「屌唔識你真係俾你呃到喺度扮晒野」筱瑜:「冇扮不嬲都咁客氣」我:「返去即刻瞓」筱瑜:「梗係唔係啦出咗成日街咁污糟梗係沖完涼先上去張床」我:「係囉都唔知有啲人點樣可以唔沖涼就上床」筱瑜:「個個唔同嘅我唔得囉你地男仔唔係好鍾意唔沖涼就上床咩」我:「我唔知你邊度聽返嚟我唔係你地你地」筱瑜:「使唔使咁敏感呀打多個字啫」我:「最憎人咁鬼污糟真係接受唔到唔沖涼就上床」筱瑜:「哈哈我都係咁話唔講喇真係要瞓覺呀講多咗咁多，好攰呀」我:「係喎瞓覺啦」筱瑜:「早抖拜拜」我:「拜拜」相信每個人都試過，係咁話收線唔傾，到頭來越講越多從來唔知對方係點樣亦唔會去理會，淨係知自己，永遠都係意猶未盡。冇乜特別咁就講返之後返學啲野啦之前都有提及秋季旅行收咗皮，今年唔搞呀咁啱兩個禮拜之後嘅陸運會天氣一切正常自自然然如期舉行啦不過今年陸運會有啲忙點解會咁咪又係個濕鳩學生會囉話說我地要負責拎運動會嘅野入去即係嗰啲哨(吹雞嗰啲)呀，龜背，鐵餅，大聲公重有好撚多咁就唔一次過講晒我唔知你地使唔使咁啦，我淨係知我地嗰陣要拎好多野入去於是喺陸運會前席我地幾個都喺度討論點樣拎啲野，主席:「你地自己分好就得啦」屌佢講一句就走人真係仆佢個街映彤:「估唔到要拎咁多野」Felix:「係喎原本冇諗住咁多」映彤:「咁呀我可以再叫其他人幫下手嘅」Felix:「要啦」筱瑜:「一係我幫手拎啲丫」映彤:「多謝你呀筱瑜」筱瑜:「唔使咁客氣喎不過我一個未必拎到好多」映彤:「放心啦我實叫人幫你隔離嗰個唔好扮聽唔到呀」你都傻嘅你叫我唔扮我就唔扮一於繼續做功課先直接佢行埋嚟拍我我先至應佢，映彤:「又喺度詐傻扮懵你都幫手呀」我:「你地都夠人啦」映彤:「梗係唔夠啦你睇下筱瑜要拎幾多野」我:「唔係好多啫佢夠力嘅」筱瑜:「映彤呀我驚一個人拎唔晒呀」映彤:「你放心我梗係叫佢幫你死人頭張偉傑幫手啦」我:「我地呢級大把壯男搵過第二個啦」映彤:「唔係嗰個同筱瑜熟丫嘛係你喇走唔甩」筱瑜:「唔該晒你呀映彤」映彤:「yeah」我:「屌你兩個唱雙簧」筱瑜:「唔該晒你喎傑仔」

講真我都係扮下啫點會唔幫佢地拎野想就一定唔想大家都知我唔係積極份子不過見到原來真係好撚多野要拎咁冇所謂啦都係幫一次啫喺陸運會前一日，我同佢就討論點樣分配我:「講真啦睇你個樣又唔係大隻你拎輕擎啲嗰啲得喇龜背同埋個哨冇咁重你拎嗰啲啦」筱瑜:「你好大隻咩傑哥」我:「大隻過你囉你睇下你得個高挑得啦嗰啲俾我啦」筱瑜:「你一個人點拎得晒咁多呀分多啲俾我啦」我:「真係咁好人」筱瑜:「係不嬲都咁好人嗱，你拎呢啲我拎嗰啲搞掂」我:「你真係得先好喎我真係驚你話重唔係講笑」筱瑜:「真係唔重呀傑仔我係瘦啫，不至於冇力丫」我:「咁好啦你話掂呀到時唔好扮蟹話我蝦你」筱瑜:「你個腦真係唔會諗好啲乜都諗到咁衰」我:「係喎聽日食唔食早餐呀」筱瑜:「哈哈我都想問你個場點樣去」睇到呢度你地可能會問點解會唔識去唔係年年都去嘅咩事關今年學校就屎忽痕無啦啦轉運動場，就唔係去上年嗰個我:「得啦好易去食完早餐一齊行過去咪得囉」筱瑜:「好呀到時啲野交晒俾你拎」我:「賤到咁樣」筱瑜:「講笑咋我又點會咁做呢」我:「食咩就」我未講完佢就已經講筱瑜:「我諗丫嘛係咪呀」我:「屌咁撚醒未講完就知我想講乜」筱瑜:「知你啦我都未諗到今晚話你知丫」我:「好」去到夜晚我就醒水特登唔打機知道筱瑜會搵我依家諗返起，嗰陣都唔知點解會為咗佢特登唔打機目的係咩呢，依家我就梗係知啦相信大家都明白，傾計嘅趣味真係可以好大搵啱人之餘亦都要善用時間，隔住隔住咁傾，就算話題再吸引，氣氛都唔會因此而炒熱以前自己真係好搞笑，只係為咗可以你一言我一語咁樣傾計嘅時刻，就喺度大費周章好似捉棋咁諗咗好多可能性出嚟，再作相應部署去達到我預期嘅效果以前我真係唔明點解會咁做，傾個計，都有好大學問正當我喺度諗緊嘅時候，筱瑜佢就搵我筱瑜:「七點喺m記好唔好」我:「咁撚早」筱瑜:「er其實我呢不嬲都要早啲醒因為如果唔夠時間等個腦熱身我會傻下傻下咁架哈哈都唔止傻直情會呆」我:「都ok嘅七點出嚟咁你咪六點幾醒」筱瑜:「平時都係咁上下」我:「你講笑咋話住得咁近都要六點幾起身」筱瑜:「呃你做乜我試過七點幾先醒跟住嗰日全日都唔自然同埋好懶哈哈」我:「佩服佩服咁好啦七點呀話，係咪邊度邊度嗰間m記」筱瑜:「係呀我都想問你其實你聽日有冇玩」我:「不如我問返你有冇玩丫」筱瑜:「冇呀」其實我都覺得佢唔會玩陸運會一望就知佢唔係運動型女仔雖然佢高挑(女仔嚟講)，不過咁單薄重要咁白淨好難幻想佢係運動健將筱瑜:「咁你呢」我:「一望就知冇啦平時我追巴士先至跑屌嗰班田徑狗一年有三百日都喺度練落到去咪做炮灰當然啦重有第二個原因」筱瑜:「係咩原因呀重諗住可以同你打氣添」我:「蠱惑呀你同我打氣」筱瑜:「咩呀唔可以打氣嘅咩咁我同你熟啲咪同你打氣囉就係咁多喇」我:「早知我就跑啦咁咪可以得到你嘅鼓勵跑贏晒班田徑狗」筱瑜:「痴線係喎頭先你又話有第二個原因嘅講嚟聽下」我:「簡單到不得了如果我去跑咁邊個坐你隔離陪你」筱瑜:「痴線你實坐我隔離嘅咩」我:「有邊次我唔係坐你隔離架」筱瑜:「哈哈又好似係喎咁你去跑囉我留住個位俾你咪得囉」我:「信唔信我」筱瑜:「信唔信咩呀」我:「你一定會悶只要我唔係坐你隔離」筱瑜:「唔信」我:「唔好信囉總之聽日我打死都唔走就知我使命感幾大為咗陪你連獎牌都唔要」筱瑜:「明明頭先先話唔夠跑」我:「一樣啦」原來好多年前已經預言真係好想，一直坐喺你隔離，直至依家都係。

第二朝我配合佢倒屎咁早起身梳洗完睇埋晨早新聞就出去一直以嚟我都堅持守時呢種美德唔係講笑，我真係冇乜遇過唔守時嘅朋友又或者調返轉講，唔守時就做唔到朋友啦哈哈所以好多人講嗰種等一條友兩三個鐘嘅事，喺我身上真係冇發生過當然我自己係好典型嗰種寜早莫遲嘅人等幾個字梗係冇所謂啦巴士遲咗又或者呢樣嗰樣好正常啫，我就唔會計到咁足好快我就去到嗰間麥當勞，冇記錯應該係早咗一個字我喺度諗，佢條友約咁早起唔起到身架特別嗰陣都係秋涼時分差唔多去到十二月你知冬天早起身幾攞命架啦我就奇撚怪怪從來都唔賴床總之我知我要早起身就實可以早醒依家返工都係正當我喺度來回踱步，慢慢等緊佢嘅時候，我就feel到有人摸我個頭重有邊個丫我:「好彩我有洗頭啫唔係又話我呢樣嗰樣」筱瑜:「我梗係知你有洗頭先至摸啦」我:「點解你會知呢」筱瑜:「我喺後面都見到你啲頭髮重未乾得晒今日又冇落雨斷估你唔係游水過嚟掛講明先呀我都係估咋唔知你係咪咁無聊有水游嚟」我:「小姐你嗰隻係咩眼咁都睇到係咪濕」筱瑜:「人眼囉咩眼我知你想講乜」我:「屌其實你真係好撚醒重話朝早會戇鳩鳩」筱瑜:「六點幾醒咗喇今日」我:「其實真係有必要咁早醒」筱瑜:「你真係唔知唔夠時間等我個腦熱身真係懵下懵下咁樣咁兩個人出到嚟冇理由咁樣架嘛睇下我丫幾尊重你」講完之後重拎個膊頭撞一撞我同佢熟咗就知佢完全唔cool大家睇呢個故就知啦，只不過喺人多嘅時候佢戴住另一個面具咁解啫當時嘅我唔明用意係點，經歷過好多個秋天，由著校服變成著西裝，身邊唔再係同年紀嘅人，自然就明白點解當年佢會咁樣人幾時都係會諗返轉頭，明知明知唔會改變結果都好，硬係咁犯賤。入到去麥當勞大把位梗係啦咁撚早邊有人好似我地咁傻所以就唔使叫佢去霸位，講起上嚟小弟有一個弱點正正係關於麥當勞講出嚟都笑死人唔係講笑真係好羞恥就係我從來都唔識食熱香餅唔識搽糖水同埋牛油真係講堅唔係呃你本來唔識食冇問題丫係咪先最慘我就好撚鍾意食以前嗰個年代冇咁多餐起碼冇依家嗰啲芝脆蛋雞堡乜乜物物扭扭粉我都唔記得有冇豬柳蛋我不嬲唔鍾意選擇唔多之下，變咗我每一次都係食珍寶貪佢有熱香餅咁我平時點樣解決唔識搽呢個問題呢唔使講就梗係搵老母你冇睇錯呀嗰陣中六都要搵老母幫手搽我想咁羞恥嘅咩真係唔撚識呀好彩老母肯幫手因為真係好撚好食誰不知今次我隔離係筱瑜而唔係老母，按道理就冇人幫我搽咁唔緊要丫我食第二樣咪得囉好死唔死我去到counter嗰陣口快快叫咗熱香餅餐明明頭先重記得要叫魚柳包餐真係冇撚用咁都噏錯嗰個位如果話叫錯你諗下幾撚柒邊有得收返係咪先，所以我決定死死氣講「飲凍咖啡喺度食」就算唔改喇唔改喇，跟住等埋佢一齊拎餐順便揀位坐，朝早就已經咁唔順利，真係食得屎。

我地兩個好快就坐低食野原來佢都係食熱香餅見佢搽得好平均睇手勢應該都係搽開唔係講笑有一刻真係想叫佢幫我搽埋我都知真係好厚顏無恥所以冇問出口淨係諗於是我就笨手笨腳咁樣處理我塊熱香餅再望下對面嘅筱瑜，已經搽好晒又砌好準備一舊舊放落口呢個時候我當然係牛咁眼望住佢塊熱香餅啦誰不知俾佢望到筱瑜:「望咩呀望」我:「你唔望我又知我望你」筱瑜:「大佬呀坐對面咋梗係知啦」我:「你唔係望住你塊熱香餅咋咩」筱瑜:「痴線都搞掂晒重使乜望住塊熱香餅佢又冇腳唔會走」我:「屌你靚咪望住你食囉」筱瑜跟住就喺度笑都係咀角微微翹起嗰種，然之後再望一望我個盤上面嘅熱香餅好似恍然大悟咁同我講筱瑜:「唔怪得你望住啦」我:「做咩呀」筱瑜:「攞嚟啦」我:「攞咩先得」筱瑜:「我成日幫家姐搽熱香餅架嚟啦唔使眼望望呀」我:「唔該晒呀靚女」既然佢都講到出口，咁就梗係唔推搪啦原本重驚唔識搽搞到唔好食依家有救喇原來對面嗰個係高手筱瑜:「搞掂」我:「多謝你呀屌呢個恩真係唔知點樣還」筱瑜:「唔使咁誇張呀話不過唔係喎，唔誇張就唔係你啦」我:「唔係講笑我原本唔係想食呢個餐就係因為唔識搽點知口快快好似平時咁樣叫咗出口」筱瑜:「咁樣平時邊個幫你搽」我:「偉大嘅母親大人好彩有你咋今次如果唔係我要即刻走返屋企叫老母幫手搽」筱瑜:「哈哈到時我唔等你架喇喎」我:「你都傻嘅我來回快過你食完呀」筱瑜:「咁快咪冇人夠你跑」我:「講真丫如果你做獎品喺前面我就唔信學校有人夠我跑」筱瑜:「你都痴線我做獎品傑仔你朝早就咁樣定係你未醒呀重係發緊夢」我:「講真呀屌」筱瑜:「好唔好食呀會唔會太甜呀」我:「你幫手搽埋老撚都話好食」筱瑜:「唓即係唔好食啦」我:「唔係喎真係幾好食喎牛油唔會太多唔會搞到好肥膩糖水又適中唔會甜到嘔泡高手高手」筱瑜:「家姐同你一樣都係唔識搽你好彩呀今日」我:「同你食早餐梗係好彩啦啱唔啱先」筱瑜:「好煩呀夠鐘喇行過去啦」好快就去到運動場一去到就集隊，例牌講下啲廢話，跟住就上去看台唔係呃你，運動場入面係有個區特登俾學生會座嗰度大約有七八個位點解特登俾個區我地係因為方便我地學生會嗰班人上上落落好似話有幾個學生會成員要經常落去樓下所以畫出嚟俾我地坐嗰個位係最近樓梯，一去到就見到筱瑜前面重有映彤同埋Felix坐咗喺度果然我地都係仆街仔女全部都享用學生會獨有權利筱瑜:「你都過嚟」我:「話咗我唔過嚟你會悶我又點會令到呢件事發生呢」點知俾前面嘅映彤聽到映彤:「講到出面喇話咗你兩個有野啦筱瑜你俾佢教到你曳曳豬喇竟然唔認」我:「又係我教佢嘅睇佢個樣唔教都壞」筱瑜:「唔係呀嘛你咁都講得出口一睇我就知本性純良啦」映彤:「咪就係囉你兩個果然」我:「你個樣好衰呀拍你嘅拖啦」筱瑜:「今次我都同意傑仔呀映彤你個樣真係好奸呀」映彤:「筱瑜你變咗喇以前都唔係咁，依家竟然調轉槍頭指返住我」筱瑜:「佢條友把口唔收不嬲架啦乜都鍾意誇大嚟講你都知啦」映彤:「又唔見同我講」我:「大佬呀你條仔喺隔離我又唔係唔識佢一陣撩你佢打撚死我都似」映彤:「又係喎唔阻你兩個喇」筱瑜:「邊個阻邊個都未知啦」我:「咪係」筱瑜:「yeah」跟住我地喺度擊掌哈哈好撚戇鳩呀筱瑜:「係喎一陣你同我一齊落去幫手」我:「下重諗住問你有咩玩喎運動會年年都戇鳩鳩咁樣以為你有帶野嚟玩添」筱瑜:「我地要落去你可以報返今朝個恩一齊幫手」我:「早知唔過嚟啦」筱瑜:「錯喇你唔過嚟我都會搵你」我:「係咪真係咁掛住我呀」筱瑜:「係呀所以要一齊落去」我:「要做咩架」筱瑜:「其實我都唔知一陣落去先問佢」我:「算。」

我記得嗰日頭一個鐘都係跑埋啲初賽都唔好睇嘅重要冇女先係問題講真卬丫男仔去運動會十個九個都係睇女仔我地學校真係唔掂幾百個人搵個似樣都冇所以都係冇乜癮坐喺度同筱瑜吹水算佢地又冇帶啤牌如果我喺度玩nds實在係太猖狂九成俾老師沒收你知好多教畜都好狗靜靜雞會拎嚟玩唔係講笑我有個朋友有次上堂打機個老師見到就沒收話放學俾返佢，咁佢放學拎返啦返到屋企諗住打嘅時候就紅燈nds如果夠電係會顯示黃燈唔夠電就紅燈佢就覺得奇怪，明明今朝先叉完電邊有可能咁快紅燈睇到呢度大家都知邊個做架啦聽完之後我就銘記於心點樣鍾意打機都好，上堂千祈唔好打放咗學大把時間俾你又或者小息lunch可以扮爆石去打機何況今日重有咁多老師喺度巡邏我又點會咁戇鳩當住面打機所以都係唔好搞咁多野喇，跟住好快就見到副主席上嚟即係主席鍾意嗰個女仔呀我就覺得唔係好靚典型一個四眼妹當然我都明白情人眼裏出西施，人就幾好相處好舒服同埋俾我感覺佢先似一個主席依家個主席淨係負責say yes屌早知當初我都做副主席:「筱瑜同埋傑仔你兩個落嚟丫下面要人呀唔該晒」筱瑜:「嗯出嚟啦傑仔」我:「屌幾多歲呀」筱瑜:「下有分嘅咩」我:「唔係呃你其實我冇睇過」筱瑜:「咁有咩你係有興趣架我都冇睇動漫不過細個一定睇過比卡超囉」我:「懶惰就係興趣」筱瑜:「依家唔得呀一齊落去」我:「係喇係喇」咁我地落到去係做咩呢原來要喺樓下坐喺度睇住衝線佢話要多兩個人睇，咁冇所謂啦反正都係坐不過之後原來要做多樣，就係要幫啲跑狗登記邊個喺邊條線好彩都唔難做，同埋多數都係筱瑜整筱瑜:「懶到你坐到咁衰都有」我:「話之佢丫都唔會有老師架啦」筱瑜:「你件底衫長過Pe衫呀」我:「係咩」跟住我望一望又真係喎咁就梗係拿拿臨攝返好，我:「唔該晒你嗰隻咩眼嚟架」筱瑜:「一睇就睇到啦係喎依家冇人跑不如去買野飲丫順便上去拎糖食」我:「好朱古力奶唔該我喺度等你」筱瑜:「朱古力奶係唔會自己行上嚟一齊啦懶鬼」我:「唉真係俾我坐下都唔得」筱瑜:「唔行就唔好飮」我:「你啱你啱」於是我地兩個就係小食部買野飲，買完之後就去返佢個位拎糖食佢條友真係好多糖同埋香口膠好似每日都有呢啲零食咁滯，我:「點解你每日都有咁多薄荷糖」筱瑜:「叻仔呀買咪有囉」我:「唔使錢嘅咩」筱瑜:「我係唔會偷野」我:「下」筱瑜:「下咩呀」我:「算啦都係冇野我都真係講唔出口」筱瑜:「奇奇怪怪唔知你講乜家姐成日有coupon咁咪叫佢係咁買囉」我:「咪係囉有啲人個口真係好撚臭特別係賤種」賤種係我地級嘅一個同學佢都係學生會，戲份唔多大家唔使理淨係知有一條友個口好臭(生理上)就夠筱瑜:「好衰呀哈哈」講完之後佢都喺度笑我真係好少見佢笑得咁開懷睇開呢個故都知，我成日都講佢係翹起嘴角嗰種笑不過今次唔係我:「你笑到咁樣即係你都知啦」筱瑜:「痴線有邊個會唔知」講完呢句我笑得重大聲我:「屌佢都傻邊有可能個口咁臭唔係講笑真係臭過屎渠」筱瑜:「其實呢我間唔中都會特登喺佢面前食香口膠同埋薄荷糖諗住佢會問我拎一舊食，點知佢都係無動於衷」我:「佢個人唔係咁好我真係當面屌佢有冇搞錯個口咁撚臭真係好想問佢係咪唔記得刷牙」筱瑜:「哈哈邊有可能係唔記得呀」我:「係咪腸胃唔好定啲牙有問題」筱瑜:「你幫我問佢啦」我:「咪住先，你都有問我食唔食香口膠唔係我都有掛」筱瑜:「你都傻嘅梗係唔係啦你有嘅話我就唔同你一齊」我:「一齊咩先」筱瑜:「er咪依家咁囉冇咩呀咪就係咁囉，係喇就係咁喇」我好少見佢講到語無倫次冇乜見過佢面露窘態今日終於見到，證明佢都係典型中學嘅女仔，講錯就尷尬我:「咁我地依家一齊啦」筱瑜:「一齊咩呀」我:「一齊落去呀一齊咩」筱瑜:「我就話落去囉」跟住我地兩個就一齊落返去，正當以為一切安好嘅時候，筱瑜:「哎呀」

我聽到佢嗰句「哎呀」之後，即刻擰轉頭望過去佢嗰邊見佢差啲跌落去千鈞一髮之間，我淨係可以憑直覺去做唔係呃你我依家真係冇乜印象或者嗰下嚟得既急且快，我只係記得我即刻用隻手將佢拉返過嚟費事佢碌落去樓梯各位都知樓梯係一級級，所以我拉返佢返嚟嗰陣，我都失一失平衡落咗一級好彩就冇事證明小弟平衡力都唔錯至於筱瑜，佢同我一樣都係落咗一級不過見到佢面露難色我:「嚇死我有冇事呀」筱瑜:「唔該晒你呀傑仔隻腳有少少痛」呢個時候，唔知點解好多人都選擇會鬧嗰位傷者話佢點解咁論盡呀唔小心呀咁樣可能係愛之深責之切掛不過我又咁睇，既然唔傷都傷咗，話佢又有咩用都於事無補啦啱唔啱先我淨係知頭先個情況可以好壞你諗下如果佢企唔穩，我捉住佢隨時一齊碌落去佢拉我，自然跌嗰陣係佢落地先，到時我一係就整到佢一係就落地整到自己再唔係淨係佢碌落去都唔好啦依家只係整到隻腳實屬不幸中之大幸我:「好彩呀淨係整到隻腳係咪呀」筱瑜:「嗯」我:「行唔行到一係喺樓梯呢度坐下先」筱瑜:「唔好啦咁樣會阻啲人慢慢落左去地下先」我:「睇你咁嘅樣點行丫扶你喇」筱瑜:「唔該晒你呀傑仔話我煩都會照講今次真係唔該晒」我:「慢慢依家唔急一步一步嚟」筱瑜:「嗯。」跟住我就扶住佢，一步一步慢慢咁樣行終於落到地下，我:「點呀重行唔行到呀」筱瑜:「要慢啲行」我:「唔係呀話再慢啲就真係慢過龜」筱瑜:「低b真係痛呀係慢慢行先好啲」我:「咁啦不如依家帶你去醫療室大家一齊唔使幫手一流」筱瑜:「我就唔使啫你又點解唔使」我:「我同佢講話睇住你咪得囉話其他人唔得閒得我可以陪住你咁就搞掂」筱瑜:「一早估到你冇咁好心原來搵我過橋」我:「咁又唔好咁講唔係我頭先反應快你依家唔止隻腳有問題」筱瑜:「係喇今次真係全靠你喺度好啦我地依家行過去啦到時我會同佢講叫你留喺度陪我，你都係想偷懶啫」我:「唔係呀我係想留喺度陪你咋我咁勤力點會想偷懶」筱瑜:「最勤力係你喇勤力還勤力，我地依家去醫療室先」我:「咪住先」筱瑜:「做咩呀」我:「我咁樣扶你行過去，天光都行唔到啦」筱瑜:「我唔信呀天光之前一定行到」我:「屌上嚟啦」筱瑜:「下」我:「孭你過去呀」筱瑜:「唔使啦慢慢嚟咪得囉」我:「其實頭先喺樓梯已經想咁做不過我點睇都唔夠大隻重要行樓梯到時攬炒就大檸樂」筱瑜:「我驚你好攰喎呢度行過去都唔算好近」我:「一睇你個款就知你唔肥啦斷估你唔會好重啫」筱瑜:「下……」我:「唔使下喇慢慢同你行過去我真係燥底一步一步咁樣嘅節奏真係唔掂」筱瑜:「咁好啦唔該晒」我:「又講唔該呢十分鐘我聽到你講起碼都六七次」筱瑜:「多謝你又唔得係要人話你嘅」我:「上嚟啦」筱瑜:「唔該」我:「又講」筱瑜:「哈哈慣咗唔好意思」我知你班鹹濕仔肯定喺度諗我有冇抽水我可以同你講完全冇第一佢就係著長褲佢上嚟嗰陣我都係托佢隻腳即係摸條褲啫第二樣，嗰陣天氣開始涼我同佢身上都有幾件衣物佢伏喺我背脊嘅時候，真係冇乜特別感覺唔使諗埋嗰啲食波餅再加上佢都唔係一個豐滿嘅女性又著咗咁多衫不過講真佢真係唔重所以頭幾步真係輕鬆，係去到中段真係開始有少少吃力，鬼叫我唔大隻咩屌佢都有keep住同我傾計重好幫我分散注意力筱瑜:「傑仔呀，好多謝你呀」我:「嘩無啦啦你咁溫柔」筱瑜:「咩呀我都係女仔嚟架成日都講到我唔可以溫柔咁樣」我:「你知唔知你喺我心目中係一個女強人辦事能力高冷靜客觀講野充滿睿知特別係搵解決方法嗰陣平時又不苟言笑喎可能啱啱識嘅印象係咁啦，直至到依家都係咁樣覺得」筱瑜:「不過你所講嘅女強人依家都喺你背脊度喎同埋依家都係得你啫我都唔係你所講嘅女強人哈哈」我:「識落梗係唔係啦不過形象係咁丫嘛」筱瑜:「你知唔知呢你係第二個孭我嘅男人」我:「第一個係咪老豆」筱瑜:「嗯，嗰陣又係好細個，我俾人撞親跌落地下當我起身想繼續行嘅時候佢就抱咗我上去佢膊頭叫我攬實啲我記得嗰陣要返去睇卡通片，佢知我想睇就孭住我跑返去」我:「我依家都可以跑去醫療室喎你係咪想嚟多次」筱瑜:「痴線嗰陣咁細個就話得啫依家重過嗰陣咁多」我:「睇少我咁話喎」筱瑜:「邊敢睇少你呀傑哥唔使咁快慢慢行啦，我想伏多陣呀哈哈」我:「你話點就點啦」筱瑜:「細個就想快大個反而想慢返啲，唔使咁急」我:「控制到幾時快幾時慢咁就好真係好難呀」筱瑜:「係，好耐未試過有人孭住我我想嘆多陣先因為唔知重有冇下次」我:「邊個話冇下次」筱瑜:「你好想我整親咩」我:「唔整親都可以孭啫」筱瑜:「唔係掛」我:「講明先夏天唔得上完pe堂唔得你知啦夏天實出汗到時臭親你咁就唔好pe堂一樣道理唔係喎太長距離都唔得喎我知你住邊度嘅，長過你屋企去學校嗰條路冇得傾」筱瑜:「你咁樣講我當你應承架唔好走數呀」我:「你都傻嘅我使走你數係咪好人先」筱瑜:「全世界最靚仔最好人最大隻就係你喇」我:「算你識講野今次唔講『出嚟啦傑仔』嘅我一聽你講『係你喇』就自動load到你嗰句『出嚟啦傑仔』」筱瑜:「低b」太陽底下兩個重疊咗嘅人影，就係各自走入對方世界嘅證據，不過，影子亦從來唔會留低印記何況時間一過，就唔會再有影講到尾關鍵都係時間。淡淡交會過 各不留下印但是經歷過 最溫柔共震

經歷過幾百步再用上一千倍嘅體力終於都孭到去醫療室我都知誇張咗少少不過我真係唔大隻係咁架喇一去到就見到我地學校其中一個體育老師喺度我:「呀sir呀筱瑜佢整到隻腳想喺度抖呀」呀sir:「佢跑嗰陣整傷呀」筱瑜:「唔係呀我自己論盡行樓梯整親好似傑仔喺隔離及時扶住我」呀sir:「傑仔好野喎反應咁快」我:「跟你學得野多啫呀sir」呀sir:「假到死我唔係miss呀唔會俾你氹到」我:「真係真心說話」筱瑜:「你睇下你丫呀sir都話你唔夠誠懇呀」我:「呀sir暗爽又話你知咩我都幾肯定佢自high緊不過唔好意思show出嚟」呀sir:「傑哥其實我喺度呀」我:「係喎sorry sorry」呀sir:「咁好啦筱瑜你喺度抖下先啦」筱瑜:「知道」呀sir:「傑仔你條友肯定想喺度偷懶」我:「呀sir你真係醒目嘅啫」呀sir:「幫幫手呀出面真係唔夠人大把機會俾你溝女啦依家唔使留喺度陪住筱瑜喎」筱瑜:「係囉出面唔夠人呀聽呀sir講啦」我:「幸災樂禍你個樣使唔使咁衰」呀sir:「筱瑜佢都咁講咯佢冇否認大把機會俾你溝佢呀」筱瑜:「呀sir呀」我:「咪玩佢啦我就唔介意啫你睇下佢好似卡通片嗰啲熱水壺咁呀，紅到出晒煙」呀sir:「係喎唔記得你面皮厚添」筱瑜:「喂係喇唔該幫手拎我個書包過嚟」我:「成個拎過嚟」筱瑜:「係呀唔該喺度冇乜野做想睇書哈哈」我:「得啦咁我依家去啦拎完之後我出返去喇唉Lunch你食咩呀我買埋返嚟」筱瑜:「好喎唔該晒冇所謂啦就你方便你買乜我食乜」我:「有咩你唔食架」筱瑜:「唔鍾意食啲好多汁嘅飯其他都冇乜問題」我:「好」跟住我就去返佢坐個位，拎個書包俾佢佢都話想睇書所以唔喺度煩佢喇所以我就出咗去幫手好彩真係唔難同埋可以坐喺度做咁就得啦哈哈跟住見到映彤行咗過嚟映彤:「得你嘅筱瑜喺邊度呀」我:「偷懶」映彤:「我先唔信你呀佢會偷懶講大話都作過第二個藉口啦」我:「講真喇唔呃你喺出面召集緊呀一陣佢會跑」映彤:「一早問咗佢啦佢都話唔跑冇句真」我:「唉真係講真，佢整到呀依家喺醫療室」映彤:「下真係呀」我:「呃你有金執咩頭先衰咗兩次重呃你」映彤:「好我依家去睇佢先」我:「我驚你唔識路呀帶埋你去呀」映彤:「又想乘乘機機偷懶好啦好啦我搵個人頂你個位啦」我:「屌你啦話搵就搵嘅咩」映彤:「梗係啦唔係你估」跟住佢搵咗個戇鳩仔過嚟我就同佢去探筱瑜一去到就見佢瞓咗喺度，本書就喺枱面我:「瞓咗唔好嘈人啦」點知佢好快坐返起身，筱瑜:「冇瞓呀映彤你都嚟咗呀」映彤:「呢條友話你整到呀咪諗住行過嚟睇你點點呀有冇事呀」我:「呢條友嗰條友你把口衰到冇人有」筱瑜:「幾押韻喎」我:「屌我梗係諗過」映彤:「諗埋呢啲野就咁醒唔理你住喇筱瑜依家隻腳重痛」筱瑜:「嗯我諗住食埋lunch就早退睇醫生」映彤:「你喺邊度整到」筱瑜:「自己落樓梯論盡囉好彩傑仔喺隔離扶住我唔係應該唔止傷隻腳」映彤:「傑哥叻仔喎今次」我:「屌使你講」映彤:「咁你食飯唔好行喇我買埋返嚟俾你呀」筱瑜:「哈哈傑仔頭先話佢買依家就話你買」映彤:「哦原來我阻住咗人」我:「咪就係囉阻住我溝女冇厘醒目」映彤:「講到出面喇人地」筱瑜:「唔使理佢啦佢成日發噏風亂咁講」映彤:「最衰冇鏡照唔到你個樣有幾甜」筱瑜:「映彤你都學埋佢亂咁噏呀」我:「我係俾佢教壞架唔係佢學我」映彤:「再扮野丫」我:「一陣你唔使同Felix拍拖咩」映彤:「佢晏晝要跑步佢話今日唔食喇，所以咪落嚟搵你兩個囉點知一去到淨係見到你唔見咗筱瑜」我:「咁陣間我同你買野食咪得囉買完之後返嚟同筱瑜食就搞掂醫療室出面有幾個位可以坐低慢慢食」筱瑜:「咁唔該晒你地喇」映彤:「傻啦客咩氣」筱瑜:「返嚟俾返錢你地」我:「重諗住你會側側膊特登唔提」筱瑜:「唔好講到我咁衰囉好冇」

跟住我同映彤就出去買野食依家同佢拍住行，唔好再好似以前咁低b無端端緊張起嚟反而有講有笑乜都傾得埋都唔明以前點解要放到咁大明明就咁普通只係兩個人一齊行，釋懷咗睇嘅野自自然然會唔同映彤:「係喎你扶完佢之後，咁你兩個咪慢慢行過去醫療室囉」我:「講中咗一半」映彤:「即係咩呀」我:「我扶完佢落樓梯，跟住發覺咁樣真係好撚慢所以落到地下我就決定孭住佢行」映彤:「咁堅呀你」我:「唔係你估我唔大隻你睇唔出啫咪住先今次竟然冇話我吹水」映彤:「咁你有時都幾型嘅」我:「你咁樣讚我會驕傲架喎同埋唔係有時係成日」映彤:「咁你又唔好吹咁大喺我記憶入面，你淨係得一次俾我見過你型嘅一面啫」我:「邊次呀」映彤:「學校放學嗰次呀」我:「屌我記得喇」映彤:「嗰次真係好驚哈哈都唔知嗰陣點解咁細膽」我:「唔係我你俾人溶咗喇」嗰次係咩事呢，講起上嚟都幾年前嗰陣嘅我重係鍾意緊映彤大家同班，不過成日都扮偶遇佢嗰陣放學唔係即刻走我呢啲戇鳩仔為咗扮咁啱撞到跟住一齊放學所以落堂之後，我多數會留喺度做功課只係為咗望住佢幾時走跟住順便一齊放學，咁樣喺某一日我照辦煮碗落到去樓下見到佢喺前面，當佢啱啱出咗學校門口，就見到兩三個mk仔圍住佢我見佢好似不知所措咁樣咁我梗係行上去搏表現依家我都唔明點解嗰陣會唔驚mk仔有人話勇氣會隨著年紀而減少，依家我真係信當時顧慮冇咁多所以乜都敢做，我一行上去就捉住佢隻手同班mk仔講我:「大佬做乜圍住我條女呀」mk仔a:「唔撚得呀唔鍾意嘅將佢鎖喺夾萬唔好放出嚟囉戇鳩」我:「將你鎖喺棺材我放心啲」mk仔b:「你老母好撚串喎」我:「大家咁話啦條街咁撚闊點解要圍住我地行呀行出啲啦屌」mk仔b:「唔撚得呀我鍾意呀」mk仔a:「好撚串喎契弟」我:「ok啦」mk仔a:「你老母真係唔撚驚喎」我:「驚咩」mk仔b:「打你呀笨柒」我:「郁我囉戇鳩仔對面就大把人，呢度又喺學校門口條女又喺我隔離最多咪攬炒我唔驚呀」跟住佢地走撚咗臨走前講咗句認住我喎跟住我feel到我重拖住映彤咁就梗係即刻放手我:「冇野喇」映彤:「唔該不過佢會唔會搵我地架」我:「一齊放學咪得囉頭先我講咁多佢都冇打柒我一睇就知得個講字」映彤:「嗯」我:「唔係抽你水頭先唔拖你隻手佢地肯定唔信」映彤:「嗯冇野呀」跟住嗰個禮拜我同佢真係一齊放學嗰陣都覺得呢個禮拜幾正架日日可以搏懵同佢一齊放學當然唔係做啲乜，淨係一齊走順便傾下計啫不過咁，大家都明白天下無不散之筵席去到再下一個禮拜，就咁啱放復活節假，放完假返嚟就已經冇咗呢件事。

跟住我同佢決定去買米線因為唔係好肚餓唔想食飯同埋我冇記錯筱瑜佢都鍾意食米線唔知有冇喺度提過，總之嗰陣佢有同我講過買完之後就拎返去運動場嗰度食啦喺途中，映彤佢無啦啦同我講映彤:「喂其實你呢對筱瑜佢有冇feel架」我:「咁我諗冇一個男仔會唔鍾意靚嘅女仔嘅天性嚟架嘛老友」映彤:「答完即係冇答有冇feel先」我:「唔會係唔鍾意先囉」映彤:「你條友最叻就係答完好似冇答咁」我:「做咩無啦啦咁問呀」映彤:「你知唔知呀我識咗筱瑜咁耐呢，好少見佢笑同埋見佢講咁多野架平時喺班房真係好cool唯獨你喺度嘅時候，佢完全唔同樣多咗好多野講同埋笑多咗」我:「係真唔係呀係咪你掛住同Felix拍拖冇望筱瑜咋」映彤:「梗係唔係啦一直以嚟，我都覺得筱瑜係極度保護自己嗰種人即係喺人群面前絕少會提及關於自己嘅事喜怒不形於色」我:「正常丫呢啲野，唔係個個嘅性格都咁外露架嘛有啲人選擇內斂啲係好正常嘅事」映彤:「不過對住你唔係喎有傾有講重成日笑我覺得呢一面先至係最真嘅筱瑜睇得出完全冇拘謹，個表情好自在」其實我覺得佢冇講錯不過我費事講咁多啦，依家好似特登喺佢背後講佢咁樣我又唔肯定映彤了唔了解筱瑜曾經發生過嘅事以免講多錯多，所以我都係決定慎言我:「咁撚勁依家識讀心」映彤:「我覺得啫你知唔知呀，一個女仔敢喺一個人面前展露最真實嗰面，佢對呢個人一定有好感係愛情定係友情都好總之係有安全感先至會咁做啦」我:「我唔係女仔梗係唔知啦呢啲你清楚啲」映彤:「總之我覺得佢對你有野啦況且佢成日買朱古力奶俾你飲你估真係好得閒咩」我:「我會考慮你嘅意見架喇係咪好似官腔先」映彤:「低能仔」我:「點呀你好似想做媒人咁樣」映彤:「俾你發現咗添我最近睇緊套劇，劇入面有個媒人做得好好跟住我就想扮佢喇哈哈」我:「原來依家玩啲咁嘅野」映彤:「你留意下啦我覺得你兩個有啲機真心唔係呃你」我:「係你啱你啱」好快就返到去我地三個決定喺醫療室出面張空枱食筱瑜:「唔該你兩個」映彤:「唔該我得喇傑哥懶到出汁完全冇幫你拎過」我:「攰呀老友都已經買返嚟俾你啦」筱瑜:「唔懶就唔係傑哥啦」映彤:「都係你熟啲」筱瑜:「咩呀你識佢耐啲架我都係聽你講咋」我:「頂你肯定喺度唱衰我啦」筱瑜:「唔係喎佢成日讚你架」映彤:「好似你咁黑心咩成日喺度作故仔屈人」好彩映彤條友冇喺佢面前唱衰我啫我:「係喎咁你陣間點呀早退呀」筱瑜:「係呀頭先話咗俾媽咪知，佢以為我係好嚴重嗰啲嚇到即刻話要嚟跟住慢慢同佢講返叫佢唔使急，不過佢都堅持早退陪我睇醫生」映彤:「auntie咁擔心」筱瑜:「係囉其實唔係好大問題不過算啦，傑仔陣間交俾你喇」我:「輕鬆啦戇鳩依家重行唔行到呀」筱瑜:「ok嘅好過頭先」我:「你就好啦咁就可以早走」筱瑜:「你好似講到呢我係特登扮野咁喎」我:「你諗多咗啫諗到咁複雜做咩呢」筱瑜:「你知你架啦句句都有潛台詞喺入面一陣喺後面放我毒針點算呀」我:「你都痴線不嬲都唔做啲咁嘅野哎呀屌好撚痛呀。」筱瑜:「做咩呀」映彤:「係囉咩事呀」我:「咬到個口好撚痛」筱瑜:「講錯野喇你」我:「痴線」筱瑜:「慢慢食啦唔好咁急啦」我:「依家梗係要慢啦」映彤:「睇嚟我下次唔可以同你地食飯」我:「做咩呀」映彤:「好明顯做咗電燈膽啦」筱瑜:「sorry呀」我:「你明知我要同筱瑜醞釀感情你就識做啦」映彤:「下次梗係識」筱瑜:「唔使理佢佢都係得把口」

食完之後佢就返去繼續休息我就繼續去幫手啦兩三個鐘之後，我靜靜雞過咗去醫療室嗰邊睇下佢重喺唔喺度順便拎糖食點知過到去已經唔見咗應該已經早退，嗰日跟住都冇乜特別都係一路hea做就算拍住映彤搵返嚟嗰個戇鳩仔一齊做大約四五點就走人見冇乜特別，咪返屋企抖下算數返到去一路喺度諗映彤晏晝同我講嘅野，唔通我同筱瑜真係有機我都幾相信唔少中學雞都有呢個舉動男仔好女仔又好，無啦啦喺度發姣又或者叫春究竟佢咁樣咁樣，係咪即係代表咁樣咁樣呢又暗自喺度將自己同埋其他同性比較突出自己優勢從而加強自己信心搞到中學生涯嘅愛情，好似一場角力賽咁樣不斷比較大家條件佢喺我身上做嘅野，有冇試過喺其他人身上做過我唔信你地冇做呀嗰陣嘅我真係認真喺度諗，映彤條花生友真係冇講錯的而且確，我冇見過筱瑜喺其他人面前講咁多野特別係佢極度鬼祟嘅一面鍾意整蠱人呀玩惡作劇我出去同人講，啲人一定以為我鳩噏諗諗下唔通真係有機不過大家都知，男仔(或者係毒撚)面對呢啲問題，十個九個都係唔識處理最起碼係冇方向先我嗰陣就係處於呢個階段，究竟我要點做呢真係一頭霧水同埋真係認真講，當時我亦都未真係鍾意筱瑜純粹覺得啱傾種種條件令我覺得，佢係一個值得交嘅朋友就係咁多啫冇特別所以好快我就打破自己幻想，都係唔好諗咁多住至少自己對人冇野先諗咁多咪又係盞自己煩何必攞苦嚟辛呢，不過真係想問佢有冇事始終嗰下真係整到以我當時認識嘅佢去推斷，唔係真係好痛佢絕對唔會要我幫手佢自己都講過唔鍾意麻煩人如非有需要佢點會要我扶佢，更遑論孭佢所以都係問佢依家點啦。一開電腦就見到on msn原來喺度聽緊歌見親佢都係聽衛蘭我:「誰也以為我不會拍錯拖。」筱瑜:「你又識嘅」我:「大佬得你有聽咩你send過俾我丫嘛」筱瑜:「痴線架喺度偷睇人地聽咩歌」我:「第一我冇偷睇第二你係show埋出嚟第三如果我話我都係咁啱聽緊你信唔信」筱瑜:「唔信」我:「唔信就算你又證明唔到我唔係聽緊」筱瑜:「我證明唔到你冇入女廁，咁係咪代表你有入女廁丫」我:「搞錯呀你個腦咁快嘅知唔知我同親人講呢句，啲人一定會hang機」筱瑜:「傑哥喎對住佢唔轉快啲，用乜易俾佢陰到你知你幾狡猾又陰濕」我:「其實呢你用啲字可唔可以正面啲搞到啲人以為我真係好似你咁樣講就大鑊」筱瑜:「中文唔好唔好意思喎」我:「真係離晒譜我今日咁英勇，換嚟就係狡猾陰濕」筱瑜:「係喇係喇我錯喇最型係你得未呀」我:「算你識做點呀醫生話你隻腳斷未呀」筱瑜:「你把口真係冇句好佢話冇斷呀令你失望添」我:「你真係福大命大唔係我及時伸出援手，唔係講笑真係要請我食飯」筱瑜:「冇話唔請你有命嘅話我一定唔會走你數」我:「咁我等住食唔玩喇佢話你咩事呀」筱瑜:「佢話我筋膜炎呀唔大件事抖幾日就得不過禮拜一唔會返學」我:「你唔返咁我唔去學生會室嚕冇你嘅學生會室我去嚟做乜」筱瑜:「唔好掛住我呀禮拜二我就正常返」我:「冇得唔掛喎幾驚你懶到禮拜二都唔返」筱瑜:「我想返不過醫生話抖多日好啲喎」我:「真定假呀係咪你吹水」筱瑜:「係呀係呀全部都係我吹水呀滿意未呀」我:「有人嬲咗喎」筱瑜:「係咩邊個呀唔知喎」我:「講下笑啫唔使咁係咪呀」筱瑜:「嗱有樣野真係要你幫手嘅」我:「做咩呀」筱瑜:「你知我禮拜一唔返學啦，不過嗰日有功課架嘛放學之後你可唔可以拎過嚟」我:「哦原來係咁咋輕鬆啦」筱瑜:「本來想叫映彤佢嘅不過佢話嗰日唔得閒要夜啲先拎到俾我咁就不如叫你啦」我:「人工唔該」筱瑜:「得啦唔會待薄你」我:「屌咪又係朱古力奶不過唔緊要我受」筱瑜:「重有一樣」我:「竟然」筱瑜:「哈哈到時你咪知囉」

好快就去到禮拜一小息嗰陣映彤過咗嚟提我映彤:「今日係咪你幫筱瑜拎功課」我:「係呀你唔得閒呀嘛你唔得咪我囉」映彤:「我特登俾機會你咋」我:「多謝夾盛惠喇講真真係冇野」映彤:「冇野咪用時間醞釀下囉走先拜拜」條撚樣九成睇戲睇上腦真係專心做媒人當然對我嚟講，幫佢拎功課又唔係真係好難啫同一區係咪先拎完俾佢再行返屋企都唔係用好多時間不過佢話有特別野俾我呢樣就真係估唔到唔理佢喇去到先算放學之後我即刻過去佢嗰班門口，映彤見到我就行出嚟順便拎啲野俾我映彤:「嗱功課就喺度入面有張紙仔話俾佢知要做邊真係唔明就搵我啦」我:「好咁我依家去架喇喎唔該晒」映彤:「你都會講唔該係咪跟得人多」我:「你都痴撚線嘅講句野都咁多幻想」映彤:「講笑啫好啦咁我返去先喇」出到去門口就打俾筱瑜一路行就費事sms喇我:「啱啱出學校門口過緊嚟喇」筱瑜:「好啦咁我換定衫先」我:「換定衫唔係去你屋企樓下等咩你隻腳唔妥唔好行咁遠啦屌」筱瑜:「係喺我屋企樓下等呀不過要見人冇理由著睡衣嘅哈哈」我:「冇所謂啦咪又係得我一個費事你換衫換褲嗰陣又整到呀」筱瑜:「有人好體貼喎」我:「好野唔怕開名」筱瑜:「咁我唔換喇哈哈喂講明先呀，一陣真係覺得核突唔該唔好當面笑」我:「痴線得我一個睇到唱俾邊個知著睡衣落去樓下唔大問題丫」筱瑜:「其實呢我未試過架平時落去買野食都會換衫」我:「咁樣今日就要試下有時真係唔明你地啲女仔，咁嘅野都要驚一餐」筱瑜:「咩叫咁嘅野呀我知我要落去見你先至特登換衫咋執好個樣去見人，尊重丫嘛」我:「係係係你啱不過真係唔使特登換喇我好快到呀」筱瑜:「咁好啦」我去到佢樓下嘅時候，就已經見到佢喺度哈哈原來真係冇換衫講真嗰件睡衣幾靚淡粉紅色上面有隻公仔好似係熊仔嚟筱瑜:「喂唔准笑呀」我:「痴線邊度有笑」筱瑜:「見係你我先唔換咋」我:「頭先話見係我要尊重所以先換依家又話見係我先唔換小姐邊句先係真話呀」筱瑜:「自己諗下啦我啲功課呢」我:「喺度呀，入面有張紙仔你望住就知要做乜」筱瑜:「唔該晒」我:「唔係呀其實件睡衣幾靚上面嗰隻係咩嚟」筱瑜:「搞錯呀鬆弛熊都唔知」我:「乜撚嚟架」筱瑜:「你唔覺好得意嘅咩」我:「你著上去你得意啲」筱瑜:「好煩呀」我:「一句都話煩」筱瑜:「唔好特登望住我啦好尷尬呀係咪真係唔靚呀」我:「冇野呀落街著睡衣真係好正常」筱瑜:「你話架咋返到去唔好唱我呀」我:「邊有你咁無聊呀周圍唱」筱瑜:「你一定有咁無聊」我:「屌又俾你知道咗添你好鍾意呢隻鬆弛熊嘅咩」筱瑜:「係呀係呀真係好得意呀」果然佢同一般女仔一樣一講起公仔就牛咁眼證明佢都有一顆少女之心只不過唔容易暴露於人前調返轉頭諗，我都好慶幸有呢個福份去見到佢呢一面我:「好啦冇乜野我走喇」筱瑜:「等陣先」我:「做咩呀」筱瑜:「拎去用啦」佢遞咗支藥膏俾我，我:「咩嚟架」筱瑜:「用嚟搽痱滋架知你呀嗰日咬到，我問過家姐佢話用開呢隻一日搽兩次就OK」我:「得唔得架」筱瑜:「梗係得啦我特登問家姐，順便叫佢俾一支新嘅我你依家呢支就係」我:「好呀好呀唔該晒真係醒目喎抵讚」筱瑜:「我都唔係傻嘅都知有個人喺烈日當空嘅情況下，孭我行咗幾個字，我記得架」我:「唔係講笑呢幾日我都唔係食好多野因為真係痛淨係係咁飲水」筱瑜:「你慢慢用啦聽日見」我:「好啦拜拜」

去到夜晚我先醒起係喎唔知筱瑜聽日行唔行到返學校呢等我問下佢先證明我都係口裏說不身體卻很誠實嘅人成日都搏懵睇下搵唔搵到接觸機會我:「靚女」筱瑜:「把口做咩咁乖」我:「對住你我有幾時唔乖」筱瑜:「um唔知喎」我:「即係冇啦喂嗰支藥膏係咪就咁搽落個口就得」筱瑜:「係呀一日兩次就得家姐話通常兩三日就會好」我:「生痱滋真係離撚譜明明肚餓都唔想食野唔好話有時唔食都痛」筱瑜:「邊個叫你講錯野喎懲罰你呀」我:「你都痴線邊度有講錯」筱瑜:「證明食野唔好講咁多野囉」我:「大佬呀，幾條友一齊食飯邊有可能唔講野呀幾個人食飯但係唔講野，不如分開食啦」筱瑜:「你唔好話喎我真係見過你知啦平時我係同映彤佢地食飯，咁有一次呢坐我隔離嗰台係隔離校嗰班男仔」我:「係咪撩你呀係撩你嘅我過嚟屌鳩佢」筱瑜:「叻仔呀早幾個月架喇佢地走咗架喇」我:「係你啱你啱」筱瑜:「未講完等我講埋先之後佢地叫野食啦，叫完之後等野食嚟好正常丫呢個時候嗰四個男仔一人攞一部nds出嚟跟住就喺度打最犀利佢地唔係一齊打緊同一隻game」我:「唔係呀話咁你都睇到」筱瑜:「一個玩手術一個玩狗仔對面嗰兩個都冇一齊傾同一樣野咁我估都唔係啦」我:「你條八卦友人地玩咩game都知」筱瑜:「咁我冇去理佢地只係覺得好奇怪啫，一班人食飯，點解要做啲一個人都可以做到嘅野」我:「咪就係囉我真係唔明連機都算重要係唔同game」筱瑜:「係咪男仔都係咁嘅呢」我:「你又唔好咁講起碼我一定唔係識嘅friend都唔會係你知我同你表弟熟，佢不嬲都唔打機嘅」筱瑜:「嘩咁你真係好與別不同喎」我:「重使你講」我:「講咁耐其實我想問埋你聽日行唔行到返去啫」筱瑜:「行到呀做咩呀其實今日都好好多架喇」我:「唔好勉強喎越行越傷」筱瑜:「做咩呀，想同我返學呀」我:「其實呢你可唔可以唔好每一次都玩踢爆啫」筱瑜:「咁我玩踢爆又唔代表唔應承你嘅」我:「你咁講即係得」筱瑜:「係你咋第二個就唔想呀」我:「得你係咩第二個搵我返學睬佢都戇鳩」筱瑜:「係喎你朝早食唔食野架」我:「可食可唔食」筱瑜:「咁好啦見你咁有心，聽日送多份三文治俾你」我:「唔係呀話你已經早起身重要做啲咁嘅野」筱瑜:「唔係呀本身都要整俾家姐同埋我自己，見有人咁遠水路都行過嚟咪好心整埋俾佢囉」我:「好呀好呀你整乜撚我都食」筱瑜:「核突到死要咩餡呀」我:「冇所謂喎你話事真係乜撚都食」筱瑜:「其實呢原本唔想同你講臨時俾驚喜你架，不過你知你幾煩好多野都唔鍾意所以都係講定先」我:「其實你真係好撚了解我嘅啫」筱瑜:「唔知呀唔係好了解咋」我:「咁我聽朝唔食野等住你」

唔係講笑第二朝我知自己要去筱瑜嗰邊，特登早啲起身平時都係計到準一準先至醒今日豪俾佢啦其實我唔係呃佢，早餐嚟講真係可有可無食又得唔食又得不過既然佢今日主動講到整三文治咁就梗係打死都食啦佢有話整埋俾佢家姐，斷估佢家姐都唔係傻如果係唔食得點會叫佢整所以喺品質方面我絕對放心除非兩姊妹夾埋跣我咁就冇得講啦突然間我收到sms筱瑜:「起咗身未呀」我:「未呀」筱瑜:「咁呀我唔使整嚕原來有人未醒」我:「唔係喎突然間醒咗喇喎」筱瑜:「低b」我:「你整喎我打死都食呀話你聽」筱瑜:「哈哈唔好食唔好鬧我喎你知啦好瘀架嘛」我:「你放心唔好食我都話好食」筱瑜:「唓咁咪即係呃我」我:「筱瑜女神整嘅野喎有冇可能唔好食先得」筱瑜:「你真係越吹越大」我:「我依家真係冇食野等住食你個三文治」筱瑜:「腿蛋治好唔好呀」我:「好呀好呀，你整乜撚我都食」筱瑜:「唔係呀你唔鍾意我可以整第二樣」我:「唔係呃你我本身好鍾意食腿蛋治」筱瑜:「多謝俾面啦咁樣其實呢我以為你冇咁早醒，所以特登sms你如果你冇覆我就唔整你知啦如果整咗出嚟你唔鍾意好尷尬架嘛所以特登問多你一次，點知你咁快覆咗我整定依家我要整」我:「多謝定你先」筱瑜:「出門未呀」我:「差唔多喇」筱瑜:「咁呀，七點九喺我樓下等丫」我:「冇問題」同平時一樣我都係早幾分鐘到冇幾耐就見到佢落嚟，以前未試過同女仔返學我都知我係毒撚未試過自然唔知咩感覺啦今日係第一次試原來離遠見到個女仔嘅時候，真係好似電視咁樣嘴角含春以前會問都係返學啫使唔使笑到咁猥瑣當你真係試過，就知好多野唔能夠完全用理性去判斷呢一刻已經係一個例子一樣咁普通嘅野，都會不斷去美化筱瑜:「做乜笑到咁呀」我:「同靚女返學喎爽到震」筱瑜:「你個笑容究竟諗緊乜野講」我:「咁你都知我諗野」筱瑜:「因為實在太奸有咩陰謀呀」我同電視劇最大分別就係一個靚仔一個唔靚仔佢就笑得燦爛我就笑得狡猾我:「肚餓呀腿蛋治腿蛋治」筱瑜:「唔好食得咁急呀唔係又咬到係喎你粒痱滋好返未」我:「真係唔係鳩吹尋日用咗你嗰支野，真係好咗好多好返晒就係呃你不過起碼可以食到野先」筱瑜:「唔好食唔好周圍同人講呀」我:「你煮嘅我打死都話好食」跟住一試，講真真係唔錯，起碼真係熱先我就唔識形容食物嘅咁多年都係咁架喇用情況去講出嚟會好啲，如果我樓下有間舖頭賣呢個腿蛋治，我會keep住落去買囉我:「好食喎就係鍾意佢夠鹹」筱瑜:「係咪好醒呢記得你鍾意食鹹啲」我:「大鑊我有講過都唔知唔使借啲咦話我鹹喇」筱瑜:「痴線我乜都冇講知唔知呀，整完出嚟聽到人地話好食呢，真係好開心架就算你係呃我都好啦」我:「冇呃你呀講真，如果我屋企樓下間茶記係呢個水準，三十蚊我都食咁你明咩水準啦」筱瑜:「多謝喎傑哥你知你幾奄尖我不嬲就好好人從來唔會收你三十蚊」我:「你以後整埋俾我，十蚊殺你」筱瑜:「痴線唔使錢呀反正我都要同自己重有家姐整早餐」我:「你講架咋，我想俾架」筱瑜:「得喇長氣，整埋俾你等我有藉口每朝都整原本係我家姐同我每個禮拜輪流整有時我都唔好意思因為佢都真係好多野做依家有你呢個藉口我可以個個禮拜都搞掂」我:「佩服咁早起身重要整咁多野」筱瑜:「整開就好易架咋」我:「冇整開就好撚難咁就多謝晒慳返一筆，唔使煩你喇以後淨係腿蛋治就得」筱瑜:「唔怕悶咩」我:「唔怕喎話說我夜晚就好撚鍾意食生菜我老母煮咗咁多年，每晚都一定係生菜好明顯我就係專一嘅男人」筱瑜:「兜咁大個圈原來想講呢樣」我:「梗係要讚自己啦戇鳩」筱瑜:「睇住呀唔好食咁急呀」我:「係喇係喇」

講真，原本我以為佢只係講笑係直至到嗰日放學佢同我講聽朝見而唔係聽日見我先知佢真係講真大家或者唔知，筱瑜對語言係好重視佢絕對係咬文嚼字嗰種人當然啦，佢就唔係要求其他人同佢一樣嘅人嚟嘅我之所以話佢咬文嚼字，係講佢自己本身用字好清晰就唔係傾傾下計佢會無啦啦指責你用錯字嗰種所以當我聽到佢話「聽朝」而唔係「聽日」，咁我就知聽朝都係要過去所有野好似今日咁樣嗰陣嘅我乜都冇諗，只係每日維持呢個習慣冇去猜度佢點諗，我自己都冇亂諗野我從來都怕解讀錯誤再者，講到尾依家我其實都係食緊霸王餐唔使錢就有得食，既然係咁我又點會要求咁多呢平心而論我當然唔係淨係鍾意食腿蛋治，基本上冇一種三文治我係抗拒不過依家佢整埋俾你，重要唔收錢，喺人情又或者道理上，我再去要求食咩絕對係太過貪婪總知佢整乜我食乜，就係咁簡單冇其他不過又估唔到原來佢整野幾好食唔知平時係咪訓練有素啦我就唔係呃你，小弟對煮野食真係一竅不通每次睇嗰陣都想學，想型好為自己都好啦總之上網睇片嘅時候，每次都蠢蠢欲動去到最後唔使問就梗係得個講啦咁多年都係咁經常都講諗同埋做係兩樣野，當然去到後來，返唔返工都好啦，早餐就轉咗食餐蛋治習慣嘅野好難改，某程度上，我幾唔鍾意習慣呢個動作我唔知各位點睇如果你問我，搵到一樣你依賴嘅野，當然係好除非你話毒品啦咁就唔可以相提並論每個人都一定有自己生活上嘅習慣，不過去到某一日你唔能夠再依賴嘅時候，重新適應過呢個程序係似易實難我講我自己啫唔代表其他人，好想尋求代替品搵到又驚唔好意思，但係唔搵就唔適應，人變事變情變，每一日其實都喺度變唔係每一樣野都可以長期依賴，得就固然好，唔得嘅時候，連自己都唔會估到後果係點嗰份無力感係難以想像唔好意思又講多咗廢話。踏入十二月，要講嘅主題當然係聖誕節啦不過咁，今年聖誕節出現咗有少少變化對我嚟講影響就唔算好大不過民怨四起咁究竟係咩事呢話說今日學校決定唔會搞聖誕聯歡會原因係話過去幾年都冇人執手尾搞到校工執到好夜先走跟住走去投訴，話學生玩完就唔理佢重特別提到唔止一年校方有見及此，就決定今年禁止全部學生喺學校搞聖誕聯歡會點解我冇乜所謂呢因為從來都唔係好重視聖誕聯歡會呢樣野俾我返屋企好過啦屌最慘又唔走得喎成班都喺度玩，你一個走咁咪唔合群生存嘅野邊有得唔埋堆所以中學係社會嘅縮影呢句說話真係一啲都冇講錯我就咁諗啫不過其他人唔係咁諗，佢地好撚鍾意參與聖誕聯歡會特別係學生會嗰班蛋散，早一兩個月已經講定聖誕聯歡會要做啲乜依家成盆冷水倒頭淋期待嘅野唔會發生怒火中燒都係正常嘅事所以嗰日開例會，成個話題就係圍繞呢方面，主席:「大家都知啦學校今年唔撚搞聯歡會而我知道各位就好想搞，咁大家有咩意見呢」副主席:「係囉咁多位一齊講下啦集思廣益」戇鳩仔:「不如照喺學校搞啦搏佢地睇唔到」呢條友好明顯冇用個腦諗野雖然佢平時冇串我，不過同我亦都冇任何利益關係梗係即刻開口屌佢我:「叻仔呀你叫外賣過嚟呢校工要去開門咁就仆街啦點樣搏呀」戇鳩仔:「係喎咁又」跟住我feel到隔離嘅筱瑜喺度笑一擰過去就見佢嘴角向上翹，我:「頂你呀喺度笑」筱瑜:「冇呀」我:「繼續扮丫」筱瑜:「痴線都唔知你講乜」跟住好多人都提出唔少意見不過都唔係盡善盡美，直至到映彤講咗一句成班就好似如夢初醒咁樣，映彤:「大家真係好想開而又唔嫌棄嘅不如去我屋企搞丫講明先走嗰陣一定要一齊執野哈哈因為我都好懶」跟住成班呆晒望住佢我都唔明點解要呆，去人屋企開聖誕聯歡會有咩咁出奇啫，直至到副主席開聲，成班先有返知覺咁樣，副主席:「好呀我地梗係唔嫌棄啦多謝映彤」映彤:「唔使多謝大家可以一齊玩就最好，日子時間之後先再講啦。」副主席:「好呀」

跟住落嚟，映彤特登搵咗幾個人去傾點樣安排筱瑜喺度就唔出奇丫佢兩個咁friend我就唔知點解會叫埋我後尾我就梗係知啦，原來想叫我做勞工重要冇錢嗰隻映彤:「你地想邊日上嚟呀」副主席:「其實真係冇所謂呀不過你話慶祝聖誕節嘅話，就梗係平安夜嗰晚啦好似有氣氛啲」主席:「係呀係呀真係啱呀」我:「佢話乜撚都得架啦你」副主席:「關咩事呀傑仔」副主席應該都知主席想溝佢見佢講到尷尷尬尬咁樣主席:「係囉關咩事俾啲面我呀大佬」我:「你啱我錯」映彤:「平安夜嗰晚我得呀其他人呢」筱瑜:「我都冇問題呀」Felix:「ok呀」主席:「好彩係平安夜因為27 28我要去韓國趕得切」有個戇鳩仔:「冇人想知你去邊呀」主席:「屌想曬下命啫咁都唔俾我攞個彩」我:「嗰日冇問題呀」映彤:「咁好啦我預你地嗰日上嚟架啦時間地點都整好，活動呢」副主席:「係咪叫野上嚟食」映彤:「多數都係架啦如果真係唔夠咁點呀」主席:「我地幾個人呀」映彤:「十幾個囉。」副主席:「係囉野食真係好煩預得鬆就驚食唔晒，預得少就驚唔夠。」映彤:「一係咁囉我地照叫一啲野食先，跟住我同筱瑜再整少少野食筱瑜你得唔得呀」筱瑜:「ok呀冇問題呀」我:「開到聲梗係話冇問題架唔通話唔得呀我好撚忙好撚多野做呀咁樣呀」筱瑜:「扮得唔似喎邊有你咁鍾意講粗口」我:「搞錯呀我幫你重要咁講」映彤:「筱瑜似你咩想離間我同佢嘅感情等你一個獨食」我:「你都傻嘅我使離間筱瑜可」筱瑜:「真係打一打冷震」主席:「又喺度放閃極可恥講埋落去先啦」映彤:「係喎筱瑜你真係得閒丫嘛唔得就唔使幫手我自己整都得」筱瑜:「得閒呀」映彤:「咁好啦一於咁話啦大致上都傾好」咁我究竟做咩勞工呢原來要同佢地一齊買野我記得嗰日係聖誕假前最後一日，lunch time嗰陣，我照例同筱瑜兩個喺學生會室做功課呀唔係，我係抄佢係做突然間佢同我講筱瑜:「係喎今日放學你有冇野做」我:「做咩呀」筱瑜:「咁樣問即係冇啦睇你骨格精奇，真係唔可以浪費你嘅天賦」我:「咁就梗係啦重使講咪住先要做乜」筱瑜:「今日我會同映彤去買野想搵一個骨格精奇嘅男性幫手」我:「一睇就知我虧啦請恕小弟無能為力」筱瑜:「係咩我覺得你好大隻喎就咁話啦」我:「唔好搞我啦我唔識煮野食呀去到都幫唔到手揀餸」筱瑜:「唔使呀你喺我後面幫手拎啲就得啦放心啦我唔會要你攞咁多嘅」我:「大鑊一講呢句即係全部俾晒我」筱瑜:「我又點會咁衰呢啱唔啱先唔該晒呀」我:「頂你講到一定咁樣」映彤:「係囉唔係唔幫呀嘛」我:「你喺邊度出嚟架」映彤:「行入嚟囉得你入得呀你睇我兩個弱質纖纖，點拎到咁多野喎」我:「你叫你條仔幫手啦」映彤:「佢要練波呀就係佢唔得先叫你」我:「你兩個一人一把口即係冇得推啦」筱瑜:「風度翩翩嘅你唔會拒絕兩個女仔嘅」映彤:「真係得你先講得出佢風度翩翩果然情人眼裏出西施」我:「唔係喎唔止佢喎好多人都咁講」筱瑜:「死喇依家開始有幻聽」映彤:「傑仔及早治療呀」我:「得喇得喇得喇今日幫你地手喇」筱瑜:「多謝你呀」臨走嗰陣，映彤鬼鬼祟祟行過嚟映彤:「係咪好好人呢特登幫你製造機會」我:「傻豬嚟嘅唔使你幫手我都得啦」映彤:「多謝都冇句」我:「至叻係你呀屌你想搵人做咕哩啫」映彤:「樣樣都有啲啦」

結果嗰日放學我真係同佢兩個去咗買野我:「又唔係聽日整使乜咁快買」筱瑜:「咁難得今日齊人丫嘛唔使搵日特登出嚟重有你位猛男喺度」我:「唔係喎不嬲都係虧佬你望下我老鼠仔都冇吹到猛男」筱瑜:「搞錯呀咁樣講你都唔認」我:「你兩個諗住買乜」筱瑜:「聽映彤講，佢好似話整甜品我諗住焗雞翼呀」我:「焗雞翼呀你食得開心啲」筱瑜:「下你唔鍾意呀」我:「唔係唔鍾意平時都會食不過唔係成日食啫」筱瑜:「點解呢咁得意嘅」我:「我食骨好撚渣不過你知啦雞翼點會冇骨唔使理我啦你照整啦成班人一齊正常都係食雞翼我食少啲你咪有得食囉係咪照顧周到先」筱瑜:「係喎好細心呀你」我:「你可以再假啲嘅」跟住我兩個就同映彤去超市買野筱瑜買雞翼啦映彤話想整甜品不過未諗到我:「心太軟啦好食呀」映彤:「你想食咋掛」筱瑜:「我都想食嘅」講完之後筱瑜望一望我喺度笑唔係講笑呢個樣真係好靚大家自己幻想下啦當然啦佢唔係成日show呢個樣出嚟或者就係因為罕見，所以去到今日都重記得，當日嘅自己有幾迷戀呢個笑容映彤:「咁好啦就整心太軟」筱瑜:「買多啲啦到時我幫你一齊整」映彤:「唔該晒」筱瑜:「我有份話想食丫嘛我可以喺屋企整定啲雞翼跟住拎過嚟焗再喺度幫你整甜品咪得囉」映彤:「好好人呀錫晒你」我:「你錫佢咁我錫邊個」筱瑜:「喂邊個話俾你錫呀」映彤:「係喎唔好意思同傑哥你爭添唔使問你梗係唔幫手架啦」我:「唔係呃你我真係唔識煮野食如果叫我幫手整心太軟，一陣唔夠水呢我就直接屙尿落去我睇下你重叫唔叫我整」映彤:「咁唔使你喇」筱瑜:「係囉我地兩個得喇你負責食啦」最後我地三個喺度行超市，我就負責推車佢兩個就拎啲野落嚟唔係講笑估唔到咁多野我唔識咁多所以費事出聲喇，估唔到原來佢兩個平時有行開超市邊個位打邊個位都知買完之後就走人啦都冇邊度去，我就梗係送筱瑜返去臨走嗰陣映彤望住我個樣衰到呢典型花生友衰相真係要特登講出嚟筱瑜:「係喎你食唔食西芹架」我:「冇所謂呀有咪食冇咪唔食你想點呀」筱瑜:「冇呀我諗住整心太軟嗰陣加西芹」聽完之後成個人o晒嘴真係唔撚係掛.jpg我:「老友呀我唔識煮野食都知啦心太軟邊有可能加西芹吹水都唔係吹到咁大」筱瑜:「你又知唔得總之一定留多啲俾你」我:「唔係呀話你講真架」筱瑜:「我似講假咩」我:「你好似真係認真喎如果你真係整呢都唔好淨係整一舊益我整多啲全部一齊攬炒」筱瑜:「哈哈都好喎等我返去靜靜雞同映彤講下先」我:「好撚無聊呀真係咁啦你特登整啲冇西芹嘅俾我，真係想食一個正常嘅心太軟一個咋唔使多」筱瑜:「睇下點先啦」我:「你都得架喇咁你都諗到真係唔好得罪你」筱瑜:「可能好好食呢」我:「實係咁啦」

好記得嗰年平安夜嘅前一晚筱瑜無啦啦打咗俾我筱瑜:「食咗飯未呀」我:「九點幾十點梗係食咗啦」筱瑜:「沖咗涼未呀」我:「沖咗九世啦唔通等你提我咩」筱瑜:「好喇咁可以傾電話」我:「使乜咁啫你打嚟丫我做乜都即刻停低啦你話係咪先」筱瑜:「你真係好體貼呀又細心喎」我:「講多啲講盡啲程度未夠呀」筱瑜:「下咁都未夠程度」我:「型英帥點都加啲落去啦」筱瑜:「但係依家打電話咋喎」我:「係喎屌點呀打嚟做咩呀」筱瑜:「聽日我地咪去映彤屋企嘅」我:「係呀做咩」筱瑜:「不如我地會合咗先一齊去好唔好呀」我:「鬼馬喇你你講到一定得」筱瑜:「唔好講出嚟啦會好尷尬架嘛」我:「唔緊要嘅我都睇唔到你不過你想邊度會合先」筱瑜:「不如喺街口啦如果你嚟我屋企樓下等反而會唔就腳」我:「好呀不過我地使唔使買野上去呀」筱瑜:「係囉我都諗緊好彩我會拎啲野食去唔係兩手空空真係唔好睇」我:「係喎你有野食喎咁就得啦」筱瑜:「佢都叫我地唔好買野上去」我:「佢叫唔使就唔使啦費事陣間又煩到佢唔知擺邊度」筱瑜:「你有你道理嘅」我:「係喎你啲西芹呢聽日陰佢地班含家產」筱瑜:「睇下你幾黑心丫真係想加落去整蠱人」我:「痴線我都係聽你講咋喎」筱瑜:「一於就玩下囉我唔食咪得哈哈」我:「真係好無聊」筱瑜:「我都係學你啫唔阻你慢慢打機喇拜拜」我:「原來你一早就知」筱瑜:「見你咁遲接電話就知啦」我:「其實你真係好醒拜拜」第二日嘅晏晝，我就好似尋晚所講出去街口等筱瑜跟住一齊去啦講真嘅，我係毒撚就梗架喇之不過同佢獨處嘅時候，唔知點解一啲唔自然嘅感覺都冇想講乜就講乜唔使諗過度過先至講每一句又唔會出現冷場喎你都知毒撚同女性相處係點架啦慶幸佢唔係咁樣，真係好難得呀就算以前對住映彤，某段時間我都係會覺得拘謹咁樣講好唔好呢會唔會講錯野呢不停問自己呢方面嘅問題依家當然好啲啦始終識咗咁耐不過筱瑜係講緊今年先識喎嗰陣我冇去諗啲咩特別野繼續享受大家投契嘅呢一刻就算數唔係任何野都求進，維持住已經好難得都係唔講咁多廢話喇，一去到冇幾耐，就見到佢拎住兩袋野咁嚟緊係喎，佢尋日講過佢整完啲雞翼會拎過去焗重有好無厘頭嘅西芹我淨係諗到心太軟入面有西芹已經忍唔住個配搭真係好搞笑筱瑜:「hello遲咗少少唔好意思呀」我:「你喎等幾耐都得啦」筱瑜:「多謝晒喎咁咪住先，你食咗野未呀」我:「食咗呀做咩呀」筱瑜:「可唔可以再食丫」我:「你肚餓想食野係咪呀去食囉依家真係食到喎唔係講笑」筱瑜:「唔係呀我整咗幾隻雞翼俾你」跟住佢一拎個盒出嚟，我又變咗「唔撚係掛.jpg」點解咁樣，因為我見到五隻冇骨嘅雞翼中間用咗西芹穿住佢方便固定位置去到嗰刻我就明，西芹係咁嘅意思我幾驚真係加落去心太軟度筱瑜:「做咩呆咗咁呀係你話唔介意食西芹我先至搵佢去穿住咋」我:「冇我覺得好驚喜啫唔係呃你講真嘅」筱瑜:「知你呀到時未必會食咁咪特登整幾隻冇骨嘅出嚟講明先呀我第一次整咋唔好食唔好鬧咁大聲」我:「你整到我一定唔會話唔好食問心你平時朝早整嗰啲腿蛋治，我有邊次話難食丫」筱瑜:「哈哈咁又係喎又真係好似冇喎」我:「咪就係」筱瑜:「快啲食啦睇下好唔好味」筱瑜:「係喎，好細心呀你。」唔好玩啦，邊有可能夠你細心呀至少同你相比起，無論係以前，今日，或者係故事未講到嘅未來，我一直都係輸嗰個。

我一擺落口腦裏面即刻浮現兩個字好味我形容食物真係好差大家體諒下啦唔該勉強講，就係話佢煎個皮煎得好脆有少少燶邊食落去幾香口亦都醃得夠入味起碼食落去唔會口糠糠冇乜味要睇專業食秤就去飲食台嗰度高手林立絕對唔係我呢啲傻仔講埋啲咁冇內涵嘅野不過，估唔到原來佢煮野咁好食三文治都叫易整(對我嚟講其實已經叫難)今次呢個連煮野食唔叻嘅我都知，步驟係極度繁複首先將雞翼拆骨跟住又搵西芹穿住佢過程又要醃又要煎講真嘅，如果食落去唔好食真係唔會鬧佢第一已經唔使錢第二，嗰份心機真係唔容易成日都掛喺嘴邊，講有邊個唔識到真係做嘅時候先至見功夫何況今次重要係好食嗰一刻，我冇去諗佢點解要咁樣整事實上我亦都唔想猜疑咁多吹到點樣點樣感動就呃你啦，但的而且確係覺得好開心嗰份開心唔需要同人分享亦都唔係嘻哈大笑嗰種，當你遇到一個唔係屋企人，不過仍然會真心聆聽你意見嘅人，咁你就會明我嗰刻嘅感受我:「好食喎」筱瑜:「係咪真架」我:「你試下喇」筱瑜:「但係我冇第二個叉喎又唔想用手食驚整污糟」我:「用我呢個咪得囉放心冇病」筱瑜:「咁好啦係喎我都唔係第一次食你口水尾嗰次你扮野飲咗我包朱古力奶我重記得呀」我:「小姐你真係好記仇同埋我要澄清多一次我唔係扮野我係真係拎錯」筱瑜:「係喇係喇我講錯喇咁我食一隻架喇」我:「你整喎食幾多隻都得啦啱唔啱先」筱瑜:「um好彩都唔係好難食啫」我:「唔係講笑真係好好食多謝你先」筱瑜:「哈哈唔使多謝啦係我好悶冇野做想整啫，咁啱又要搵白老鼠喎一講到搵白老鼠就梗係你啦」我:「係咪又想講出嚟啦傑仔呀咁樣呀」筱瑜:「又俾你知道咗添」我:「講嚟講去咪又係嗰幾句」筱瑜:「叻仔」我:「話時話真係估唔到你煮野咁好食」筱瑜:「又想詆毀我呀」我:「又唔好講到咁嚴重吹到詆毀可能我見識少啦，我估唔到一個中學生識煮咁多野啫重要唔係甜品嗰啲喎」筱瑜:「你又知我識煮好多」我:「雞翼起骨咁撚難都識斷估都唔惹少啦」筱瑜:「咁又唔好咁講其實都唔係咩特別啫」我:「嗱嗱嗱扮蟹喇又喺度扮謙」筱瑜:「痴線你估我好似你咩又喺度劖亂歌柄未講完呀」我:「係係係你繼續」筱瑜:「真係唔係識整好多呀至於點解會煮野食，係因為屋企夜晚嗰餐有時會係我煮咁解啫」我:「唔係呀話夜晚你煮架真係犀利講堅」筱瑜:「咁唔係每一日都係我煮其實家姐話原本係佢煮晒嘅不過有時佢多野做我咪同佢講一人一個禮拜囉今次你話好食就得喇下次我喺屋企可以煮呢個哈哈」我:「真係佩服老母呢」筱瑜:「媽咪好忙呀就係因為佢返到嚟七八點所以先由我同埋家姐輪流煮」我:「咁搏命嘅七八點先返屋企」筱瑜:「搵錢好辛苦呀我從來都係相信呢個道理」我:「你住得私樓窮極有限啦屌」筱瑜:「咁又唔好咁講屋企大家都有份咁樣依家冇能力搵錢住咪幫下手囉況且三餸一湯其實唔係真係好難我地三個人食到幾多丫」我:「犀利犀利重話唔係咁難姐姐我要飲湯」筱瑜:「下你講真架」我:「唔知有冇同你講過我最撚鍾意就係飲湯唔使咀嚼就咁飲爽到不得了」筱瑜:「懶鬼」我:「講笑啫如果唔麻煩唔使整啦下你依家每朝整三文治我都覺得唔好意思架喇」筱瑜:「唔使唔好意思喎係我買多咗費事嘥啫咁樣諗你就唔會唔好意思煲湯我唔係識好多得閒先啦」我:「你真係抵錫呀」跟住就搣佢面珠登老老實實佢塊面唔多肉就唔係真係好好搣不過真係好滑溜正常女仔都叫我收手唔好搣啦啱唔啱先點知佢唔係佢無啦啦搣返我轉頭重話同我鬥耐唔放手我:「你輸梗喎咁樣」筱瑜:「睇下點」最後去到一個轉角位因為唔方便，所以我先放手哈哈，我又輸咗喇。

我:「係喎邊個教你煮架」筱瑜:「家姐囉再唔係就自己睇片學架咋」嗰個年代唔係依家咁大家都知依家通街都係youtuber，嗰陣youtube已經興起不過絕對唔係依家咁普及重係萌芽嘅階段，當然啦，如果你要搵啲大路片去參考咁都一定可以搵到嘅」我:「唔係掛就咁睇就識架」筱瑜:「試過幾次囉其實都係整整下就識煲湯咪問媽咪問問下大約知點樣整，同埋我都係依家先知，啲湯第二日會出味啲不過中間一定要煲返滾佢如果唔係就會餿」我:「犀利原來真係識唔係呃人」講下講下就去到映彤屋企，映彤:「hello你兩個月原來真係一齊嚟」筱瑜:「你真係句句都加啲野落去」我:「咪就係囉技巧咁差直接咁樣加落去係人都聽到」映彤:「Ok我唔啱筱瑜我地去整野咯」筱瑜:「好呀」我:「我唔啱先真你主場係咪先」映彤:「自便啦你當係自己屋企咁樣就得」曾經，我好渴望上到映彤嘅屋企去到今日終於上到不過對佢嘅心態經已大相徑庭，嗰刻係我第一次領略到，啱嘅時機係好重要當你一錯過，即使可以再來一次，已經唔能夠同日而語我冇同人講過呢個睇法，純粹係我自己覺得啫係咁咦講下佢屋企三個人住兩間房有個大廳，真心我覺得好闊落佈置都係行柔和風格白色同海藍色為主勝在樸實望落去順眼我冇行入去間房睇因為覺得咁樣好唔尊重，所以都係坐定定喺度又咁好彩佢屋企有朱古力奶，就咁坐喺度飲對我嚟講已經可以叫做好寫意。冇幾耐Felix佢上咗嚟跟住佢諗住入去廚房幫兩位靚女手點知俾人趕返出嚟於是就坐咗喺我隔離講真嗰句佢人幾好見識都幾廣博不過唔啱傾就係唔啱傾同你嘅內涵，品性又係另一回事，未去到真係一句都唔啱傾係咁咦都會傾下嘅始終大家都識做冇理由因為咁無啦啦開人波佢又冇要你做乜，於合不理嘅野我又點會做呢所以傾咗幾句之後就扮晒野入去廚房絕對唔係咩狗公而係對住佢兩個真係會自然啲入到去，筱瑜:「唔出去坐下嘅」我:「入到嚟梗係偷食」映彤:「想偷食咩呀」我:「冇喎諗住入嚟睇下有咩咋唔係有心太軟咩」筱瑜:「未整好呀不過映彤另外整咗啲曲奇你試唔試呀」我:「打死都食」跟住佢拎過嚟，好自然將舊曲奇擺落我個口度我亦都好自然咁樣擘大口好似以前老母餵仔食野咁樣動作行雲流水一直都唔覺得有啲咩問題直至俾映彤見到映彤:「你兩個使唔使咁呀張偉傑你懶到就連食都要人餵」筱瑜:「都係一舊啫」我:「係囉又唔係你餵」跟住即刻同筱瑜整個give me five映彤:「筱瑜你變咗喇重色輕友」筱瑜:「痴線冇呀我餵佢食得開心啲一陣把口講出嚟嗰啲野咪好啲囉啱唔啱先」映彤:「係咩」筱瑜:「梗係啦懶鬼好唔好食呀」我:「講真幾好食喎冇餡淨係牛油正映彤你自己整架」映彤:「係呀咁好口係咪想食多件」筱瑜:「肯定係啦重使講」我:「你兩個真係好醒嘅啫」映彤:「你要多謝筱瑜呀原本諗住加朱古力落去點知佢話加朱古力你可能未必鍾意原來真嘅」我:「犀利喎咁你都知」筱瑜:「你應承我話唔講出嚟架喎」映彤:「口快快sorry」筱瑜:「咁你除咗三文治之外都唔鍾意食有餡嘅野講明先呀我都係估咋今次都只係好彩估啱咗係喇就係咁多」我:「佩服佩服」曾經嘅你，真係好細心，特別係對住我嘅時候。

陸續開始多人嚟佢地話等啲人到齊先叫野食啦費事野食快過人到時我地食就好似唔尊重唔食又會攤凍喺出面吹完水，見冇乜野做當然係入返去廚房就見到三位靚女(加埋副主席)喺度整心太軟唔怕講你知丫有一秒我懷疑過會唔會有西芹喺入面我:「有冇西芹架」映彤:「你係咪食懵咗呀心太軟邊度會有西芹」副主席:「傑仔你係咪搞緊gag」筱瑜:「係囉你係咪玩我地呀心太軟入面會有西芹講你都唔信啦」頂佢又幾好戲喺度扮晒無辜咁明明就係自己講嘅當然我依家知佢當日點解咁講啦不過你知佢幾無聊，唔排除真係會玩所以都係問一句先，點知俾人當我傻仔我:「繼續扮蟹丫」筱瑜笑笑口咁講:「唔知你講咩喎」映彤:「都唔知你兩個講啲乜」副主席:「係囉好難明呀」呢種感覺真係好正講埋啲淨係得你兩個先至會明嘅野呢種人唔係好多，一世可能只係得幾個，旁人聽落去一頭霧水，只有佢先會對你講嘅野有反應即使係一個好無聊嘅玩笑，都可以成為你兩個之間嘅共同回憶或者未必會將一件咁嘅事記數十年，甚至可能只係得你自己一個美化做所謂嘅回憶，對方從來都冇在意過，但至少，某年某月某日忽發奇想，諗返起一件咁無聊嘅事，嘴角好自然就會向上揚起要知道，長大後嘅自己，不其然變得好吝嗇由心而發嘅笑容，可以稱得上係鳳毛麟角唔會再好似以前咁來得輕易，淨係呢點已經足以去解答，一直以嚟念念不忘嘅原因至少去到呢一刻，我從來冇改變過睇法。大約去到三四點全部人就已經到齊或者你會有一個疑問點解唔見映彤啲屋企人嘅事關原來佢成家去咗旅行佢就話唔想去唔記得咩原因喇總之佢就留低喺屋企跟住我即刻望住Felix佢望返住我一臉純真，好似唔明我點解要望住佢唔知佢真傻定係假懵啦算啦可能係我諗多咗啫跟住筱瑜，映彤同埋副主席佢地三個依然喺廚房整野跟住成班人諗住玩啤牌因為見到有一副喺度，映彤都話冇問題啦隨便玩好食唔死，嗰副牌原來係唔齊嘅咁樣玩條撚咩跟住映彤話有一副麻雀喺度講到肯定齊咁樣，問有冇人玩，嗰陣淨係計喺廳嘅人，絕對夠四個有餘點知有啲人話唔識有啲就話唔想玩錢驚輸所以最後計埋我都係得六個啫跟住我地六個喺度猜包揼，一開波就已經有兩個戇鳩仔出揼我地四個就出包咁唔使講啦，嗰兩個出揼嘅戇鳩仔做住觀眾先啦喺度又可以講下啲廢話小弟打牌絕對稱唔上勁不過打同年紀嘅人有信心贏到錢咁解好簡單啦我地嗰個年紀啲人最鍾意都係得幾樣，唔係打機就係打J一係就睇動漫，有啲就睇劇集追星樓上講咁多樣，我淨係得頭兩樣係鍾意動漫唔睇劇集唔睇打機我就驚輸啫成班機痴，大佬依家打牌唔好話我話丫，喺佢地成班應該係啱啱學咗冇耐砌牌嘅時候都要逐隻疊上去就知我唔會呃你細細個就有睇開點樣打麻雀，因為以前想型丫嘛個個細路仔喺度玩煮飯仔呀，board game呀等等等等我全部都冇玩淨係喺度睇人打麻雀純粹覺得與別不同咁解，我都知以前諗野好低能鬼叫細個咩，個個都試過架啦好多大人都問我，識睇咩唔悶咩我心諗我就係想懶所以先坐喺度睇咁又點會悶呢所以打麻雀就喺嗰陣學返嚟，依家對住呢班牌都未識砌嘅蛋散贏唔到錢對我嚟講絕對係恥辱啦唔好話輸呀，贏唔到大錢我已經要拉去打靶食就食梗邊度有咁多臥虎藏龍。

係咁咦講少少啦因為詳細情況連我自己都唔記得大佬呀邊有人會嘥時間去記打牌啲細節架贏完錢就算啦都係想咁啫，再者我都驚你地睇到悶總而言之，落到場打一如我所料成班都係柒下柒下咁我好記得坐我上家嗰個係咁供我一隻都冇扣過下家永遠都唔會轉章做開嗰範就係嗰範基本上你睇佢頭幾隻做邊範，你唔好打嗰範就可以玩死佢唔使驚佢隨時轉賭錢嘅野，唔執生就輸九成啦當然啦，我又唔係好似電視咁樣食完又食不過唔可以否認有獲利正正因為對手太差，所以周不時眼觀八方睇下周圍啲人做緊乜好快就打咗個幾兩個鐘啱啱好打完四圈，贏完就梗係走人啦啱唔啱先話說回頭，頭先打緊嘅時候都見到筱瑜喺廚房出咗嚟佢就冇好似映彤咁樣行咗過嚟觀戰，淨係坐喺梳化嗰度休息副主席都喺佢隔離喺道理上又或者人情上，依家打完過去搵佢肯定係最恰當嘅做法我:「我打完喇你地玩啦」映彤:「咁我唔客氣坐低喇」我:「你係主人家梗係你話事啦屌」映彤:「好彩唔係同你打啫頭先見你條友扣到呀邊個邊個傻咗幾驚要同你打呀」我:「撞彩啫」映彤:「割禾青你就最叻」我:「屌」我心諗你又幾醒。我:「做咩呀你坐喺度」副主席:「傑仔嚟咗喎咁我唔阻住你地喇」我:「你真係識做嘅啫」筱瑜:「你依家個樣真係好衰」我:「唔係呀我咁靚仔」筱瑜:「做咩過嚟嘅唔去打牌」我:「咁我見到有人坐喺度好悶又見到有人冇過嚟睇咁我咪唔打囉即刻過嚟陪佢啦係咪完美男人呀」筱瑜:「贏定輸呀」我:「梗係贏啦重唔即刻走咩」筱瑜:「好叻呀你」我:「好假呀你」筱瑜:「唔怪得過嚟啦原來贏完就鬆人」其實點解你地個個都咁醒我:「唔係喎贏輸我都會過嚟我又點會忍心你一個戇鳩鳩坐喺度」筱瑜:「首先我唔係好似你講到咁第二我都幾肯定你輸就一定會追數」我:「唔好講假設性嘅問題你地啲甜品整好未」筱瑜:「差唔多喇頭先打電話叫咗外賣，應該半個鐘至九個字會到」我:「好叻呀你竟然識打電話叫外賣」筱瑜:「死人頭係咪玩野呀講到我好似真係傻咁樣」我:「痴線你自己諗多咗」筱瑜:「好攰呀今朝一早起身整雞翼又要特登整俾你頭先又整甜品抖下先」我:「陣間嗰啲有冇骨架」筱瑜:「梗係有啦你估我整好多隻咩我唔係個個都整俾佢架」我:「唔怪得啲雞翼咁甜原來洋溢著愛意」筱瑜:「大佬真係打冷震我點樣扮都扮唔到落去」我:「屌俾啲面啦」筱瑜:「點樣報答我先」我:「簡單啦咁就夜晚走嗰陣我用我贏嗰啲錢請你食糖水你諗下個情節幾浪漫大雪紛飛間，一對男女依偎在身旁，驀然，走進糖水舖內共同進食一碗暖笠笠嘅蕃薯糖水暖在心頭」筱瑜:「其實你幻想力真係好勁一齊食糖水諗到咁多句出嚟同埋呢，冇雪喎」我:「對住你乜都諗到架喎」筱瑜:「咁我會好驚喎」我:「我講真架」筱瑜:「不過有樣野你冇講錯走嗰陣真係要去食糖水依家咁凍食返碗熱野真係好正」我:「小弟乃一名君子一言既出，絕對唔會得把口」筱瑜笑住咁講:「點解你今日講野文鄒鄒嘅」唔通我同你講，所有嘅無聊野都係為咗呢一刻咩講你都未必明，當你真係明喇，你都唔會信啦。

等下等下終於等到野食成班都知餓狗搶屎咁唔講以為啱啱放監係咁食係咁食佢地都係叫啲大路野食啦pizza炸雞唔少得啦重有幾樣就唔記得咗，因為嗰幾樣我唔係好鍾意食食食下我想食多舊pizza好食唔死側邊好多人咁我就攝唔到入去咁算啦唔緊要，食第二樣都得嘅啫又唔使一定食佢突然間見到有條友行過嚟拎塊pizza俾我嗰陣我食緊第二樣野所以頭耷耷咁，一抬高頭就見到有個人講得出嚟重有邊個丫筱瑜:「攞唔到呢」我:「嘩唔該晒喎」筱瑜:「見你喺側邊側側膊咁樣都知你想點啦」我:「你都痴線講到側側膊硬係要加啲咁陰濕嘅形容詞」筱瑜:「都係一樣啫咁你食唔食丫」我:「重使講梗係食啦」小弟實在太鍾意食pizza我成日同人講，我食pizza個量詞唔係用「件」嘅而係用「盒」嘅我有同過筱瑜講不過佢唔信去到今日佢終於知我真係好撚鍾意食筱瑜:「真係好鍾意食喎見你係咁食」我:「痴線我點解要呃你」筱瑜:「重有喎你食唔食呀」我:「幫幫手唔該晒」筱瑜:「拎過嚟丫嘛係咪呀」我:「幾時都話你最撚醒目」筱瑜:「第一日識你咩不過有條件喎」我:「咩條件」筱瑜:「幫我食青瓜丫我麻麻地呀哈哈」我:「屌原來咁簡單你一陣拎過嚟夾俾我咪得囉」筱瑜:「好抹嘴啦成個嘴都係啲汁喇」講到呢度一定以為好似電視劇咁樣女主角幫男主角抹，冇你地實在睇戲睇得太多邊有發生喺我身上，再加上嗰陣我地關係未去到咁深入(自己覺得)都係我自己抹返啫我:「唔該晒」食下食下，主席條戇鳩仔無啦啦話有啲野想講成班梗係擦鞋「主席好波」「主席犀利」咁究竟主席講乜呢大致上就係話冇諗過成班人咁團結初初其實都係搏搏下嘅心態去參選冇諗到咁長遠，都係一路做一路學見招拆招咁樣估唔到去到今日全部人都守規律有會要開一定會到齊需要交嘅野都交足頂佢個肺淨係多謝筱瑜喂大佬我都係文書雖然唔係主力嗰個啫咁都叫做有幫手丫筱瑜重要即刻望返住我陰陰嘴笑咁樣攞景定係贈慶跟住主席又話好多謝咁多位一直咁上心都知各位承受唔少壓力，我心諗有冇咁誇張呀又唔係講到上莊都係中學學生會啫屌佢講到差啲流馬尿咁樣不過算佢係大我係細，呢個時候梗係冇出聲抽佢水串人都要講時機架嘛不過關於呢樣其實我都有少少個人情感當係廢話咁樣聽下坦白講初初真係唔係好鍾意做，因為佢叫我入去我先入去喺發覺做落去又唔係真係咁難比起以前識咗唔少朋友唔好理佢係真心定係酒肉先，起碼有個照應抄功課好出貓又好點都搵到個同盟同埋，如果我冇玩學生會，我諗日後回想起中學生涯嘅時候，真係一個字都講唔到甚至時空錯亂邊年打邊年完全唔記得，好似冇真正活過咁樣我已經唔講係咪不留痕跡喇我淨係講自己腦入面嘅回憶，分分鐘真係一句都講唔到至少依家我可以同佢講，中六嗰年我有玩過學生會做過啲乜玩嗰啲乜點樣點樣，最緊要嘅，係我因為咁樣而識咗一個女仔我唔劇透，去評論呢件事係好與壞我只係想講，即使結果點樣都好，豐富咗我嘅閱曆呢一點係毋庸置疑。

食完一輪，原本話準備走跟住有人提議，不如一齊倒數完先走啦一睇我就知係隨波逐流嘅人少少主見都冇佢地話點咪點囉都係同呀澤打少一晚機啫唔講打機返去都冇乜野做無謂咁掃興啦啱唔啱先唔知各位有冇同感，群體聚會真係好似一杯清水咁樣唔使多，只要有一個成日破壞氣氛嘅人喺度，咁就足以將成個場個氣氛變差有啲人就係有咁嘅功力我自己就唔鍾意呢樣嘅咁既然自己都唔鍾意咯，又點會對住咁多人做返出嚟呢記得喺倒數之前，我已經冇再去嗰邊打麻雀留返俾佢地玩啦咁我喺度做咩呢就係同筱瑜喺度玩wii原來映彤屋企本身有依家就梗係老餅玩意啦冇記錯嗰陣好hit架嗰日我地幾個無聊冇野做咪喺度玩wii囉玩嗰個乜撚野運動會呀離晒譜原來佢打機好勁特別係保齡球，我次次都碌落坑我睇佢個款唔似做開運動平時講嘅話題又唔包含運動，咁講真玩wii你個人要跟住郁架嘛我睇佢都唔掂架喇點知一個保齡球一個乒乓波打咗我六七巴原來佢好犀利當然啦，之後我先知原來玩得叻唔叻同平時做唔做運動係風馬牛不相及筱瑜:「傑哥可唔可以勁啲啲呀依家仲差過同電腦玩呀」頂佢個肺重要做埋手勢不過算我輸咗係咁架喇從來都係贏嗰個話事，輸就自己摺埋啦繼續講落去咪顯得更加核突我:「你犀利你犀利你知唔知我玩wii未輸過俾人你係第一個贏我」筱瑜:「梗係未輸過啦之前你都未玩過」我:「」筱瑜:「講中咗呢」我:「都唔知話你乜好喇好撚彩冇同你輸賭如果唔係真係食窮」筱瑜:「唔係喎頭先你有講喎糖水呀糖水呀又係你話頭先執到啲嘅」我:「頂你細聲啲啦佢地唔知我贏咁多」筱瑜:「好好好」跟住落嚟冇乜特別就唔多講，我記得唔知邊個話重差兩分鐘就去到零時零分跟住成班就喺度準備倒數嗰陣我都唔係好關心倒數呢個環節，因為覺得唔係好特別啫當然啦唔會特登講出嚟呢啲行為擺明撩交嗌，直至去到零時零分嗰刻，好多都癲咗咁樣係咁喺度講聖誕快樂隔離嘅筱瑜都有同我講當然啦佢不嬲都唔係好hyper嘅人絕對冇好似佢地咁樣喺度周圍跳不過都feel到佢開心筱瑜:「聖誕快樂呀傑仔」我:「聖誕快樂」筱瑜:「你好似冇乜感覺嘅」我:「咪又係差唔多我真係好撚開心呀咁樣掂唔掂呀」筱瑜:「你真係好假呀咁樣掂唔掂呀」我:「小學雞」冇幾耐我地就走咗，去到一個位大家各散東西我同筱瑜就當然有下場啦所謂嘅下場咪就係食糖水囉，不過我留意到佢好似好凍咁樣係咁喺度震咁點解我會覺得冇事當然唔係因為我勁啦而係因為我有條頸巾老母買返嚟嗰陣我都唔鍾意戴係之後先發覺原來真係保到暖自此就養成咗出街戴頸巾嘅習慣筱瑜:「好凍呀」我:「係咩唔覺喎」筱瑜:「你有頸巾梗係咁講啦」我:「痴線你講到我好似偷人咁樣冇人叫你唔戴喎」筱瑜:「死人頭重咁串嘴」我:「不過話時話喎我好少見到女仔唔戴頸巾」筱瑜:「咁我本身唔係特別怕凍丫嘛咁咪諗住頂得到話時話其實我一路都想織頸巾，不過自己唔識好難呀」我:「咁你要俾心機喇我就冇你咁好志氣自己織」筱瑜:「你好彩依家我凍唔得閒講野窒你」望住佢凍到震個樣剎那間我做咗一樣最傻嘅事，就係將條頸巾俾咗佢最傻都唔係咁樣，而係同佢講自己唔凍我:「拎去啦」筱瑜:「咁你呢你咪冇得用囉」我:「你都傻嘅我咁撚大隻放心啦乾淨架特登洗咗先拎出嚟」筱瑜:「er你都大隻」我:「俾我型呀係咪唔得啫一睇就知我要磨練自己嘅鬥志頸巾只會成為我嘅負累既然我都唔用不如俾你」所謂鳩噏，目的都係想整到係我唔要先俾佢啫好無聊呀可細個係咁架啦，諗埋嗰啲全部都係無聊野筱瑜:「好啦唔該晒」跟住佢就開始戴唔夠五分鐘我就開始後悔因為真係好凍我終於知頭先點解佢會凍到震，原來佢唔係扮蟹而係真係會不自然喺度震我想極力隱藏都唔得，遲鈍如我頭先都發現佢凍到震咁佢又點會留意唔到我依家個狀況呢筱瑜:「傑哥你好似好凍喎」我:「你都痴線邊隻眼見到我凍」筱瑜:「兩隻都見到呀」我:「我知日後面對嘅道路會比今日難得多，咁嘅凍我都捱唔到學咩人生存落去武士精神你見過未」我唔知佢係咪黑人問號咁嘅樣因為我凍到冇望過去突然間feel到佢個膊頭撞埋嚟佢同我企得好貼，然之後我條頸即刻充滿暖意望一望原來佢將我條頸巾兩份用一邊就繞住佢，另一邊就攬住我雖然都唔係真係好保到暖，不過一定比冇頸巾嗰陣暖得多我:「做咩呀你」筱瑜:「雖然我知你有武士精神亦都知你喺度亂咁講不過依家都唔暖嘅話，又點樣捱到去之後呀武士」我:「唔該晒」筱瑜:「多謝你呀傑仔暖返啲未呀」我:「暖好多」筱瑜:「其實你嗰啲亂噏呢喺邊度學返嚟架你又話自己唔睇漫畫唔睇電視」我:「你都痴線頭先嗰啲係我真心說話你就鳩噏」筱瑜:「配合你嗰啲『真心』說話喇日後你條路有幾難行都好，我都會好似今日咁同你一齊跨過去」我:「好撚感動呀真係」筱瑜:「似唔似你嗰啲無聊野先」我:「學到野」筱瑜:「講呢啲所謂嘅熱血野應該可以暖啲嘅少少都好過冇哈哈。」

冇幾耐終於見到個商場終於捱完呢條凍冰冰嘅街道咁就二話不說衝咗入去食糖水筱瑜:「食咩呀」我:「番薯糖水學你話齋咁撚凍一定要食熱野」筱瑜:「好唔該兩碗番薯糖水丫」老闆娘:「收到靚女」喺等緊野食嚟嘅時候，佢無啦啦講起頭先主席講嗰啲野筱瑜:「你有冇聽頭先主席講咩呀」我:「有呀做咩」筱瑜:「估唔到成班人真係咁團結喎」我:「你咁講即係原本估唔到黑心到你丫」筱瑜:「你先黑心呀講一句野都諗咁多」我:「我都係照字面意思推斷啫又係你咁講嘅」筱瑜:「唔好講住呢啲先喇我有冇同你講過我初初都係聽映彤講先入嚟」我:「好似有好似冇唔緊要啦有時間就講埋啦」筱瑜:「原本呢以為諗住全部都係玩玩下得就得唔得咪算囉，哈哈原來唔係喎副主席有同我講，佢自己都估唔到開會咁齊人」我:「你又唔好諗到咁衰齊人都好正常啫」筱瑜:「唔怪得主席頭先咁樣講其實佢兩個都好辛苦架」我:「佢兩個即係主席同埋邊個」筱瑜:「副主席囉聽映彤講要做好多野唔係睇咁輕鬆」我:「係咩我唔理佢呀關我叉事咩我最關心就係可以去學生會室嗰度抄功課呢個就係最大得著」筱瑜:「冇喇咩得咁多咋」我:「識到你囉算唔算呀」筱瑜:「又講呢樣好煩呀」我:「痴線真心就當我煩膠」筱瑜:「咁我都好多得著嘅有個室可以靜靜地咁樣做功課啦，識到呢個識到嗰個乜乜物物同埋識到一個好鍾意飲朱古力奶嘅人囉」我:「係咩係咪好靚仔呀」筱瑜:「佢份人好自大架又好鍾意亂咁噏喎啱啱先扮完武士你知唔知佢邊個呀」我:「照你咁講呢個人絕非凡品係囉邊個嚟架」筱瑜:「唔知呀你見到幫我同佢講呀好開心今年識到佢，明明有時會好型不過平時得把口講埋啲衰野懶懶閒咁樣，其實好多野都緊張到死特別係A-Level呀你叫佢放心啦我知佢唔鍾意俾人踢爆」真係冇野呃到佢，嗰陣嘅我真係好緊張A-Level冇期望拎到咩分，淨係想入到u啫哈哈點解咁想咪就係細細個下巴輕輕應承咗老母囉我老母從來冇俾壓力我玩乜做乜都係採取自由態度，當然真係做啲危險嘅野咁就即刻出嚟阻止慶幸我自己都唔係完全唔自律父母對於讀書時期嘅仔女，最緊張都係有冇入歧途同埋肯唔肯溫書啫咁我呢兩樣都冇乜問題我呢條咁嘅友，學咩人入歧途丫毒撚一個成績唔算標青不過都唔係話差中規中矩咁囉正正因為我咁樣，所以父母唔會特別去監管佢都明白咁大個仔唔會再好似細個咁黐身不過佢冇俾壓力我啫我就好記得當年我同老母講過啲乜我有同佢講過一定要入大學嗰陣學位貶值問題好似冇咁嚴重好似咋哈哈調返轉講可能佢今日都唔記得但呢句說話喺我腦海足足超過十年有邊個唔想望子成龍丫佢兩個唔俾壓力我唔代表唔想可能只係驚對我造成好大壓力所以先咁樣啫，自己知自己事從來都唔係所謂嘅天才要我喺某方面脫穎而出就真係好難，只不過，今次呢樣目標又唔係真係咁遙不可及再加上又係我自己衝口而出，點都要做返一次男人講得出就要做得到，得把口講有邊個唔識我:「係咩咁我幫你同佢講囉糖水嚟喇食啦」

食糖水冇乜特別咁就唔使講得咁詳細啦都係兩條友喺度食最多淨係知佢原來好鍾意食蕃薯糖水加湯圓重要係花生餡芝麻唔係唔鍾意食不過有得揀一定係花生食完啲熱野之後，真係成個人暖返晒出到去就唔使兩個人攬住一條頸巾講真唔係話乜，頭先嗰一刻真係冇乜特別感覺我都知你地會問，兩個人用一條頸巾喎距離咁近乜野都冇咩咁就真係唔好意思我可以答你乜都冇事關實在係太凍真係鼻翼紅到不得了嗰隻我淨係覺得兩個人攬住一條頸巾有返啲暖意啫同埋覺得佢好好人冇獨食嗰條頸巾係咁多冇其他喇食完之後梗係返屋企啦嗰陣都點幾兩點，眼瞓呀大佬作為一個君子，護送女性歸家係正常不過嘅事我:「送你返去啦」筱瑜:「咁夜喎你唔眼瞓咩」我:「眼瞓架不過送你返去幾大都係第一位啦」筱瑜:「講之前有冇拍拖」我:「冇呀遇見唔到啱嘅人咪冇囉似你咩條件咁好」筱瑜:「唔信呀識講埋啲咁嘅野竟然冇拍拖」我:「痴線呃你做乜」筱瑜:「咁有冇鍾意嘅女仔丫」我:「冇喎我呢啲毒撚一世毒死佢就算」筱瑜:「真定假呀依家先十幾歲」我:「我似呃你咩」筱瑜:「可能遲啲你會遇到啱嘅人呢」哈哈唔使遲啲，事後睇依家已經遇到我:「講埋啲野咁感性嘅」筱瑜:「哈哈冇野講咪搵野講下囉」我:「我知喇你想窺探我感情生活」筱瑜:「係呀係呀我真係好想知呀你都係想我咁講啫」我:「叻豬」筱瑜:「唔係講笑有少少打冷震」我:「原本我諗住疊字架不過真係有啲核突，所以都係算啦」筱瑜:「哈哈我都feel到呀原來到喇喎」我:「好啦拜拜」筱瑜:「咁好啦拜拜唔該晒你呀大俠」我:「下我唔係護衛同埋武士咩」筱瑜:「一樣啫」我:「我發覺其實你都幾撚鍾意鳩噏好啦拜拜」筱瑜:「學你啫拜拜」唔知大家重記唔記得司徒呢條友我咪話有個friend嘅，佢係筱瑜個表弟大家原本係讀同一間中學點知上年佢會考肥佬，就去咗第二度讀即使係咁，每個禮拜我同佢都會約出嚟見面喺聖誕過後第一個禮拜六我地如常約出嚟其實我地出嚟真係冇乜特別唔係話要買啲乜，都冇話睇啲乜，食嗰方面亦係好求其純粹出嚟鳩噏傾下計突然間佢講講下，無啦啦提起筱瑜司徒:「你知唔知尋日我細表姐提起你」我:「仆佢個街係咪講我壞話」司徒:「你條友真係冇野諗得好佢話同你幾好玩喎」我:「下佢點講呀」司徒:「佢問我依家點樣我答完之後問返佢啦，跟住佢話依家佢誤打誤撞入咗學生會同你做拍檔佢話同你相處幾過癮一路講一路笑」女仔用過癮形容男仔真係唔知係好定唔好我:「咁又係喎之前我咪講過同你細表姐拍檔有啲驚嘅我話屌條友野都唔講嗰多句一齊做落去就大鑊啦一日都唔知有冇一兩句識落去原來唔係喎佢都幾撚多野講」司徒:「我都覺得佢呢排開朗活潑咗尋晚傾咗幾耐計，對上一次都唔知係幾時講真，我細表姐就好少提起邊個邊個嘅講得你都應該有啲野架喇」我:「頂你啦講真定講假呀」司徒:「你自己知自己事啦係咪曖昧緊我撚知咩你就最清楚」跟住我真係喺度諗，究竟算唔算曖昧呢各位屌細力啲當然啦，我冇將佢幫我做嗰啲野同司徒講返因為其實真係好難同外人講整早餐又好買朱古力奶都好，都係自己知算我:「咁暫時冇乜feel丫嘛」司徒:「冇乜即係有啦」我:「最多叫有好感囉未去到真係好鍾意咁就無謂害人啦」司徒:「未放低映彤咩重拍緊拖喎老友」我:「一定唔關佢事啦揼低咗九世，不過未去到真係好鍾意我就唔想無啦啦害一個女仔」司徒:「你諗你啦依家都係隨便噏啫」我:「我都知」喺當時，我淨係知我對佢嘅感覺未去到鍾意真係叫做有好感啫，我都知有人話感情可以培養，亦都唔否認呢啲不過有啲野未到就係未到架啦我以前又唔係未試過鍾意人，自己當然知道個尺度喺邊我會咁樣去睇，如果佢唔鍾意我，我貿然同佢表白，我就柒到搵窿捐啦調返轉原來佢鍾意我，我為咗想拍拖而去同佢拍拖根本就唔係打從心底鍾意佢一日，兩日就得啫，不過對住幾個月又係咪真係可以呃到咁耐呢如果要用個呃字去形容又係咪真係鍾意呢以前嘅我真係咁樣諗，唔係好鍾意就唔好拍拖純粹唔好害人咁解嘅啫。

記得嗰啲新年冇乜特別我呢啲毒撚梗係喺屋企啦同呀澤兩個打機毒撚有咩好做丫係叫做有幾個人打嚟同我講新年快樂囉筱瑜係其中一個打過嚟講咗一陣，跟住就收線因為我都要瞓覺佢話佢同家姐去咗尖沙咀倒喎姊妹情深似我咁撚毒咩兩條仔喺度打機，當然本身對新年都唔係有特別大嘅感覺既然係咁就唔講無謂野費事悶親各位跟住落嚟，我無啦啦諗到啲野玩放心絕對唔係啲咩負面野只係純粹想報答筱瑜每朝早餐之恩咁既然係報答，我又點解會用玩嚟形容呢唔知大家重記唔記得啦筱瑜佢係好鍾意鬆弛熊基本上佢筆袋，書包嗰啲飾物，甚至用緊嘅水樽，全部都係關於鬆弛熊我都係最近先留意到咁樣有一日，冇記錯嗰陣係放完聖誕假返嚟我地好似平時咁樣喺學生會室做功課做做下佢同我講，筱瑜:「知唔知呀」我:「知唔知咩呀」筱瑜:「七仔有鬆弛熊公仔呀」我:「唔知喎」筱瑜:「搞錯呀你唔興奮嘅」我:「係咩真係好喇有鬆弛熊公仔我好開心呀」筱瑜:「咁你又誇張咗少少」我:「關我鳩事咩又唔係我鍾意鬆弛熊」筱瑜:「你唔覺好得意咩」我:「ok啦」筱瑜:「係好得意唔係ok」我:「係喇係喇咁點樣先有呀就咁去買呀」筱瑜:「唔係呀要儲夠十個印花一個印花要廿蚊跟住先抽到，三分一機會中我話你知我依家放學要瘋狂買零食我啦家姐啦媽咪啦三個就負責食」我:「屌你啦十個重要去抽慢慢加油俾心機」筱瑜:「你真係唔識欣賞講都嘥氣」我驚佢眼甘甘望住個印花睇嚟真係好鍾意跟住特登伸個頭去望佢張印花紙，原來都係得兩個咁就仆街啦有見及此，決定私底下做野當然啦個重點係私底下，點解就遲啲先再講喇。冇記錯喺嗰幾日我喺七仔消費咗幾舊水點解我要咁做你問當時嘅我，就一定會答你係還恩只要你見到佢望住鬆弛熊個樣，就自自然然會咁樣做嗰陣好傻架雪糕買咗幾盒，朱古力買咗幾條，飲品都買咗幾打總之一定要買夠四百蚊點解要咁多乜唔係十個印花就搞掂咩一個印花廿蚊咁我買兩舊水咪得囉大佬佢要抽丫嘛我又唔覺得自己咁好彩三分一會一擊即中兩次感覺上有渣拿啲好記得嗰晚食咗好多盒雪糕好彩本身唔係玻璃肚咁多年腸胃真係唔錯總算冇食到嘔屙不過有時真係頂硬上咋，無謂嘥咗佢啦啱唔啱先結果兩日我清咗七至八杯歷盡辛酸之後，換嚟嘅就係兩張蓋滿圖案嘅印花紙跟住即刻換啦唔好話我話，自己真係有先見之明，第一個公仔真係唔係鬆弛熊即刻屌咗一聲開第二個之前就真係緊張喇一唔得就要用多兩舊水，又要係咁食嗰堆野當然啦唔想食可以全部買飲品不過拎返屋企嗰陣好撚重丫嘛我終於重新體驗返拎成績表嗰刻嘅緊張淨係得嗰一刻，之前之後都唔會緊張，唔係講笑真係有當年會考個氣氛我都知性質唔同不過唔知點解有啲類似醜婦終須見家翁死就死啦，一開，嗰陣心情同當年會考一樣即刻釋懷跟住面露喜悅好想大叫去抒發情緒原來自己都唔係咁黑仔啫。

拎完鬆弛熊公仔咁樣點呢我都幾肯定個個都會講光明正大送俾佢咪得囉不過，點解我會話貪得意無聊諗到野玩就梗係唔會咁簡單啦送就梗係會送咁辛苦先抽到，唔送嘅話咪前功盡廢但係，就唔係光明正大咁解喺度可以講少少野先唔知大家發唔發覺，我呢個人，好聽啲嚟講就係叫低調難聽啲就梗係毒撚我就唔會好鍾意啲人自命清高咁樣包裝到好好話咁樣唔係毒嗰啲真係聽到想嘔呀大佬係咪係囉怕咩認啫自命不凡嗰啲人好心真係唔好咁多幻想啦你唔係好特別架咋老友唔好意思講多咗少少因為真係對呢啲人冇乜好感返返嚟先，由細到大甚至依家都係做乜野都好從來都唔會同人講不論件事係好定係唔好，唔好嘅就梗係唔想俾人知啦即使係好嘅，合乎其他人眼中嘅普世價值我都唔會主動去拎功勞輕輕帶過就算甚至冇提過我個名都唔係問題所以真係抵我打死一世工幫老闆做完野，跟住佢自己認叻唔講我個名出嚟我都唔會有一絲失落可能真係奴隸性格啦唔係呃你咁多年都係咁你見過一開頭都有講啦，我同呀澤依家同一間公司做野係完全冇人知我地係friend底甚至喺故事入面嘅高中生涯都係我冇特別描述我同佢喺學校嘅野唔係因為我懶唔記得而係真係好無聊咁樣大家扮唔識明明晚晚返到去一齊打機咁樣又點會有野寫呢咁多年嚟，我都係一直俾呢種神秘感迷惑純粹滿足自己唔關其他人事所以今次呢隻鬆弛熊公仔，我都係會咁樣做靜靜雞送俾佢不過唔會同佢講係我送我就預咗俾人鬧我戇鳩仔不過你知我都係唔會理人有時係需要自私一啲，特別係唔影響其他人嘅情況之下，點解唔滿足自己呢話說回頭我應該要點樣俾佢好呢靜靜地塞落佢櫃桶咁樣梗係唔得啦我同佢都唔係同班，就算可以入去呀，佢九成都坐喺班房嘅我當佢嗰日屎忽痕落去樓下買野食，咁佢嗰班啲人會見到我靜靜雞行埋去架嘛一定會被發現啦所以呢個方法唔可行lunch time又或者放學學生會開會呢咁樣又掂唔掂諗諗下都係唔掂你知啦佢坐我隔離佢又係極度專心嗰啲人一坐低真係可以坐好耐佢個書包就喺佢隔離，咁又點樣擺落去呢講真丫，你見到有條友喺你隔離，你都會望一望佢啦何況要將一個公仔擺落去書包雖然話個公仔唔大啫，不過佢喺隔離又點會留意唔到呢趁佢上pe堂要帶衫，咁咪有個袋嘅，將個公仔擺落去咪得囉唔好意思我地學校同其他一樣，喺冬天係可以著pe衫返嚟記憶中佢平時亦都冇帶袋返學呢三個方法都完全唔得我淨係咁樣諗都錯漏百出，已經唔講我平時手腳論盡成日出錯方法已經唔得重未講自己執行力差所以諗諗下真係冇乜方法比較完善有時真係唔知自己諗乜，明明咁簡單係都要攞苦嚟辛搞到依家成個兵長咁樣默默耕耘而佢係完全唔知最慘全部都係我自己嘅主意嚟真係得啖笑。

第二日我地照舊喺學生會室啦事關我又有功課要抄咁就唔使問，呢度一定係最理想嘅地點冇人嚟不特止又唔會有傻仔報串筱瑜就喺度溫書定唔知睇書突然間映彤嚟咗搵我地吹水呀唔係，主要搵筱瑜先真我都係間唔中搭下嗲事關我一定要今日抄晒佢返屋企就梗係玩啦到時重理功課揼埋一二邊啦突然間我聽到佢兩個喺度講筱瑜:「映彤你平時會唔會去7仔買野」映彤:「間唔中囉做咩呀」筱瑜:「冇呀如果問你拎印花你得唔得呀買滿廿蚊就有」映彤:「係咪儲夠印花就有鬆弛熊」筱瑜:「嘩你又知嘅」映彤:「我估架咋冇乜野你會咁鍾意囉」筱瑜:「係咩」映彤:「梗係啦好啦我幫你儲印花」筱瑜:「多謝你呀映彤」映彤:「唔好咁講啦其實我都有野搵你幫手架」筱瑜:「做咩呀」映彤:「我地份project咪要出去影相嘅唔好意思呀臨時唔得閒呀嗰日筱瑜你可唔可以幫幫我呀」筱瑜:「呵呵原來你想用鬆弛熊做誘因等我幫你」映彤:「唔該你丫我都係啱啱先知Felix嗰日打學界我想去睇佢呀」筱瑜:「講笑咋梗係得啦有冇鬆弛熊都幫你呀」映彤:「放心放心冇下次唔好意思呀」筱瑜:「傻啦」映彤:「總之我一定盡力幫你拎鬆弛熊你諗定點樣處置啦」當時我冇出聲不過唔代表我聽唔到因為無啦啦諗到啲野，令我個計劃終於有絲毫頭緒終於唔再係戇鳩鳩冇方向係喎點解我一直諗唔到嘅呢由一開始我就計少咗一個因素係頭先一路偷聽嘅時候先至記得返筱瑜佢細心，觀察力高啫，映彤唔係丫嘛佢兩個又咁friend佢依家又知道咗筱瑜好想要嗰隻鬆弛熊公仔搞掂不過呢個計劃一定要天時地利人和配合，我依家要求嘅，就係我同埋映彤有一個獨處時間唔係獨處都唔緊要，最緊要係筱瑜唔在場就得搏到就有搏唔到就冇呢句雖然真係好廢，不過喺當時，呢句對我嚟講簡直係至理名言八個字可以形容謀事在人，成事在天。唔知係咪平時做得好事多所以上天眷顧我跟住落嚟嘅情節一如我所料，真係夾都冇咁準話說之後嗰日嘅下晝，我都係好似平時咁去學生會室抄功課突然間就見到映彤嚟咗不過就唔見筱瑜咁我即刻問映彤我:「筱瑜佢喺邊有野唔識做呀」映彤:「使唔使咁掛住人呀佢落咗去搵miss呀」我:「有冇咁快返我等佢救命」映彤:「應該就冇喇你唔好彩囉呵呵」掂晒，映彤你真係太天真我就係想佢唔喺度終於明白擁有天時地利人和個感覺係點簡直係充滿自信，坐都坐得直過人咁我都唔賣關子喇，之前有講啦我依家只係需要一個映彤喺度兼筱瑜唔在場嘅時間咁其實我想點呢如果我直接同映彤講，幫我拎俾筱瑜啦不過唔好話係我送俾佢，佢條友係一定會爆我大鑊唔一定我都夠膽講九成九就好似有人同你講唔好掂某樣野就會加強你好奇心去掂一樣，映彤係絕對信唔過，只不過尋日我聽到佢地有個所謂嘅交易咁就正中下懷，我光明正大同映彤佢會爆我大鑊啫陰啲陰啲等佢自己發現原來我有鬆弛熊，佢一定會叫我俾佢啦何況佢想送呢隻鬆弛熊俾筱瑜做回報又或者係道歉，各位可以諗下佢咁急切依家佢見到一定會問我拎同埋將功勞攬晒上身咁就實食冇黐牙喇唔係講笑我自己都覺得呢個計劃相當唔錯不過一定要諗埋自己同映彤傾計嗰陣，需要咩態度、回應、表情，以免佢生疑功虧一簣就唔好啦。

我:「重諗住問佢啲功課點做添」映彤:「下你唔係不嬲都抄嘅咩」我:「痴線小弟一直係乖學生又點會做啲咁嘅呢」映彤:「邊度唔識呀攞嚟啦」我:「姐姐你咁靚女可唔可以憐憫我行過嚟呀」映彤:「你真係懶到出汁呀行過嚟都唔制」我:「幫幫手丫」映彤:「等多陣先呀我都要做野」佢唔行過嚟又點樣俾佢睇嗰隻鬆弛熊呢你諗下，如果我行過去問佢嗰陣帶埋隻鬆弛熊成件事幾無稽好似特登俾佢睇咁樣我就係想不經意俾佢見到丫嘛所以劇本上面一定係佢行過嚟冇幾耐佢終於做完手頭嘅野，就行咗過嚟搵我映彤:「邊度呀等我睇過」我:「呢條呀唔知佢問乜」跟住隻手就喺度側側膊將隻鬆弛熊推去一個顯眼嘅位動作又唔可以太大喎太大的話我擔心佢會發現跟住梗係好似電視咁樣扮整跌野等佢擰過嚟望我:「頂又跌咗支筆」映彤:「你話你丫咁鬼論盡嘩點解你會有嘅」成件事個走向簡直係完美我諗出嚟嘅野全部發生晒我:「你講乜撚呀你話支筆買咪有囉」映彤:「唔係呀我係話你嗰隻鬆弛熊呀」我:「老母去七仔買野攞返嚟我見又幾撚過癮咪攞嚟囉你望下幾得意」映彤:「識你咁耐都未聽過你講鍾意鬆弛熊嘅」我:「我好鍾意打飛機係咪又要同你講」映彤:「核突不如咁丫，你送咗佢俾我好冇呀」我:「俾個原因我」映彤:「我好鍾意囉」我:「唔信假假地中一開始識你呀你鍾意啲乜我唔知」映彤:「今年我先鍾意囉」我:「繼續吹丫定係Felix鍾意呀」映彤:「唔關Felix事其實係關於筱瑜」我:「點解又關佢事」當然我要繼續扮傻先因為佢呢一刻唔知我嗰日係聽到佢地講乜，映彤:「我衰囉我同佢有個project，本身約咗今個禮拜六去影相交功課點知我尋日先知Felix有學界要打又撞到正咁……我想睇Felix打波丫嘛咁咪同筱瑜講禮拜六可唔可以放我一日」我:「你係咪懶唔想做咋」映彤:「唔係囉冇學界嘅話真係會同筱瑜去架」我:「咁樣關鬆弛熊咩事呢」映彤:「其實佢話得唔緊要不過好似好衰丫嘛咪諗住送返隻鬆弛熊俾佢當係禮物咁囉……佢好鍾意架重叫我幫手儲印花」我:「咁你咪去儲囉何必搞鳩我呢」映彤:「你唔知咋買夠廿蚊先有一個印花佢要十個印花先有，重要抽嗰陣唔係一定係鬆弛熊即係話隨時唔止十個印花」哈哈，我又點會唔知呢你唔知我知啫。我:「你自己抽啦你咁有米一定得啦」映彤:「筱瑜好鍾意喎你唔係唔送呀嘛」我:「我都好鍾意喎」映彤:「唔該丫靚仔咁耐我都冇求過你一次啫，唔該丫」我:「唉你講到咁樣又咁嘅樣俾人見到以為我恰你呀攞去使呀」映彤:「唔該呀傑仔你真係好人」我:「屌平時叫我食屎狗傑狗死人頭低能仔依家叫我好人」映彤:「係咩唔記得嚕」我:「一包朱古力奶口渴呀但係我又唔想落去喎」映彤:「得得得冇問題依家落去」點都要呃返佢一包朱古力奶唔係點樣扮唔情願呀不過睇嚟佢應該發現唔到我真正目的應該安全之後佢上嚟攞返包奶俾我嘅時候，我就將隻鬆弛熊俾佢有時真係唔明點解送樣野都咁迂迴可能以前嘅我覺得，送野俾人係一樣難以啟齒嘅事掛當然都有可能係我自己要面事關我覺得如果送野俾人，而人地唔收嘅話，作為送贈者真係好柒可能你會話佢咁鍾意點會唔收咁你當我悲觀啦做抉擇嗰陣，好與壞我一定係傾向睇壞嗰邊即使到依家，我都唔係做主動嗰個講緊對住老豆老母都係咁喎明明對人好又唔想承認，有時都幾憎自己嗰啲無謂性格算數啦講返嗰陣先放學之後學生會嗰邊有會要開，冇幾耐筱瑜佢就過咗嚟見佢嘴角含春咁嘅樣唔使問一定收到隻熊我:「做咩笑到咁呀」筱瑜:「下乜我笑到出面咩」我:「平時苦口苦面呀一有啲唔同就見到你啦見到靚仔唔係喎係咁嘅話平時你坐隔離應該笑到反肚先啱」筱瑜:「傑仔你啲幻想力真係好好俾心機唔好浪費你嘅才能」我:「點解笑到咁啫」筱瑜:「講出嚟你冇共鳴架算數啦」我:「唔講你又知冇」筱瑜:「登登」果然佢拎嗰隻鬆弛熊出嚟筱瑜:「係咪好得意呀」我:「睇過ok啦好得意喎」筱瑜:「假到死」我:「唔得意又問我點解得意又問我點解唔係好得意好得意又話我假我都真係唔識答」筱瑜:「係喇係喇我信你呀」我:「呢隻就係你之前講嗰隻熊」筱瑜:「係呀你知唔知映彤幾勁呀尋日同佢講今日就有喇佢話佢媽咪好多印花第一次就俾佢換到」我:「鍾意咪好囉」哈哈，你唔知我有幾勁啫幾日同你買咗四百蚊以前都唔明點解會做啲成本效益咁低嘅事，去到今日諗返起終於明，睇見一個人開心原來係一樣好幸運嘅事重點唔係開唔開心，而係嗰個人係邊個，淨係睇你呢一刻個樣，區區幾百蚊又有咩分別，你知唔知邊個送亦都唔再係重點啦。

跟住落嚟發生嘅事真係唔算特別咁就容許我輕輕帶過啦基本上每一日都會同筱瑜一齊返學每日都係整定件三文治加一包冇飲筒嘅朱古力奶我又估唔到佢咁有恆心真係風雨不改大佬，依家都係一個比較啱傾嘅朋友咋喎就做咁多野，而且從來冇失手的而且確好佩服佢有時我都真係唔好意思有幾次同佢講叫佢唔使點知佢問返我係咪厭咁我例牌都係答埋啲氹佢嘅野去到後期佢成日講真係唔辛苦重話整慣咗唔整先唔慣又話佢自己不嬲都要早起身重串鳩我話我呢啲人似係做白老鼠我覺得好食嘅佢返屋企就整俾家姐頂佢個肺丫我真係冇呃咁多位，當時我真係冇諗過其他野鬼叫我之前未經歷過何謂拍拖咩依家嘅我諗返起，其實佢對我所做嘅野絕對係超出朋友以外嘅事唔好意思囉嗰陣唔知丫嘛佢又冇特別表示喎，又好難怪一個咁遲鈍嘅我我已經戴咗頭盔架啦同埋當時嘅我覺得，搵到一個啱傾嘅人，比起一個所謂嘅伴侶我會更加滿足唔係話唔想拍拖，而係我覺得同一個異性好難真係傾得咁埋唔好怪我當時嘅諗法因為真係情竇未開幸運地我遇到一個咁嘅朋友喺對方未有任何表示嘅時候，咁就梗係安分守己啦當然，最主要都係未去到鍾意嘅階段以前嘅我都真係幾死板係嗰種一定要點點點先可以點點點嘅人後來係咪哈哈，出到嚟社會，有邊個可以保持住初心丫就算真係有，都唔會咁好彩係我啦打從心底入面，我係相當佩服呢種人意志只要欠一分堅定，就隨時被侵蝕用把口講真係好易架咋，到你親身體驗就會明白，不如問返咁多位丫，依家嘅自己，符唔符合以前理想中嘅自己呢啲野唔需要周圍同人講亦都冇必要通處問人因為問完都未必有結論，夜闌人靜嘅時候，自己腦入面就會有個答案點樣呃都唔會呃得到。都係講少啲廢話喇唔好意思要各位體諒下人到中年難免會長氣啲好喇講返故事入面先話說我地嘅中六生涯，嚴格去講真係唔算特別忙起碼對比上年會考係兩回事嗰陣真係去廁所都要拿拿臨搞掂務求用盡每分每秒，今年就輕鬆得多可能負責學生會嗰個miss都知所以佢問我地學生會，復活節去唔去camp費用一舊水多啲好似話玩三日兩夜咁多咸濕仔唔好諗錯隔離嗰陣未出呢個節目佢話獎勵我地呢大半年個表現喎哈哈我擺明hea都有獎勵呀不過咁，聽到呢個獎勵其實我唔算好興奮因為我對去camp呢個活動冇太大憧憬對上一次已經係小六嗰次係硬性參與咁點解我會有咁嘅感覺呢事關我擔心瞓覺嘅問題我瞓覺就比較有要求，係屋企先瞓得最自在床褥嘅硬軟度以及個環境係好重要嘅因素唔係未試過喺屋企以外嘅地方瞓上面講嘅去camp啦去親戚嗰度瞓都試過始終冇屋企咁舒服當然又唔係真係瞓唔到，係入睡嗰下比較慢啫正當我諗緊去唔去嘅時候原來發現全部人都狗衝包括我比較熟嘅筱瑜同埋映彤有一兩個唔得因為一早book咗去旅行九成人都話好呀好呀一睇我呢個屎忽鬼，就知係隨波逐流嘅人一啲主見都冇，所以最後望一望隔離嘅筱瑜都係用點頭做結尾。

消息公佈後班同學真係好興奮甚至連負責嗰個老師，原來都係有蠱惑因為佢同校長講，今次個camp係有教育意義同埋有功課要做你知啦校長百足咁多爪，周身都唔得閒你咁講佢咪咁聽囉所以佢就冇再去求證呀sir私底下同我地講當係輕鬆下玩下就得總之每人一舊水多啲其餘學校包底去camp嗰方面我乜都唔識聽佢地講咁樣已經叫好抵三日兩夜包一日燒野食而且聽聞都多野玩Gym房，遊戲室，幾個球類運動場好似話重有卡拉ok房個個聽完之後就已經喺度諗嗰幾日做乜真係傻嘅重有成個禮拜每一次我落去學生會室抄功課我都聽到佢地喺度討論，映彤:「正呀好耐未試過去camp」筱瑜:「我都好耐冇去」我:「你放心喎映彤姐一定留間房俾你同埋Felix」映彤:「你條友真係冇句好個樣衰到呢」筱瑜:「係囉你諗啲咩呀」我:「痴線你地諗乜呀留間房俾佢地瞓覺咋喎」映彤:「一睇你個樣就知你想講咩啦死人頭」筱瑜:「今次真係盲都見到」我:「兩條友扯貓尾算數」筱瑜:「係喎你諗住帶乜呀」我:「冇諗喎咪又係嗰啲衫褲鞋襪」筱瑜:「其他呢」我:「啤牌佢地話會帶諗住玩show hand，鋤dee呀邊個邊個又有籌碼咁就夠啦」筱瑜:「野食呢」我:「有你丫嘛」筱瑜:「變態佬講埋啲咁嘅野」我:「屌唔係呀我話你會帶丫嘛」筱瑜:「都唔係同一間房我唔會咁得閒行出嚟拎俾你食架」我:「知你會嘅」映彤:「好野喎你兩個傾咁耐都重係雞啄唔斷」我:「咪係囉識趣就行開啦」筱瑜:「唔使理佢呀映彤你一唔喺度佢條友又會亂咁講野」我:「係咪除咗呢啲就冇野要帶你知啦我好耐冇去過camp」筱瑜:「麻煩鬼到時提你喇」我:「整啖先你真係叻嘅啫」筱瑜:「行開唔制」映彤:「我行開先啱唔阻你地」去之前miss講咗叫我地第二朝去某個地方集合，佢book咗架旅遊巴跟住一齊搭上去地點就唔講喇費事自爆總之唔係去到長洲咁遠去之前嗰晚筱瑜真係打過嚟有提我講得出做得到冇吹水筱瑜:「點呀你執齊未呀」我:「衫褲鞋襪全部搞掂冇啦應該係咪呀」筱瑜:「水樽呢」我:「有」筱瑜:「梳洗嗰啲都有啦係咪呀」我:「有」筱瑜:「沐浴露洗頭水護髮素」我:「係喎屌唔該唔該」筱瑜:「你有冇旅行裝呀唔係咁大支沐浴露重死你呀」我:「問老母先佢話有呀」筱瑜:「好彩打咗俾你如果唔係一係就冇得沖一係就重到暈咗喺度」我:「所以話你叻囉幾時都咁醒照顧又周到咁好嘅女仔邊度搵呀」筱瑜:「唔識你真係會俾你氹到」我:「你都痴線識我就唔會俾我氹到咩」筱瑜:「係聽過太多次喇」我:「睇下點依家一定暗爽囉」筱瑜:「冇囉邊度有呀明爽呀反正隔離都冇人使乜暗喎」我:「即係氹到啦」筱瑜:「唔……咩呀……係囉真係好煩呀帶齊啦嘛係咪呀，帶齊就算啦拜拜，聽日見呀」其實臨尾我唔係好聽到佢講乜因為佢無啦啦講得勁快我都係推斷返個意思出嚟，明明頭幾句口窒窒不過幾句之內變咗機關槍真係犀利又學到野。

第二日準時起身就去集合地點等各位一齊上車嗰陣我都重係唔知頭唔知路真係戇鳩鳩咁唔知做乜直至上車嗰陣問筱瑜先至知今次食宿安排係點樣筱瑜:「係一間獨立屋嚟嘅除咗一個大廳之外咁呢入面有四間房呀sir佢就一個一間兩間女仔一間男仔」我:「搞撚錯呀點會女仔有兩間」筱瑜:「唔好問我我都唔知」我:「屌佢地咁撚多人一定嘈住瞓覺啦」筱瑜:「細聲啲啦喺後面咋」我:「話知佢地丫好撚嬲有乜理由女仔有兩間」筱瑜:「咁女仔多啲人丫嘛女仔六個男仔四個」我:「下乜係咩」筱瑜:「搞錯呀你唔知嘅咩」我:「冇留意呀屌」筱瑜:「你要少啲人先瞓到覺嘅咩」我:「你唔知喇每個人都要面對唔同嘅困難好明顯我就係瞓覺」筱瑜:「下唔係好明顯喎」我:「唔好執著呢啲野喇你唔覺得瞓覺有人喺隔離好唔知點嘅咩係喎你有家姐喎你同佢一齊瞓」筱瑜:「唔係呀我地一人一間房」我:「佩服屋企真係大」筱瑜:「你唔係一間房咩」我:「獨子點同呢細細個我都唔係同老母瞓兩個人一張床一瞓醒隔離就有人真係不了」筱瑜:「咁你就大鑊聽講今次啲床位安排唔係碌架床男仔你地四張床嘅話呢就兩張兩張咁對住」我:「大檸樂」筱瑜:「呵呵我冇所謂呀傑哥聽你口氣就知你好唔鍾意啦」我:「重使你講咩屌」或者睇開故嘅會問，男女一齊坐車，女仔冇話想挨男仔膊頭咩明明呢個情況好普遍咁我答你佢真係冇除咗搭地鐵嗰次之外但嗰次都唔係典型嗰種一齊坐挨隔離嗰個膊頭其餘時間我就更加未見過原本重諗住ff呢啲好似拍戲咁嘅畫面好明顯真係諗多咗。落到車好快就入屋安頓所有野起碼都搞咗個幾鐘，好彩同我一齊瞓嗰啲個男仔都係易相處嗰啲算係不幸中之大幸搞掂好晒話冇野做亦都未有咁早食飯於是成班去附近行下，行行下入咗一間桌球室咁樣成班就梗係話玩下玩下咁樣就連我平時咁冷靜都忍唔住一定要喺所有人面前展示我羡煞旁人嘅桌球技術我:「你地行撚開啦即係我都唔想講，不過見你地咁興奮就知你地未見過大蛇屙尿啦」主席:「好似好勁咁喎」我:「(學校名)奧蘇利雲呀你話我咩料喇遠溜尾袋你地識條鐵」映彤:「傑哥打嚟睇下係咪真係咁勁」筱瑜:「係囉我都想睇奧蘇利雲喎」我:「睇表演啦」跟住，我就用上累積多年嘅yahoo桌球經驗一步一步行埋去嗰個白波嗰度再逐寸逐寸俯身調整角度當然啦我都要扮型仔動作揮灑自如梗係唔少得瞄準後，揸棍嘅右手向後然之後急劇轉快向前一篤頃刻間，個個目定口呆我講得出做得到真係遠溜尾袋，不過係個白波主席:「傑哥真係好撚勁喎」男仔1:「俾啲掌聲傑哥傑哥好野」今次真係柒姑碌人生冇一次差得過今次離晒譜，明明我yahoo桌球好撚高分架Set波，響袋樣樣齊點解今日會咁架去到食飯嗰陣成班人重講緊真係令成個家族蒙羞筱瑜:「奧蘇利雲做咩咁嘅樣呀」我:「你知唔知我yahoo桌球好撚勁真係好掂呀唔用間尺都可以……。」筱瑜:「遠溜尾袋丫嘛」我:「咪就係囉頭先點會咁架」筱瑜:「我知一定係支棍問題唔係喎可能係張枱總之一定唔係你問題」我:「係囉你都識講點會係我問題呢」筱瑜:「下次去book場再打過囉」我:「話你聽係一定唔會我係唔會再出醜」筱瑜:「我好想你教我點樣遠溜尾袋呀」我:「上網玩我教你啦屌真係好撚難」筱瑜笑到拍枱咁樣痴線我都唔明點會唔得自此我從來冇玩過桌球遠溜尾袋，喺我身上亦都成為絕響。

大家都知一班人去camp去到夜晚就梗係圍埋一齊啦傾計有玩遊戲亦都有我地都唔例外，成班不論男女全部去晒男仔房小弟乃正人君子絕對唔會做出道德淪亡嘅事突然間唔知邊條友無啦啦話講鬼故有啲就係好驚另一啲就話好想聽話唔驚咁樣喎，我唔知係咪扮野啦不過你問我嘅話，我就答你唔驚靈異嗰啲野第一我真係未遇過咁你未遇過好自然就覺得冇野架啦利申返先我冇否認呢方面的而且確存在喺世界上如有得罪多多包涵啦早幾年夜晚未打機嗰陣，間唔中都會屎忽痕上網睇鬼故純粹覺得好刺激有啲我覺得真係恐怖就會記咗入腦不過嗰陣好多人分享鬼故，咁我自己就摺埋先啦聽下佢地講乜都好，一路聽一路發現嚟嚟去去都係嗰啲有個鬼故咪話有個女仔個頭喺地下嗰度嘅一個就話喺公廁坐緊嗰陣望上去就見到有個女鬼有個直情話係我地學校附近一路講嘅時候，坐我隔離嘅筱瑜係咁捉實我手臂未試過佢咁大力揸實我隻手，咁梗係望住個同佢玩下啦我:「驚呀」筱瑜:「係呀不過又想聽喎」我:「我知你捉得咁實」筱瑜:「咁咋嘛就算係又得唔得丫」我:「唔得一早fing開你啦係你咋第二個冇呀」點知俾佢隔離嘅映彤聽到映彤:「你兩個真係好骨痺囉」筱瑜:「唔使理佢呀佢成日講埋啲咁嘅野」我:「唔使理佢呀佢成日想聽我先成日講」筱瑜:「痴線都冇人講過」我:「痴線我同你使講出聲嘅咩」映彤:「冇你兩個咁好氣」跟住我地就繼續講，原本一路都冇野嘅突然間有條友講咗個好多人驚嘅鬼故我就覺得ok啦亦都係因為咁所以印象唔深刻依家叫我講返出嚟真係有啲難度不過嗰陣大家死寂一片，呢個時候副主席問咁多位重有冇咁我見終於冇人爭，就自告奮勇開聲講我:「我有一個喎想唔想聽唔係講笑我本身真係唔算好驚鬼故不過呢個真係有啲恐怖好多年前睇依家都重記得」成班人就話好呀好呀呢個時候，有條友無啦啦出聲佢本身都係喺間房不過就冇行過嚟聽鬼故咁佢講咩呢，無聊人:「好呀好呀傑哥講鬼故一定唔會驚」重要一路笑一路講我心諗屌你丫咁樣講擺明落我面啫好等我一於chok埋把聲講我:「話說喺某一日小明想跑步減肥咁樣就去咗屋企附近嗰條海旁跑步啦，嗰條係一條單程路嚟即係去同埋返都係同一條喺去嗰程嘅時候，小明無啦啦跌咗支水理所當然烏低身執啦，跟住無啦啦望到後面見到有條友著得非常奇特全身都係黑色，佢就覺得奇怪最奇怪嘅係，嗰條友企定定喺度望佢佢嗰陣唔肯定呢條黑衣人係咪跟蹤佢於是，佢執返支水之後繼續跑一路跑一路望後面，跟住佢發現呢條黑衣人又即刻跟住佢跑嗰陣覺得唔緊要啦地方咁大佢做唔到咩嘅，又或者可能都係跑呢條路啫呢條係單程路咁梗係跟住佢啦最奇怪嘅地方就喺度喇當佢跑完第一程準備調轉頭回程嘅時候，佢竟然見唔到呢個黑衣人第一呢條路係單程路，照正常情況佢擰轉面就一定見到左手邊就係海旁如果跌落水一定聽到啦右手邊就冇路嘅，嗰陣佢發現黑衣人嘅時候已經係中後段而且亦都見到佢一路有跟住跑，所以如果你話個黑衣人可能一早走咗啫，呢個喺時間上係唔吻合因為嗰陣嘅距離根本唔足以趁小明回程嘅時候一支箭跑返嚟起點，點都會見到佢嘅背影於是小明就覺得好怪，第二日第三日繼續跑嘅時候，呢件事一路發生又係每次偷望後面嗰陣都會見到有個黑衣人跟住跑不過一回程就見唔到，如是者小明開始徬徨就叫一個有陰陽眼嘅friend靜靜雞喺佢後面一齊跑最好唔好咁貼因為唔想俾黑衣人知佢有個friend所以特登留後啲，當呢個計劃進行完之後，嗰晚佢地冇溝通直至第二日先講返，佢個friend就同小明講，佢話黑衣人其實唔係人嚟重話其實唔止黑衣人一個嗰度起碼有六七個跟住佢一齊跑只係小明你睇唔到啫，自此小明就冇再去過海旁跑」講完之後，正當我諗住嚇到大家冚家產嘅時候點知佢地竟然喺度笑重問返我係咪完架喇咁樣我:「唔驚咩」無聊人:「話咗傑哥講唔驚架啦」主席:「唔該晒你呀傑哥多得你先至可以舒緩氣氛」跟住成班竟然喺度笑我咁俾心機特登chok聲講重將我畢生聽過以嚟最驚嗰個鬼故拎出嚟分享得到嘅竟然係恥笑簡直係離晒譜，你知唔知將鬼故講到變笑話咁，係一樣好羞恥嘅事自此我發過誓，我係唔會再講鬼故係一定唔會。

我瘀到爆之後成班再玩多陣就話瞓覺話聽日要準備燒野食喎想早啲起身去整聽聞有啲人會落去買野食野飲添我心諗唔使丫嘛燒乜野食要準備成日好彩本身都唔係瞓到黃朝百晏嗰種人嚴格嚟講對我冇乜影響成班女仔返去隔離房之後我喺度諗，真係唔係好慣對住成班男仔瞓覺唔係話唔啱嘴型而係真係覺得唔自在同埋我見佢地都重有開床頭燈整野之前我都有講啦，自己瞓覺真係好高要求可能你唔信啦，對我嚟講只係有少少燈光都會受影響咁你諗下我幾麻煩跟住我又諗係囉咁冇理由要人地就我架同埋唔止一個重有幾個都係整緊野因為我要瞓覺搞到全部人熄燈冇得整又好似太自私於是我決定做咗一樣好愚蠢嘅事就係出房瞓瞓廳佢地見我拎毛巾呀枕頭嗰啲就問我做乜主席條撚樣重衰話我係咪想潛入女仔房即刻屌佢話你估我好似你咁咩佢即刻冇聲出跟住我就話我出廳瞓呀費事阻住佢地好彩頭先見到地下乾淨啫，都重可以走棧冇錯，瞓喺廳聽落去雖然唔舒服不過起碼隔離冇人又唔會嘈亦都唔會光計落條數都係正多於負於是我就有床唔瞓瞓廳，不過咁，如果我話好舒服就呃你啦大佬地下咁硬，就算舖咗被單都幫唔到啲乜所以一路只係合埋眼但係冇瞓著突然間聽到有人出嚟嗰陣我冇望所以唔知邊個，再加上本身我夜晚瞓覺嘅時候，合埋眼的話就好少會再開返因為我覺得成日打開對眼更加難瞓著所以睇落去好似瞓但其實係冇瞓著跟住先發現原來係筱瑜點解發現因為佢喺度講野筱瑜:「傑仔係咪傻架有床唔瞓瞓廳都有嘅又唔冚被喎」我心諗咁黑你都知係我正當我諗住起身嘅時候叫佢幫我冚被佢無啦啦再講，筱瑜:「呀唔係喎佢好似唔鍾意啲人瞓覺整佢算數啦由得佢啦」我:「醒喎咁你都記得」筱瑜:「下原來你未瞓架」我:「唔係呀瞓咗架喇一聽到你把聲即刻起身」筱瑜:「唔信囉做乜瞓廳呀」我:「佢地入面整野呀費事阻到佢地瞓覺都係一個人自在啲」筱瑜:「ok咁你瞓好啲喇喎」我:「做咩出嚟呀」筱瑜:「飲水呀喂係喎知唔知呢今次真係多得你」我:「做乜撚」筱瑜:「聽完啲鬼故嗰陣真係好驚架好彩臨尾你講咗個笑話出嚟先至唔驚」我:「屌我下次係唔會再講鬼故講真，乜真係好好笑咩」筱瑜:「梗係啦重要扮晒凝重喎一啲都唔得人驚」我:「痴線睇死你成班都係扮野明明嚇到打尿震話你聽我唔會信架」筱瑜:「得喇得喇我好驚呀瞓覺先喇早抖」我:「好」筱瑜:「唔同我講返嘅」我:「一陣先啦」筱瑜:「我入房喇喎重一陣」我:「聽晚先講」筱瑜:「低能」跟住佢就入房，咁就梗係sms佢點解咁肯定因為頭先見佢拎住部電話出嚟斷估都未熄機幾秒之後證明我冇估錯我:「早抖」筱瑜:「低b原來係依家講」我:「你知啦有啲野唔敢當面講」筱瑜:「早抖咋喎都唔敢」我:「可能唔止呢」筱瑜:「咁係咩呀」我:「er都係早抖」筱瑜:「無聊鬼唔同你玩呀瞓覺喇真係凍就冚被呀你個位都當風到時全部俾你傳染真係唔得你死」我:「你叫到咁梗係冚」筱瑜:「咁就叻喇」

感覺嘅野，有時可以嚟得好快呢―點大家都明白啦唔需要有咩特別原因唔係話咁樣咁樣就一定點樣點樣，情愫一環邊容許「一定」嘅存在唔好玩啦亦都唔使好似電視劇咁樣，一見鍾情然之後男女一齊培植呢一顆愛情嘅種子邊有咁夢幻拍戲咩有晒劇本嗰下感覺純粹係一剎那突如其來嘅衝擊，往往就係每段感情嘅開端唔好淨係講愛情，其實友情都係啦或者十幾年之後無啦啦會諗返起，點解當初會鍾意呢係咪佢一路喺隔離照顧住我唔似丫係嘅話就唔會等到咁遲啦直至到你記返起咩原因，就會發覺唔係呀話點會咁兒戲呀，哈哈可能真係呀感情有冇得用科學去解釋，我唔會評論得定係唔得因為我真係唔了解咁就唔班門弄斧，我只可以話，對比起實在嘅科學，我寧願相信係抽象嘅感情去主導可能我水皮啦唔識得亦都唔夠資訊去表達點解會鍾意邊個邊個可能真係好簡單，純粹係因為某個原因驅使鍾意一個人當年嘅映彤就係咁不過對於我嚟講，鍾意映彤嗰陣好啲起碼拎得起放得低，雖然中間持續幾年不過下定決心睇開之後，真係可以做到完全冇任何牽掛依家重可以同佢做朋友就知啦映彤之後嗰個我就差得多喇拖泥帶水，自己成日都講唔好回望講一套果然真係做一套你估我唔想咩，唔得都冇辦法呃到其他人又有咩用我成日都講一個人獨處嘅時候，就會知道究竟可唔可以呃到自己呢啲先係鏗鏘有力嘅證據慢慢打入心坎無啦啦講咁多廢話，梗係發生咗啲野啦。話說嗰個camp之後冇乜特別燒完野食玩多日就走既然係咁就唔拖劇情啦費事咁多位悶復活節假返到學校隨著中七師兄師姐因為要考公開試當我意識到自己喺學校係最大年級嘅時候意味著一年之後今日就到我考公開試之前我都有講幾重視咁就唔再嘥口水自己覺得唔止我一個係咁樣諗，好多同學個態度亦都積極咗唔少我唔理人啦關我叉事咩啱唔啱先整體嘅生活模式都冇乜點變一去到lunch小息甚至放學，都係會落去學生會室抄功課或者溫書筱瑜仍然係常客基本上同之前完全冇分別之不過，有一日發生咗一單旁人睇落去好平凡嘅事或者我都覺得真係好普通，但係，帶俾我嘅影響一直纏繞到呢一刻喺嗰日，我好記得要幫手將報紙釘落去學生會室壁報筱瑜當然有份啦跟住唔知發生咩事唔係講笑連我都唔記得我淨係知道隻手有一粒釘，整咗入去掌心嗰度佢唔係黐實而係入咗去應該係我論盡釘嗰陣將隻手擺咗落去應該咋因為詳細真係冇乜印象跟住就梗係覺得痛啦筱瑜:「做咩呀」我:「隻手有粒釘好撚痛」筱瑜:「拎隻手嚟啦」跟住我同佢即刻坐低，佢坐我對面幫我拎返嗰粒釘出嚟我唔敢望隻手因為驚痛，所以我只係望住眼前嘅筱瑜對上一次拖佢隻手係凍到喊嗰陣亦即係冇任何感覺今次唔係呀唔知點解望住眼前嘅佢，有返當初怦然心動嘅感覺原來我重有呢種感覺只係以為自己唔記得啫喺往後，我永遠都覺得只有對住最鍾意嘅人，先可以確實感受到何謂心如鹿撞冇其他野比呢件事更加有效腦袋原來真係會一片空白，跟住耳仔同埋背脊就會覺得好熱甚至會有啲痕不過又要扮冇野喎你地可以話我蠢嗰陣佢幫我做咁多野我都冇feel不過今次你唔可以咁樣講無論佢細唔細心幫我整走粒釘，可能我都會有呢種感覺當下衝擊實在係太大筱瑜:「冇野喇」我:「唔該晒」筱瑜:「又會釘咗入去都有心不在焉講究竟諗緊乜」我:「冇野呀整野啦屌」唔通我同你講諗緊你咩平時對住佢講乜都得，幾嘔心都唔會覺得肉酸不過唔知點解到我真係諗佢嘅時候，竟然選擇隱藏真係好諷刺依家打出嚟再諗返起，反而會怪責當日咁論盡嘅自己唔係咁論盡，好多野應該會唔同以前覺得鍾意人係好事，起碼自己有個目標先，我從來都相信，人係感情嘅動物至少我會係先，就係因為咁，今日先怪責當日嗰個我。

唔知點解，人越大，會同「鍾意」呢兩個字距離越遠以前好簡單，鍾意就做唔鍾意就唔做俾人鬧幾句當食菜，鍾意嘅就乜都唔去諗只係掛住呢一刻想要啲乜總之隨心而行隨著年紀漸增，呢份勇氣顯得越嚟越卑微做緊嘅唔一定係自己想做唔鍾意做嘅未必唔會做甚至乎所謂鍾意緊嘅，對比以往都唔係真係咁鍾意可能係我自己嘅毛病啦凡事都慣性去比較，人同事都係用呢種態度即使條件唔係完全恰當都好，都會夾硬去比當然啦純粹係我自己心底裏面比啫，就唔會將結果公開講出嚟得罪邊個都唔係好啦，講出嚟對件事冇幫助倒不如選擇隱藏隱藏得多自然駕輕就熟，唔會再好似以前咁生硬一望就望到你有所隱瞞，我喺度講咁多廢話，其實都係想回憶返當年嗰個自己啫隨心所欲原來係好奢侈依家嘅我真係冇本事唔同以前嘅自己，嗰陣會覺得感情呢回事要好認真唔可以亂咁鍾意人一旦鍾意當然想得到啦因為咁樣可以理所當然對佢好理所當然係好重要架唔係鍾意人就唔好玩人，只會浪費大家時間就當我自己冇浪費搞著人都唔係好啦十年人事幾番新，今日的我打倒昨日的我亦都係好正常嘅事始終歷練多咗，思想有變化絕對唔出奇你可以話合理化自己嘅，我都唔會否認其實唔一定鍾意先一齊，鍾意亦都唔一定要一齊，以前嘅自己實在係諗得太簡單果然係對愛情一竅不通。冇記錯，喺筱瑜幫我整走粒釘嗰晚瞇埋眼嘅時候，全部都係關於佢特別係今日我望住佢幫我整走嗰一刻好似影相咁樣記低咗落嚟話說我都真係好耐冇試過咁樣自從擺脫咗映彤之後冇鍾意人呢真係唔會咁得閒諗咁多野好似部電腦咁咋嘛，自己容量都唔係多，何必要理―啲事不關己嘅野近幾年都真係咁樣諗唯獨今晚終於去返幾年前嗰種思緒好想見到佢，好想聽到佢把聲，總之一切同佢有關嘅野，好想會接觸嗰啲野可能冇乜特別，平時都已經有做開不過心態唔同睇嘅野自然唔同啦之前從來都唔覺得有咩特別，經過今日之後，就會變得珍而重之所以你話人幾麻煩未去到瞓唔著嘅，不過真係有諗佢囉發咩夢就唔記得喇，不過應該都冇因為我冇咁犀利可以控制夢境哈哈有就好啦第二朝同以往一樣，朝早都係喺佢嗰度等然之後佢就會自動送上一塊腿蛋治以前從來唔會覺得有幾溫馨，今日就好似發春咁樣，一路食一路手震唔可以明爽喎佢咁醒目一定會估到同埋暫時唔知佢點諗，所以都係決定保守啲先中學雞愛情，有時真係好似一場角力戰諗好多野從而去加強自己本錢敵不動我不動，幻想晒有可能發生嘅情況然之後再根據狀況去調整呢個位點做嗰個位講乜，真係得以前先咁好心機諗埋咁多無謂野，依家?唔好玩啦

鑑於我真係唔知佢點樣諗同埋喺我心目中，佢一直都有一個聰明嘅女仔觀察力又高過於進取只會弄巧反拙點都要睇準環境先至出擊，最怕就係亂咁表白做唔返朋友呢樣係最唔想出現嘅結局講真有邊個唔想同鍾意嘅女仔一齊我可以答你冇一個男仔會唔想只不過唔等於胡亂表白架連朋友身份都冇埋係最差一環唔知大家有冇共鳴啦親身經歷好朋友經歷好甚至上網睇到都好歷史上都大把人慘遭滑鐵盧鍾意唔係大晒，唔係淨係話一齊啦咁簡單三言兩語就明白所謂嘅愛情，咁塵世間就唔會咁多人為情所困所以一定要慎重部署反正我成日同佢一齊試下講啲無聊野睇下佢咩反應都好，其實我都幾樂於見到佢怕醜雖然唔係話怕醜就一定鍾意不過如果套用返我自己嚟講，唔會完全冇感覺先囉我知你地會鬧我搞錯呀筱瑜做到出晒面你都唔知咁當局者迷丫嘛老細睇嘅野可能真係冇旁觀者咁清楚會將佢所有對我做嘅野，全部都歸咎於好朋友身份都係佢同我熟啫咁樣我依家先發覺一個男仔點樣有自信都好第一次追女仔嘅時候，都會突然急降何況我本身亦唔算一個好有自信嘅人咁就梗係更加謹慎啦表錯情真係柒到搵窿捐講返嗰陣先啦基本上傾傾下計，我就會乘機講得好曖昧嘅野唔係呃你真係鍾意嘅時候的而且確比之前難開口不過冇計啦照講啦其實都係好垃圾嗰啲「你喎梗係幫你啦」「我唔信你信邊個呀」「痴線佢邊有你咁靚」全部都提及佢諗住咁樣可以襯托出佢有幾好點知佢當我吹水成日都扮蟹話多謝唔扮蟹就話又講呢啲點解你呢排成日講嘅咁樣暫時佢好似唔信以為我真係吹水不過我想講全部都係事實認真講唔知點解真係講唔出口唯有嬉皮笑臉咁去講，我都明白唔講可能會後悔，所以特登用一個輕鬆嘅手法表達不過暫時睇嚟冇乜效。要知己知彼先至可以得心應手最簡單方法梗係問身邊朋友，其實我有諗過好唔好同映彤講不過我覺得條友靠唔住肯定會靜靜雞同筱瑜講佢啲屎忽野我大約都知所以唔可以同佢講住唉，我有幾多真心朋友丫嚟嚟去去咪得兩個我見今晚會打機順便同呀澤講啦佢條撚樣成日喺學校見到我同筱瑜一齊行，每次都係陰陰嘴笑極度衰格我:「唔係呃你依家真係鍾意咗筱瑜」呀澤:「係咪依家先呀之前唔係咩」我:「真係唔係」呀澤:「發生咩事無啦啦鍾意人映彤呢」我:「一早冇野啦」跟住我就將筱瑜幫我整走粒釘呢件事講出嚟啦，呀澤:「估到你地有野啦成日一齊我都見過幾次」我:「我知每次都笑到好撚衰」呀澤:「痴線我唔靚仔啫都未去到衰啦係咪呀」我:「個樣真係狗到出汁」呀澤:「你都痴線正人君子俾你講到咁樣唔好講啲濕鳩野先咁你依家係咪想去馬」我:「話唔想就梗係呃你不過當然要審時度勢」呀澤:「係呀萬一衰咗連friend都冇得做尷尬到暈」我:「屌你一嚟就話衰咗」呀澤:「我就唔信你冇諗過更加唔信你唔驚」我:「屌咁都俾你發現」呀澤:「問下你老友囉你話佢係筱瑜表哥定唔知表弟丫嘛」我:「係喎」又俾呀澤條友啟發到我反正今個禮拜我會同司徒出嚟順便問佢先中學雞溝女係咁架啦，搵智囊團幫手係等閒之事雖然我都覺得幫唔到啲乜不過問咗都冇壞丫。

之前我有講過，我同司徒依家雖然係讀緊唔同學校不過每個禮拜都會出嚟聯誼今個禮拜都唔例外一出嚟就梗係問重點費事喺度左兜右兜嘥晒時間我:「就係咁喇我依家應該鍾意咗你細表姐」司徒:「唔係呀話對咁耐依家先有feel」我:「係呀嗰下唔知點解覺得佢好靚應該咁講，一直以嚟都覺得佢係一個靚女不過嗰刻絕對唔係呢個程度我都唔係好識形容總之我到今日我都重記得嗰個畫面」司徒:「你執到啦小學之後細表姐好似就未掂過我」我:「佢係咪知道你啲珍藏所以唔敢呀」司徒:「佢知嘅話肯定係你講」我:「我從來冇爆過你唔信問下佢」司徒:「咁依家你想點先」我:「梗係搵你幫手套料睇下你細表姐點諗」司徒:「講真我唔係話吹奏我覺得細表姐呢一年開朗咗好多以前上到嚟真係可以冇表情永遠淨係講收到唔該最近真係唔係會講下笑呀同我嘅話題就係講你」我:「師傅當真」司徒:「呃你有金執咩咁佢呢一年最大分別就係識咗你又或者入咗學生會成個人樂觀咗啦呢啲你自己知啦你熟過我」我:「講真識落去真係唔係第一印象咁原來都幾玩得」司徒:「可能同你先係啫」我:「你咁講我會面紅喎」司徒:「屌你啦扮野」我:「唔怕同你講埋其實我成日話同佢講啲好撚曖昧嘅野但佢好似冇乜反應咁樣」司徒:「睇死你條友講埋啲好撚誇張嘅野啦」我:「你又知嘅」司徒:「識你幾耐呀屎忽鬼睇死你咪又係講埋啲咩『最好係你』、『錫晒你』咁樣」我:「又俾你發現咗」司徒:「你咁樣講佢九成都以為你吹水啦根本就唔可以作準」我:「係咩定真係冇feel萬一捉錯路真係好撚柒」司徒:「你柒開架啦怕乜」我:「等埋你收風先啦不過唔好問得咁出面佢好撚醒目」司徒:「得啦我辦事你放心依家你想知佢點諗又唔想俾佢知丫嘛係咪」我:「係呀係呀」司徒:「嚟緊幫你套一套口風」我:「唔該大佬」雖然身邊有唔少人都講筱瑜對我係有感覺不過好明顯嗰一刻我feel唔到啦人地講乜都好，都唔及佢自己本人講嘅ー句講開又講一直以嚟我都冇問過佢鍾意邊類型男仔事關我地一向都大把話題講唔需要每一刻都拉去兒女私情嗰邊不過今時唔同往日真係想知佢點樣諗不過又唔可以直接問佢喎從來我都覺得佢好醒目少少事就已經可以察覺到端倪直接問我驚打草驚蛇所以嗰晚就喺度諗緊應該點樣問好咁樣好唔好呢，跟住係咁質疑自己然之後再諗第二個方法成晚不斷循環以上情節諗嚟諗去都硬係有破綻算數啦到時見招拆招啦都係突然間醒起，依家當時人係我我知道一切咁梗係會諗到破綻佢唔係丫嘛我諗到嗰啲破綻位佢未必會捉到當中嘅因由同埋語氣最緊要輕鬆冇幾耐就瞓咗覺去到第二日返學，食完飯重未夠時間上堂，咁就梗係學生會室冇幾耐佢就嚟咗一切同我預期嘅一樣，好死唔死陸續有幾個人過嚟咁多人喺度點可以問呢啲敏感問題唯有再等下啦跟住再喺度諗，機會都係要自己創造，唔可以再被動呀點都要主動一次我唔係講表白，我只係講我想知佢鍾意邊類男仔呢個行動啫我:「放學有冇野做」筱瑜:「做咩呀」我:「有冇野做先」筱瑜:「你講咗先丫」我:「冇頭先食飯食唔飽想食pancake啫」筱瑜:「食咩嚟呀食唔飽好少聽你咁講喎」我:「今日淨係食麵咋嘛因為要趕住返嚟抄功課唔係食好多野」筱瑜:「你真係好彩因為我都鍾意食pancake好呀」我:「咁我放學過嚟搵你一齊去」筱瑜:「唔好俾人留堂呀」我:「你都痴線嘅不嬲都係乖學生功課交齊默書又拎高分點俾會人罰留堂」筱瑜:「係喎點解你咁叻嘅」我:「咁你又假咗啲」講多陣鐘聲就響起，我地都順理成章返去班房依家距離放學仲有兩個零鐘，一陣上堂可以再繼續諗下個計劃點樣可以更加完整。

話就話多咗幾個鐘諗不過對我嚟講都係冇乜幫助就好似考試咁樣額外俾多啲時間你，唔代表一定諗到點答我依家個情況就係一樣即使時間多咗，不過都重係徘徊不前有時我都唔明自己，咁簡單嘅野都要諗到咁複雜唔係淨係女人鍾意簡單複雜化男人其實都係呀可能你地會問，咁樣喺以前鍾意緊映彤嘅時候你又點樣問架我就真係答唔出唔係因為我唔記得，我啲記性未至於咁差幾年就唔記得晒而係嗰陣真係冇問映彤唔同今次喺度庸人自擾以前唔知點解會咁樣明明兩次都係鍾意啫，點解會用唔同嘅態度對待大個咗經歷多咗就梗係知啦以前細個入世未深先乜都唔知啫都係唔好越講越遠返返嚟先突然間好似如夢初醒咁樣諗到一個好撚戇鳩嘅方法係喎，以前乜都講得出口係因為未鍾意佢依家連講一句都要部署就係因為鍾意咗佢關鍵即係喺鍾意嗰度啦於是，喺下晝嗰個幾兩個鐘我就係咁催眠自己我唔係鍾意佢好似南無佬咁樣不斷同自己講，我都唔明點解會諗埋啲咁低能嘅方法我從來都好相信，呃人先要呃自己呢個道理以前每一次喺學校犯事，喺學校對住呀sir，返屋企對住老母，講大話就無可避免咁我為咗要取得佢地信任亦都唔想因為突如其來嘅事，令我唔記得我係講緊大話所以每一次我都係不斷同自己講嗰個大話等自己都以為個大話嘅內容先至係事實潛移默化之後對住任何人都係講返大話個版本每一次我都係成功從來都冇顯露過破綻所以你話我點會唔明自欺欺人呢個道理既然係咁今次決定照辦煮碗。經過嗰兩個鐘自我催眠，終於落得堂可以去搵筱瑜哈哈其實我都唔知有冇用依家都真係講唔定，跟住就去佢班房然之後一齊走落樓梯直至到出去學校門口嘅時候眼球總係唔安份停留喺佢身上之前都未試過咁樣，呢種反應話俾我知，即係呃唔到囉筱瑜:「做咩呀我塊面有野咩」我:「咁你靚女我望多陣得唔得呀」筱瑜:「下你搞到我會好怕醜喎」我:「其實我都唔想望你不過冇計真係控制唔到」筱瑜:「又唔見你之前係咁」我:「之前你唔知啫」筱瑜:「點會唔知明明成日同你一齊行」我心諗又好似係喎證明佢觀察力有幾高唔知係咪佢影響咗我抑或自己本身，對於聰明，細心嘅女仔會份外重視覺得呢類女仔特別吸引大前提當然唔好係豬西我話唔介意你都唔信啦我:「以前唔發覺依家發覺咁樣又得唔得呀」筱瑜:「得梗得架」我:「你睇下你讚你兩句就咁」筱瑜:「有邊個唔鍾意聽架即使係假都好」我:「肺腑之言嚟架老友假」筱瑜:「係喇唔夠你講喇你話點就點啦最衰都係頭先你講一講搞到我都想食pancake」我:「不如兩個人食一個你餵我一啖我餵你一啖我覺得咁樣一定唔使落糖水」筱瑜:「好嚟囉」我:「下你講真架」筱瑜:「假一陣俾人見到呀」我:「驚條撚我預咗俾你整污糟件衫都唔驚」筱瑜:「痴線點會整污糟你講到我唔識餵野食咁樣」我:「總之我預咗俾你整污糟玩下囉」筱瑜:「睇嚟一陣要證明俾你睇你係錯嘅」我:「好」原來以退為進就搞掂，諗咁多野做咩丫，不過又唔好話，係以前先至會咁無聊用咁多時間去諗埋啲咁唔等使嘅野。

好快就去到我地要去嘅地方呢個時候，我做一樣我之前未做過嘅野就係拉開個位等佢坐原來一個毒撚暗戀緊某個女仔嘅時候真係會好自然做一啲對佢好嘅行為難又好易都好，覺得係好就會去做自動自覺唔需要人提咁耐以嚟一次都冇做過今日係第一次唔知係咪咁啦所以嚇親筱瑜筱瑜:「唔該你係咪有陰謀」我:「做咩呀」筱瑜:「我都覺得你近幾日有啲古怪結合頭先你竟然拉位俾我坐我更加肯定冇估錯」我:「做咩呀好心你唔好諗咁多乜有原因先要對你好嘅咩」筱瑜:「係咪有野搵我幫手呀定係做錯野想補鑊」我:「痴線我會做錯乜野」筱瑜:「點知你呀你知你幾無聊種種跡象都顯示你有求於我講啦有咩要我幫手呀幫到我盡量幫喇」我:「你可唔可以唔好諗得咁功利同一個人見人愛嘅靚女食野，咁你都知我不嬲都係一位君子咁樣做好正常啫」筱瑜:「你呀真係好古怪」我:「點解咁講」筱瑜:「女仔直覺你唔係唔信嘛」我:「有啲咩咁古怪對你好係應份」筱瑜:「唔識你真係會俾你氹到係咪成日出去氹女仔」我:「你真係大錯特錯個個我都撩，咁你咪冇價值」筱瑜:「痴線都唔知你講乜叫野食啦」跟住見佢一路望餐牌一路喺度笑我真係覺得佢呢個表情係最靚不過唔係成日見到因為佢都唔係成日笑不過喺呢刻，笑得好自然好真心當然啦可能係佢擺個樣出嚟呃我你知啦男人其實好易呃同埋好易氹不過話說回頭，頭先我咁樣做係咪進取過頭呢調返轉諗都係嘅平時都唔會做嘅野，依家無啦啦自動自覺做正常人都會有所懷疑如果換轉係我都會咁樣諗似乎太主動都唔係一件好事因為真係會引起懷疑我都講過唔止一次，喺未了解佢點樣諗之前，我一定會按兵不動繼續用把死人口撩佢算數。食野嘅時候最好傾乜你問我嘅話，咁就梗係講是非啦我自己一向都鍾意啫因為唔驚冇野講哈哈一定有話題當然啦依家返工就梗係唔會啦週街都係笑裡藏刀你當人真心人地當你老襯咪鳩噏下算數囉唔同以前對住筱瑜或者其他中學朋友嘅時候唔講真係唔舒服筱瑜佢就唔講人是非嘅不過會聽我講乜啫我:「主席條撚樣溝女真係溝到出面」筱瑜:「唔抵得呀」我:「你都痴線我唔係話副主席唔靚女，我都覺得佢好好人不過唔係因為咁就唔抵得架嘛」筱瑜:「好多男仔鍾意副主席架聽映彤佢講除咗主席之外重有幾個」我:「佢咁多裙下之臣嘅咩」筱瑜:「係呀佢有同我地講過其實咁樣唔係一件好事」我:「係咪曬命扮野咋」筱瑜:「咁樣話副主席架我諗唔係掛」我:「咁應該唔係嘅我講下啫不過真係估唔到佢咁有市場」筱瑜:「估唔到何出此言師傅」我:「屌你扮得咁似即係我唔係話佢唔好，佢都唔需要我去評論好唔好我覺得都係ok啦」筱瑜:「ok啦重唔加入戰團我全力支持你你知啦我同佢都算熟有我去幫你你要取得芳心會比其他人容易我可以幫你拎第一手資訊喎，識做啦」我:「ok咁就要加入戰團話佢好人啫唔代表鍾意佢喎」筱瑜:「你講到咁以為你要同主席爭添」我:「係咪放鬆一口氣好開心呢」筱瑜:「下又關我事」我:「唔好扮野喇睇死你依家喺一定喺度yeah yeah yeah」筱瑜:「讀心你都識呀」我:「其他人我就唔識淨係識讀你嗰個」筱瑜:「痴線佬呀咁我依家諗緊咩」我:「爽」筱瑜:「痴線食野啦」我:「頭先又話你一啖我一啖咁快冇咗件事」筱瑜:「你講囉我邊有講呀」我:「重諗住可以添」筱瑜:「你病咗嗰日我會咁做嘅你都知我幾好人」我:「咁我依家即刻除衫跑返屋企一定會凍病」筱瑜:「我睇表演呀嚟丫嚟丫」我:「以為你話唔好啦咁樣真係會病好啦我依家餵你啦咁樣添」筱瑜:「其實點解你咁好幻想力可以講得咁有畫面雖然唔啱不過欣賞你嘅創意力」我:「點會估錯架」我:「其他人我就唔識，淨係識讀你嗰個。」談何容易。

越接近中六學期尾就代表距離中七越近亦即係話好快就會A-Level大家以前都試過啦，喺呢啲非常時期學校會舉辦好多講座請好多人嚟分享啲乜分享啲物聽講遲啲更加會同每一個同學私下銜接耳濡目染之下，嗰排我同筱瑜講嘅話題都係離不開呢方面筱瑜:「係喎你有冇諗過A-Level之後點樣」我:「唔知呀我冇諗呀」筱瑜:「唔信講嚟聽下」我:「點解你唔信我冇諗呢」筱瑜:「er直覺」我:「你幾時變到咁依賴直覺同啱啱識嘅你完全唔同」筱瑜:「你夠係啦之前都唔覺你咁多野講更加唔知原來你咁無聊乖豬講嚟聽下」我:「一望就知我邊有咁長遠嘅計劃好得閒咩諗定咁多」筱瑜:「又唔知諗緊咩喇唉」我:「望住我」筱瑜:「做咩」我:「諗緊你囉」筱瑜:「又喺度玩無啦啦叫人望住你以為你唔知咩事添好無聊呀」我:「其實我都覺得真係幾無聊知唔知點解我要咁無聊」筱瑜:「唔知喎唔係同你好熟咋喎」我:「我每一次講埋啲咁嘅濕鳩野其實都真係打冷震咁點解我咁堅持繼續講咪就係因為有個人聽完之後會笑囉」筱瑜:「係咩邊個咁無聊呀」我:「係囉真係好無聊你知唔知呀，其實嗰個人笑起上嚟好靚不過平時硬係不拘言笑咁我咪試下做小丑睇下可唔可以憑自己嘅努力，欣賞到咁靚嘅風景囉雖然嗰啲手段都真係好垃圾不過再垃圾都叫做達到目的」筱瑜:「低b最無聊係你呀得你咁無聊呀，可以氹到嗰個人笑」我:「係咩咁我要獎勵喎」筱瑜:「原來都係為咗追求回報」我:「咁你就唔啱喇笑容已經係回報我要嘅係bonus」筱瑜:「咁呀你講嗰個人頭先俾咗錢我佢話叫我請你飲野喎」我:「兩個人飲一杯」筱瑜:「一杯夠你飲定係我飲」我:「即係又冇計傾啦」買完野飲之後我就唔使問，梗係借頭借路送佢返屋企先筱瑜:「快啲講啦你有咩打算啫」我:「點解你咁緊張先」筱瑜:「冇呀純粹無聊想知囉」我:「有冇人話你好唔老實」筱瑜:「冇喎咁之後你會點呢」我:「你放心啦我唔會出國嘅好心你就唔好睇戲睇上腦成日覺得身邊人去外國讀書啦筱瑜:「原來係咁又話冇諗扮晒野」我:「係咪鬆一口氣呢」筱瑜:「痴線你講咩呀我都唔知因咩要鬆一口氣」我:「繼續扮野丫到我問返你咁你有咩打算先」筱瑜:「讀到嘅話就梗係讀落去」我:「你點會讀唔到落去你都唔得咁我可以去乞食」筱瑜:「唔知架校內唔錯唔代表出到去都得其實我都有啲擔心」我:「你咁撚勁驚條撚咩」筱瑜:「似你咩開口埋口都係呢啲我當你讀到喇咁之後會想做啲咩識你咁耐好似未聽過你講有咩夢想」我:「我啲夢想唔出得街咁就梗係唔同你講啦」筱瑜:「又喺度扮野講嚟等姐姐聽下放心喎我唔會好似其他人咁樣一嚟就ban呢啲人我都覺得好乞人憎唔需要你鼓勵不過都唔好一嚟就斬釘截鐵話唔掂」我:「講真真係冇喎細個好撚戇鳩嗰陣會諗過第日做鋼琴家不過好快覺得冇癮跟住就冇學」筱瑜:「估唔到你有彈琴喎」我:「以前教我鋼琴嗰個miss好靚身材又高挑」筱瑜:「傑仔呀細細個就咁樣唔怪得真係成日俾人話變態佬」我:「都痴線嘅我冇做啲乜男仔鍾意靚野好正常，梗係想同靚女一齊呀依家都係同一道理」筱瑜:「亂噏你就最叻」我:「唔好咁孤寒啦笑得大方啲唔使偷偷雞」筱瑜:「冇笑喎跟住就因為個miss冇教你所以唔學」我:「你真係好撚醒」筱瑜:「都估到啦」我:「你問得我即係你應該都有你自己嘅夢想啦」筱瑜:「夢想就講唔上不過以前都有諗過，將來都幾想做關於文字創作嘅職業好似寫故仔又或者劇本咁樣未去到好熱愛不過有啲興趣係真嘅」我:「屌你啦你係理科人喎文字創作咁點解一開始唔揀文科」筱瑜:「哈哈因為理科高分啲囉雖然我一直都好鍾意睇書甚至係作文不過唔夠高分就係唔夠高分架啦求學，又點會唔係求分數呢，有時要現實啲好」我:「好撚同意」

晏晝俾筱瑜佢講一講返到屋企嗰陣真係喺度諗有咩夢想鍾意一個人唔係淨係鍾意咁簡單佢講嘅野做嘅野，總係會格外重視其實佢講嘅內容都係好普遍，唔係得佢一個識講調轉係其他人講可能完全唔會理唯獨係佢講採用嘅態度可以完全唔同係咁架啦，唔係咩叫鍾意呀你越留意嗰個人，你對佢講啲野嘅印象自然越深我覺得真係好正常嘅事不過都要多謝佢咁樣提一提，事關我真係好耐冇諗過關於夢想嘅事以前細細個，不知天高地厚嘅時候有諗過第日要點點點，一定要咁咁咁，講咗好多好無知嘅野後來越來越大個，先知講野係要負責任對住邊個都係就係因為有咁嘅諗法，所以一路都唔敢開口同人講夢想當然啦都係因為驚柒講得出但做唔到幾瘀呀實俾人笑到面黃久而久之我就諗都冇諗過，因為好擔心一諗就同人講思緒嘅野又點可以完全控制呢我淨係知唔諗嘅話就唔會講，慢慢距離夢想越來越遠唔同以前三日唔埋兩日就諗，今日俾佢勾起條筋，係喎究竟自己有咩夢想呀可能你地唔信啦，不過我所講嘅，的而且確係我最真實嘅諗法我只係希望我每日可以維持現狀，做到咁樣已經好滿意可能你會話我咁冇大志咁我都唔會否認，我只係覺得期望落空個感覺好差啫倒不如腳踏實地咁安於現狀，如果他日擁有跳出呢一刻嘅野，咁咪當係額外獎勵重會開心啲添，做人唔會唔想求開心掛我指當你有得選擇嘅時候，唔同以前，所諗嘅野全部都係天馬行空用夢想太遙遠喇，咁有距離感，連我自己都懷疑會唔會係事實一直都朝著這個方向去，唔好理目標遠唔遠大，至少條路都清晰啲有方向跟住行就得。我之前咪叫司徒幫我探口風嘅，結果喺嗰個禮拜，條友終於交到啲貨司徒:「尋晚細表姐佢地嚟咗食飯唔好話唔幫你試喇」我:「試到啲乜佢有時真係好撚醒趷起條尾都知想點」司徒:「得啦聽你話唔好咁明顯丫嘛我諗佢唔會發覺嘅」我:「咁點呀你問到啲乜」司徒:「我真係覺得佢鍾意你呢雖然成日講你啲衰野不過一睇就知係扮野一路講一路笑嘅」我:「佢條蛋散咁樣唱我」司徒:「佢話你口花花講野冇句真平時又好無聊，如果真係咁覺得點會笑住講」我:「係咩咁你點睇丫」司徒:「屌你係咪咁撚蠢重使問嘅」我:「你唔知咁多喇現階段真係唔好咁自信實在見過太多自以為是嘅叻仔我做下一個真係食得屎」司徒:「嗰個樣甜到識咗咗你之後佢成個人唔同晒」我:「有冇咁撚誇張呀定係你兩個夾計想陰我」司徒:「你都痴線肯定係傻撚咗學佢話齋好似你咁無聊咩」我:「最好唔係啦」講真，聽到鍾意嘅女仔因為你而笑，點會唔爽丫根本冇一個唔會就算嗰陣幾無聊幾幼稚都好，一聽到結果就知箇中意義冇野比呢樣更加有價值不過突然間我諗起一個人，一直以嚟都好少提佢真係無啦啦醒起，呢個人我連佢個名係乜都唔知基本上真係完全唔識，淨係知係男性無啦啦諗起佢梗係有原因啦，講定先唔係gay又喺度屈我我堅持自己嘅性取向同一般人係一樣。

我:「係喎你知唔知佢係咪有個咩青梅竹馬」司徒:「你講細表姐」我:「唔通講你咩屌」司徒:「好似聽過有呢個人真係好似咋我都唔係知好多」我:「原本諗住叫你問不過呢單野我都有啲興趣都係親自出擊」司徒:「哦你驚有人同你爭野玩」我:「咁唔知呢個係咩人丫嘛問定都冇壞」司徒:「如果真係識咗好耐講到青梅竹馬咁樣照計都唔會依家先有野啦以我所知細表姐從來冇拍拖冇事嘅」我:「你有你嘅道理不過硬係想知呢個人係咩料」我無啦啦諗起嘅就係佢冇記錯的話，筱瑜以前有講過呢個人佢成家都識當然啦佢都講過呢個人有女朋友頭先司徒如果真係有野，點會去到今日先有理論上我同意嘅不過大家都中學雞愛情好兒戲架啦知道心儀對象隔離有一個異性，好自然想了解嗰個人從而作出比較去判斷自己比起佢有咩比較優勝明明人地根本就冇講明同你爭只係自己一廂情願當咗佢係競爭對手不過唔係話我偏幫自己喺嗰陣我咁樣諗實屬正常大家都知筱瑜冇乜深交嘅異性朋友不過竟然同呢個人一直有聯繫亦都見埋家長絕對唔可以排除日久生情呢個可能性既然係咁我一定要自己尋求真相講到咁撚誇張其實都只係溝女啫。之後嗰日一齊放學，一路行返屋企就一路問呢啲野梗係喺校外講啦始終比較私人俾人聽到固然唔好佢自己都有可能講得隱晦啲到喉唔到肺不如唔好講使乜心急呢我呢啲性格，就梗係唔會單刀直入啦我:「係喎入到u諗住揀咩科」筱瑜:「要睇咩分依家都唔知做咩無啦啦咁問」我:「冇呀諗住問下啫」筱瑜:「你有野想講」我:「係呀你揀邊樣我就讀邊樣」筱瑜:「傻嘅咩你到時唔識讀呀」我:「你都痴線第一我咁撚醒第二萬一真係唔識有你喺度邊有問題做project梗係孖住你」筱瑜:「哦原來因為咁先想同我一齊讀」我:「梗係唔係啦project都只係bonus最緊要係你丫嘛係咪先大把人都功課叻不過你就得一個冇你都唔知點算」筱瑜:「好感動呀如果我真係女主角一定冧死」我:「咩叫如果真係從來都只係你」筱瑜:「咁我信你喇」我:「不嬲都要啦係喎你唔係話有個青梅竹馬嘅咩佢諗住讀咩呀」大個諗返起，其實我咁樣切入都係好差冇計啦嗰陣太想知道又扮晒野唔想直接問筱瑜:「嘩你記得佢呀」我:「關於你嘅野我通通都記得」講完之後仲要撇一撇頭髮我:「點呀做乜唔講野」筱瑜:「你呢下」我:「屌原來柒撚咗」筱瑜:「佢好似話想讀新聞」我:「你呢你之前唔係話想寫野咩」筱瑜:「鍾意寫野啫不過唔係新聞丫嘛即係無聊嗰陣想寫故仔又或者劇本嗰啲呀新聞嘅發揮空間對我嚟講相對係少」我:「哦係咩」明知佢係讀理科都要問當聽完之後，真係鬆一口氣幾驚佢兩個一齊讀到時我輸九成啦人地青梅竹馬識咁撚耐我當佢唔係想溝筱瑜，咁起碼側邊都會有個人點都唔係依家咁樣單對單筱瑜:「做咩呀無啦啦咁樣問嘅」我:「冇八卦想知啫你知我好撚無聊」筱瑜:「咁又係呀你真係好似好無聊」我:「你知就好啦」筱瑜:「人地有女朋友呀我地識得耐啫不過冇野架我當佢係呀哥咋家姐都識佢嘅」我:「乜係呀」當然啦有人會咁諗，佢咁講啫你就咁聽咩可能佢都係呃你，咁我唔會否認呢點不過每個人都係鍾意聽自己想聽嘅野甚至會合理化件事，邊有可能每一次都咁客觀丫好明顯我就唔得啦筱瑜:「你望住我丫」我:「係咪今日禮拜五你驚要到禮拜一先見到我所以依家要望實」筱瑜:「係呀係呀你最靚仔呀望咗先啦」我:「哦」筱瑜:「你聽住任何情況之下，入到u我都唔會讀新聞明唔明」我:「明梗係明啦」筱瑜:「真係明」我:「係」呢個眼神，係少數我去到今日都重有印象嘅畫面嗰陣嘅我冇諗咁多，聽完淨係爽知道佢唔會讀新聞就將所有野拋諸腦後沖昏頭腦，冇再去諗當中有咩含義。

冇咩特別咁就唔講咁多廢話直接去講我老友司徒生日我好似冇同咁多位講過小弟我就係7月3號生日筱喻我就記得司徒有同我講過不過可能太耐之前講一時真係唔記得咗咁司徒係佢表弟同時間又大過我佢唔係主角咁就唔講咁詳細喇之不過，無啦啦講起司徒生日梗係有輘輷啦因為關筱瑜事話說佢無啦啦講起要買份禮物俾佢表弟筱瑜:「喂無聊人」我:「點解我係無聊人呢改都唔緊要可唔可以好聽返啲」筱瑜:「下最貼切喎呢個名」我:「你真係天真以為我平時因為無聊先咁做隔離嗰個唔係你我會咁樣一早返咗屋企啦重喺度陪你行返去咩」唔知由幾時開始我同佢唔止一齊返學重會一齊放學真係唔知幾時開始有呢個習慣大概應該係當初我借頭借路同佢一齊返屋企慢慢就習慣咗呢個行為而佢又冇拒絕既然係咁就一直落去啦筱瑜:「係喇係喇你唔無聊喇等我講埋先啦」我:「你啱你啱咁你想講咩呢」筱瑜:「你個friend就嚟生日喎」我:「你講邊個呀哦記得喇，我個friend咪即係你表弟」筱瑜:「今個禮拜得唔得閒同我一齊出去買野丫不過，千祈要記住唔好同佢講喎」我:「你講到咁樣我咪唔同佢講囉」筱瑜:「你知你啦幾鬼蠱惑今次唔好同佢講呀」我:「唔係你想點先陪你出去都得不過都要知咩事架」筱瑜:「你知佢啦今年18歲我地細細個講過呢，去到18歲大家一定要送份禮物俾大家原來佢記得喎今年我18歲嗰陣佢真係送咗一條裙俾我咁我咪禮尚往來囉你同佢咁熟梗係叫埋你出嚟幫眼」我:「下原來你生咗日喇我唔知嘅」筱瑜:「係你冇問啫咁我見唔特別咪唔講囉」我:「下年補數下年補數幾多月呀」筱瑜:「4月5號呀」我:「你係想我幫眼定係想同我一齊呀」筱瑜:「梗係想見到你啦唔通貪你眼光好咩」我:「你可以話我個人點樣衰點樣狗點樣賤不過唔可以話我眼光差因為咁樣即係話埋你」筱瑜:「痴線」我:「你望下我幾誠懇」筱瑜:「係喇好誠懇呀我冇懷疑過你講大話喎」我:「下年啦等我晉升第二個身分同你慶祝生日」筱瑜:「咩身分呀」我:「你估下」筱瑜:「唔想估喎我估野好差」我:「你咁叻實估到啦」筱瑜:「唔估呀快啲開估」我:「答案係A-Level生」筱瑜:「原來係咁咋」我:「係呀唔係以為咩呀」筱瑜:「冇呀冇以為啲咩喎」我:「講笑咋你睇下你丫我啱啱識嗰個喜怒不形於色嘅筱瑜去咗邊依家完全兩個人」筱瑜:「你想我咁嘅話我都得嘅」我:「唔好呀你嗰個樣真係冇乜靈魂依家有血有淚吸引好多」筱瑜:「真係」我:「幾時呃過你」筱瑜:「有冇咁誇張呀有血有淚」我:「都係講笑啫」筱瑜:「我都預咗啦」我:「你想我講嗰幾個字呢就唔係講出嚟嘅做出嚟架嘛係咪先放心啦唔會走你數嘅我話咗咁就咁」筱瑜:「冇話過唔信你喎」我:「咁咪乖囉」跟住重要摸一摸佢個頭筱瑜:「唔好整呀」曖昧嘅回憶真係好扣人心弦即使依家變咗中佬，仍然記得當年嗰份談情說愛嘅感覺永遠都係嚟得最真摯。

於是喺嗰個禮拜我同筱瑜就一齊出嚟幫佢表弟亦即係司徒佢買禮物筱瑜:「你話送銀包好唔好呀」我:「佢冇乜所謂架喎平時乜都冇意見嘅你送乜撚佢都得」筱瑜:「搞錯呀諗住你可以俾意見添」我:「你咪講咗想送咩囉咁我又使乜再俾意見」筱瑜:「哈哈又係喎」最後我地去咗MegaBox嗰陣重未有Ikea，H&M，同埋Aeon架甚至以前Megabox係有扒王之王可能你地都未必信年代真係唔同俾啲面丫等我扮廢老緬懷以前都得啫都唔會阻你好多時間我淨係想講一樣野，就係自己從來都唔需要提住自己老呢個舉動簡直係多此一舉好簡單，因為身邊環境因素先至係最有效嘅證人你唔使問佢都會話俾你聽特別係追捧過嘅偶像，踏足過嘅地方，佢地唔可能一直維持著自己嘅位置亦冇可能永遠都係你初見嘅模樣有時真係唔想承認，用殘酷去形容現實，大家都講到口臭咁就唔再詳述喇，不過唔想承認還唔想承認，終歸都要面對又或者去接受係就好咯想點就點你話乜就乜咩，所以當自己越大個嘅時候，就越明白一個道理，同樣地都係唔使特登去明，經過時間嘅洗禮自自然然就會識唔同以前細個喇，要特登主動去學一樣野無論係人定係事都好，面目全非絕對係必經嘅階段唔需要覺得驚訝，亦唔輪到你唔認同，歷久，怎會不衰。跟住我同佢就瘋狂喺megabox嗰度搵禮物啦頭先都有講啦佢話想送銀包，原本我以為佢想送十蚊廿蚊嗰啲諗住佢會鳩噏買咁貴用咁靚俾邊個睇廿蚊搞掂啦點知原來唔係喎我:「你諗住買邊款講真學校附近個商場都有嗰度買咪得囉」特登問佢睇下佢點答先筱瑜:「你真係夠老友喎嗰啲用落去成個呀伯咁嘅款你都叫我買一年一次點可以求其呀唔係做乜特登出嚟」我:「好你話點就點囉」筱瑜:「過嚟俾啲意見啦我連你老友鍾意咩色都唔知」我:「屌重話細表姐喎」筱瑜:「關事咩」我:「唔關，純粹想屌下人」筱瑜:「唔係識得你耐真係以為俾你鬧點呀佢鍾意咩色呀」我:「佢呀唔係呃你我真係冇特登問佢男人老狗點會講呢啲話題不過佢好鍾意著沉色衫黑色呀深藍呀嗰種」筱瑜:「唔怪得我見親佢都係著黑色啦我重以為係佢懶得滯唔換添」我:「你買黑色應該冇死講真啦其實佢真係冇所謂有人送佢就要」筱瑜:「又冇聽人講野一年一次點可以求其呀又唔係真係咁難搵」我:「你好有決心咁喎」筱瑜:「係呀跟住就靠你幫幫眼」有時真係好佩服筱瑜一樣野就係佢嗰種力臻完美嘅態度第一好明顯我就唔係先旨聲明我係想做到咁樣嘅不過想同做兩回事大家都知啦我永遠做落去都係得過且過僅僅熟魚生粥就算或者可能係因為我做唔到調返轉覺得做到嘅人好犀利當然個前設係我想咁做先啦唔係純粹佢做到而我做唔到就話佢好犀利，我由第一日識筱瑜佢開始見佢做任何野，無論有冇實際利益之下時間上許可嘅話佢一定做到足俾你甚至係教一個平時零交流嘅人，佢做到真係好似收咗錢幫人補習咁樣係咁講係咁問有咩唔明乜乜物物最重要係佢唔會要求你同佢用同一態度因為佢都明白冇資格咁樣做當然啦，我唔係因為咁而鍾意佢純粹自己欣賞佢呢種態度啫可能好中二病不過真係冇呃人同佢熟絡後，無可否認有被佢感染未去過佢嗰種程度，不過有時間嘅話寧願會做多一步希望出到嚟件事更加好以前從來唔會咁做成日說服自己冇人擔保做多一步一定更加好喎咁又使乜咁做呢喺度我又有幾句廢話想講，唔知有冇人理我啦我亦都冇諗住呢幾句廢話幫到邊個邊個邊有呢啲資格丫純粹有感而發，一定一定要珍惜有能力令你自發性改變嘅人我指嘅當然係向好嗰邊啦我都夠膽講一生人唔會有好多個，人人都唔同我講唔到有咩特質呢種福氣唔係每個人都有，更加未必會出現喺每個階段，由心而發實在係好難求。

反轉成個megabox不停上上落落終於搵到佢心目中嘅銀包筱瑜:「喂喂你兩個你覺得邊個靚啲」嗰陣佢俾咗兩個銀包我睇兩個都係黑色第一個望落去就光滑啲一打開入面又有四五格你知啦要裝身份證八達通遲啲就銀行卡到時淨返一兩個位裝乜都得呢啲情況計多梗係好過計少同埋本身我自己鍾意一啲立立令嘅野佢依家表面咁光滑就有呢個效果我第一眼睇就幾鍾意咁當然冇買因為我買野嗰陣好少睇鍾唔鍾意先你有需要嘅時候咁梗係睇鍾意嚟決定不過前設係有需要先囉好似依家咁銀包又未爛即使見到好啱心水都唔會買至於另一個銀包表面冇咁光滑不過原來內籠可以裝更加多野同埋封面有幾個字筱瑜:「點呀你覺得邊個靚啲」我:「你問我就覺得呢個靚啲」我梗係指住表面立立令嗰個的確鍾意嗰隻多啲再望一望價錢原來佢平啲封面有字嗰個貴啲筱瑜:「你真係覺得佢靚啲」我:「係呀其實我好鍾意立立令嘅野另一個唔係唔好有啲字喺度都好撚型不過如果真係要比我鍾意立立令嗰個多啲囉」筱瑜:「多謝先生你嘅寶貴意見」我:「買啦等咩呀」筱瑜:「你有道理」跟住佢嚟手拎封面有字嗰個行去收銀處嗰邊我:「依家即係特登玩野啫」筱瑜:「你睇我幾信你啲眼光」我:「特登叫我出嚟原來想我做燈神」筱瑜:「係呀唔係你以為咩呀」我:「屌即刻灰晒我咁信任你點知你當我係傻仔」筱瑜:「咁你就唔啱喇其實我真係有聆聽你嘅意見」我:「係有聆聽不過聽完之後即刻揀另一個丫嘛」筱瑜:「所以話你睇野太表面可能好快你唔會咁講呢」我:「唔知你噏乜撚」筱瑜:「乖啦唔好嬲啦買完繼續睇野啦」我:「有得話唔好咩」筱瑜:「你真係叻嘅啫」我同佢都唔鍾意溜冰所以唔使諗大家捉住大家嗰啲情節不過好多人都應該明同女仔行街，入去時裝舖就唔少得筱瑜佢都唔例外成日都問我邊件靚我:「講真你著乜都咁靚我唔識講喎」筱瑜:「喂呀認真啦」我:「屌你又唔係冇錢買晒佢咪得囉」筱瑜:「唔想多得滯收得太入到時唔記得拎返出嚟著呀邊件靚啲啫」我:「我講邊件靚有咩用最後你都係揀第二件啦」其實嬲就冇嬲嘅大家眼光有唔同好正常不過係同佢玩下啫筱瑜:「哦原來有人嬲咗」我:「冇喎邊敢喺你面前嬲呀」筱瑜:「小器呀你」我:「係呀我好小器唔好得罪我呀十年都記得」筱瑜:「真定假我就唔信你咁好記性」我:「你都痴線嘅我冇記性你唔知啫」筱瑜:「咁我應該幾榮幸喎竟然值得傑哥銘記於心」我:「係你咋冇第二個第二個即刻開佢波重使咁撚慘要記仇」筱瑜:「嘩你想做啲咩架我依家有啲驚喎」我:「你因住呀我都唔知做啲乜」筱瑜:「唔玩喇真係問你意見邊件好啲呀」我:「呢件啦屌」最後我指咗一件淡黃色薄褸俾佢純粹我覺得佢著起上嚟好襯咁解因為佢本身皮膚白講明先我啲眼光都係好濕鳩我覺得靚嗰啲其他人未必咁樣認為睇人都好啲，飾物又或者衣著可能真係第二回事筱瑜:「好啦咁我買呢件」我:「今次冇拎起第二件喎」筱瑜:「你真係好鬼小器係喇係喇我唔啱喇」我:「講笑咋俾錢啦」筱瑜:「請你食雪糕食完甜野開心返費事俾你係咁講周圍唱」我:「ok喎咁我就老實不客氣」有時真係禍從口出，當日嘅口出狂言，今日輪到自己承受返有時候又真係好公道，只可以話記性咁好唔完全係一件好事。

去到呢度真係要返返嚟現實先成日瞇埋眼就諗咁多野完全唔記得聽日要返工搞到第二朝成日晏起身，再諗落去真係無底深潭成晚唔使瞓聽日唔得你死唔知大家重記唔記得啦我同呀澤依家係同一間公司不過冇人知我地係朋友更加冇人知我地識咗超過十年我同佢平時返工時間唔中都會食早餐不過之前有講過啦我同佢就好撚無聊唔鍾意俾公司啲人知道我同佢咁撚friend所以每次食早餐都一定唔會揀附近嘅餐廳咁都算喇食完之後重會前後腳走真係好似偷情咁樣可能我真係好無聊啦好享受呢種感覺佢又肯一齊癲甚至放工都係啦有時我同佢有下場，都要特登分開走搭地鐵落車嗰陣再望一望有冇公司同事冇嘅話先一齊行又托賴喎咁多年我同佢兩個出街都冇見過其他公司同事可能你地都當我戇鳩仔有咩咁好玩呀講真丫如果你覺得好玩就玩咗啦啱唔啱先我絕對承認我係好無聊不過喺職場上面多一事真係不如少一事寧願麻煩啲，都唔好俾人知我地咁friend或者你會問你兩個真係得咩晚晚一齊打機不過喺公司就扮唔熟你又唔好話喎，我同佢又真係冇穿過煲喺公司我唔係叫佢呀澤而係叫佢Douglas明明佢條撚樣根本就唔係叫Douglas佢驚俾公司人起底所以特登開多個身分重話原本想叫Tom嘅我即刻話Tom一聽就知流野不過又唔可以太罕見喎於是就變成Douglas我又真係控制到自己冇記錯佢個名喺公司入面唔會叫佢呀澤又或者佢真正嘅英文名跟住諗落又幾有道理所以我都學佢特登作一個身分出嚟Jaydan初初真係唔慣，好多人叫我Jaydan我都冇應佢當然習慣嘅野都係隨著時間過去而適應啫邊方面都係咁啦可能我地真係好撚無聊啦。睇完上面大家都知啦，我兩個有個共同目標就係要掩飾關係食早餐都話可以早啲出去第二度，跟住提早行返嚟啫晏晝條街咁多人又咁鬼熱行咁遠咪盞攞命邊會特登做啲咁低能嘅事所以我同佢從來唔會一齊食晏我多數同一個男仔食因為喺我條team入面，佢同我算係比較多計傾撇除大佬話佢想請一班人食飯嗰陣呢多數都係我同佢兩個食嚴格去講真係唔係好friend成日都覺得同公司同事好難做真心朋友你當人兄弟，人地當你契弟呢啲野喺職場上面經常都見到絕對唔係奇事既然有前車可鑑，咁你重唔醒水所以基本上我同呢位同事從來都唔會講啲好深入嘅話題最多都係講埋啲鳩野，是非唔講認真野唔講以前啲野唔講我自己對住同事從來都係咁樣，不過佢又唔係喎，好鍾意將啲私人野同我講講真嗰句有時真係冇乜興趣甚至食晏呢個活動，真係要揀我都會揀一個人食不過你知啦大家同一條team何必搞到咁僵呢佢主動叫我，我又唔係完全唔鍾意咁咪配合佢囉佢講乜就話收到係呀同意，再求其加多幾句扮晒野真係有聽呢啲野唔係真係咁難做啫藉著呢一篇用嚟過渡嘅廢話，呼應返我想講嘅野，人大咗唔係想點就點好多野都想做，不過全部都唔做得又或者唔敢做有時諗返轉頭，的而且確好嚮往年輕時嘅任性。

各位打工仔都明白每日上晝最期待就係放飯嘅時候扮咗幾耐工終於等到忙裏偷閒嘅時刻我地就放十二點半嘅兩點要返到去中間有個半鐘食，可能我冇乜大志啦有個半鐘食對我嚟講已經唔錯當然冇得同連登仔成個下晝都係攞嚟食飯比啦我呢啲咁嘅騎呢怪拍馬都追唔上一去到十二點成個人自然有返動力係咁望住個鐘倒數三個字十分鐘五分鐘咁樣最慘又唔可以表露出嚟寧俾人知莫俾人見最後嗰五分鐘係最難捱嘅時候過咗之後可以鬆晒咁就大錯特錯因為重有補時搭正嗰一刻我唔會即刻起身更加唔可以展露笑容好似攞獎咁樣雖然應該就唔會被閒言閒語不過有得避免盡量避免啦反正都唔爭在一兩分鐘直至到同我食飯嗰條友起身行過嚟等佢同我講:「Jaydan呀起身食飯咯返嚟先做啦」講完呢句我先至真正企起身有時如果隔離有人我會扮埋最後一幕我:「爭少少做埋先啦一係你行先囉」我好肯定同我食飯嗰條友一定會叫我唔好做住跟住我就會扮到俾佢說服「好啦好啦唯有返嚟先做啦」個「唯有」係好緊要呀有講同埋冇講係兩個意思，當然啦假設有人喺隔離先咁講啦側邊冇人嘅話就唔會有以上嘅對白有時見到呀澤行過都係當睇唔到就算所以你話大人嘅世界幾複雜喺職場上面，其實真係唔想咁有心計去做咁多野就連每日咁簡單嘅食飯，都要部署咁多講乜做乜都要諗過度過，唔知你地有冇同感啦可能係我先至咁折墮啫。出到公司門口就梗係去餐廳啦我地就冇固定飯堂基本上都係睇佢鍾意食乜我就冇乜意見，當然就唔會食三文治啦對於晏晝嚟講都唔飽肚嘅要食，都係朝早食啦邊度有位咪去邊度囉夏天會多一個選擇，就係一定要去有冷氣嘅地方冇嘅話真係你同我食入到去正常咁坐低，跟住叫野食冇乜特別啦呢個時候大家等緊啲飯嚟，少不免會拎部電話出嚟睇同朋友我就唔會不過依家係同事可能佢平時都唔係咁啦咁就唔知喇我肯定佢係連登仔嚟因為有一次靜靜雞見到佢去感情台嗰啲叫春post睇當然佢唔知我偷睇佢啦實在係太過唔小心不過就未搵到佢ac事實上佢都經常同我講佢啲感情野詳細真係唔記得因為我真係冇擺喺個心度淨係聽佢話拍過幾次拖其中有個到依家都重係好鍾意不過已經名花有主而佢重未move on其他就真係講唔到咁多關我撚事咩講真唔係同事真係屌柒佢跟住啲飯就嚟到，大家都冇再得睇電話咁就梗係傾計啦唔通兩個男人戇鳩鳩喺度對望咩突然間，問咗一條連我都有啲意外嘅問題有一刻空白咗平時佢問我咩問題都唔會突然hang機唯獨係今次有啲愕然，同事:「係喎你初戀係點架」你話係咪痴線突然間問啲咁嘅問題完全冇上文下理無啦啦開首我:「下做咩咁問呀」同事:「冇呀頭先睇到一個post關於呢個問題咁咪想問下你囉」我:「邊有你咁靚仔丫你都好啲有得失，我直情連戀都冇得失添」同事:「真定假呀」我:「呃你托柒咩咁多年都冇乜邊個特別鍾意自己知咩事啦既然係咁唔好害人嚕」同事:「我都覺得奇怪你好似冇女朋友成日都咁得閒我以為你因為好似啲連登仔咁因為放唔低一個人而唔敢開始添」我:「痴線啦咩年紀呀重講呢樣唔搵多幾個錢真係粥水都冇得飲」同事:「真係咁搏命」我:「係呀唔係你以為咩呀」係都要講呢啲話題依家就會明白，人大咗自自然然經常喺度想當年以前唔明點解咁樣做，有冇咁多野諗呀，原來時間真係可以解釋好多野至少喺我身上係絕對適用，依家又一次喇。

我永遠都記得中六學期尾某一日嗰日亦都係我同司徒每星期嘅聚會佢無啦啦講咗啲令我意想不到嘅事司徒:「知唔知尋晚細表姐同我講咩」我:「你地食飯咩」司徒:「係呀本來諗住即刻打俾你，不過我見今日都出嚟特登留返依家慢慢同你講」我:「即係咩先得架關於邊個先」司徒:「屌頭先咪講咗細表姐囉」我:「係係係係筱瑜佢講咗啲乜」司徒:「俾你估下一定嚇到你暈低唔係喎應該爽到暈先啱」我:「屌你快啲講啦」司徒:「仲諗住賣關子屌點知你懶到估都唔估」我:「吊癮真係好辛苦拍硬檔幫幫手快啲講」司徒:「話說尋日我地食飯呀之後細表姐行咗過嚟同我傾計內容關於你嘅」我:「跟住呢」司徒:「你之前係咪叫我幫手套口風嘅咁你知我一定幫你做我咁好人係咪先結果收穫比預期更加多」我:「竟然係咁拿拿臨分享啦屌你」司徒:「我乘乘機機問佢點睇你呢條契弟佢同之前一樣一路講雖然冇讚過一句，不過嗰啲笑容甜到盲都知咩事」我:「你之前講過啦冇乜特別」司徒:「所以話你唔知真係唔知都未到重點」我:「繼續繼續」司徒:「我特登問佢一句笑到咁即係好鍾意啦你知唔知佢點答」我:「梗係唔知啦戇鳩」司徒:「佢話，『唔知人地鍾唔鍾意喎』咁你明啦」我:「佢真係咁講」司徒:「呃你有金執咩機會俾晒你自己上啦」真係估唔到佢咁諗我係遲鈍啲啫不過唔係完全傻咁嘅對話真係盲都知咩事不過一定要詳細去部署之後點樣做佢依家有feel就得啦咁我可以進取好多司徒真係做到野嗰排已經考完學期最後一個試返學日子已經唔多冇啲咩特別活動都唔需要返去你當半放暑假咁就得既然係咁即係好多日子可以特登約出嚟啦我都知好快A-Level不過依家都係講緊出嚟一日啫，同埋呢啲野點可以打電話講梗係面對面最好啦不過咁，我要約佢都要透過打電話嘅順便睇下佢咩反應同埋語氣記憶中我未試過打俾佢會手震個人會好熱，可能嗰陣真係好緊張中學雞係咁，情情塔塔嘅野總係特別重視即使依家去到埋門一腳，都唔敢有半分鬆懈聽到電話入面一路嘟，個心就係咁喺度跳，真係feel到一下一下震動直至聽到有把我最想聽到嘅聲先至知原來已經駁通筱瑜:「做乜打電話嚟呀傑哥」我:「咁你都知係我」筱瑜:「有來電丫嘛」睇嚟我已經緊張到傻咗咁基本嘅野都唔記得我:「冇呀諗住問你」原來真係會突然間講唔出口以前唔明拍戲嗰啲戇鳩仔點解會講下停下有幾難講呀依家真係知的而且確好難講出口筱瑜:「問我咩呀」我:「下個禮拜幾時要返學啫」筱瑜:「禮拜一同禮拜四囉今個禮拜就唔使又唔記得晏晝先同你講完」我:「係咩原來係咁」筱瑜:「仲有冇野呀冇我收線喇」我:「唔好住啦」筱瑜:「咁你講有咩做先得架係咁等你又叫我唔好收線」我記得嗰陣我同自己講我假設司徒佢冇講大話先依家人地都已經咁講自己仲有咩好驚差你一句約出嚟就搞掂唔好理喇死就死啦我:「冇我諗住問你聽日有咩做啫」筱瑜:「聽日呀好多野做呀」我:「咁你聽日做嗰啲野後日做得唔得呀」筱瑜:「你講嚟聽下你要做咩先」我:「冇諗住冇乜野做出去行街有冇興趣」筱瑜:「好少可喎同我行街」我:「你知要約你有幾難我依家都係搏一搏咋」筱瑜:「其實呢我諗住聽日都約一個小器鬼出嚟嘅你知佢啦好鬼記仇我驚約咗你佢會嬲喎」我:「佢一定唔會嬲如果知道你約咗我的話佢肯定自愧不如啦」筱瑜:「真係咁我一陣同小器鬼講聽日唔得閒陪佢啦」我:「你咁講即係聽日得閒」筱瑜:「你話呢你想去邊度就同我講啦我冇所謂呀拜拜」跟住佢好快就收線一見到計劃成功，成個人即刻飄飄然真係好似啲球員入波咁樣喺間房度周圍撞周圍跳好彩冇人啫如果唔係真係捉我入青山直至到收到一個sms先至冷靜落嚟原來係筱瑜搵我我心諗唔係咁撚搞笑丫嘛會唔會無啦啦話聽日唔得呢心情一下子跌返落去谷底跟住諗諗下死就死啦反正真係咁樣都冇辦法，於是就睇咗佢個message筱瑜:「小器鬼唔好意思呀聽日約咗人原本諗住約你點知有人聽日約咗我佢話你唔會介意喎」睇完之後知道虛驚一場就繼續喺度跳喺度撞以前就係咁，少少野已經咁興奮依家先發覺容易滿足都係一種福氣。

我記得嗰晚真係瞓唔著你話我戇鳩仔都咁話聽日要表白咁大件事，我真係做唔到處之泰然一路喺度諗究竟要點講好呢，「我好鍾意你不如拍拖啦」咁樣講都成功就真係要本身好靚仔先得好明顯我就唔係啦你知啦女仔好鍾意嗰啲屎忽野又要有心機有心機之餘又要俾佢見到你誠意都唔知點解咁鬼煩冇計啦食得鹹魚抵得渴即使自己攞苦嚟辛都冇辦法瞇埋對眼輾轉反側都重係冇乜頭緒，毒撚真係毒撚對呢啲野一竅不通去到最後無啦啦就瞓著咗諗住喺夢入面拎靈感點知都係唔得一起身都係冇任何突破性進展算數啦出到嚟先算啦，或者到時靈光一閃呢不過都係要問佢今日想去邊於是我就即刻sms佢我:「今日你想去邊」佢好快就覆咗我筱瑜:「你話事啦我冇所謂」我:「講真同你出去地點從來都唔係主角」筱瑜:「咩意思呀」我:「你知嘅見你鍾意聽先講咋」筱瑜:「痴線架無啦啦話人鍾意」我:「係喇係喇咁你想去邊」筱瑜:「尖咀囉好冇」我:「好，食完晏一齊去」筱瑜:「好呀」我:「喂係喇，今日俾啲驚喜你你等住收」筱瑜:「邊有人會將啲驚喜講出嚟架重要講到等住收命令咁樣」我:「屌俾定啲心理準備你啫」筱瑜:「係咩我鍾唔鍾意架」我:「肯撚定好鍾意」筱瑜:「唔係喎唔係好鍾意咋喎」我:「我都未講你又知我講乜」筱瑜:「唔知呀唔知呀亂咁講咋」好彩依家係打字如果係傾電話，佢一定又喺度語無倫次唔知噏乜我:「鬼馬喇你」筱瑜:「都唔知你講乜唔傾住喇一陣見啦」咁樣傾完之後信心又大咗希望真係冇諗錯。點講都好今日都係我諗住表白嘅大日子自己就梗係執正啲啦我記得嗰日用髮泥對住塊鏡起碼搞咗三四個字點樣順眼啲呢又唔想太浮誇俾佢一望就望到我今日特登gel咗個頭嗰幾個字就係咁喺度慢慢整整到啱心水為止好彩我個人就唔多汗，所以唔洗點樣勁噴好似平時咁就得好多男人完全唔理三七廿一，係咁喺度噴有咁多噴咁多其實我覺得止汗劑古龍水呢啲假若噴得太多，會有反效果所以我自己從來都唔會採用乜都唔理有野就噴呢種態度陣間等到隔離嗰個就唔好啦衣著我就唔想太誇張屌你表白啫，都唔使著老西出街同埋我估佢都會行返casual look所以我覺得好似平時咁著就得搞完一輪，各自食完晏我地就約咗喺巴士站等，好簡單純粹貪有得坐我自己就早咗到，唔緊要啦，寧願早啲出門口慢慢行過嚟冇幾耐就見佢行緊過嚟大家離遠望到已經喺度笑，其實都真係唔知笑乜自從同佢越嚟越熟之後，佢展示笑容個頻率就越嚟越密上身著咗件淡黃色薄褸亦即係嗰日我同佢買嗰件唔好話我認叻真心覺得佢著上去幾靚我:「真係有著喎以為你求其敷衍算數」筱瑜:「有人好小器呀唔著嘅話我驚俾佢鬧到我畢業」我:「痴線真係唔小器」筱瑜:「嗰日少少野都係咁講呀唔小器」我:「上車啦使乜講咁多」我唔記得有冇喺度講過，喺度再講多次啦，筱瑜佢話過搭交通工具嗰陣唔會瞓覺所以唔會有嗰啲挨膊頭嘅情節出現好彩架車冇乜人所以可以大聲啲傾計其實嗰陣都坐得好埋，手臂互相都掂住我係咁望住佢隻手，好唔好依家就拖落去不過萬一佢唔鍾意的話會唔會即刻走呢話就話佢好似鍾意我啫，不過原來去到想表白嗰刻都重係會有好多忌諱筱瑜:「望咩呀」我:「坐你隔離重可以望啲咩」筱瑜:「點知你個變態佬呀」好彩冇同佢講唔係佢可能真係話我變態佬嗰陣心諗重有大把時間，一於享受埋呢段獨處時光先。

落到車我真係叫佢話事想去邊就去邊完全唔使理我呢條友大家都知今日出嚟目的根本就唔係行街所以喺邊度睇乜野梗係佢決定我成個腦就喺度諗點樣開口先至好行行下見到一間手飾舖，筱瑜見到兩條手繩問我買唔買筱瑜:「小器鬼買唔買呀」我:「買咩」跟住佢就指嗰兩條電話繩我先知係佢講乜野驟眼睇應該係情侶裝同款唔同色一條淺藍一條粉紅細路女都重係細路女果然鍾意呢啲花巧野筱瑜:「點呀鍾唔鍾意呀你鍾意就一齊買兩條平啲呀最多我俾埋喇因為我覺得真係好靚呀」佢講到隻眼發光咁樣我覺得ok啦咁又唔會咁唔俾面話佢我覺得唔係咁靚咋喎呢啲說話咁唔識做我又點會講呀唔好話對住佢，對住其他人都係啦佢講到咁樣再問埋你，都係想你認同你第一下就話唔得人地點諗諗住同你分享點知你踩到咁盡，我真係覺得咁嘅行為唔多尊重人我:「好，不過唔使你買喇我俾埋啦」筱瑜:「點可以要你俾晒又唔係你話想要」我:「即係我想要你就送俾我」筱瑜:「痴線都唔知你講乜依家排隊呀」其實咁樣撚下佢真係幾好玩佢好搞笑架永遠都係拋得一句痴線都唔知你講乜不過佢可能唔知啦嘴角不知不覺間出賣咗佢喇我就實知因為每次都眼定定望住佢每一次都係。買完之後佢話不如依家綁喺電話度我:「唔好啦返去先啦」筱瑜:「返去俾邊個睇呀」我:「哦原來係想俾你睇」筱瑜:「今次係丫我唔會否認」我:「會唔會又扮唔知呀快啲講啦話唔知我講乜」筱瑜:「痴線都唔知你講乜Er」我:「話咗你啦繼續講丫繼續講丫」筱瑜:「好煩呀」哦，原來「痴線都唔知你講乜」之後，就會講「好煩」等我記住呢個未來女朋友嘅野先當然啦呢個只係我單方面ff同埋講真嗰句，邊度使特登去記丫一直以嚟聽都聽唔少啦唔係想講啲乜喺學校大家就已經成日接觸，返學放學又係每次佢講嚟講去都係呢幾句你估我真係太無聊冇野做咩佢呢個樣吸引到我我先走去撚下佢啫其他男仔我唔知啦亦都冇資格代表咁多位男性，我只係講自己，唔會無啦啦去做一樣對我自己冇意義嘅事我估佢唔知，以為我好無聊成日去撩其他女仔我成日講嗰句，見佢鍾意聽先講其實絕對係真話佢唔信就係另一件事啦，不過一路講咁多廢話，小弟都重未有頭緒點樣講好我都知你地好想屌我講真我努力緊架喇或者嗰陣真係完全未開竅喇完全唔知溝女第一件事就係唔怕輸又或者，可能真係好重視重視到要諗得過分仔細唔容許有半分出錯不過點都好，我一早決定今日要講所以最遲係落到巴士送佢返屋企嗰陣希望一切順順利利唔好有咁多阻礙，天時地利人和，最希望就係有天時又有地利就算去到最後，真係咁唔好彩原來人不和起碼都可以怨自己邊度做得唔好，又或者可能真係唔啱點樣都叫做有個解釋，天與地，真係冇得怨好耐之後先發覺，失敗絕對唔係最慘嘅事，而係當失敗嗰陣，自己冇得怨天怨地，連失敗者應該有嘅權利，都被剝削埋咁先係絕地。

筱瑜:「搞掂依家咁靚晒喇」我:「係喎好靚喎部電話依家」筱瑜:「um你可以再假啲」我:「認真講我本身就真係唔鍾意呢啲飾物真係俾面你先戴上去第二個睬佢都傻老母都唔例外筱瑜:「咁你咪好偉大囉伯母你都推咁佢有冇話你死人頭呀」我:「嗰次佢買咗條唔知乜撚好似鎖匙扣如果我冇記錯，咁我就覺得唔靚同埋好阻埞我擺落去褲袋又覺得好重跟住咪話唔要所以你話我幾俾面你你講一句靚我即刻買」筱瑜:「咁你今次會唔會嫌嗰條繩好長好阻埞架」我:「你買就梗係唔會啦點樣阻埞都要部部我都綁住」筱瑜:「多謝你咁俾面喎咁樣傑哥我地依家食野啦」我:「好」可能你地冇乜概念啦嗰個年代智能手機唔係依家咁流行仍然係推機又或者嗰個摺機年代用我僅餘嘅記憶力講，sony同埋nokia喺嗰陣好紅架十個有八個上堂嘅時候都會喺櫃桶嗰度進行激烈嘅手部運動郁得大力又驚俾老師見到又驚撳錯喎以前電話係有掣撳個個都知啦撳錯隔離掣已經係兩回事唔好講咁多廢話驚大家唔啱年代唔鍾意總之同今日嘅電話係完全唔同啦跟住去食飯冇乜特別食完就準備搭巴士走，都係正常情節一路去緊巴士站嗰陣見到我地想搭嗰架巴士又難得嗰陣條街唔多人，咁我地亦都唔知架巴士幾耐一班最驚就係錯過一架然之後要等好耐以前邊度有巴士app睇跟住我就問咗佢一句我:「點樣跑唔跑」筱瑜:「你話事啦不過我驚唔夠你快同埋撞到人到時跑完又追唔到咁就無謂啦」呢個時候我唔知邊度嚟嘅勇氣一隻手捉住佢跑，真係好似拍戲咁樣當然都要多得條街冇乜人配合我兩個先可以咁順利啦人多就麻煩，喺人群中間拖住個女仔風馳電掣你估咁易咩嗰啲真係拍戲就得如果條街嗰陣係多人嘅話，我就未必咁主動拖佢隻手講明先佢話驚我先捉佢絕對冇抽佢水純粹追巴士啫，咁當然，點都拖住一個女仔，梗係唔可以太快真係追唔到咁都冇辦法等下一架嘅話點都好過有任何人受傷不過咁，好彩架車喺街口紅燈停得耐我地都及時趕到跟住梗係上車啦仲有咩做呢我:「攰唔攰呀」筱瑜:「冇野喇抖返順條氣喇」我:「咁就好睇你個款完全唔似有做運動估唔到跑落去又唔係」筱瑜:「多得你拖得好啫」係喎呢個時候講一講，我先發現原來我仲拖緊佢跟住大家面對面對望我唔知佢咩感覺，總之我就緊張到爆成個腦又短路咗幾秒。筱瑜:「光明正大抽水喎」我:「er冇心冇心」不過呢個時候其實我仲未放手嗰陣一心諗住搏懵佢冇叫我放我就唔放筱瑜:「咁依家仲拖住嘅」我:「係囉我都唔知點解」講就咁講啫其實嗰刻真係好驚雖然我知得米機會好大你見佢依家重未鬆手就知不過點講都好，始終都係面對面咁拖住佢又唔係瞓著咗冇知覺我又係一個小毒毒緊張我都覺得係合理筱瑜:「唔鬆手」我:「咁你又唔鬆」筱瑜:「唔知呀我睇你呀如果你唔鍾意……咁我就鬆架喇」我:「你都痴線點會唔鍾意我驚你唔鍾意咋不過依家睇可以有排拖喎」筱瑜:「你唔止小器重要冇膽呀」我:「今次又咩事呢」筱瑜:「鍾意人又唔敢講重要搵表弟去套我如果我唔係咁樣放風俾表弟，都唔知你呢個冇膽鬼等到幾時」哈哈原來一切都係佢計劃之中原來由一開始已經知我想點佢真係犀利，永遠都可以洞悉先機等我重以為自己好醒我:「你叻囉咁樣咁你又唔講」筱瑜:「呢啲野點敢講呀你估我唔驚咩你知你啦講野浮誇到不得了我同你講鍾意咗你好耐又唔知你會點諗喎如果你唔鍾意好尷尬架嘛」我係唔會同佢講其實我都係咁諗我:「之前點浮誇都好今次都一定唔係知唔知我等呢日等咗幾耐有得拖住喎重放手」筱瑜:「係呀我唔係成日俾男仔拖住我隻手呀第一個就係你個冇膽嘅小器鬼」我:「你估我見人都拖咩原本都諗住唔拖做一個浪子點知見到你即刻就改變初衷啦」筱瑜:「誇張到死」我:「不過講真丫話晒依家身份唔同咗，都冇理由成日叫我做冇膽嘅小器鬼」筱瑜:「知喇男朋友」佢個男朋友講得特別細聲重要成塊面都紅晒佢咁白其實好明顯我都冇乜見過佢呢個樣，我:「聽唔到喎大聲啲可唔可以可唔可以講多次嗰三個字」筱瑜:「小器鬼又玩人小器鬼小器鬼小器鬼小器鬼聽到未呀咁多次」跟住我即刻拉佢個人過嚟我嗰邊細細聲同佢講聽到筱瑜:「嗯」我未見過佢笑得咁甜呢一刻我或者明白，點解我一直以嚟都為咗呢件事諗咁多野不斷諗所謂嘅部署跟住去實行無聊係無聊咗啲，不過佢呢個笑容就係最好嘅收穫我都估唔到呢個咁垃圾嘅表白計劃竟然咁都俾我過骨真係符碌撞棍，再有多次都唔得係得佢先至咁包容。

呢個時候其實我地仲未落車咁當然隻手一直都冇放開過我:「係喎我都未問幾時開始鍾意我」筱瑜:「唔知喎」我:「你真係唔老實」跟住當然係咁摸佢個頭老實講真係幾舒服我見佢唔介意咁梗係繼續咁點解唔搣佢面珠登因為佢本身白淨我驚細細力都搞到佢紅晒整到佢唔好我俾佢鬧又唔好所以都係摸頭就算數好似寵物咁樣筱瑜:「咁你呢幾時開始鍾意我其實呢我feel到一開始唔係所以唔使講嗰啲咩一見鍾情第一眼就暈咁誇張喇」我:「你又知唔係」筱瑜:「feel架咋我覺得唔係囉哈哈係唔知幾時開始覺得有啲唔同不過又唔敢肯定喎」我:「親愛嘅女朋友你真係好醒嘅啫」筱瑜:「咁係幾時呀講嚟聽下啦」嗰陣佢伏喺我膊頭嗰度一同我傾計就抬高個頭我向下望嘅時候見住佢一對水汪汪嘅眼睛咁嘅表情有邊個可以抗拒終於都可以光明正大咁樣望住佢畢竟都係身分嘅問題之前唔敢望驚俾人發現依家唔同嚕點望都得筱瑜:「碌大隻眼望住我做咩呀」我:「你咁靚女呀水都行過都望你何況係我呢個身分咁特別嘅人依家坐你隔離梗係得寸進尺係咁望」筱瑜:「低b」我:「依家唔使偷笑啦」筱瑜:「痴線不嬲都冇」我:「真係冇」筱瑜:「冇喎」講講連佢都忍唔住笑中學雞年代拍拖就係咁奇怪明明乜都冇講，兩個人淨係互望就已經係咁笑完全唔知點解大家又好有共鳴咁先出奇我:「依家唔係偷笑喎」筱瑜:「你唔係你估我唔知你咩平時都係咁偷笑啦我:「痴線」筱瑜:「以後唔准偷笑知唔知」我:「命令咁話喎」筱瑜:「係呀你女朋友我好專制架邊個叫你笑得咁傻我要望你個樣先識笑呀氹我開心呢個任務交俾你喇知唔知呀，屋企人以外得你先做到冇得你唔接受任務哈哈」我:「你講到咁你放心我一定做得好好睇睇」筱瑜:「咁今次我信你」我:「唔止今次係每一次都要」筱瑜:「嗯」筱瑜:「快啲講啦咁係幾時啫」我:「其實咪嗰次你幫我整走粒釘」筱瑜:「咁係咪應該要多謝你咁論盡如果唔係就唔會有今日」我:「哈哈你都可以咁講嘅」筱瑜:「遲鈍到死」我:「姐姐仔大膽啲先得丫嘛唔係個個好似你男朋友我咁有耐性」筱瑜:「日日整早餐俾你食唔咁明顯咩」我:「又係你話順便嘅」筱瑜:「咁嗰陣……咩丫嘛咁咪咁講囉你唔係咁都信丫嘛」我:「係呀只要係你講我都信」筱瑜:「你唔止小器呀有時重好鬼蠢呀」各位乜真係好明顯咩定真係我問題筱瑜:「講笑咋咁我都明白有啲野好難開口嘅你見我冇直接同你講就知啦」我:「抵錫呀你咁體諒」我講就咁講啫，不過呢一刻我重未錫佢唔係好似電視咁一表明身份即刻用一個吻去表示大家嘅愛意可能真係毒撚啦今次又係第一次拍拖經驗唔夠體諒下啦大佬筱瑜:「唔係入學生會都未必識你」我:「多得你囉都無聊喺度玩飲筒每一包朱古力奶都係冇飲筒」筱瑜:「唔係咁樣玩點樣開始熟」我:「哦原來你」筱瑜:「唔知呀唔知你講咩呀」我:「唔使怕醜喎依家得我見到」筱瑜:「其實嗰陣真係純粹無聊估唔到依家竟然變咗回憶」我:「你都痴線嘅呢啲點會係回憶總之我以後飲朱古力奶一定要你俾飲筒我唔係就唔撚飲咁係咪好霸氣先」筱瑜:「係嘅係嘅你啱講過要算數呀係真係以後先好」青蔥歲月之時，相信有唔少人都曾經許下過唔少所謂嘅諾言去到今日，又有幾多人仍然記得呢啲咁無聊嘅承諾不過我正想講，至少喺呢度都重有一個無聊人將當日隨便講出口嘅一句說話，不自覺地儲存喺個腦度佢唔會理其他人知唔知，淨係知道點樣無聊都好，對住某啲人某啲事，講得出就要做得到只係單純地同以往嘅自己交代就係咁多冇其他。

冇幾耐就落到車呢程車好犀利因為佢係將我地嘅關係昇華至男女朋友未上車嗰陣大家都只係朋友點解我地會拖住隻手咪就係因為追巴士上到車喺邊度拖住隻手亦都係喺巴士上面初戀係喺巴士發生其實真係唔光彩同人講都驚俾人笑死你諗下邊度浪漫人地就喺海旁呀又或者一片大草地我就搞笑場地冇佈置好不特止重要都只係因為我上到去唔記得甩開隻手先至引發後來嘅事成個過程衰啲講，就係錯有錯著呢個女朋友都係誤打誤撞求返嚟不過算啦展望將來最緊要呢一刻唔浪漫唔代表之後唔係呢哈哈不過話晒都啱啱拍拖就梗係要講下保密嗰邊嘅問題啦我:「係喎你諗住公唔公開呀」筱瑜:「冇所謂呀你呢」我:「我都冇所謂喎你話事啦」筱瑜:「扮野我知你有嘅」講完之後特登搣咗我一下男朋友就係男朋友待遇唔同我:「真係要講我反而想低調啲」可能好多巴打都唔明拖住一個靚女點解要低調呀咁或者真係性格問題小弟又唔係好鍾意乜都同人講即使對住屋企人都係同埋依家都係啱啱拍拖等大家穩定啲先算啦雖然我有信心我兩個一定會好穩定真係唔知邊度嚟嘅自信同埋我幾享受地下情嗰個刺激即係喺枱底拖手嗰啲呢將其他人蒙在鼓裏但係你同佢就好緊張因為驚俾人見到又唔想唔拖住喎呢種矛盾感覺好刺激筱瑜:「好呀冇問題」我:「你唔嬲咩你地啲女人唔係好鍾意高調唉原來因為我唔係靚仔所以費事公開」筱瑜:「痴線調轉嚟講都有嘅佢地鍾意佢嘅事我淨係知，身為你女朋友嘅我會配合你啫同埋唔可以話自己唔靚仔因為咁樣即係話埋我眼光唔好」我:「咁多謝你體諒喎」筱瑜:「梗係啦唔體諒你又憑咩做你女朋友」我:「抵錫嘅啫」筱瑜:「不過同唔同映彤講話晒我兩個識佢咁耐唔同佢講好似唔係咁好」我:「ok嘅你叫佢條友唔好咁多口囉」筱瑜:「嗯」講下講下都開始夜，咁就梗係返屋企我同平時一樣都係會送佢我:「送你返屋企」筱瑜:「好呀」我:「積極咗喎以前未聽過你話『好呀』咁樣原來咁恨嘅」筱瑜:「係呀拍咩認呀」我:「以前你又唔講」筱瑜:「以前咩身分依家咩身分呀」我:「不過話時話真係未試過拖住你送未返屋企」筱瑜:「咩呀點會未」我:「有試過咩」筱瑜:「記唔記得上年聖誕好凍好凍嗰次呀」我:「又好似有啲印象」筱瑜:「嗰陣咪拖住你囉傻仔」跟住梗係摸佢個頭我:「犀利啦咁好記性」筱瑜:「係呀唔好諗住呃我呀」我:「痴線點會咁耐嘅野都記得我就知你有幾記仇」筱瑜:「想記咪記囉哈哈」一路行嗰陣佢就一路拖住隻手同埋間唔中會挨落我膊頭嗰度一開始有講過佢同我差唔多高所以我唔使特登就佢佢好方便就可以挨落嚟筱瑜:「舒服呀」我:「呢個位係俾你其他人唔使問，除非你唔要嘅啫」筱瑜:「邊個話唔要呀」我:「你咁講就得」筱瑜:「記唔記得嗰次我同你講過一句野」我:「即係聖誕嗰次」筱瑜:「我咪同你講過嘅日後你條路有幾難行都好，我都會好似今日咁喺你隔離話就話為咗配合你亂噏，其實我嗰陣講真架」我:「原來你咁早中箭」筱瑜:「輕鬆啲講易啲講出口丫嘛」我:「感動到我屁滾尿流」筱瑜:「扮野啦你」說好的 你怎麼忘記了

幾日之後有活動要返去學校冇記錯全部中六同學要返去補課畢竟好快都A-Level話就話重有半年多啲不過數下一個月，數下又一個月其實真係唔快架喇容乜易又到聖誕跟住新年乜乜柒柒咁樣喺正式拍拖之後嘅第一個上課日我就好似未拍拖之前咁樣特登早啲起身去佢屋企樓下等佢佢亦都好似平時咁整定一塊腿蛋治等我佢一落嚟我就望側邊有冇同校嘅人見到冇就梗係放肆啲即刻捉住隻手嗰陣嘅我可能真係完全冇經驗仍然冇特別嘅身體接觸唔好話錫咀就連擁抱攬下都未出現最大尺度都係拖手不過真係好奇怪，嗰刻我又冇特別諗過有咩身體接觸唔係呢個故走甜所以特登唔講事實上的而且確係冇筱瑜:「一嚟就拖住我唔驚俾人見到咩」我:「見到咪見到女朋友咁靚對手又咁滑唔拖個個都唔係男人」筱瑜:「講呢啲你就最叻其實我真係想問你食咗咁耐腿蛋治你都重未厭」我:「一望就知我係痴心男人鍾意一樣野就唔會放手除非你唔整嘅啫」筱瑜:「係咩唔好呃我喎」我:「講真係咪事實你有眼見架」筱瑜:「咁又係嘅個個禮拜都整咁多次你都重肯食又真係好痴心」我:「使乜你講」一路食住三文治一路拖住佢隻手呢種體驗都係第一次原來又幾過癮我唔知我啲手汗有冇整到佢因為啱啱拖嗰陣真係有啲緊張直至到佢望住我跟住話我個嘴有啲污糟幫我抹走之後先開始放鬆少少原來有個女朋友嘅感覺係咁睇嚟真係要慢慢適應筱瑜:「做咩望住我呀」我:「靚咪望住你囉」筱瑜:「傻仔一陣小息落去學生會室見啦拜拜」跟住我地就各自排返班隊我唔知佢頭先明唔明我講咩啦不過佢咁醒，應該都九成知道我有咩含意見到佢唔使再偷笑，真真正正開懷咁樣笑出嚟就會明白男朋友呢個身份個價值。好彩本身都唔係嗰啲乜都擺晒喺塊面度嘅人唔可以話善於隱藏自己情感只不過亦都唔係喜形於色咁解所以拍拖返學第一日身邊冇人察覺到當然都有可能費事理我呢條柒碌啦總之唔俾人發覺就冇問題喇好唔容易捱到去小息，鐘聲一響起我成一支箭衝落去學生會室我同佢得以開花結果學生會室絕對係其中一個不可或缺嘅地方當初冇入嚟呢度，我都幾可肯定今日唔會發展到咁樣可能以前對於所謂嘅愛情睇得太過認真啦一直都好感激身邊嘅人、事甚至係地方，全部野加加埋埋先至有今日過程缺少任何一部分都唔敢講完全冇影響至少我會咁樣理解先講下講下終於行完樓梯落到去，就見到筱瑜佢喺度嗰陣佢隔離重有映彤自然唔可以咁放肆啦雖然我估筱瑜有講過俾佢知不過以免其他人懷疑都係唔可以太猖狂映彤:「你兩個鬼馬啦」我:「咩呀都唔知你講乜」映彤:「你個靚靚筱瑜講晒喇」筱瑜:「唔好周圍講呀」映彤:「你放心我連Felix都冇講過」我:「堅定流」映彤:「搞錯呀識咗咁耐你都唔信我」我:「係喇係喇」映彤:「講嚟聽下你地點撻著啦」之後我同筱瑜相視而笑映彤:「得啦我知你怕醜唔阻你兩個喇我落去搵miss先」跟住映彤佢就走咗筱瑜:「做咩笑到咁呀」我:「我見你笑丫嘛又係你話我依家有特別任務咁我都覺得自己幾成功」筱瑜:「自大鬼」我:「你覺得我唔成功咩下」見到間房冇人所以我又係咁摸佢個頭筱瑜:「係喇係喇最成功係你呀咁叻仔抵我請你飲野」大家都估到係咩啦又係一包冇飲筒嘅紙包朱古力奶我:「姐姐我要飲筒」筱瑜:「嗯」其實真係好低b，係同佢先會咁樣玩筱瑜:「係喎我掛住講添我都要抄notes」我:「係喎咁一齊抄」抄抄下佢無啦啦講，筱瑜:「識你咁耐未見過你用左手寫字嘅」我:「梗係啦最近先練」筱瑜:「練咩呀無聊鬼」我:「我唔用左手寫字，我隻右手點樣拖住你隻左手」筱瑜:「低b」佢話就話低b啫，不過大家都知佢唔係咁誠實聽完之後佢捉得更加大力我就知道我以後喺度都要用左手寫字可以一直嘅話。

其實之前曾經忽發奇想以我印象中嘅筱瑜係一個好獨立嘅女仔可能礙於背景問題啦始終佢老豆好早就因病離開佢呀媽又要搵食佢同佢家姐真係相依為命甚至乎家姐都有佢自己嘅野做環境形勢令佢一定要變得獨立好多野都係逼出嚟啫當然啦大家唔使過份聯想，佢係咪好似電視劇嗰啲例子屋企經濟支柱唔喺度跟住三母女迫迫夾夾堆埋一齊住瞓覺轉身都冇位我記得之前都講過，佢係私樓女嚟我冇上過佢屋企不過佢同我提過講真嘅，佢係咪我女朋友都好由第一日知道佢有件咁嘅事，打從心底係好佩服佢細細個經歷咁多野衰啲講如果我有同樣經歷，我都唔敢講自己會好似佢咁樣唔理佢依家嗰份堅強係扮出嚟定係真心變到咁硬淨總之令我覺得呢個女仔真係好唔簡單講到口臭，用旁觀者角度去睇，梗係覺得易架啦我就唔敢想像發生喺自己身上嗰陣會點樣一句講晒真係好欣賞呢一方面個態度講開又講，直至到依家，佢都重未知我係知呢件事講真你諗下點樣講出口唔通無啦啦問佢屋企人點咩調返轉我自己都唔鍾意又擔心唔知佢走出咗陰霾未，要知道人真係好脆弱點樣堅強都好，只要觸碰到某一點，足以成個人崩潰呢啲野冇得輸架，總而言之我覺得佢想講嘅時候就會同我講佢唔講嗰陣我好似平時咁樣唔會主動提起乜野關係都好，尊重的確係好基本嘅野。無啦啦講咁多廢話，咁就梗係有野想講啦一個咁獨立嘅女仔我曾經以為佢拍拖嘅時候，唔會好似一般情侶咁黐身即係嗰種呢，好重視自己私人時間呀拍拖又點啫咁我都要自己空間架唔通成個人俾晒你咩我一直都覺得佢係咁嘅人當然我明顯我都係鳩噏啦一估就估錯幾個禮拜以嚟，佢同我上面講嘅野完全顛覆真係好黐身返學放學一齊咁就唔使講禮拜日間唔中佢都話想出嚟我有借啲咦問過佢「咁樣唔厭咩」點知佢話點解要厭重同我講佢如果真係好鍾意一樣野幾耐時間都唔會厭倦除非，去到有一日唔再鍾意筱瑜:「唔係點解一直喺你隔離呀」呢個女朋友唔錯好識氹人要知道，男仔好多時候其實都係想俾人呵護下好簡單幾句說話已經夠唔使話做乜做物有時唔係淨係女仔先會發姣，男仔都會嘅只不過唔會咁明顯講出嚟啫最抵錫就係，佢黐身得嚟又好識去拎平衡點我有同佢講過夜晚要打機我亦都冇呃佢要同呀澤打點知佢話一早估到我同佢好friend我:「點會呀我同佢喺學校都冇傾計你一定係鳩噏」筱瑜:「好似你咁咩你兩個一見到就喺度眉來眼去有時候你兩個撞到嗰陣就講埋啲唔知乜野出奇嘅係大家又好似傾緊計咁樣點會唔friend」我:「點解你咁醒嘅啫」筱瑜:「係呢話咗好留意你」講完之後重要篤我個鼻咁我梗係喺後面扮追佢追到就拖住佢隻手跟手送埋佢返屋企就係咁佢知道我每一晚都有呢個活動原本我以為佢唔鍾意點知佢話冇問題每個人返到屋企都有私人時間淨係話記得第日返學就得因為我唔返去佢就見唔到我咁話喎呢個女朋友真係一流靚女重要體貼。

之前都講過啦小弟我就係7月3號生日今年好彩呀，送咗個女朋友俾我咁多年嚟計今年嘅禮物係最大份講真嘅，其實佢送唔送禮物俾我真係冇所謂佢肯同我拍拖已經係一件好豐厚嘅禮物我唔係氹佢先咁講可能本身我唔係對禮物有好大憧憬所以睇得唔算好重不過原來佢記得我幾時生日喎筱瑜:「傑仔呀聽日你生日喎」我:「犀利喎咁都記得」筱瑜:「梗係啦點會唔記得男朋友生日」我:「有你就已經係禮物啦」講真依家諗返起真係好骨痺都唔知以前點樣講得出口筱瑜:「口花花你就最叻聽日出唔出嚟呀話晒都係第一次我同你過生日丫」係喎上年今日我都未識佢淨係知有呢個人喺度嗰陣重係叫佢做冰美人不拘言笑目無表情我對佢印象就係咁多一年之後今日我竟然拖住佢隻手世事真係難料我自己都估唔到今年係咁，更加估唔到佢呢一年笑容多咗咁多原來都唔係咁冷酷啫我:「係喎你知唔知我以前點叫你」筱瑜:「點叫呀」我:「冰美人囉靚就好靚不過冇表情」筱瑜:「你真係睇得卡通片太多」我:「真係咁樣覺得你自己唔知啫」筱瑜:「um你都冇講錯嘅其實依家都係」我:「依家點會係呀笑得咁甜乜冰都被你整融啦」筱瑜:「唔係呀喺你隔離先係咁咋你話你幾無聊幾低能幾傻仔」我:「有得睇你點樣笑乜野都得啦以前我覺得好罕有架」筱瑜:「不過幾無聊幾低能幾傻仔都好啦又真係幾開心嘅得你做到咋」我:「係嘅話咗唔會令你失望」筱瑜:「梗係啦你唔得咪即係我睇錯人我要話俾自己知我冇睇錯人」我:「呢次你一定冇睇錯」筱瑜:「自大鬼不過又真係嘅哈哈」嗰晚一過十二點佢就打俾我筱瑜:「生日快樂呀」我:「使唔使咁準時呀」筱瑜:「梗係要啦男朋友生日咁大件事喎知唔知呀我好耐冇試過十一點半都未瞓就係為咗你」我:「屌真係好多謝難為你咯靚靚女朋友」筱瑜:「聽日想唔想出嚟慶祝呀其實呢啲野正常梗係唔使問啦不過我見你冇乜特別講驚你唔鍾意出嚟所以都係問定先好啲」我:「講真丫第二個就不了你就梗係唔同啦出嚟囉」筱瑜:「唱k好唔好呀」我:「好你話點咪點囉不過book到位咩聽日禮拜六喎」筱瑜:「一早搞掂啦我諗住如果你唔鍾意咁聽日咪唔去囉諗第二樣都得啫依家你去就最好」我:「有人想唱我一定識做啦」筱瑜:「係咩邊個呀」我:「唔知呢嗰個人越嚟越蠱惑趁其他人生日拎嚟自己用」筱瑜:「唔好講到咁衰如果你話唔鍾意唱真係可以唔去講到我咁賤格都有嘅」我:「終於肯認喇咩」筱瑜:「咩呀……係呀……好啦拜拜聽日十二點巴士站等」佢一俾人踢爆就永遠都係咁肯定有一句特別窒跟住就好快唔講咁耐以嚟都係咁話時話又係喎今次應該係拍拖之後，佢第一次喺夜晚打過嚟同我傾電話可能你地唔信啦不過我同佢又真係未試過冚住被細細聲講電話sms就有，佢係嗰種好自律嘅人除非有特別野做，如果唔係就唔會改變生活模式估唔到咁尊重我我話夜晚要打機就真係冇搵我俾返啲私人空間。

去到第二日按照約定時間去到巴士站筱瑜一嚟就同我講生日快樂今日佢著得好靚同上次一樣著返我之前講過嗰件淡黃色薄褸當時嘅夏天唔係今日咁熱唔熱就呃你嘅不過同依家冇得比早幾日我落去買野上嚟食已經好似游水咁樣真係痴撚線講返佢下身著短褲成個感覺好清爽都知今日係出去玩所以著得casual啲又唔會太暴露佢本身又白淨話我擦鞋都咁話，唔用個靚字去形容我都唔識用其他字我:「又講生日快樂」筱瑜:「點同呢面對面講多次丫嘛話晒18歲生日喎咁重要梗係講多幾次」我:「係咩連我自己都唔記得」的而且確年紀越大對年齡就越唔敏感我講我啫唔代表其他人，同細細個唔同喇，以前臨近生日就每日倒數住重有幾耐依家就連18歲都唔記得不知不覺間變得唔重視或者我都唔明點解筱瑜:「你唔記得唔緊要呀我記得咪得囉我呢個女朋友係咪好稱職」我:「你肯做我女朋友已經幾生修到稱唔稱職有咩所謂」筱瑜:「調返轉咪又係」我:「幾時開始變到咁識氹人」筱瑜:「有人鍾意聽咪講多啲囉」我:「係咩邊個呀」筱瑜:「唔知喎你自己估啦」我:「上車啦」我到今時今日都重記得呢幾句說話可能當時有人只係純粹為咗氹另一個人開心，先至埋沒良心講啲說話出嚟但係對於聽嗰個人嚟講，一度以為係真話你話嗰個人幾戇居。跟住我地就去唱歌啦我記得嗰次唔錯兩條友可以唱四五個鐘我知你地班鹹濕仔梗係會問一對情侶去k房淨係唱k哈哈我會答你真係囉以前好單純架其他人唔知啦，我同佢就一定係真真正正嘅puppy love你地可以屌我戇鳩仔嘅有囡都唔識食不過話說回頭又真係得以前先至會咁樣對住一個女仔，可以完全唔諗性嗰一面真係唔知點解喇究竟係自己單純，定係佢令到我唔諗曾經我都唔係好明對住一個靚女點會唔諗呢方面唔好扮聖人啦不過世事無奇不有經歷過就會知係咩感覺原來真係會有一個人，可以顛覆一直以嚟嘅思想架喎唔好話做出嚟，就連諗，都怕會沾污咗腦入面嘅佢腦入面嘅佢永遠都係最靚幾時問我都係咁答所以你話有幾低能丫，好喇都係唔好講咁多廢話，繼續講返唱k，入到去佢就係咁點衛蘭我就唱返常見嗰啲香港男歌手啦不過記得以前幾鍾意洪卓立貪佢夠靚仔(非gay唔使砌我生豬肉)苦行憎三腳貓難以取替嗰期呢筱瑜:「識你咁耐都唔知你聽開咩歌手」我:「香港男歌手囉嚟嚟去去都係嗰啲洪卓立幾靚仔」筱瑜:「係呀我都覺得」我:「同我差唔多啦」筱瑜:「er今次就真係」我:「講笑咋戇鳩」筱瑜:「差唔多……嘅俾面你今日生日」跟住我地兩條友就準備喺度唱四五個鐘k順便欣賞下佢唱成點。

話我吹奏都咁講佢一拎起支咪唱第一句就知佢平時有唱開大家都知衛蘭啲歌有幾惡哽高音不特止重要長氣肺活量少啲都唔掂佢竟然全部handle到或者係我唔識聽歌啦哈哈就乜都話好唔識音樂呀冇計啦同埋我見佢真係死忠點解咁講因為我留意到佢唱嗰陣根本就冇望歌詞不過又冇錯喎尤其兩段副歌歌詞上有少少改動不過又唔係成段唔同嗰啲呢又或者好似雜技呢啲歌咁副歌有幾句長到呀媽都唔認得「施展魔鬼的嫵媚」之後嗰幾句呀我見佢望都冇望過就輕鬆搞掂高音上得好自然真係唔惹少我:「好聽喎」筱瑜:「多謝喎雖然我覺得你只係想氹我」我:「今次真係講堅」筱瑜:「哦即係之前唔係啦」我:「之前都係不過今次更加係咁解啫」筱瑜:「最叻就係講歪理」我:「對住你先係咁咋」筱瑜:「點歌呀點歌呀」我:「有呀未嚟啫係喎你係咪點晒衛蘭」筱瑜:「唔係呀有一首唔會點」我:「邊隻呀」筱瑜:「『為任性苦因好勝痛的我只想有日有可能等到你肯改過』，呢首一定唔會點」我:「哦我知喇」筱瑜:「你又知唔係好hit咋喎」我:「你有聽我咪聽囉你send過俾我丫嘛我依家個playlist衛蘭啲歌應該係佔得最多」筱瑜:「識貨」我:「我就不嬲冇吹水嘅信未先」筱瑜:「嗯信你喇」跟住我地就一路拖手一路唱歌個感覺真係好正，成間房重要冇人光明正大拖住都唔驚啦。我地兩個真係循規蹈矩喺k房就係唱歌不過歡樂時光從來都係過得特別快轉下眼又要離場筱瑜:「犀利喎唱歌原來咁好聽」我:「邊個你玩丫靚女」我同佢拍完拖之後傾計個模式都係冇變因為筱瑜嗰陣講過唔想因為拍拖之後改變傾計個模式唔自然就不如唔好改講真架我曾經有一刻諗過，拍拖之後我同佢點樣傾計呢好似之前咁丫定係一個男朋友嘅角色同佢傾呢後來我發覺自己真係好撚無聊可能真係初戀掛乜都唔識遑論有咩經驗呢，有時係諗得多啲架喇都係筱瑜講得好，佢有同我講過「我鍾意嘅係一個唔刻意扮出嚟嘅你享受同一個自然嘅你相處，唔使俾男朋友呢個身份框住」就係佢講呢幾句說話我成個人先至鬆晒呢啲野我冇同佢講過點講得出口丫講返嗰陣先，筱瑜:「唔係呀我真係覺得你唱得好好聽真心唔係扮野」我:「講真我覺得自己把聲好難聽呢次真係堅嘅」呢個的確係我由心而發講出嚟嘅我到依家whatsapp從來都唔會錄音就係驚有時撳錯聽到自己把聲無謂搞到人啦筱瑜:「唔緊要呀我好鍾意聽呀其實我都相信冇乜人會唔鍾意你唱歌把聲」我:「屌你落足鞋油喎係咪有咩企圖」跟住將佢即刻拉過嚟我個人嗰度不過佢就貼唔到我心口因為佢同我差唔多高咋男朋友就係有呢啲權利筱瑜:「搞錯呀咁都懷疑我真心覺得好聽你又諗到咁誇張嚟緊會唔會上枱唱歌」我:「梗係唔得啦屌一上去我就腳震啦」筱瑜:「係喎你上去唱得咁好聽聽完之後咁咪大把人同我爭」我:「傻豬啦你估我個個睇上眼咩」筱瑜:「講笑咋不嬲都好信你」少女真係少女佢都唔例外好鍾意聽呢啲說話筱瑜:「街頭表演有冇得諗我真係覺得你唱得好好聽」我:「唔得啦淆底呀屌」嗰陣busking唔係依家咁普及通街都有人喺度唱，你經過時代出面又或者尖東碼頭梗係見到一班人喺度筱瑜:「一齊唱啦我地唔驚喎我拖住你壯膽喺邊度我都會企你隔離」我:「好呀好呀好呀」筱瑜:「唔好走數呀我當你講好咗呀」我:「痴線有邊次走過你數」筱瑜:「又係喎哈哈」我:「爭住先有拖冇欠」筱瑜:「本身講笑依家好似講到真咁嘅」我:「下你唔係講真嘅咩」筱瑜:「原本唔係依家係囉」我:「到時我降key唱衛蘭你睇住嚟啦」筱瑜:「得喎」我:「得還得依家食野先」筱瑜:「嗯」

跟住我地去咗食飯畢竟今日都係佢請咁我都唔想食咁貴啦女朋友都係咁話雖然食一餐所謂好啲嘅都唔會對佢有咩負擔不過佢依家都始終係一位學生經濟方面都係倚靠佢屋企人費事食咁貴啦甚至乎我話自己俾自己都得係佢話男朋友生日點可以唔係由作為女朋友嘅佢請喎我先至被佢屈服真係奇怪俾錢都咁開心哈哈又或者扮野呢其實就好唔鍾意不過扮到好興奮講笑啫我諗佢唔係咁諗掛我:「一陣唔使食蛋糕因為我麻麻地你真係鍾意食先買啦」筱瑜:「你話點就點啦唔鍾意食咪唔買囉冇問題呀不過唔係你講一講我真係會買哈哈」我:「唔使喇」筱瑜:「不過禮物唔可以唔收喎」我:「下你講真你唔係送咗俾我喇咩」筱瑜:「送咩呀」我:「你個人囉18歲生日整咗個又靚又叻嘅女朋友俾我我好易滿足架」筱瑜:「低b」我:「我就唔介意收多份嘅」筱瑜:「一早買咗喇就係等今日先送」我:「乜撚嚟架」筱瑜:「如果你之前冇講大話你就會鍾意嘅」我:「咩呀唔知你講乜嗰件禮物我同你講過」筱瑜:「係呀」我:「死喇點解我冇乜印象嘅我有同你講過我鍾意啲乜」大家都知我都係正常嘅男人鍾意啲乜心知肚明啦我記得我就冇同筱瑜講過嗰方面啲資訊唔係佢介意而係我覺得同佢講冇癮依家佢話我有同佢講過我鍾意嗰樣野真定假呀我點會同佢講成人話題呢係咪佢記錯咋跟住我係咁問佢究竟係咩禮物佢話好快就知唔答我住你知啦俾人吊癮好攞命搞到我係咁喺度諗究竟佢會送咩禮物。食完飯行一陣我地就搭巴士返屋企筱瑜:「今日你覺得點呀」我:「第二個就話鳩之佢有你陪住呀做乜都好啦」筱瑜:「喂呀想聽真話口花花」我:「你唔係鍾意聽我就唔講啦對住其他人講唔出淨係識對住唯一嘅女朋友講」筱瑜:「語氣唔同嘅話我諗都真係幾甜」我:「傻豬嚟嘅所以話你識咩知唔知男人用講笑語氣講嘅說話先至係真話」筱瑜:「係咩真係唔知喎又睇下你點講」我:「就係因為好難講出口先至扮到輕鬆啲咁解啫咁樣易啲開聲係你地啲女人唔信成日話人吹水」筱瑜:「嬲呀小氣鬼」我:「冇呀都係咁講啫」跟住佢即刻貼埋嚟喺我耳仔邊講語氣亦都好溫柔筱瑜:「講笑咋點會唔信你呀鍾意得你，我對你就百般信任幾時問我都係咁講」我:「幾時都話呢個女朋友冇得頂又靚又識體諒人煮野又叻不過究竟係咩禮物」筱瑜:「落車先啦依家架車多人唔想影響其他人講又講得唔盡興」筱瑜永遠就係咁任何時候都會設身處地去諗，呢點真係咁多年都冇變嗰種程度我都真係覺得過於誇張唔怪得對住我可以唔發脾氣坐下坐下就落車，跟住佢唔知喺邊度拎咗個盒出嚟筱瑜:「你自己打開啦」一開原來係一個銀包有啲熟口面不過突然間醒唔起我:「好靚喎多謝」筱瑜:「你話鍾意架就係咁我先買低」我:「屌記得喇係咪上次幫你表弟買禮物嗰次見到」筱瑜:「你依家知點解嗰日唔聽你講啦我唔係唔聽你意見所以唔將佢送俾表弟呀」我:「原來係咁不過講真我真係冇嬲對住你真係嬲唔出」筱瑜:「小氣鬼扮野嗰次我就唔信你真係冇嬲又唔講得喎因為要俾驚喜你」我:「點樣嬲都唔夠依家咁開心啦多謝因為我都覺得真係好靚」筱瑜:「鍾意就好喇」講下講下都返到佢屋企我:「拜拜喇靚靚女朋友」筱瑜:「等陣先」跟住我一擰轉頭諗住問佢咩事嗰陣，佢成個人急步衝前然之後我就見到佢同我貼得好近再一兩秒之後佢就成個人嘴埋嚟初吻呢回事，一生都只係得一次每個人都係咁，從來唔會有例外一過咗就冇，所以我要好努力去記住嗰刻嘅感覺日後錫幾多次都於事無補第一次的而且確係最矜貴永遠都唔會被取代我個初吻?其實個感覺真係好奇怪淨係feel到個嘴濕濕地同埋佢隻唇膏味好好聞應該係果香嚟可能大家會問筱瑜食完飯就錫埋嚟咁大家可以放心，筱瑜係一個極度注重口腔衛生嘅人啱啱識佢嗰陣有講啦衫袋褲袋梗係有香口膠冇嘅話都會有薄荷糖再加上成日都見佢飲水同佢傾計永遠都唔使特登擰歪面因為關於口腔嘅護理佢真係做到好足對於我嚟講，完全冇唔好嘅感覺不過咁，我嗰刻真係反應唔切大佬話晒都係初吻咁又點會有經驗呢淨係識企定定直至幾秒之後就分開，呢個時候已經見到佢面紅紅我諗我都有嘅因為覺得耳仔好熱筱瑜:「初吻……俾咗你喇希望你會記得自己嘅18歲生日隔離係有個女仔陪你度過返到屋企同我講聲啦拜拜」嗰陣我冇話自己一定記得，因為記唔記得從來都唔係呢一刻可以講嘅野依家講到天花龍鳳都係冇用，你問返依家嘅我就答到喇我諗至少都冇令佢失望嘅唔係又點會打到咁多廢話出嚟呢，係咪呀。

好快就放暑假暑假真係冇咩特別呀唔係嘅我同佢都叫多咗一樣活動就係一齊去溫書兩年前準備會考嗰陣我就係得自己一個，兩年後今日邁向A-Level身邊多咗一個女朋友陪我去迎接呢件大事冇計啦嗰陣見識少睇到A-Level好重要成個世界都係圍繞住佢，歷練多咗先知A-Level對比往後嘅事，根本就不值一提我唔講乜就講社會丫，淨係玩人心都已經玩死喺公司做嘅野甚至只係講一句說話都要步步為營之前我喺度都講過啦咁就唔嘥時間重複，不過講開又講都係多得筱瑜我先知自己原來童心未泯點解咁講呢話說小弟不嬲將鼓勵唔係睇得好重覺得有同冇都差唔多冇乜分別對於我嚟講，呢個行為唔足以成為一個推動力一直以嚟我都係咁睇誰不知原來唔係原來嗰陣嘅我，暗地裏都重有一份童心。話說有一日我同佢照舊出嚟溫書，做做下真係遇到樽頸位你當係chem嗰邊嘅野邊個topic我就真係唔記得咗總之唔係我擅長嘅範圍我見佢好專心做緊野，咁就冇煩佢自己坐喺度好快佢就察覺到筱瑜:「做咩呀邊度唔識呀」我:「呢度囉」筱瑜:「你只要咁咁咁就得喇」跟住佢講咗一輪，筱瑜:「有咩唔識唔使驚阻住我」其實佢真係好了解我佢連我點解唔問佢都估到講真嘅，我唔想因為我拖累佢嘅進度之前都有講啦，佢係一個好自律嘅人邊日邊日做乜，做完之後跟住點佢全部都有計劃我唔想因為我搞到佢進度停低落嚟係呀嗰陣我真係好單純咁諗我:「我知不過唔想煩到你丫嘛條條都問你咁到時你點樣溫呀」筱瑜:「溫故而知新呀重有呀，你有唔明點可以唔幫你」我:「都係我水皮搞到你」印象中我冇試過咁樣放負可能嗰排真係遇到樽頸位又有啲壓力早排我有講過點解咁想入u啦，所以情緒不自覺地變差筱瑜:「傑仔呀你望住我先」嗰陣心諗唔係掛，喺度錫錫咁明目張膽當然一秒之後佢就釋除我嘅疑慮好明顯係我諗多咗筱瑜:「唔准咁話自己呀個個都會唔識唔明架啦咁唔通個個都渣咩講真你真係好醒目好聰明講幾句你就識自問都唔係一個講得好叻嘅人」我:「你都講得唔叻唔係掛」筱瑜:「係呀得你一個聽得明我講乜咁你話你係咪好醒喇」我又唔係真係傻嘅梗係知佢想點啦我:「多謝你囉咁識講野」筱瑜:「記住，唔准再咁諗我呢個女朋友不嬲對你好寬容丫係咪先就當今次俾面我命令你唔准再咁樣諗知唔知」我:「唔知會點呀」筱瑜:「唔知就以後臨走都冇goodbye kiss」我:「你好毒呀」筱瑜:「係呀咁你知啦」我:「冇goodbye kiss又點啫」跟住一下就錫咗佢塊面好彩隔離冇人，筱瑜:「搞錯呀死人頭原來扮野」我:「係呀鬼叫你咁靚女係要諗下點樣錫你」筱瑜:「唔睬你呀溫書」原來鼓勵真係好有用簡單幾句說話同埋一個眼神已經係一支無可取替嘅強心針多謝你丫。

好快就去到中七真真正正成為全校最高級別嘅學生回望返轉頭，六年原來真係過得好快鳩下鳩下咁又過一年最大成就，應該係中六學期尾同筱瑜佢拍拖講真嘅可能你地唔信啦由第一日開始我已經係咁諗同到佢拍拖，真係唔知我幾生修到嘅福氣對於呢間學校，我唔會再強求任何野就當我冇大志啦開學日我一如以往咁，一早去佢屋企樓下然後佢亦都同過往一樣親自整咗舊三文治俾我食筱瑜:「中七嘅同學你好」我:「係囉咁快又到中七」筱瑜:「嗯眨下眼又幾年」我:「依家又唔係last day唔使咁感慨喎依家講晒到時講咩呀」筱瑜:「哈哈咁你又啱喎最後半年」我:「你都痴線嘅呢個唔會係我地最後嘅半年囉」筱瑜:「講漏咗學校啫使唔使咁敏感呀」我:「對住你喎神經係咁敏感架喇」筱瑜:「講錯講錯Sorry」我:「冇啲誠意」跟住佢即刻拖住我隻手筱瑜:「咁依家夠未呀」我:「差一啖」筱瑜:「著住校服呀」我:「隔離都冇人」筱瑜:「你真係」講咁耐咪錫埋嚟放心都係面珠登啫我:「咁就有誠意喇」筱瑜:「你咁耐都係咁重係咁蠱惑成日呃人錫人」我:「唔錫我錫邊個呀我講男性呀我知你實話你家姐」筱瑜:「痴線我都未講」我:「心靈相通囉」筱瑜:「聽過」跟住佢成個人貼埋嚟心口嗰度我就費事啦因為個位敏感我:「係咪呢」筱瑜:「都聽唔到」我:「唔使聽都知就係咁先相通」筱瑜:「低能仔行返去啦冇時間喇」有樣野我冇同佢講過其實我一個好鍾意賴床嘅人任何天氣任何日子都係咁，我依家朝早返工個鬧鐘都係較早好多就係因為俾幾個字我賴床唯獨係中六中七嗰兩年嘅返學日子，我都夠膽講一日都冇賴過準時起身跟住刷牙洗面著校服，然之後就去某個地方等某個人從來冇人講過係一個約定，不過比起無數個約定就更加重視我以前好低能咁諗架，不過中學雞又有邊個冇低能過呢。返到去先知原來我今年唔可以再入去學生會室應該話唔止我，係上年學生會嗰啲人都唔可以再入因為每年嘅中七都唔會擔任學生會學生會每一年都係由中六學生做冇一屆可以連任好明顯我地都唔例外於是，開學日完咗之後，我地成班就要落去學生會室執埋啲手尾還原個室俾下一屆學生會主席嗰條撚屌扮晒蟹喺度講幾個肺腑之言我極度相信佢嗰份講稿係有人幫佢諗以佢聰明才智點會諗到呢啲說話主席講完到副主席講，佢對我幾好所以我唔會好似諗主席咁樣諗佢內容都係嗰啲啦話上年我地齊心合力搞得唔錯好開心識到呢班人咁咁咁咁重話依家雖然唔再係學生會不過依然可以好似上年咁樣一齊玩講完一輪就開始清理好多人都唔知我同佢拍拖淨係得映彤一個啫如果佢冇同其他人講嘅話，所以嗰陣我地都唔敢咁明目張膽調情一齊清理就算搞掂完之後我同佢就一齊返屋企啦可能你地會問一齊返屋企都唔夠明目張膽咩其實嗰陣呢就好多人覺得我地有野架喇只係一路冇承認啫同埋一齊放學唔代表乜野啫不過拖得手大家都知咩事啦當然啦我依家先知呢個世界唔同晒聽過唔少人講，拖手，擁抱，接吻做齊都可以係朋友講返嗰陣先出到去門口，筱瑜:「小氣鬼」我:「做咩呀」佢叫慣晒我都唔會再否認喇唉筱瑜:「知唔知呢個學生會室對我地幾重要」我:「有幾重要呀」筱瑜:「唔係佢嘅話，可能我地唔會熟絡起上嚟今日都重係隔離班同學嘅關係」我:「咁講你就唔啱有冇呢個地方都好啦，今日我都會喺你隔離因為你係走唔出我手指罅」筱瑜:「自大狂」我:「乜唔係咩」筱瑜:「你咁有信心你話係咪係囉」我:「我有冇同你講過」筱瑜:「咩呀」我:「其實上年我係唔想入嚟不過主席嗰條躝癱佢話唔夠人我又問佢可唔可以俾個hea啲嘅位我做佢話得我先至入嚟，其實真係誤打誤撞」筱瑜:「原來係咁以為所有野都係你嘅部署添」我:「依家梗係知冇入錯啦咁都俾我識咗個一流女朋友」筱瑜:「又話點都走唔出你手指罅」我:「都係嘅我地咁有緣分一唔一齊只係時間嘅問題」筱瑜:「好野喎真係唔會面紅」我:「梗係啦我都係講事實」18歲嘅我，不知天高地厚，明明都未參透所謂嘅愛情定理何謂緣，何謂分，都未懂為何物居然語出驚人，大大聲講所謂嘅有緣分，對於一個咁天真嘅自己，除咗一笑置之外真係冇其他態度。

講句老實說話冇咗呢個學生會室，如果我話完全冇影響咁就肯定係呃你啦始終以上年計，我同佢喺呢個地方個共處時間係最長嗰陣都未正式拍拖再者又冇咗一個地方俾我小息同埋lunch time去用當然人係生嘅，既然已經卸任再喺度怨都係於事無補講啲乜都幫唔到件事人到絕境，自然就逢生冇咗個地方咪唯有去第二度囉圖書館就一定少不了第一嗰度唔係好多人去第二句夠靜可以隨便做功課點解唔係抄我唔問筱瑜佢功課一早抄晒的話咁又點可以調情呢真係冇乜人咪拖下手一齊做功課軟綿綿滑捋捋拖極都唔厭筱瑜:「做咩今日係咁拖住呀」我:「乜唔係每日都拖嘅咩」筱瑜:「um今日好似拖得耐啲」我:「你點樣計出嚟嘅呢」筱瑜:「直覺」我:「你啲女人最鍾意直覺架啦」其實我估唔到筱瑜會有呢一日第一眼見佢又點會估到佢可以咁嬌滴滴呢果然愛情係可以改變一個人經歷過就知係呀，嗰陣我係衷心希望，上面所講嘅愛情，當中係包括我喺度架哈哈一直都係咁樣諗，或者可能真係太武斷啦筱瑜:「係就係啦」我:「點呀唔鍾意呀」筱瑜:「冇講過喎警告你今日去到屋企門口之前唔准放手」嗰陣放學喺圖書館溫緊書我:「要屙尿咁點呀同你一齊入去」筱瑜:「去廁所唔計」我:「好啦好啦」地方變咗又有咩所謂，人冇變就得啦。跟住落嚟都冇乜特別，每日嘅生活都係差唔多咁就唔多講係去到某一日，主席條撚樣無啦啦搵我原來想叫我打波主席:「預埋你呀」我:「痴線無啦啦行埋嚟同我講預埋我都唔知你講乜」主席:「係喎屌我地玩自組籃球丫嘛」喺度講下先我地學校唔係硬性玩班際嘅通常啲運動比賽呢，係容許同學自己組隊當然啦，好多人都係自己班嗰啲組一隊但係就唔係正式班際比賽咁樣硬性規定同班先可以組隊，我:「咪搞啦大佬你見我喺度咁耐幾時玩過運動」主席:「寫咗你名喎」我:「屌你啦」主席:「唔係呀其實我地夠人不過佢規定要寫多一個後備咁就唔使諗肯定係你啦」我:「好彩打後備啫」主席:「以防萬一你都要帶衫喎真係咁唔好彩有人整親你就要上去頂」我:「係咁嘅話點解得一個後備成隊傷晒咪食屎」主席:「佢又冇講喎淨係話寫低一個後備」我:「講明先呀你地邊個攰我唔會出嚟有人整到先出呀」主席:「似你咩日日打飛機咁易攰」我心諗屌你丫無啦啦俾你拉我落水重要潤鳩我跟住筱瑜同埋映彤唔知喺邊度走出嚟筱瑜:「係囉一齊打波啦」映彤:「差你一個咋」主席:「放心喎都係保險啲寫定後備啫可能唔使你出呢」我:「唔寫都寫咗落去重可以點啫」

唔知係咪最後一年啦成班人對於今次個比賽相當重視準備一絲不苟幾時練波，邊度練波，點樣去練，練啲乜全部都有晒計劃呢點之前係估唔到嘅係咁咦講下個陣容啦正選有五個有喺度出過場嘅就有主席同埋映彤男朋友Felix另外嗰三個唔係好特別所以唔使提最後就係我呢條撚樣冇記錯就嚟開波之前幾個禮拜，佢地話不如一個禮拜練三日佢地逢星期一，三，五卜咗室內籃球場成班放完學就去練，原本佢地話想出去練嘅跟住我就喺度諗室內籃球場有冷氣咁梗係揀室內啦好彩好多人都冇乜所謂如果唔係真係柒到搵窿捐關你咩事呀後備仔咁就唔好啦又好搞笑喎筱瑜，映彤同埋副主席三個女仔都有嚟佢地冇份打淨係過嚟睇波同埋買飲品嗰啲雜項我唔係成日練，得閒我就會坐埋去同三個女仔吹水㗎喇唔緊要啦我呢啲後備仔唔係主力球員佢地五個又咁鬼弗點會咁易受傷丫所以嗰度最求其嘅應該係我筱瑜:「打打下又行過嚟嘅」原本我想講掛住佢點知副主席喺度而佢係唔知情咁唯有收斂啲啦我:「攰呀大佬其實我都係保險啫，邊有咁易受傷叫我落場卡通咩大佬」副主席:「唔係喎我聽佢地話如果領先好多會俾你落去打」我:「咪搞垃圾時間落去冇撚用嘅拎到幾多幾多分有q用咩邊有人幫你數住我就冇乜興趣用呢啲打飛機」映彤:「冇句好不過你講錯喇，其實係會有人幫你數住」講完之後佢隻眼望住筱瑜呢條友公開玩抽水好彩小弟面皮厚啫我:「係咩邊個呀我呢啲契弟邊有人幫我數住主席就唔同喇係咪呀副主席」即刻交波俾第二個啦輕鬆副主席:「咩呀又關我事總之我個個都幫手數」講真唔係話我倒米我叫主席搞咁耐都搞唔掂睇嚟佢都係凍過水傾計又要落返場喇費事俾人見到以為我專登過嚟吹水唔係打波。練完就各自歸家啦，洗乾淨對手就同筱瑜返屋企喇梗係要洗乾淨喇唔係點樣拖筱瑜整污糟佢又唔好筱瑜:「係喎冇聽過你玩運動嘅」我:「你一望我就知啦唔大隻又冇曬到黑冇玩開運動喎就算做運動都係一個人做」筱瑜:「做咩呀」我:「跑下步咁囉」原本想講打J不過都係算啦筱瑜:「唔悶咩」我:「我做運動係為自己唔係為人悶唔悶咪係咁同你一齊跑唔係唔得不過我會分心」筱瑜:「你真係好特別好少聽男仔冇玩運動」我:「梗係啦唔係點解你揀我我以前有玩鋼琴架早知就學埋去」筱瑜:「我知丫你之前講過話個miss好靚後尾轉老師就冇學丫嘛」我:「犀利咁都記得」筱瑜:「梗係啦，男朋友嘅野喎身為女朋友點可以唔記得」我:「真係抵錫」筱瑜:「不過估唔到成班人今次咁認真或者真係最後一年」我:「係掛佢地本身又打開波我聽佢地成日話想拎返個牌」筱瑜:「你呢真係唔落場呀想睇你打波呀哈哈」我:「不了」筱瑜其中一個好嘅地方，就係從來都唔會迫我當然唔計玩嗰啲啦我講一次唔想做佢就唔會再講落去我:「你諗下打開籃球嗰班契弟個個好似食咗大力菜咁樣周身都係肌肉除非真係有人整到落唔到場如果唔係我都唔會落去我做其他野都好好睇嘅」筱瑜:「自大鬼」我:「我成日覺得自己錫人都好好睇」筱瑜:「係咩唔係好覺喎」跟住摸一摸佢個頭再錫落去我:「講咗好好睇啦」筱瑜:「嗯最好睇係你喇咁好啦我返屋企喇拜拜」基本上成日都係咁玩

係咁咦講下打波嘅環節喇我都唔敢講太多因為真係一竅不通咁多年嚟都冇乜點玩唔係呃你，我淨係知幾時兩分幾時三分就連走步我都唔敢講一定識都係覺得係咁啦嗰種要我詳細講咩叫走步咩叫冇走步我諗都係一件好困難嘅事咁你就知係咩一回事啦你叫我做啦啦隊好過起碼自己知做咩先落去打真係不了話說我地當年嗰個校內籃球比賽原來有十幾廿隊玩三隊一組打小組賽打半個鐘勝場最多就可以晉級詳細嗰啲如果勝場一樣咁點呀我真係答你唔到因為我冇理到淨係話知呀係呀咁叫我講多句都唔識基本上我落到去換完衫就坐喺觀眾席嗰度因為唔需要我出場我見映彤好落力Felix一拎到個波係咁話加油Felix條友又唔知係咪睇得動漫多入完波之後即刻望住球場外嘅映彤喺度做啲佢兩個先明嘅手勢唔係講笑真係好似拍戲咁樣有冇唔抵得咁梗係冇啦唔係話自己唔想同筱瑜有呢種互動，而係落到去真係戇鳩鳩咁樣倒不如坐喺場邊一齊傾下計啦順便講埋原來佢五個都幾打得走籃呢啲基本野好純熟主席條仆街仔原來係專射三分佢打到好似揼垃圾咁樣一起手就入穿針更加係等閒之事我諗住佢穿大針指住佢嚟笑點知佢原來咁撚勁願望落空啦講都嘥氣喺我隔離嘅筱瑜都睇得好認真有時我地隊唔入都見佢喺度哎呀落場嗰五個認真我一早知係估唔到筱瑜佢地幾個冇份打一樣咁投入同埋班女仔竟然識得多過我無啦啦同我講拆你屋我都真係一頭霧水高手果然在民間。我地隊一直斬瓜切菜用過五關斬六將去形容絕不過分歷盡辛酸之下，終於去到四強我都係因為咁先知，原來學校籃球隊水平好高好多隊都打得好犀利唔係贏咁簡單，係講到點樣打點解要咁樣打咁打又有咩好處部署好晒落到場又交足咁先最難得甚至上年負責我地學生會個老師原來都係籃球健將，俾到好多意見佢地筱瑜:「今日贏咗你地就入決賽」我:「佢地入啫唔係我場場我都喺你隔離」筱瑜:「咁你點都有喺份名單上面丫我當你係喇」我:「我最緊要有得呃牌十年後邊個記得你有冇份打丫有塊牌就唔同喇任你鳩噏都冇人知」筱瑜:「估到你係咁啦今日睇埋佢」因為呢個禮拜晏晝都要睇自組籃球比賽所以我同佢都冇出去食飯冇計啦好大機會係最後一次唔通咁衰咒自己下年留班睇多鑊咩雖然冇得咁放肆不過都冇所謂啦跟住，我突然間諗到啲野唔好問我點解諗到因為呢一刻我都答你唔到可能係責任心作祟掛點講都好都係同一隊，依家我真係零付出點都要做啲野嘅到時他日真係有牌嗰陣，起碼可以理直氣壯同人講我有貢獻丫即使係啲啲都好過冇咁究竟我諗到咩呢，老實講句都唔係話啲乜我呢條友諗啲野，十樣有九樣都係唔正面架啦我就覺得入得嚟四強點會淨係好彩丫對手冇咁上下實力都入唔到嚟於是我就選擇用陰招當時全部人換緊衫，我就換得快啲所以就行出嚟先開波之前，我地兩隊都需要喺球場入面各自喺自己嘅半場跟住我一望出去又真係咁好彩，佢地嗰邊半場後面有一堆草喺度點解我會知呢邊係屬於佢地因為我見到筱瑜佢地喺另一邊我諗冇理由全部人搞錯方向掛所以嗰一刻我就斷定，後面有一堆草嗰邊，就係對手嘅半場我本身又唔係高又唔係大舊我喺度諗住靜靜雞行過去然之後踎低匿埋喺啲草度靜雞雞偷聽敵人情報，我都幾肯定佢地會講戰術因為頭先換緊衫嗰陣，已經見到對手拎咗啲戰術板又有一堆紙嗰條友話等埋班主任嚟到先講於是我就有個概念佢地講戰術嘅時候，佢地班主任一定在場跟住我都擔心，佢地班主任會唔會入去更衣室佢地跟住就喺入面講呢係嘅話我聽條撚呀好彩我知佢地個班主任係咩樣大佬呀喺度六年唔知就死得啦我就見到佢地個班主任已經喺操場等緊佢地喺正我前面咁濟，即係我顧慮嘅野唔會出現啦等埋對面班球員嚟到就會開始講戰術，於是我就小心翼翼行去後面唔係講笑真係放輕腳步咁樣行又唔可以太大動作喎一路行一路望住對面，好喇，知道佢地見唔到我喇我就繼續行去佢地後面啲草嗰度好彩嗰陣唔多人支持佢地嗰班同學應該食緊飯未返到嚟又或者喺操場食緊總之在場只係得小貓幾隻完全留意唔到後面其實係有條友喺度去到目的地就梗係安頓啦，跟住突然間feel到有目光望住我我心諗唔係呀話咁都俾人見到已經用盡一切方法，盡量令腳步聲細聲啲架喇喎咁都見到跟住下意識望過去視線嗰邊，我見到筱瑜o晒嘴喺佢隔離嗰啲人都見我唔到得佢一個呆咗咁樣望住。

同佢對完眼之後佢喺度忍笑即係扮唔望過嚟嗰啲呢但係稍為認真留意下就知有古怪嗰陣佢就係呢個樣算佢叻女冇踢爆我跟住將注意力擺返喺球場嗰度我淨係知出面睇下有咩風吹草動都唔可以錯過如果唔係我過嚟做乜冇幾耐終於見到我想見嘅畫面對面啲球員過晒嚟，拎晒戰術板重有幾樣材料不得不佩服佢嘅認真依家睇返會覺得好無聊校內比賽使乜咁緊張又呢樣又嗰樣我就唔會喇不過嗰陣睇就覺得呢件事可以稱得上熱血我唔係講我呀，我講佢地成班人對住比賽嘅態度講真丫我用熱血嚟形容自己咁嘅行為你地都唔同意啦我有自知之明嘅純粹都係想貢獻少少野咁解啫鬼叫自己冇料咩咪要用埋啲旁門左道嘅招囉有得揀邊個唔想落場光明正大贏自己知自己事啦之後我再將注意力集中晒喺隻耳度聽唔到就等於前功盡廢今次皇天終於不負有心人佢地真係喺度講依家大約講返出嚟啦老師:「今次個對手強過之前對過嗰啲你地都知架啦」a:「係呀對面主力應該係Felix使唔使兩個睇住佢」b:「7號都有啲料速度快夠大隻但係又唔鈍睇佢地幾場後上插入嗰個通常都係佢特別係Felix一拉邊，上嚟接嗰個就係7號」老師:「重點睇住呢兩個啦特別係Felix」b:「乜唔係7號咩又快又大隻又高」a:「傻閪核心唔係佢丫要mark梗係mark作為核心嘅Felix啦」b:「咁又係喎屌」老師:「屌你兩個咪撚講粗口啦一陣俾其他人聽撚到就仆街喇學校嚟架呢度」嘩嗰陣我忍笑忍得幾辛苦我曾經懷疑過係見到我想引我出嚟我唔可以中計一定要忍落去跟住諗諗下唔係喎佢地好似講完，繼續留喺度都冇意思不如依家光明正大行返出去等佢地知道俾人偷聽咗個心驚一驚都好我冇玩開運動比賽都知啦對手一驚點犀利都冇用，因為已經自亂陣腳好一於就咁玩，於是我就起身唔再踎低好記得當時對面全部人呆晒a:「點解有條友喺度嘅」c:「傑仔嚟架」b:「對面啲人嚟喎」而我就不帶走一片雲彩咁樣行返去我嗰邊個場總之見到佢嚇到瀨屎咁樣我就知目的已經完成。一返到去我即刻同佢地講頭先聽到嘅野調返轉佢地都想我講返出嚟因為成班都見住我喺嗰度出嚟係咁叫我分享於是我就複述返出嚟主席:「依家佢地話要睇實Felix喎咁我地點算呀」隊員1號:「係囉使唔使轉部署」Felix:「7號點睇」7號:「我key波唔係好叻Felix你key返好似好啲」Felix:「傑仔點睇」我:「下我唔識架喎」Felix:「講下啦反正都係你偷聽返嚟有多樣資訊如果變成壞事咁就真係好唔抵」我:「講明先我都係鳩噏唔同意就唔好屌柒我」老師:「死仔我喺度你都講粗口」我:「sorry sorry我反而咁睇佢地依家知道頭先講嘅野俾人偷聽理論上再睇埋佢地頭先嗰樣嚇到瀨屎咁所以我都幾肯定佢地會轉章」主席:「下咁頭先你偷聽咪冇用囉」我:「主席你真係叻仔點解會冇用呢」主席:「又係你話佢地知道你偷聽因為咁所以一陣會轉打法咁你偷聽嗰啲咪冇用佢地都唔用嘅」我:「佢地會轉打法即係話佢地唔會mark死Felix啦」主席:「又好似係喎」7號:「即係佢地會負責針對插入嘅我」我:「對面班契弟好熟我地點樣打佢地話知道我地嚟嚟去去都係搵你後上插入重話核心就係Felix同埋你頭先佢地話mark死Felix如果冇估錯佢地依家真係轉嘅話咁被針對嘅就唔會再係Felix而係你當然啦純粹都係搏有可能估錯，至於點打你地話事我乜撚都唔識」老師:「死仔提咗你一次我喺度你都講粗口」我:「sorry sorry」跟住佢地圍埋喺度傾策略，我做好本分之後就坐返去場邊冇幾耐筱瑜過咗嚟筱瑜:「頭先真係笑死我無啦啦喺嗰度以為你唔知做乜起身嗰下重好笑全部人呆晒」我:「唔可以話我冇貢獻啦」筱瑜:「咁都俾你諗到真係唔知咩人嚟」我:「你男朋友囉咩人」筱瑜:「真係得你先諗到咋」估唔到佢笑得咁開心原來佢覺得好搞笑呢一份係意外收穫，冇諗過做呢啲無聊野可以令佢喺學校都笑逐顏開要知道佢喺學校相對冷漠啲，之前我都一再講，依家應該改口呢個行為唔再係無聊野。

跟住就睇場波啦又真係俾我符碌撞棍估中咗初段對面打起上嚟真係有啲進退失據望落去好似唔知點樣防守咁講你都唔信，我做埋啲咁嘅野竟然真係對場波起到正面作用我:「你望下我丫一係唔做，一做就立竿見影」筱瑜:「最叻係你喇」我:「咪住先你真係明」筱瑜:「唔明喎」我:「唔明你又講」筱瑜:「你咁講我咪咁講囉其實我都唔知有咩作用唔通唔俾面你咩」我:「識做」我冇記錯去到半場嗰陣呢我地領先大約八至十分嘅，跟住老師都係循例講嗰啲野啦咁樣咁樣打又話下半場點樣點樣當然對手都絕非凡品經過調整之後，好快就打返出佢地原本嘅部署一度追近至落後四分原本都冇野丫因為重領先緊突然之間出現咗一個轉捩點，話說主席有一球跳高想搶波點知落地嗰陣失平衡成個人跌咗落地嗰陣我就唔知咩事淨係見到佢跌低咗同埋隻手摸住隻腳跟住有人即刻嗌暫停，在場嗰啲隊友就行埋去睇佢啦跟住先知原來佢落地拗柴唔好話跑行都有困難，呢個時候Felix望住我我就知大鑊喇今次佢未出聲嗰陣個老師已經開口老師:「傑仔落去頂喇」我:「我都知依家冇人但真係唔識打喎」Felix:「主席打唔到架喇得返你一個頂」都唔知邊條戇鳩諗出嚟有咩理由後備只係得一個痴線嘅真係咁冇計啦唔通唔打咩，當然我都戴定頭盔先我:「咁多位大佬多多包涵真係唔識打嘅有咩閃失唔好屌咁大力」佢地個個都話得啦於是我就正式展開今屆自組籃球嘅生涯。講真嘅落到場我真係唔想搞到人即係唔想害隊友你知啦場上面有十條友，得我一個戇鳩鳩咁樣唔知做乜其餘九個全部都係打慣打熟於是我就問隊友邊個位唔重要費事搞到佢地啦跟住佢就話叫我喺前場就得喇唔使我控波等機會求其射啦咁樣，咁我梗係聽佢地講唔好笑呀有一球我真係執雞成功喺籃底求其推上去拎到兩分跟住即刻望筱瑜我就唔係好似拍劇嗰啲人咁樣同佢做手勢又或者單眼我都係比較內斂嗰啲男人扮忍笑就算佢反而開心過我係咁俾手指公真係好靚唔係講笑不過唔可以掛住望因為入完好快就開返出嚟踢波咪好囉啱唔啱先唔會咁快開波當然啦有個識打波嘅唔喺度，我地就梗係下風啲臨完場嗰陣終於俾人反超前咗兩分，不過成班人就冇頹廢都重係覺得有得追跟住有幾條友喺度射全部都撞框彈出，無啦啦我就攞咗個波嗰陣我自己都好認真呀知道好快吹完場，跟住聽到有人叫我射三分佢話入面好多人喺度同埋落後緊兩分搏一搏啦咁我梗係講大佬冇把握喎真係射跟住就聽到佢地話係呀射啦咁樣原諒我留意唔到邊個人講因為真係分秒必爭，於是我就係咁護住個波一路行出去三分線，當然都要睇住對手點樣mark我啦你又唔好話喎，嗰陣情急起上嚟真係爆發小宇宙竟然可以擺脫mark我嗰個人對面應該係搵個冇咁叻嘅跟我擺脫到跟住就梗係起手啦就算平時點樣唔投入都好，喺嗰陣我淨係想呢球可以入到一起手，全部人不論觀眾定係球員，佢地只係聚焦同一點就係由我拋出去嘅嗰一球一個都冇例外入，定係唔入呢。

當個波一離手我同全部人一樣視線都係離不開嘅籃球自問投射個姿勢就梗係唔好啦邊有練過啲乜至於入唔入到網，咁就唔敢講起碼唔係完全離譜框都唔中嗰種嗰陣我少有地咁奢侈，做咗咁耐人都冇幾可會咁樣竟然希望個世界會有心想事成呢回事我重好無知咁樣諗，唔係丫咁耐以嚟我都好少咁過分一次咁多好冇呀喺我諗咁多野嘅時候，其實個世界都喺度轉緊個波始終都係會墜落去真係打機咁樣咩成集都唔落去遺憾地，個籃球並唔係清風送爽咁穿過個網而係打中左邊個框「嘭」一聲，我都諗住冇希望架喇點知佢又唔係喎，個波未跌出個框外佢彈返去右邊，冇乜野求只係希望彈返中間入網就得人去到絕境果然更加貪心一個願望未果，匆匆再許下另一個願望但係，如果心想就事成嘅話，我地今日就唔會知何謂後悔呢個字應該同我地絕緣，哈唔好玩啦彈返去右邊之後，個球再中一次框撞完左邊撞右邊跟住，就跌返落地下從來都冇穿過個網，成敗關鍵只係在於幾厘米而呢個時候，場比賽正式落幕成王敗寇，依家呢個場合只係屬於勝利者，對面亦都盡享應該有嘅權利走晒入嚟操場慶祝，而作為失敗者嘅我，只可以黯然離場就連個頭，都唔敢抬高。自從主席因傷離場後我地就由領先變落後，話就話只係輸兩分，不過輸終歸都係輸幾多分都冇分別，邊個係罪人唔多講啦講真嘅，佢地指住我嚟鬧的話，我絕對唔會還口當然打就唔好啦我就一定走先因為我都知係自己問題最好笑佢地竟然冇鬧我，話唔緊要啦有季軍戰主席重講到下次一定出到今日係佢問題唔好意思，如果係平時我一定潤佢扮晒野不過嗰刻真係唔敢再出聲我寧願俾佢地鬧中學生涯最後一場嘅比賽就咁樣俾我斷送，呢個後果我真係唔敢擔當嗰陣腦入面有好多個如果，不過再多都於事無補，反正冇得由頭開始過，所以都費事講出聲一直我都以為自己唔重視，不過打打下原來真係會投入咗落去見到一班隊友同埋支持嘅人咁落力，的而且確受到佢地感染好想贏到場波，當時有個好低能嘅心態就係想做一件光彩事，可以講足幾十年嗰種起碼嗰球入咗，十幾年後約出嚟再聚嘅時候我都重可以話靠我先可以反勝唔係話真係咁光彩不過起碼正面先囉依家唔得啦哈哈跟住佢地話換衫，我就唔好意思一齊入去啦所以就坐喺度多一陣順便抖順條氣，幾分鐘之後我見到有個人行過嚟眼尾望過去見到對鞋就知邊個嗰陣基本上日日見呀大佬對鞋就梗係認得啦你估真係乜都唔留意咩我:「做咩呀返上去上堂啦就快打鐘」筱瑜:「做咩呀頭先打得好好呀平時冇打開臨危受命都拎到分真係覺得好叻仔唔係講笑擦你鞋」我:「四十幾分入面拎得兩分丫嘛早知真係練多啲依家因為我呢條友搞到入唔到決賽佢地重要唔鬧我，冇試過咁想俾人鬧」筱瑜:「邊有得咁講架我知依家叫你唔好唔開心即係廢話但就算係廢話都想咁講」我:「得呀冇嘢喇抖多陣我就上返去」幾秒之後佢成個人從背面攬住我我:「唔驚俾人見到咩咁樣就水洗都唔清喇重有我啱啱打完波污糟呀」筱瑜:「我乜都唔知，我淨係知我男朋友依家唔開心，作為女朋友我淨係想咁樣做俾人見到就俾人見到人地點講係人地嘅事」嗰刻我真係冇諗過佢咁樣做一直以嚟我同佢喺學校都安分守己當然喺枱底會拖手但從來唔會公開做情侶嘅行為對局外人嚟講呢下只係擁抱，不過對我而言就唔係，呢個係身份嘅象徵或者冇人睇到，不過佢講嗰番說話話俾我知，俾人見到都唔驚你當我大男人啦，唔想喺自己女朋友面前唔開心又唔想因為我咁樣搞到佢唔開心所以我都即刻扮到好積極咁樣我:「冇野喇多謝」筱瑜:「真係冇野」我:「原本有架你攬完就冇你啲正能量太強」筱瑜:「痴線」我:「其實我特登扮野囉唔係咁樣扮你點會喺呢度都攬住我」筱瑜:「唔知你係咪真啦總之我見到你唔開心絕對唔會坐視不理你條友成日都唔講出嚟嘅攬應該係一個唔錯嘅溝通方法」我:「真係抵錫」筱瑜:「返去上堂喇」我:「一齊要拖住手嘅」筱瑜:「麻煩行啦」跟住佢就拎咗隻手出嚟俾我捉住嗯，你以前曾經咁樣講過。

今年聖誕節相當有意義除咗係我同佢第一次用男女朋友身分渡過之外亦都係拍拖半年嘅紀念日呢啲咁嘅紀念日，每段愛情都只係得一次半年呀一年呀好彩嘅話可以一直紀念落去添大個之後諗多咗，就會發覺其實每個紀念日都有可能係最後一次唔好話一年，半年之後，隔離嗰個重係咪佢又有邊個可以肯定呢每日都喺度轉變大家嘅步伐敢唔敢講永遠都一致唔係話想放負，只係依家唔會再好似以前咁，將呢樣野諗得咁簡單啫至於當時我又用咩心態去面對呢件事梗係冇依家咁複雜啦淨係覺得大家相處得好好半年紀念日確實係得一次下次慶祝就係一年跟住年半。兩年如此類推同埋佢都係女仔，睇電視劇都知十個女仔有九個都相當重視呢啲日子既然係咁我又點可以令自己女朋友失望又咁好彩喎自己都係呢種人好記得邊個日子打邊個日子嗰日做過啲乜咁樣直至依家都係，有時自己無聊睇返同邊個邊個嘅whatsapp都隱約記得嗰日發生咩事由細到大都冇變過，所以點會好似嗰啲戇鳩仔咁，唔記得邊日打邊日呢啲真係彌天大罪女朋友平日點樣大方都好我諗嗰刻都總會有一絲唔開心尤其係以前冇咁複雜嘅愛情呢講完一輪廢話，都知我幾重視呢個半年嘅紀念日啦。唔好話我話嗰陣我地真係好似拍劇咁點解咁講有一日佢無啦啦問我，筱瑜:「知唔知下個禮拜係咩日子」我:「聖誕節囉唔係咩呀今年同你第一次用男女朋友身分過聖誕喎我好記得架」筱瑜:「哦係囉我咪就係話聖誕節囉」佢個反應話俾我知呢個答案唔係佢預期嘅答案咁我亦都知佢想我答乜不過為咗俾驚喜佢，依家要扮唔知啦我:「唔係聖誕節咩」筱瑜:「係呀冇問題呀」我:「我好重視今次聖誕因為係第一次拖住手過」筱瑜:「又唔記得上年咪拖咗囉」我:「上年唔計啦嗰陣都唔係光明正大拖住邊似得依家咁樣」筱瑜:「咁又係呀咪住先你講到上年唔係光明正大咁嘅」我:「有人扮凍想捉住囉」筱瑜:「嗰個係咪你呀」我:「唔知喎唔記得咗喇喎佢好鍾意唔認冇計啦鬼叫我係女朋友咩我一定包容佢架」筱瑜:「痴線喺度歪曲事實」我:「唔緊要喎隔離冇人脆脆地認咗佢」筱瑜:「唔知呀」我:「放心啦我好重視我地第一個聖誕節之後每一年每一個都係」筱瑜:「聽住先」我:「唔信呀」筱瑜:「信你呀」我:「有得你唔信咩」筱瑜:「嗯」梗係要俾啲甜頭佢啦頭先扮唔知搞到佢好似有啲啲唔開心咁樣其實唔係好覺眼嘅係我同佢咁熟先留意到少少跡象啫一路講就梗係一路摸住佢個頭個感覺真係好正。

既然有紀念日禮物嗰方面就唔少得啦不過今次真係有啲難度事關我揀禮物係好差早幾年邊有呢啲習慣大家男人老狗出嚟鳩下鳩下咁就當慶祝架啦女朋友就冇辦法啦如果連禮物都唔送佢真係以為你完全唔重視兩個之間嘅野要知道，你打從心底唔係咁樣諗係冇用只要佢覺得你係咁諗，就已經可以打定輸數我成日都覺得一段關係入面，男同女都有佢自己嘅責任呢句聽落去好似好廢不過又幾多人做到講緊長期喎當然啦我地都係半年談不上拍咗好耐拖之不過，如果連依家都擔當唔到自己嘅責任時間耐咗會點呢我最唔想就係當咗佢喺我隔離係正常不過嘅事一有呢個諗法好難再珍惜大家貼地啲，你覺得佢係應份喺你隔離呢個態度同當初追求佢嗰陣又係咪一樣先創業難守業更難，我不嬲都覺得呢句野好適合喺情場入面唔同意就鬧細聲啲亦都係因為咁我盡量都提自己，女朋友，朋友，甚至親人都好啦喺你隔離出現全部都唔係理所當然所以呢個紀念日，揀禮物又點可以馬虎呢。我記得嗰陣真係有認真去諗究竟應該買咩禮物先好一件衫我又覺得行咗啲唔係呃你呀我真係諗過買戒指最後都係卻步唔係純粹錢嘅問題講真我呢啲窮撚唔係話真係講買幾多卡多啲都係千零蚊嗰種啫，因為不嬲都唔係點用錢所以出呢個錢去買野都唔係一個負擔唔係成日買丫嘛哈哈但係諗諗下拍咗半年拖咁快送到戒指好似操之過急我驚嚇窒咗佢同埋唔知其他人點諗呢唔通買完返嚟唔戴咩戴咗就好覺眼我到依家都唔知佢屋企人點諗講開又講我自己都冇同屋企人講諗咗好耐，暫時嚟講戒指應該唔係一個好嘅選擇突然間諗到係喎不如頸鏈起碼唔會咁搶眼先同埋佢著校服條領個位都遮到遮唔到都唔緊要我又冇聽過學校唔俾帶鏈，真係靈機一觸諗出嚟於是第二日我就出去買睇咗幾間終於見到有條幾靚銀白色吊墜頸鏈下面係心形，跟住嗰條友問我係咪送俾女朋友我話係呀跟住就問我不如加錢刻字佢講得好好聽呀Sales:「送俾女朋友梗係要有啲誠意啦最好就送一條獨一無二嘅頸鏈俾佢刻字就可以做到呢個效果先生你女朋友一定好鍾意」我屌擺明昆我落疊如果我今日係陪朋友出嚟買呢，我就叫佢一定唔好制擺明見你後生仔冇乜經驗呃你水不過咁，原來發生喺自己身上真係有第二個睇法你當我戇鳩鳩甘願俾人呃啦我真係覺得有咗字之後呢條頸鏈喺呢個世界上就唔會再有第二條貴就貴啲啦起碼俾佢見到心思先以我對佢嘅了解，佢留意到呢啲心思野嗰陣應該會再開心啲嘅不嬲我都係咁講用多啲錢又點會係問題丫，最多返到去捱麵包囉佢鍾意就得啦於是我就喺個吊咀上面刻咗六個英文字同埋一個符號我同佢嘅英文全名簡寫中間再加一個&明做水魚架喇唔做都做咗，依家淨係想佢好似我預期咁樣會好鍾意呢條鏈係咁嘅話，我做多幾次水魚又有咩所謂呢。

一講到平安夜，大家肯定諗邪野我又講多次，當時對住佢真係完全冇諗過性嘅方面由第一日開始已經係咁嘅態度預咗俾你地話我戇鳩有女都唔食係囉我都唔明點解有女都唔食亦都係因為咁，所以我同佢嘅平安夜其實真係好平安喺放聖誕假之前嘅最後一日我同佢照例行返屋企我:「平安夜去邊度玩」筱瑜:「你有咩意見先」我:「嚟嚟去去都係嗰啲架啦迪士尼同埋海洋公園」筱瑜:「一定好多人喎」我:「唔想去呀冇所謂呀我都唔係好恨玩」筱瑜:「有人唔鍾意排隊丫嘛反正嗰日一定多人既然係咁梗係唔好入去玩」我:「真係抵錫嘅啫」筱瑜:「又俾你搵到藉口錫狡猾」我:「唔係喎我光明正大錫你」筱瑜:「咁都叫光明正大」我:「講真喎真係唔入去玩好快就A-Level到時想玩都唔得可能要等半年喎」筱瑜:「多人你唔鍾意丫嘛又唔係真係好想好想玩半年好快啫考完試去玩重爽啦」我:「唔緊要喎都係多人一次啫」筱瑜:「真係冇所謂呀佢又唔會無啦啦執咗嘅好快啫」我:「好不過嗰日一定要出嚟」你唔出嚟我點樣送條鏈俾你呢句我冇講出口要俾驚喜丫嘛筱瑜:「出嚟行下食下野囉」我:「好我當你應承咗先」筱瑜:「唔應承你重可以應承邊個」我:「咁又係嘅同你一齊去邊度都唔係重點」筱瑜:「好甜呀」我:「今次交唔交到戲先」筱瑜:「ok啦」我:「明明就好鍾意聽喺度扮冇野」筱瑜:「都唔知你講乜」咁就簡單得多，一於慢慢諗下當日嘅部署先。嗰日最緊要嘅任務唔使講，一定係將條鏈送俾佢玩呀食呀嗰啲都係其次你知啦當街當巷無啦啦咁樣做唔好呀依家，去返嗰個年代都真係驚俾人擺上網就算唔驚，我呢啲毒撚喺咁多人面前都唔敢做呢啲野所以一定要揀一個唔多人嘅場合去送於是我就覺得送佢返屋企嗰陣應該係最好嘅時機得兩個人喺度咁就易辦事得多啦同埋佢好鍾意食藍莓芝士蛋糕嗰日都會買一個擺喺屋企當我同佢出完街返到嚟之後，我就率先上去拎條鏈同埋個蛋糕落嚟我隨身帶住條鏈先唔好講會唔會論論盡盡搞到唔見咗我淨係講點樣袋住佢都已經答你唔到因為平時我係絕少帶袋出街筱瑜亦都好清楚呢點無啦啦帶袋佢肯定知道有蠱惑如果唔買藍莓芝士蛋糕我又諗唔到一個原因去解釋點解我要返上去拎野我完全唔理佢講直接返上去都得咁佢都有可能估到我有啲野想送俾佢啦反而我一早直接講今晚有藍莓芝士蛋糕佢都係預期我拎呢樣落嚟啫到時見到條鏈驚喜就更加大做咁多無聊野，目的都係為咗咁樣你當我講廢話都好，真係希望嗰日一切順順利利咁就可以。

平安夜嗰日，我地約咗下晝出發離遠就見到佢第一下真係有少少反應唔切因為著得好靚淡棗紅色大褸跟住黑色裙再加一對長boot再整頂聖誕帽平時見佢都係比較casual今日應該係第一次執得咁正我:「好靚女喎小姐同你一齊行我會自卑」筱瑜:「你都執得好靚啫同你一齊行我都會自卑」我:「聖誕果然係聖誕平時已經好靚今日更加係天仙下凡」筱瑜:「信你一成都死呀」我:「唔好搣我下巴啦」筱瑜:「今日真係好認真揀衫幾驚你話唔鍾意」我:「痴線對住你幾時會講唔鍾意」筱瑜:「唔知呀點知你咁多呀」我:「今日行出街唔會望女淨係望我拖住隻手嗰個講明先我就唔會睇前面要靠你帶路」筱瑜:「低b講呢啲野你就最叻」我:「唔係喎對住第二個就講唔出純粹由內心而發」筱瑜:「係喇」我:「原來你地女仔真係好著重聖誕」筱瑜:「今次到我講唔係喎」我:「下」筱瑜:「著到咁唔關聖誕事唔計頂帽係喎我重有一頂一齊戴啦」好彩係紅色梗係唔怕戴啦，我:「係咩」筱瑜:「係呀」我梗係知點解啦依家唔講你聽啫所以嗰陣一定要扮唔知，如果唔係夜晚就冇驚喜好彩佢都唔係扁晒嘴可能佢暗地裏覺得半年唔會慶祝純粹係得佢自己自己期望啫點會呢，一陣你就知。上到車嗰陣喺度傾計無啦啦佢好感慨講咗唔少野亦都證明一直以嚟我嘅睇法都冇錯其實佢係一個外冷內熱嘅人只係唔會同一啲唔熟嘅人講自己嘅感受啫好慶幸佢會同我講呢種人唔係咁容易打開心扉肯打開，即係認同你喺佢世界存在咁就好夠啦筱瑜:「哈哈第一次同男朋友一齊過聖誕原來係咁喎」我:「我都係第一次同女朋友一齊過聖誕原來真係好正」筱瑜:「之前真係冇拍拖」佢扮挾持我細細力箍住我個頭問我:「冇呀拍咗咁耐依家先問」筱瑜:「唔知呀講開咪講囉」我:「你出現之前邊個女仔都提唔起勁自從你出現簡直係顛覆我嘅睇法原來真係好想拍拖」筱瑜:「誇張到死不過呢種感覺真係好奇妙第一次同鍾意嘅人過節日多謝呀」我好想同佢講多謝留返今晚講啦不過算啦都係唔好踢爆住我:「之前冇試過咩」筱瑜:「冇呀你估我個個男仔都鍾意咩係咪咁講先」我:「抵錫呀你越嚟越識氹人」筱瑜:「聖誕梗係要俾啲甜頭你」我:「哦即係唔係聖誕就唔俾」筱瑜:「問心有幾時冇俾過丫」我:「咁我都知你好好你連我都就得咁好點會有問題丫」筱瑜:「係咩你好難就嘅咩」我:「係得你咁好咋又靚女又識包容其實我都好麻煩」筱瑜:「咁你都好包容啫其實咁咪好囉冇鬧過交不知幾好」我:「係囉我地好似冇鬧過」筱瑜:「大家都要努力keep住呀冇人想有拗撬」我:「錫多啲咪冇囉」筱瑜:「又係想咁樣」我:「左邊面」筱瑜:「麻煩」講咁多咪又係錫。

晏晝去邊度，食啲乜野全部都唔係重點可以講下一單特別野嘅就係我地去咗影貼紙相都影咗一堆搞笑又有認真又有筱瑜:「正今晚攝入相簿先」我:「相簿」筱瑜:「係呀我有個相簿係特登擺低你同我啲合照架」我:「當真」筱瑜:「呃你做咩呀唔係做乜要影相未拍拖嗰啲都有」我:「鬼馬喇你未拍拖嗰啲都有save低」筱瑜:「諗多咗喇師傅不嬲慣咗save低啲相同邊個影都係」我:「係咩我冇呢個習慣你知我啦好少影相」筱瑜:「知丫次次影相都係我叫你先影嘅」我:「咁了解我好得人驚喎」筱瑜:「唔了解你重得人驚」我:「係係係你話點就點啦」筱瑜:「唔知你會唔會啦其實我好鍾意透過相去記錄生活嘅片段架你知啦記性真係有限萬一第日想回顧返，都有材料喺手嘛」我:「我又冇你呢個動作喎你知我個腦全部都係擺住你其他野已經裝唔落」筱瑜:「咁又唔得喎」我:「點解呀又」筱瑜:「就嚟A-Level呀唔記內容點得呀」我:「記住你咪得」筱瑜:「又玩」我:「兩邊都記晒再唔係咪好似你咁囉用文字又或者相片記錄低啱唔啱心水」筱瑜:「你鍾意就得啦真架，我依家都係，望返以前啲相真係會記返好多野」我:「咁啦我就真係唔係好鍾意影相總之我同你一樣都會搵野去記低我同你嘅野啦咩方法就未知住」筱瑜:「冇迫你呀純粹我自己做法啫」唔知你信唔信啦，總之呢次我絕對冇信口開河唔係我自吹自擂，而係好多年之後嘅張偉傑講返出嚟人證物證都有。影完相食完飯就搭巴士返屋企因為依家先開始入戲肉筱瑜:「情侶身分過聖誕真係唔錯」我:「真定假唔好扮野」筱瑜:「搞錯呀成日咁諗人明明真心又要話我扮野」我:「咁易就滿足」筱瑜:「同自己最鍾意嘅人一齊過咁重唔滿意呀」年少無知時，成日都將鍾意呢兩個字掛喺嘴邊大家都年青過我:「如果我話重有節目呢」筱瑜:「下係咩呀」我:「唔知呢有個咁靚嘅女仔坐我隔離唔使講都知啦」筱瑜:「死變態佬你想點呀」我:「嗌救命都冇用呀唔會有人聽到」筱瑜:「講究竟想做乜」我:「講笑咋錫你都嚟唔切啦買咗野俾你食呀」筱瑜:「咩嚟呀」我:「藍莓cheese cake你鍾意食啲乜我記得嘅」筱瑜:「正呀今次真係抵錫」跟住即刻錫我一啖藍莓cheese cake咁就一個助攻我:「唔好話我唔識做啦你陣間食多啲呀」筱瑜:「夜媽媽食咁多驚肥呀」我:「你都痴線咁都叫肥俾啲肥婆聽到真係行埋嚟打柒你」筱瑜:「唔驚呀因為有你喺度你一定會反應好快跟住又好大力咁推開佢地」我:「梗係啦男人嚟架嘛大佬女朋友都保護唔到學咩人做男朋友總之你負責食就得啦」筱瑜:「好啦見你盛意拳拳我就勉為其難同你一齊食啦你都要食呀」我:「得啦」一個蛋糕你就咁開心我都幾期待一陣送埋條鏈會點樣。

話咁快就落到車我:「你想喺邊度食」筱瑜:「附近咪有個商場嘅不如去嗰邊有得坐喺度附近又有垃圾桶」我:「你話點咪點囉」筱瑜:「咁我喺樓下等你啦」我:「嗯」跟住我就一支箭衝返上去屋企打開道房門再喺櫃桶嗰度攞條鏈出嚟然之後先去雪櫃拎蛋糕搞掂晒同完老豆老母交代之後就走人跟住直接跑樓梯落返去費事要筱瑜等咁耐啦筱瑜:「好快喎」我:「梗係啦點可以要我女朋友喺度食咁耐風呢」真係唔好意思呀如果你頭先跟我上去就會俾你拆穿個驚喜做咁多野都係想守護住一樣咁無聊嘅玩意好彩嗰晚都唔大風一定冇上年咁凍筱瑜:「唔緊要啦又係我話喺度等嘅」我:「我屋企兩個都算開明下次可以上嚟嘅」筱瑜:「拐帶少女變態佬你有咩目的」我:「你話呢唔通上嚟做功課咩」筱瑜:「好得人驚呀你個樣」我:「係呀你依家真係小心啲特別係夜闌人靜嗰陣」筱瑜:「好彩知你講笑咋如果唔係俾人聽到以為你真係變態佬」我:「你又知我係講笑」筱瑜:「你唔會咁做嘅」我:「痴線小妹妹你太簡單喇」筱瑜:「因為你係最錫我嘅男朋友丫嘛係咪先」佢成日都係咁每次講笑都唔夠佢講講到最後佢就講呢類說話有咩辦法唔係佢贏丫。去到有位坐隔離又唔多人咁就梗係食啦個蛋糕二人份量當然我見佢咁鍾意食梗係俾多啲佢藍莓cheese cake有幾重要丫食少啲有咩所謂筱瑜:「你夠唔夠架」我:「夠喇你食啦」筱瑜:「立心不良講係咪想谷肥我」我:「梗係啦你依家咁靚搞到身邊咁多狂蜂浪蝶唔做野點得呀」筱瑜:「原來真係有陰謀到時變肥婆冇人要呀」我:「即係話我唔係人」筱瑜:「點知你呀成日得把口」我:「我知你都係想聽衰得過我又肯講喎」筱瑜:「痴線」我:「大肥婆又好點都好啦變到點都係咁鍾意你咁唔好彩到時你唔鍾意我，都唔會影響我鍾唔鍾意你」筱瑜:「唔會唔鍾意呀」我:「如果我同你講重有禮物你信唔信」筱瑜:「下」跟住我即刻拎條頸鏈出嚟佢成個人呆晒然之後特登兜佢後面幫佢戴順便喺佢耳仔邊細細聲講我:「唔好傻啦點會唔記得今日係半年紀念日呀唔係咁樣做邊有驚喜送俾你」筱瑜:「好衰呀特登喺度扮」我:「我知你丫以為我唔記得丫嘛套我口風以為我唔記得唔好扮冇呀我睇住呀」筱瑜:「明明已經接受咗你唔記得囉點估到你無啦啦咁做」我:「唔係咩叫驚喜你睇下個吊咀寫咗我同你個名呀」跟住佢即刻攬埋嚟今次到佢喺我耳仔邊細細聲講筱瑜:「唔計屋企人冇一個好似你對我咁好多謝你呀，我最鍾意嘅男朋友」我:「鍾唔鍾意呀唔鍾意可以講喎送過第二樣」筱瑜:「你送乜我都鍾意同埋有我地個名，咁就唔驚搵唔返啦日日戴住喺身不過下次唔好買咁貴喇唔想你為咗我搞到用咁多錢依家大家都係學生」我:「我淨係知送乜俾你都係天經地義」跟住佢就一啖咀埋嚟冇記錯今次應該錫咗好耐我:「飽就行喇」筱瑜:「好拖住我丫無啦啦唔記得點樣行呀」佢好少咁嗲咁咪好囉呢啲係應有嘅福利漆黑之中兩個人十指緊扣，一齊行返去屋企就係咁，我同佢唯一一次慶祝嘅拍拖紀念日，順利落幕。

過完聖誕好快就下一年距離A-Level得返三個月本身諗住同佢傾除夕去邊度點知準備講嗰陣佢主動同我講唔好意思原來嗰幾日要離開香港筱瑜:「唔好意思呀破例一次應承我聽完之後唔好嬲」我:「咪住先你想講咩呀我淨係知你講乜都唔會嬲你囉點捨得呀」筱瑜:「每年除夕呢屋企人都會去旅行所以今年陪唔到你過除夕呀」我:「係咁咋話以為你講咩添」筱瑜:「下你唔嬲咩」我:「有咩好嬲」跟住即刻錫我一啖筱瑜:「真係唔嬲唔緊要喎有咩就講出嚟呀我都知係自己問題咁大日子竟然唔可以喺你隔離」我:「痴線有咩好嬲除咗我之外你都有屋企人架嘛何況你話年年都係咁去旅行又好玩冇野喎」好多人話講冇野即係有野不過喺嗰陣，我真係覺得冇野唔係為咗氹佢佢真係傻以為我會因為咁嬲佢筱瑜:「呀點解我男朋友咁大方嘅」我:「不嬲都咁大方不過嗰日我唔會送機喇唔知你屋企點諗亦都費事自己唔捨得一日不見如隔三秋打電話啦」筱瑜:「好呀呢幾日要見多啲補返數呀」我:「依家都唔夠多咩」筱瑜:「唔理你呀總之要見多啲破例再應承多一次」我:「冇計啦女朋友叫到乜撚都得啦」筱瑜:「好快返啫開學前一日就會返嚟我都係咁提住自己」我:「係喎手信呢」筱瑜:「唔會待薄你嘅要啲咩呀」我:「你覺得靚咪買囉你買乜我都要」筱瑜:「唔鍾意唔准當面講呀喺背後講我當聽唔到」我:「我預知我自己一定好鍾意囉你買喎」筱瑜:「哈哈咁就好喇」幾日其實好快過啫當然啦，喺佢心目中除夕係一個好重要嘅日子佢因為咁所以覺得陪唔到我就要講對唔住不過自己對除夕真係冇特別重量正是如此，所以我咁豁達同埋嗰陣喺度諗往後大把機會，使唔使擔心一年半年呢，今年唔得咪下年只係時間嘅問題嗯，以前嘅自己果然係樂觀派唔好講咁多喇講返嗰陣先佢如期返到香港筱瑜:「返到喇」我:「好唔好玩先」筱瑜:「好就好嘅不過唔夠完整囉」我:「點解」筱瑜:「隔離少咗個傻仔呀」我:「下係邊個傻仔呀」筱瑜:「唔知呢你睇下知唔知邊個」我:「唔知喎點似你呀識咁多人」筱瑜:「繼續扮野唔好認不過你唔好話我真係買咗野俾你」我:「咩嚟係唔係食得」筱瑜:「er好肚餓你可以試下嘅不過我唔會囉咁得意」我:「得意乜撚嚟架」筱瑜:「聽日你咪知囉俾啲時間你估下」我:「有咩係得意呀最得意咪你囉」筱瑜:「痴線」我:「暗爽喇暗爽喇」筱瑜:「冇囉都唔知你講乜」我:「你點止最得意呀又靚女又叻又善解人意乜撚都係最好」筱瑜:「乜都係最好都得啫你講嗰個字我都冇」我:「口快快講錯」筱瑜:「記住呀當面唔准話唔鍾意呀」我:「俾啲甜頭先啦」筱瑜:「咩甜頭」我:「goodbye kiss」筱瑜:「喺電話都要」我:「你可以即刻出嚟嘅」筱瑜:「麻煩」跟住就聽到啜一聲，既輕且柔唔使講都知，呢個甜頭真係好甜。

第二日就正式返學話就話踏入新一年不過做嘅野同之前一樣都係冇變過朝早我都係會過去搵佢跟住一齊去學校筱瑜:「新年快樂呀」我:「嗰日你咪打電話講咗」筱瑜:「面對面講多次丫嘛希望你今年順順利利健健康康開開心心」我:「大家咁話係喎你唔係話有手信咩」筱瑜:「係呀做咩呀」我:「攞出嚟啦」筱瑜:「唔得喎依家唔喺身」我:「竟然係咁即係吊我癮啫」筱瑜:「估下啦件手信喺我屋企呀一陣放學你喺樓下等我咪得囉」我:「好」跟住我就喺度諗點解佢唔帶件手信返學係咪好似我咁為咗製造驚喜不過唔係丫佢一早講咗有手信驚喜大極都有限如果送嗰啲飾物好易收埋啫點解唔攞出嚟呢莫非唔係飾物我都知放咗學就實知不過依家無聊咪估下囉有咩會用得意去形容真係唔知直至佢拍一拍我膊頭先至回神筱瑜:「喂喂你睇下」佢指住條頸鏈我:「係喎真係有戴喎以為你會因為返學冇戴添」筱瑜:「衫領會遮到啲哈哈都唔係，就算遮唔到都會戴啦」我:「咁勇猛你呢啲乖學生鍾意犯規嘅咩」筱瑜:「你送俾我重要咁有心思見到咪見到囉總之我就一定戴住」跟住佢就用對手圈住我我:「抵錫呀你」筱瑜:「你都要咁重視我份禮物呀好冇」我:「一定我依家唔知係乜都應承你滿意啦」筱瑜:「嗯」鑑於我實在估唔到嘅關係所以我都冇特別去諗況且放學就知啦唔爭在等多陣啦放咗學慣例兩個返屋企啦一出學校門口對手就自動拖實筱瑜:「係喎反正過咗新一年循例都要問下今年有趣咩目標呀」我:「同你一齊入同一間u咁算唔算」筱瑜:「咁我地要夾好次序喎不過你冇野想讀咩」我:「有又點最緊要係你丫嘛啱唔啱呀」筱瑜:「講真真係唔好如果你嗰科唔係好高分又唔係好有興趣，為咗同我讀我驚害咗你呀你係咪想我自責丫」我:「唔關你事冇你喺隔離點樣推動我你知啦入到去以我咁靚仔一定大把狂蜂浪蝶」筱瑜:「唔驚喎因為我信你喎哈哈」我:「下我未見過有女朋友聽到呢樣野係咁嘅態度咁都大你唔到」筱瑜:「係呀我對我男朋友好有信心咁講啦總之讀乜都好最緊要考好個試先」我:「係囉呢樣都搞唔掂講乜都冇用你唔講你目標嘅氹完我講拍下蘿柚就走人」筱瑜:「唔好講到咁衰有個好低能諗法不過唔好笑我喎」我:「講啦幾時笑過你」筱瑜:「其實今年自己想試下寫野即係好似故仔之類係咪好低能呀」我:「真係呀幾特別喎講嚟聽下」筱瑜:「之前咪同你講過嘅其實自己好想做呢啲野即係自己構思想寫乜就寫乜純粹取悅自己不過一路都的唔起心肝喂呀唔好笑我呀我冇同其他人講過，就連家姐都冇」我:「咁我咪好榮幸第一個知道未來大作家嘅宏願」筱瑜:「痴線梗係唔係做咩作家啦完全唔係嗰個層次呀真係純粹想滿足自己」我:「滿足埋我好喎」到時我要睇」筱瑜:「俾你睇咪笑我依家冇野喺手就梗係唔笑住」我:「唔會囉你做乜都支持夠誠意未」筱瑜:「到時先啦哈哈可能到時因為懶得個講字呢」我:「好你又真係好彩我最鍾意睇人寫野寫乜都支持」筱瑜:「咁多謝先囉把口咁乖」

我:「係喎你份手信呢」筱瑜:「返到屋企先啦喺屋企呀」我:「就到喇喎俾啲貼士」筱瑜:「係喎你喺度等我啦我轉頭落嚟總之好得意啦好快你就知」去到呢刻真係有啲期待佢拎咩落嚟幾分鐘之後就見到佢拎住個大公仔冇認錯嘅話好似就係佢好鍾意嗰隻鬆弛熊個公仔真係幾大成個人咁大就誇張啲不過有半個真係唔出奇筱瑜:「係咪好得意先」我:「好撚過癮呀」筱瑜:「送俾你新年快樂呀重有，最近呢半年以嚟，好多謝有你呢位男朋友喺我隔離」我:「咁大隻我要諗下點樣放佢」筱瑜:「擺喺張床咪得囉」我:「又係喎一齊瞓覺係咪好易洗」筱瑜:「你拎去洗衣舖嗰度就得好方便咋講明呀唔准唔要呀話晒都係半週年紀念禮物」我:「你送到一定要啦」筱瑜:「真係好鍾意」我:「好鍾意又咁好彩我屋企就冇公仔嘅咁就一定夠位擺啦有隻野陪我一齊瞓覺都唔錯」筱瑜:「人地有名架鬆弛熊記住知唔知」我:「遵命原諒我冇接觸呢方面嗰啲資訊亂咁噏用『隻野』去形容佢」跟住即刻錫佢一啖我:「呢個道歉係咪好有誠意先」筱瑜:「搞錯呀又偷錫人」我:「紅卜卜又咁靚女唔錫你錫邊個總之我一定保存得妥妥當當」筱瑜:「信住先」我都冇數過擺咗幾多年直至到依家，總之以後我每一次換床，個條件就係一定要擺得落佢唔到我唔咁樣做因為唔會再買得返，就算搵到隻一樣，嗰隻都唔會再有人類最渺小嘅感情存在，就係咁先珍貴。跟住落嚟每個人都係差唔多目標只有一個就係為A-Level做好準備記得嗰年一月尾就放新年假而放完新年假呢就係study leave嘅時間如果放完新年假之後你之後唔再返去學校溫書嘅話呢就要等到放榜嗰日先再返學校去到當日竟然有唔少老師都好感性都係講嗰啲肺腑之言啦有一兩個喊晒口唔理佢地係咪扮野啦出現呢個畫面對我嚟講係有啲意料之外直至響起放學嘅鐘聲嗰刻我就意識到，明天以後，就唔會再聽到一個咁好聽嘅聲梗係好聽啦，以前不知幾期待呢個鐘聲因為一響就等於放學即刻執定書包跟住就一支箭衝出去班房原本我以為自己唔會留戀，但係嗰日我居然一反常態第一次主動留喺度聽完成段鐘聲不過時間絕對唔會低頭，既然開始得，就自然有終結嘅時候直至十幾秒之後，一片寂寥，原來，我係會有一日咁唔想聽到呢個鐘聲咁唔想離開呢間學校或者六年真係唔係白過嘅，當然啦，我都係扮灑脫嗰啲戇鳩仔閒談幾句之後就離開班房唔想喺咁多人面前表露依依不捨之情當然啦，對住女朋友就梗係冇收埋同埋佢嗰刻嘅情緒同我差唔多筱瑜:「過埋今日我地就唔可以再著住中學校服一齊返學同埋一齊放學」我:「係囉就算再繼續著，個意義都唔同」筱瑜:「好少見你呢個樣喎」我:「假假地都喺度六年我又做唔到完全唔投放感情」筱瑜:「正常嘅我地都係人好難每一刻都咁客觀」我:「知唔知頭先我係第一次主動去聽成段鐘聲你知我啦又唔會返去溫書嘅可能以後都冇得聽」以前實在係太細個唔知點樣面對離別呢個問題，但其實人大咗閱歷深咗，呢樣野根本就唔難面對因為唔到你選擇唔面對形勢所迫之下你自然會學識，你唔願意佢都會行埋嚟搵你避無可避，筱瑜:「壞學生平時一放學就即刻走」我:「痴線咁都叫壞學生」筱瑜:「唔係點會未聽過成段鐘聲呀」我:「你又唔怪得我喎因為我知有個女仔等緊我過去佢班房囉」筱瑜:「係咩邊個呀原來你偷偷地出去識女仔」我:「邊個就唔講啦佢聽到就會知我講邊個係咪呀」筱瑜:「唔知喎可能係掛」跟住佢就跑走咗我當然追住佢啦直至平排就手牽手一齊行返去屋企六年前中一開學禮隔離係邊個，我唔記得，只係知道六年後嘅今日，最後一次著住校服踏出門口嗰陣隔離嘅係筱瑜當時，我認為如果今年9月真係入到u，佢依然會喺我身旁地點有任何變化都好，隔離嗰位都只會係佢嗰一刻，我係連半點猶豫都冇。

新年假都係一樣都係用兩個字可以講完就係溫書間唔中會同筱瑜落去自修室溫書嘅如果唔同佢溫就自己喺屋企溫呀澤佢條友鍾意自己溫既然係咁就唔打攪佢啦當然啦去到夜晚都要放鬆幾個鐘啦都係幾鋪啫唔係好過分呀澤:「筱瑜咁好嘅咁耐以嚟從來都唔會夜晚搵你唔會搞到冇得打機」我:「佢自己講嘅每個人都有私人時間拍拖大撚晒咩」呀澤:「我就唔信佢咁講」我:「佢話拍拖唔係大晒呀用字方面有啲分別啫」呀澤:「又喺度曬命我屌」我:「痴線你自己唔拍啫」好似冇乜喺度介紹呢位老友趁依家少少時間可以講下其實佢係白白淨淨高高瘦瘦嗰種人望落去係乖學生咁嘅款私底下梗係知唔係啦都唔知幾多陰濕野喺個腦度不過唔會表達出嚟咁解讀緊中學嗰陣其實有女仔想同佢發展係佢自己唔要啫我好記得有一次，我同佢食飯跟住去球場飲幾罐啤酒跟住開始講一啲平時唔會講嘅話題我:「做乜唔要Catherine其實幾靚女丫」Catherine就係主動溝佢嗰個女仔呀澤:「其實係任何立場嚟講呢我都應該受溝」我:「跟住呢」呀澤:「學你話齋其實我都覺得佢幾靚呃蝦條你話我仆街都會架喇甚至乎好多人都講，要忘記一個人就要搵另一個去填補Catherine出現個時機都啱啱好，你話係咪任何層面上面都冇理由拒絕丫」呀澤平時從來唔會講呢啲話題我亦都知佢唔會講所以平時都冇問佢我係佢講先知，原來佢重好掛住佢個初戀呀澤:「哈原來唔得喎，睇嚟依家仲未夠仆街要繼續努力呀」我:「係嘅要放低一個人從來都係講就易。」嗰陣我重未識筱瑜應該重係對映彤有好感嗰個階段呀澤:「大佬依家唔明唔緊要，我賭撚，第日一定會明記住，他日打死都要做仆街」我:「好好好你講我實聽返去喇係咪呀」呀澤:「返去喇屌有啲眼瞓」我飲酒就好奇怪嘅事關我飲完之後完全唔會high我當自己真係唔掂，飲大咗，醉後個反應係會變得更加靜而唔係一般人嘅興奮或者會有啲呆滯不過對答係完全冇問題咁嘅反應同人飲邊度過癮丫所以平時都係同一啲傾開計嘅朋友先飲我反而享受呢種時間多過成班人飲到high晒講返嗰陣先其實嗰刻佢講嘅野冇乜概念好記得佢講乜但係唔明白點解咁講都係嗰句啦時間絕對有能力逼你學識。去到二月幾，距離第一科中化重有個幾月我唔計口試啦哈哈其實四十幾五十日絕對唔係多講得衰啲眨下眼就過所以可以做嘅，就只有加強準備冇其他方法記得嗰排應筱瑜要求去自修室嘅頻率真係密咗，人果然犯賤迫在眉睫先至識驚筱瑜:「放心啦冇問題嘅照依家進度你唔使擔心呀」我:「梗係啦日溫夜溫真係開夜車呀呢排」筱瑜:「我都見到記住唔使咁大壓力你依家嘅情況絕對好樂觀唔使咁擔心」我:「都係你教得好啫」筱瑜:「唔使擦鞋喇去食野啦」跟住我地就行前原本拖住手，突然間見到佢鬆開呆咗咁樣望前面重聽到佢好細聲咁講筱瑜:「點解佢喺度嘅」我:「做咩呀」筱瑜:「冇野呀」嗰陣冇第二條路，即是話唔可以轉左轉右冇幾耐就聽到前面有個人叫筱瑜個名筱瑜:「媽咪點解你喺度嘅」原來個女人係筱瑜呀媽筱瑜呀媽:「留咗野未返嚟攞囉隔離呢位男仔係」我:「你好呀auntie你叫我做傑仔丫」既然筱瑜因為見到佢呀媽就即刻鬆開手即係話佢呀媽唔知我同佢個女拍拖啦如果知嘅話使乜咁樣做有見及此我淨係講自己咩名就算筱瑜呀媽:「你好呀傑仔你同筱瑜好friend呀」我:「一齊溫書啫」筱瑜呀媽:「唔緊要喎我都後生過我都知咩心態，下次如果自修室冇位上嚟屋企都唔緊要呀好喇我要趕返公司拜拜」筱瑜，我:「拜拜」跟住佢媽咪就走咗，筱瑜一路望住佢媽咪個方向直至消失於人海中先望返前面筱瑜:「走咯去食飯」我:「好呀」以我對筱瑜嘅印象睇得出佢好驚佢呀媽不過唔係丫我見佢呀媽好友善或者家家有本難念的經啦我呢啲外人唔知咁多架喇。

好記得有一日自修室好嘈多咗好多細路仔喺度玩啲家長又由佢地完全唔知咁樣係騷擾緊人唔識教就唔好生啦算數唔緊要我地走我:「咁依家去邊呀」筱瑜:「係囉想溫多陣」我:「Starbucks好似有啲遠喺條街又溫唔到架啦邊個地方好」筱瑜:「等我諗下先」我:「諗唔到呢」筱瑜:「哈哈你又知嘅」我:「我係你邊個點會睇唔出呢傻豬嚟嘅」筱瑜:「係喇最叻係你呀咁去邊呀」我:「去我屋企囉好冇不過我呀媽喺度我同佢講聲先」筱瑜:「會唔會麻煩到佢呀真係冇地方咪下次先一齊溫囉今日各自溫住先」我:「得啦冇野呀」上次見佢對住佢呀媽原來係咁嘅反應咁我費事提議去佢嗰度啦同埋小弟屋企雖然唔係大不過要帶人上嚟溫書都絕對夠空間跟住我就打俾老母我:「呀媽呀我依家同個同學上嚟溫書呀」老母:「哦佢今晚喺唔喺度食飯呀」跟住我就問筱瑜今晚喺唔喺度食飯筱瑜:「我驚麻煩到你喎」跟住我同返老母講我:「佢話驚麻煩你喎如果你冇諗住煮我地飯咪出去食囉冇所謂呀」老母:「麻乜鬼得喇今晚三個食啦反正你老豆加班有你兩個陪食飯」我:「咁我依家嚟啦到時唔好咁嘈呀真係要溫書」老母:「得啦」筱瑜:「auntie點講呀」我:「冇問題呀煮埋你飯喎依家上去啦」就係咁筱瑜就第一次上我屋企喇。去到樓下筱瑜佢話過門都係客點都要買啲野上去原本想例牌買個花籃跟住我話我屋企淨係買橙買完返嚟都係俾我食跟住我叫佢買魷魚絲啦因為我老母好撚鍾意食上緊去嗰陣冇拖住手因為去到呢一刻我老母都係唔知佢個仔已經拍緊拖一出就拎鎖匙開門開緊嗰陣都聽到入面有腳步聲行緊出嚟跟住就見到我老母呆咗喺度筱瑜:「auntie你好呀我叫做筱瑜唔好意思呀今日要打攪你傑仔佢話你鍾意食魷魚絲呀小小心意不成敬禮」老母:「咁客氣呀係咪傑仔特登叫你買等佢自己食」我:「痴線我都唔食魷魚絲嘅」老母:「唔係咁講點屈到你」自問自己老母唔難同人相處所以嚟嗰陣唔擔心筱瑜同佢會搞到面左左老母:「筱瑜入嚟啦拎對拖鞋俾你先放心洗到好乾淨冇人著過衰仔原來個靚女返嚟我以為係澤仔添」我:「唔好咁熱情嚇親人呀」筱瑜:「哈哈冇野喎」老母:「放心喎auntie我好開通呢個年紀拍拖好正常」我:「真定假呀」老母:「呃你做乜筱瑜鍾唔鍾意食咕嚕蝦球，金菇肥牛卷」筱瑜:「auntie你話事啦我冇所謂呀」老母:「講真喎有冇啲咩唔食又或者敏感呀真係有唔怕講呀」筱瑜:「冇呀今日打攪你我唔好意思就真」老母:「乜說話呢咁好啦，到時俾下面唔好話難食呀唔係我就好難落台」筱瑜:「哈哈傑仔成日話你煮餸好食我信佢呀」我:「屌你啦我都冇講過擦鞋」老母:「好過你鞋都唔擦筱瑜啱聽」筱瑜跟住已經笑到痴線老母:「你兩個入房溫啦閂埋道門都唔緊要我唔理你乜都聽唔到」我:「都唔知你個腦裝乜溫書點會有聲」老母:「係喇係喇」跟住我同筱瑜就入咗我間房溫書

入到我間房佢就見到嗰隻鬆弛熊公仔筱瑜:「真係擺喺張床喎以為你得個講轉頭擺去唔知邊度添」我:「痴線第二個就唔敢講，你送到喎梗係擺喺當眼位」筱瑜:「你間房好整潔喎auntie真係犀利執得咁好」我:「你都傻嘅我自己執架」筱瑜:「犀利喎唔係講笑真係執得好有條理」我:「梗係啦我預咗你隨時過嚟同我瞓所以咪執得乾淨啲」筱瑜:「痴線做乜無啦啦過嚟同你瞓」我:「你知你啦成日掛住我嘅見少日都唔得點知你會唔會失驚無神走過嚟呀」筱瑜:「哦依家有怨言喇」我:「你解讀得太深入喇總之就因為你先執得咁乾淨」筱瑜:「唔信囉不過打理得乾淨又真係幾好嘅哈哈」我:「屌間房係自己嘅咁都唔乾淨咁你唔好去食屎」筱瑜:「如果我冇執開房聽到你咁講會點呢」我:「唔好玩啦你冇執房你個人咁撚整潔咁撚有條理梗係知你有執開先至咁講」筱瑜:「其實你真係好醒嘅啫」跟住佢又用對手圈住我我:「使唔使咁開心呀」筱瑜:「要呀就係要咁開心」我:「好彩你易氹啫，如果唔係我都食得屎」筱瑜:「唔係呀好難架係你夠無聊夠低b先至得咋」我:「啲字眼正面少少好唔好」筱瑜:「唔好意思呀唔係好識字淨係諗到呢啲形容詞」我:「溫書啦」一對小情侶，孤男寡女獨處一室我可以同你講，其實真係可以淨係溫書我都唔止一次講過佢如果對於呢方面係有需要嘅話呢我覺得佢絕對會同我講佢依家冇講，咁我就一路詐唔知啦總之我唔會嘗試去抵觸呢條線可能一直都覺得呢方面難開口，大家要拎共識相對較難你當我戇鳩仔啦有女都唔識食不過我成日覺得一旦講出口，大家立場有唔同之後呢段關係上面或者會出現少少裂縫我唔希望有呢個情況出現所以一直都冇提過性呢方面同埋嗰陣咩環境丫陷入水深火熱之中，有時間都攞嚟衝A-Level啦邊得閒諗呢方面先得架唔係話唔鹹濕咁都要睇時間架萬一破戒發現原來真係咁爽容乜易掛住沉迷喺性上面唔記得正經野唔可以俾呢啲情況發生都係嗰句講出嚟預咗俾人笑不過嗰陣的而且確係咁樣諗溫到咁上下我地出返去房佢入咗去廚房睇下有咩幫手，筱瑜:「auntie有咩要幫手呀」老母:「傻嘅唔使入嚟呀你兩個溫晒喇」筱瑜:「我地每日都溫幾個鐘太多我驚大家都辛苦去到臨考前一個禮拜先至再谷傑仔好叻呀」老母:「多得你啫唔使入嚟喇出去睇電視做乜都好」筱瑜:「上到嚟冇理由淨係坐喺度嘅」老母:「真係唔使喎」我:「呀媽筱瑜平時真係識煮野食」老母:「下真係架」筱瑜:「媽咪要返工佢做寫字樓起碼七八點先返到嚟冇理由要佢再煮啦家姐讀緊大學都忙，佢又唔係住宿舍以前就佢煮嘅依家佢多野做咁咪我幫手屋企大家都有份」老母:「犀利喎筱瑜你又好野喎對手仔重係咁靚」我:「auntie你都係啫」咁又係喎無論老母定係筱瑜佢兩個對手真係好白滑真係有花工夫去keep講講下佢兩個喺度講煮餸痴線好似朋友咁樣喺度傾喎重叫我落去買薯仔話唔夠用搞到我好似外人咁樣當然啦我估唔到佢兩個咁融洽諗住大家會好拘謹點知原來咁啱傾對我嚟講都好嘅嗰陣好低能咁樣諗，咁嘅話以後就唔使擔心婆媳關係啦哈哈，有邊個唔係視初戀為一個美好嘅國度又有邊個唔想初戀陪你行到人生終點最重要最重要係喺嗰陣，有邊個會知道，理想同現實係有分別呢。

我老豆要加班所以嗰日得三個人食飯老母:「呀仔幫手呀筱瑜話晒都客人嚟，點可以叫佢拎埋啲餸出去架頭先一路幫手我都唔好意思喇」筱瑜:「唔緊要喎auntie咁我下次會試下用你嗰個方法整」老母:「我自己鍾意咁啫如果煮完你唔鍾意就唔好理我用返你最舒服嗰個整」聽佢地講應該講緊煮餸我唔識就梗係唔搭嘴啦跟住就三個坐喺度食飯檯面都幾撚多餸咕嚕蝦球，金菇肥牛卷有碟菜不過唔撚記得係咩跟住有條桂花魚再有煲湯老母好似真係好鍾意筱瑜因為平時三個人唔會煮咁多野筱瑜:「好好食呀auntie」唔好話我睇死佢九成都喺度擦鞋老母:「聽到未呀死仔你女朋友先係講人話你條友仔平時問你又話唔好食呢樣嗰樣」我:「痴線平時邊有話過你」筱瑜:「傑仔煮到咁嘅水準都話唔好食真係唔知平時你食開啲乜」我:「唔係呀呀媽喺度砌我生豬肉撚有講過」老母:「又講粗口唔好意思呀筱瑜傑仔平時都應該口沒遮攔多謝你喺學校幫手睇住佢講唔緊要最驚佢唔睇場合就講」筱瑜:「哈哈都慣架喇咁佢都識分場合去講嘅auntie唔使咁驚」老母:「有你幫手睇住就好」筱瑜:「佢都好照顧我auntie放心啦你個仔好叻」總之嗰晚餐飯大家有講有笑氣氛相當和諧食飽執完野就走喇唔使問我梗係送埋佢返屋企。筱瑜:「auntie好好人呀」我:「係咩咁我對老母都冇乜特別意見嘅」筱瑜:「好到咁你都話有意見就大鑊跟得上潮流，開通，正面煮野又好食」我:「使唔使擦到咁樣」筱瑜:「死啦你去講緊真話呀」我:「下次再上嚟囉」筱瑜:「邊好意思呀頭先嗰餐飯都唔平成日上嚟邊度得不過我都好耐冇試過食飯食得咁開心」我:「係咩你好嚮往咁樣」筱瑜:「梗係啦親戚食飯我好少講野嘅你唔信問下表弟就知對上一次咁開心應該係daddy未走嗰陣」佢第一次同我講起佢老豆繼續睇下佢講咩先我:「你daddy佢走咗係」筱瑜:「因病過身我小學嗰陣都好耐嚕，所以頭先食得真係好開心雖然得三個不過有傾有講」雖然佢講得唔多不過終於肯對住我提起呢個話題我都幾開心佢同我分享要知道以我認識嘅佢絕少會同其他人講起私事」我:「唔緊要喎總之你想上嚟就上嚟啦我老豆喺度都唔驚佢都好易相處」筱瑜:「多謝先啦」我:「係喎嗰次咪見到你呀媽嘅佢係咪知道有我呢條友存在其實auntie都幾nice」筱瑜:「係呀佢知道咗喇，好啦就到喇，你返去啦不過記住喎沖完涼唔好即刻就瞓覺點都要吹乾個頭先」我:「女人係咪都係咁長氣呢個個都係咁講嘅」筱瑜:「話知你點講啦總之記住啦」跟住我就返屋企返到去老豆去沖涼，咁我個人污糟就費事入房啦所以坐喺廳度同老母傾咗陣計老母:「呢個女仔得喎人靚又有禮貌重要入得廚房頭先同佢講野就知，叻仔呀搵到一個咁好嘅女朋友」我:「我驚你太熱情嚇親人」老母:「痴線佢都冇講我唔理呀你得閒就帶佢上嚟除非佢講到口唔鍾意」我:「之後先算啦」我老母真係好錫筱瑜嗰日之後佢間唔中就會煲定啲湯知道我嗰日約咗佢呢，就叫我拎出去俾佢飮用嗰啲保溫壺裝住特別臨近考試嗰排，佢煲得特別密話咩開夜車呀好辛苦飲咗好啲呀咁樣好彩自己老母煮野食煲湯都叫見得下人筱瑜都主動飲晒萬一唔好飲就大撚鑊倒咗佢驚嘥飲又唔鍾意喎或者真係人夾人緣總之我老母就好鍾意筱瑜去到呢刻都仍然係話佢一流，今時今日都重記得佢特別係我老母平時記性都唔係好。

臨近三月筱瑜同我講佢搵到個原因出嚟食飯我心諗唔係呀話我地兩個咁都要搵個原因出嚟食飯於是佢就咁講筱瑜:「呢排溫到個人好緊呀你唔覺咩」我:「又係日溫夜溫成個腦都係嗰啲內容」筱瑜:「係囉所以要出嚟食飯」我:「呢個就係原因呀筱瑜呀筱瑜你幾時變到咁無賴呢個都叫原因想見你男朋友我咪講囉」筱瑜:「我都未講完叻唔切搞錯呀由你把口話我無賴一定唔服」我:「咁個原因係咩呀」筱瑜:「就係拎利是錢出嚟食飯」我:「下」筱瑜:「咩呀唔得咩」我:「得得得你繼續你繼續」筱瑜:「冇喇喎咪就係咁囉」我:「你依家先拆利是」筱瑜:「係呀嗰日出嚟食飯一於就咁話請埋你又點」我:「你越嚟越盞鬼呀以前都唔知你有咁多無聊野」筱瑜:「一日咁多啦我未請過你食飯呀好想喺考試之前請一次」我:「我又真係唔明點解咁心急喺考試之前」筱瑜:「幫大家打氣囉呢個原因夠唔夠充分」我:「你講出口一定夠啦你講到咁冇理由唔出嚟」筱瑜:「好呀好呀好似過幾月冇出嚟拍過拖」我:「平時溫書呢」筱瑜:「唔計」我:「我計喎」筱瑜:「咁呀，好耐冇出嚟一齊食飯囉我咁樣講咁啱唔啱先」我:「一定啱啦」出去個過程就唔點樣詳細講都係同之前差唔多淨係記得嗰日去咗食燒肉一路食一路講將來讀咩呀呢樣嗰樣我唔呃你我個排序真係抄佢就算讀乜都冇所謂你可以話我嗰陣唔成熟嘅依家嘅我都唔會否認嗰陣諗野好簡單咋同佢一齊就得我唔係擔心佢會背住我出軌所以同佢一齊讀而係傾向大家繼續做同學好似依家咁盡量唔好變我睇佢就完全冇異議跟住佢就講咗樣幾特別嘅野筱瑜:「係喎映彤都想同我地同一間u」我地嗰陣有一間想入嘅名就唔開啦費事自爆總之交通都幾方便咁你知道有咩選擇啦我:「下竟然係咁」筱瑜:「佢嗰陣同我講架咁我話梗係好啦大家咁friend一齊讀keep contact都易啲」我:「我冇所謂呀係囉有個照應都好啲嘅佢又係讀乜都冇所謂」筱瑜:「唔係喎佢話想讀social science」我:「一於就唔好揀social science到時佢肯定踢爆我中學啲衰野」筱瑜:「又喺度醜化人」我:「佢肯定會哈哈」筱瑜:「你有咩衰野俾人踢爆呀」我:「有個靚靚女朋友一定俾人打死啦收皮啦你條撚樣邊度配得起嗰個女仔一定俾人咁講」筱瑜:「痴線邊有咁誇張呀」我:「你唔知咁多喇唉」筱瑜:「總之有人話你我一定喺你隔離幫你出頭咁樣得未先就唔驚俾人踢爆啦」我:「好撚感動係喎你唔係話要寫故仔咩」筱瑜:「劇本嚟寫緊呀哎大鑊講咗出嚟添」我:「痴線咩大鑊我唔知得嘅咩」筱瑜:「唔係唔知得不過唔係咁早啫總之係咁啦假以時日你就會知」我:「都唔知你噏乜撚」筱瑜:「依家最好就唔知啦……」最後嗰句佢講得特別細聲佢講到咁咪唔理佢住反正都講到遲啲會知我就繼續食燒肉喇哈哈。

過下一日過下又一日原來真係好快就面對到目前為止最大嘅難題哈哈，我記得兩年前考嗰陣都係咁同自己講最大嘅難題，呢五個字只係暫時性今年係呢樣唔等於出年仍然係指緊A-Level有時唔好話一兩年，淨係幾個月都唔同啦好明顯呢番說話，係我有所感悟之後先得出啦年輕時最大嘅毛病，就係太輕視個世界經常口出狂言將理想同實踐混淆好喇自我檢討完喇咁就唔好講咁多廢話啦屌我知你地一定咁講筱瑜真係一個好認真嘅人我重好記得考中文口試前嗰日佢都係咁講入到去要點做筱瑜:「記住入到去唔使驚人地驚而你淡定咁已經係成功嘅一半」我:「兩年前我都唔係好驚希望今次一樣啦」筱瑜:「實得嘅冇理由輸俾兩年前嗰個自己如果真係輸嘅話咁我好大責任喎」我:「痴線點會關你事呢」筱瑜:「兩年前未同你拍拖就唔驚依家同我拍拖臨場反而緊張重唔係我影響到你」我:「影響就有影響不過係正面囉我記得你講過呀影響係中性詞如果要講前面一定要指明係正面定負面」筱瑜:「叻仔喎真係有聽我講野」我:「屌你真係當我流」筱瑜:「聽日唔好呀你講講下講咗粗口一定冇分」我:「盡量忍盡量忍」筱瑜:「唔係盡量係一定要」我:「係係係講笑啫你當我忍唔到咩」筱瑜:「係先好呀準備咗咁耐，因為啲咁無聊嘅野而前功盡廢就真係好唔抵」我:「小組討論有咩錦囊」筱瑜:「你問我呢如果問你認同邊一個睇法嗰種題目我就唔建議中立亦都唔好講各有各好，最好就歸其中一邊因為唔夠時間講晒兩邊各有嘅優勢同劣勢唔多時間講但夾硬講我驚描述得唔夠詳盡咁樣到時好容易俾人針住去打記住我地入去考試一定係為分數，我唔知你會點樣睇教育嘅定義亦都唔知你同唔同意係咪要用數字衡量高低，香港教育好定唔好唔係我地入去考試嘅重點考完之後有排你講，點樣唔得有咩改革任你演繹但係入到去考場我就一定將呢啲野拋諸腦後喺香港嚟講，求學冇可能唔係求分數特別係中學生，我自己就係咁睇聽日加油啦。」我:「收到晒」口試就唔多講啦自問入到去都講晒自己想講嘅論點考完就要收拾心情因為好快就中化亦都係第一份筆試更加係主科絕對係不容有失由考完口試之後去到考中化之前嗰十幾日溫嘅時間比平時更加耐我都知溫書時間同埋成績絕對唔係正比關係係咁嘅話通街都狀元啦考得好唔好都好，我淨係唔想後悔自己當年點樣點樣為咗咁我可以做嘅就只係一直咁樣溫反正都係兩個月啫嗰期老母都係咁煲湯俾我同埋筱瑜叫我攞出去俾佢喎佢講咗好多功效嘅不過唔記得喇我都係貪佢好飲啫就係喺考中文之前嗰日3月25號，筱瑜送咗一份禮物俾我筱瑜:「送俾你呀A-Level加油呀」跟住佢俾咗一個玻璃樽我入面裝住好多粒幸運星我:「多謝喎不過你使唔使咁多粒星星搞到要用咁大個玻璃樽」拆開嚟睇每粒星星唔係好大啦不過嗰度實在有太多粒積少成多變相望落去好誇張筱瑜:「知唔知入面有幾多粒」我:「我一定知啦咁鬼多點樣數」筱瑜:「3287，每一粒都係我自己摺」聽完之後真係唔撚係掛我:「陰公一定好攰做乜咁傻呀你言語上支持都好夠喇使乜係咁摺」筱瑜:「言語上邊度夠呀作為你女朋友點可以淨係得個講字」我:「你呢排都要溫書架你幾日摺晒」筱瑜:「傻嘅梗係唔係啦個幾兩個月啦」我:「係啫都唔使三千幾粒丫隻手一定攰死啦」筱瑜:「3287絕對唔係偶然多一粒同少一粒都唔得」我:「點解呢」筱瑜:「知唔知我地生日乘埋係幾多」我:「你係4月5我係7月3我當45x73啦，即係考我心算啫依家一定可以秒答啦」筱瑜:「唔使喇我幫你計埋係3285」我:「咁點解係3287粒而咁點解係3285粒呢」筱瑜:「知唔知3285呢個數字除咗同我地生日有關之外佢重代表一樣野」我:「係咩」筱瑜:「就係九年如果一年有365日，咁樣九年365x9就即係3285」我:「唔係每四年就會多一日咩」筱瑜:「冇錯，呢九年入面有兩年係會多一日咁你明白點解係3287而唔係3285啦」聽完之後我即刻攬住佢對我嚟講真係好似拍戲咁樣一直以嚟，我以為呢啲心思嘅拍戲嗰啲情侶先會有估唔到今時今日我有幸同男主角一樣享受呢啲福利我:「好多謝好多謝你唔識講其他野，下次唔好咁傻呀整一份咁嘥時間嘅禮物」筱瑜:「唔嘥呀唔係點幫你打氣呀或者你覺得好無謂啦」我:「唔無謂一啲都唔無謂。」筱瑜:「應承我好冇」我:「應承啲咩先」筱瑜:「你快啲講應承先啦」跟住即刻錫咗我一啖我:「今次咁快有甜頭我梗係識做啦應承你喇」筱瑜:「應承咗就要做呀好唔好」我:「得喇」筱瑜:「九年之後，你先好打開呢個玻璃樽」我:「點解要九年」筱瑜:「或者緣分掛我都冇諗過將我地生日乘埋原來就係九年」我:「好你話點就點」筱瑜:「咁我當呢個係我地嘅約定九年之後嘅3月25號最重要一點，不論到時我地咩關係，打開之後都要搵我好唔好」我:「痴線可能唔使搵呢到時我喺你隔離打開唔係喎分分鐘嗰陣已經係同你去到談婚論嫁階段呀唔係，生兒育女先至啱哈哈係咪好長遠」筱瑜:「痴線邊個要嫁俾你同埋同你生bb」我:「唔知呀可能係玻璃樽個主人掛」筱瑜:「好多個玻璃樽喎唔知你講邊個」我:「你知嘅」筱瑜:「唔知呀加油呀聽日要返上去喇」我:「好。」年輕時最大嘅毛病就係太輕視個世界經常口出狂言

考試個過程老實講，我都唔知點樣描述出嚟先好淨係記得所有野都好快根本冇喘息嘅空間今日考完拿拿臨就準備之後嗰一科如果真係夾硬要去搵休息時間，可能就係考完之後返屋企嗰段路一係就聽下歌，再唔係就同筱瑜傾電話跟住返到屋企就將之後考嗰科啲材料擺落書包入面跟住就再起程因為要同筱瑜溫書講明先呢個要求唔係我決定嘅拍拖係好重要，不過嗰陣我都驚出出入入會耽誤到佢溫書嘅時間可能你地會覺得好誇張出入會阻到溫書嘅時間咩不過我始終覺得時間一定係越多越好我都知好近不過一出一入真係會佔時間，呢點係不能否認阻到自己唔緊要，最驚就係影響到佢點知佢話唔驚一齊溫重好話想見多啲我唔理真定假啦，總之佢話唔驚咁我驚咩呢同埋出到嚟有佢第一身教導對自己吸收方面絕對係有利冇害在情在理下出嚟一齊溫書絕對係明智之選講開又講A-Level過程入面有冇壓力話冇就梗係呃你我相信每個人每一日都會遇到唔同嘅壓力返工嘅返學嘅唔使講啦，甚至放緊假又或者生活好得閒嗰啲亦都唔會例外點樣釋放真係因人而異，自問自己呢方面控制得唔錯雖然當時感覺到壓迫性好強不過未去到爆發情緒嘅階段唔需要搵啲特別途徑去宣洩，我諗住筱瑜同我都一樣啦起碼由第一日識佢嘅時候，已經覺得佢非常冷靜到後來熟咗，知道佢都有難處係要自己去面對，佢依然處理得相當妥當，起碼唔容易察覺到佢情緒嘅起落甚至係今次A-Level，由未考去到開考嗰陣一直都好淡定唔會徬徨做乜都有晒方向準備又充足，望落去情緒管理做得相當好係直至到最後一日，火山終於爆發。大家都知我同佢係理科人我地最後一科係考physics，冇記錯早兩日先考完chemistry跟住抖一日就考physics原本以為休息嗰日同平時冇分別都係出嚟溫書跟住返屋企瞓覺偏偏就唔係，嗰日溫完書順便食埋飯先返屋企正當諗住送佢返屋企嗰陣，點知佢突然開聲話筱瑜:「唔好返去住丫去公園坐好唔好」我:「好呀」我冇問咁多，嗰刻直覺佢有啲野發生咗因為平時絕對唔會咁樣食完就送佢返屋企，以我印象嗰日應該係佢第一次主動話想去公園坐唔返屋企住一坐低，佢就攬住我跟住我feel到我個膊頭濕濕地我就知佢喺度喊佢唔係嚎哭嗰種，而係眼淚不停流而唔嘈嗰種我唔敢講任何野冇問佢咩事，因為我認為嗰陣我最需要做嘅就係任由佢喊同埋攬唔好干預佢都唔知過咗幾耐之後，我先出聲問佢我:「做咩呀好返啲未呀想講就講唔想講就唔好講，總之你要喊嗰陣我一定喺你隔離」筱瑜:「唔好走住好唔好呀」我:「得使唔使買啲野飲。」筱瑜:「唔使，你喺度就得喇」我:「知你呢排壓力大慢慢抒發情緒啦，你唔叫我走我絕對唔會走」筱瑜:「嗯」我:「你好叻呀，去到最後一日先忍唔住放心唔使咁驚」一直以嚟佢都好堅持佢女強人嘅形象但其實佢都只係一個19歲嘅女仔，壓力爆煲絕對係好正常嘅事無論平時外表點樣堅強都好，當過咗臨界點，講乜都係廢話平心而論開頭係有啲擔心因為未見過佢咁樣佢喊緊嘅同時我都諗緊，係喎其實咁樣都好正常我最驚就係佢收埋自己一個面對啫佢依家喺我面前釋放，換個角度睇起碼叫做願意同我一齊分享佢最真實嘅感受我都唔記得坐幾耐淨係聽到佢話就快十二點要返屋企喇，跟住先走，我:「你睇下你對眼紅晒唔使咁驚考埋聽日就完」跟住佢喺度笑我:「咪好囉笑返」筱瑜:「多謝你呀，頭先已經抒發完呢一程要開開心心」我:「咪係囉，咁先係嘛」去到佢屋企門口，佢望咗個錶一下跟住一野錫埋嚟goodbye kiss好正常丫係咪先，不過今次個kiss錫得比平時耐平時都係幾秒就搞掂，今次就唔係，我都冇數到究竟錫咗幾耐直至佢個錶響踏入零時零分，先至分開，筱瑜:「好喇我走喇今次真係拜拜重有，聽日要加油」我:「好，跟住一齊大把時間玩」筱瑜:「拜拜」跟住就各自歸家，準備最後一科筆試依家再慢慢諗返起，有句說話真係我想問究竟係邊個講，暴風雨嘅前夕總係平靜，至少，我唔覺得係啦。

當聽到監場人員講「考試時間完結請停止作答」嗰刻真係成個人鬆晒考試原來咁就完咗未考嗰陣諗到天花龍鳳其實都只係一瞬間嘅事當然啦呢一瞬間嘅背後，用嘅時間真係數之不盡我唔講咁遠喇，我淨係講最近幾個月真係歷來最努力嘅時期得定唔得，你依家問我梗係打死都話得啦唔通話唔得呀今次都係等肥佬咁樣呀起碼每條都有寫野上去自己都覺得嗰啲內容係攞到分嘅當然啦客觀嚟講，有寫唔代表啱你覺得有分係冇用最緊要係marker覺得有分如果有內容就有分數嘅話學位貶值嘅問題就更加嚴重啦阿豬阿狗寫野上去就拎到分咁有邊個會肥佬啫繼續諗我都覺得只係嘥時間反正全部卷都交晒，你再花時間落去又有咩意義呢作答完先至學人扮勤力喺度諗我就唔會拎呢啲光環有咩用啫啱唔啱先等多陣監場人員就話可以離開嗰一刻我淨係知道，以後行條咩路就睇今次嘅成績我呢條友，從來都唔係孝順不過點衰都好，我好希望可以做返一次好野俾我雙親睇好想見到佢地因為我履行到承諾而開懷大笑話俾佢地知作為仔嘅我，唔係得把口講一次咁多就已經好夠，雖然佢地從來冇講過啲乜，不過我之前都講過啦為人父母見到自己仔女學業有成有邊個會唔開心丫係呀我好膚淺架咋入到u我就當係學業有成各位俾啲面我丫我都知入u其實只係小事你係first hon先算啦已經未講master不過對於我呢個咁屎嘅人將標準放低啲啲都唔係好過分掛呃到老豆老母就得啦，跟住就打比筱瑜講少少無聊野就算數，不過我覺得佢今日啲反應同平時有啲唔同收線後自己喺度諗莫非重未處理好尋晚嘅情緒唔係丫尋日已經笑返定係因為考得唔好痴線佢重叻過我亦都冷靜過我我失準都未到佢失準啦於是我選擇等陣再打過去佢依家應該返緊屋企，等我返到去再打俾佢同佢傾下先，當時嘅我又點會知，呢個電話會令到我同佢展開第一場嘅鬧戰呢。返到去就打俾佢我:「點呀係咪唔開心呀」筱瑜:「做咩咁講呀」我:「冇呀頭先聽你冇乜野講嘅你嗰度咁嘈嘅喺邊度呀」筱瑜:「冇呀咪同副主席佢食緊野囉」我:「你同佢一齊考咩」筱瑜:「係呀」嗰刻我有啲奇怪，因為筱瑜每次考完試都會返屋企食飯佢講過屋企係佢最放鬆嘅地方所以為咗迎合考完試嗰種輕鬆心情，佢一定係返屋企先之後出街再算數不過可能推唔到副主席呢嗰陣我係咁諗我:「考完試喇喎出街拍拖丫」筱瑜:「都未考完」我:「得返英文oral咋喎」筱瑜:「咁都係考試丫」我:「起碼要等到五月喎咁就死啦咁咪幾個禮拜冇得出街」筱瑜:「之前都係咁架啦係咪先」我:「梗係唔同啦之前嗰啲真係筆試咁就梗係死刨爛刨依家唔係喎一科oral咋嘛」筱瑜:「如果衰咗oral就已經可以拖低成科英文英文唔合格嘅話，入唔入到u心照啦」我:「咁都可以一齊出嚟溫啫」筱瑜:「上幾個禮拜咪日日同你溫嘅」我:「係丫」筱瑜:「真係唔好介意喎我發覺呢對我嚟講好似自己一個溫得好啲」其實呢句野聽完之後，好難會唔介意講得白啲，即係話你拖累佢表面唔係咁講不過我聽完之後得出呢個意思當然啦呢一刻我都重忍到，可能只係我敏感啫講嗰個未必有意呢，我:「咁我都明嘅出嚟食飯都唔得」筱瑜:「出嚟食飯到時傾耐咗又送我返屋企唔好話我自己，你自己時間都少咗啦」我:「不嬲對你都係咁架啦同埋都係你啫唔緊要喎」筱瑜:「可唔可以成熟啲啲呀我又唔係話唔出嚟拍拖，我都係擔心大家時間唔夠啫你又唔係唔知我好緊張A-Level等到五月咋嘛，定其實你都係講下架咋」佢講邊句我都唔會嬲唯獨就係最尾嗰句，我唔知有冇喺度講過簡單而言，我最憎就係聽到嗰啲話我唔勤力唔努力玩玩下嘅言論你話我差唔緊要你睇死我都唔會介意，甚至話我唔成熟我都未必會否認但係一聽到唔勤力就無名火起由細到大都係咁，唔係滴晒汗先叫努力有邊個比自己更加有資格判斷努唔努力我:「我得個講字同你溫書溫咗幾耐呀，依家都只係差一個口試所以先想約出嚟拍拖見下面啫之前考緊其他科嗰陣我有冇特登約你呀，因為一次你就話我得個講字玩玩下ok咁咪唔出嚟囉冇所謂加油啦」我已經盡量抑壓情緒如果頭先對住其他人我已經係咆哮咁樣就係因為佢所以我選擇忍埋佢保持平和語氣，點解今次咁嬲除咗頭先講個原因之外，我係有同佢講過我好唔鍾意呢啲言論佢依家咁樣講即係當日冇聽過我講啲乜同埋我真係唔覺得呢個要求有咩咁過分當然啦頭先我都留咗一線我唔知佢點諗呀，淨係知自己嗰刻冇乜心情，原來同女朋友鬧交係咁嘅滋味向好啲諗咪叫試過拎咗經驗囉，凡事都有第一次架啦。

晏晝我冇打俾佢，因為今次真係唔覺得係我自己問題你知啦後生仔一時火遮眼咁我都唔會特登去惡化呢段關係依家咁樣咪當係一個磨練去到夜晚，手機無啦啦響原來係佢諗咗陣，唉算數啦對住佢邊嬲得耐你話我冇志氣都係咁架喇當然啦循例上都要扮下嬲唔係重成世界嘅我:「做咩呀你唔使溫書咩」筱瑜:「唔好意思呀晏晝好似……講錯咗野」我:「唔緊要係我衰明明都未考完試，點解約你出嚟見呢你都係想我咁講啫」筱瑜:「唔好嬲啦我下次唔會咁講野喇」我:「咁樣即係道歉」筱瑜:「對唔住我講錯野」我:「就咁講一句邊有誠意」筱瑜:「聽日出街咁樣有冇誠意呀」我:「你唔使溫書咩聽日」筱瑜:「係喇我真係唔好意思喇以後唔會再咁樣講野」我:「算數啦都過咗去咁樣聽日好似平時咁喎」筱瑜:「好呀聽日見啦」所謂嘅冷戰，其實都只係得幾個鐘可能好多人都話，搞錯呀咁快當冇野你問我就算啦佢都道咗歉識咗佢年幾兩年都係第一次有拗撬啫況且都道咗歉唔通真係講成世咩既然佢都話聽日出嚟起碼證明佢都有誠意呢個係我當時嘅諗法係咪好天真各位自己判斷啦哈哈，不過呢幾日真係峰迴路轉，好似拍戲咁樣完全估唔到情節發展我諗都冇諗過聽日個見面換返嚟，竟然唔係平時擁有嘅滿足。第二日出嚟我地當冇事發生過不過唔知點解，傾計嗰陣硬係冇咗之前個氣氛特別有時行緊嗰陣真係出現dead air搞到有幾下我都係為講而講你當係以下咁啦我:「依家去邊呀」筱瑜:「你想呢」我:「不嬲你諗架喎，你話事啦我冇所謂」筱瑜:「咁呀唔知呀行住先」我:「哦」筱瑜:「嗯」絕對唔係以往嗰種氣氛之前係你一句我一句有傾有講，邊需要特登諗話題佢行邊我就行邊架啦點會問到出口，識佢咁耐第一次有呢種感覺咁都未算，令我最愕然嘅係返到佢屋企嗰陣氣氛點樣尷尬都好啦不嬲我都會送佢返屋企，今日都唔例外我:「仲有野未做喎」筱瑜:「咩呀」我:「goodbye kiss」我特登扮冇野好似平時咁樣，就係唔想營造一個同平時唔同嘅感覺出嚟我自己咁諗另一回事丫，跟住筱瑜就錫咗落嚟不過今次唔係嘴唇而係右邊面筱瑜:「走喇拜拜」我一路望住佢背影，佢只係一直向住屋企方向嗰邊走冇回望轉頭可能你地覺得我特別敏感佢起碼有錫丫但係作為當局者嘅我，我覺得我地依家嘅關係真係出現咗變化以往goodbye kiss每一次都係嘴唇係每一次有咩原因今次會唔係我只係諗到一個原因，就係有啲野變咗我唔否認情侶對於呢方面特別敏感有時可能只係自己諗多咗，不過我嗰一刻正正就係咁望住佢背影就出現咗好多諗法會唔會我地嗰段關係實在係太脆弱，好似玻璃樽咁樣，尋日跌爛咗，縱使當晚即刻黐返好，黐完之後發現都係有裂縫手勢點樣好誠意點樣夠，佢都唔會再變返未跌爛之前咁樣，裂咗就係裂咗，冇得再呃自己我唔係話每對情侶都係咁，只係話我地個情況係咁樣啫，或者，我一直高估咗呢段關係打從心底我真係好鍾意佢，不過拍拖你知唔係一個人嘅事，我點樣鍾意佢都冇用可能我同佢根本就未打好根基，少少風浪就已經不堪一擊。

返到屋企我繼續喺度諗筱瑜亦都冇搵過我平時會講啲無聊野，我送完佢之後到我返到自己屋企呢亦都會同佢講我返到喇咁樣不過呢一刻實在唔知點樣面對又或者可能係我太chur既然係咁就唔搵佢住先繼續埋頭苦幹諗諗下呀澤叫我打機係喎不如同佢傾計男人老狗有咩問題不嬲都係搵死黨架啦就算佢俾唔到有用意見我，起碼我都叫釋放咗出嚟最主要我同佢不嬲都係咁樣溝通佢有野想講，我就做聆聽者反之亦然我:「講堅呢兩日發生咗啲事」跟住我就將所有野和盤托出，我:「就係咁多唔係想潤你我真係唔知點」呀澤:「我冇話你潤我咁你同我講得都開心嘅起碼都真係當我係朋友」我:「屌你啦講呢啲」呀澤:「你條撚樣不嬲都係收收埋埋嗰種啦你唔想講嘅話，點樣問你都唔會講又唔係個個問你都講喎我得到一個唔容易信人嘅人個信任，咁你話係咪要開心」識得耐真係冇得呃佢完全講中晒，當時我冇講出嚟不過真係好開心原來有位朋友咁了解我唔係我單方面當佢死黨，佢都有喺我身上花過時間觀察我:「係呀最叻係你呀點睇」呀澤:「講真喎不嬲都覺得你冇乜問題你真係冇講漏」我:「有嘅考最後一科之前嗰晚佢爆喊睇得出佢壓力真係好大不過嗰晚已經釋放晒啦，送佢返屋企嗰陣都係笑嘅」呀澤:「係囉如果你冇講錯，即係情緒應該唔係問題啦我聽你講有講過，自己睇都有睇過，你兩個不嬲都好有默契架你諗下邊有拍緊拖嘅情侶唔傾電話但係你地一齊嗰陣又好sweet架喎」我:「一次咁輕微嘅鬧交就搞到咁樣我真係諗都冇諗過係咪嗰陣控制情緒控制得唔好呢講真我嗰陣講野嘅語氣真係好平和點樣嬲都好，就係因為佢我選擇忍而冇爆出嚟」呀澤:「你條友啲缺點唔係第一日架啦」我:「屌」呀澤:「之前咁耐都忍到，依家一刻就忍唔住如果你冇講錯自己冇變過，咁即係佢變咗囉」我:「繼續繼續」呀澤:「講明先呀我冇教人分妻我亦都相信你有自己判斷，純粹自己睇法呢啲問題如果對方唔係咁熟嘅人真係唔會隨便講出口」我:「得啦」呀澤:「你有冇聽過兩個講法」我:「咩」呀澤:「究竟係留意到佢啲缺點跟住先唔鍾意佢，定係唔鍾意佢跟住先至留意到佢啲缺點，我唔信一個人無啦啦會變到好小器依家講緊幾日咋喎但係鍾意唔鍾意就真係可以咁短期你講過啦，你點解鍾意佢就係因為嗰一刻佢幫你抆走手掌嘅釘嗰一刻講緊幾秒，你諗下係咪可以好快」我:「犀利真係好記性我以為你扮聽」呀澤:「屌你啦不嬲認真聽人講野」我:「我明你意思嘅今日我同佢一齊都覺得冇咗以往嗰種氣氛」呀澤:「當然啦有可能我諗多咗佢只係心情唔好，但係如果悲觀啲呢一次咁輕微嘅鬧交就係一條導火線，我唔知咩原因佢無啦啦唔鍾意你咁啱呢個時候你兩個嗰場鬧交，就成為咗催化劑又或者咁講，你兩個鬧交亦都有可能建基於佢唔鍾意你你明唔明我講咩先」我:「大致理解即係話佢有可能過咗熱戀期，冇之前咁鍾意包容唔到導致演變成今次嘅鬧交」呀澤:「係喇」我:「講真嘅，我真係好鍾意佢同佢一齊舒服嗰種感覺唔係假唔想依家就分」呀澤:「我都明，有邊個唔係丫講就講咗俾你聽，自己執生啦講明先可能係我呢條柒碌講錯架可能好快就冇野好似之前咁樣」我:「希望啦，真係有啲無力感。」

第二朝醒返，唔知係咪因為過咗一晚嘅關係好似冇尋日咁悲觀依家諗返邊有情侶唔嗌交先得況且我同佢即日好返都唔算好嚴重啦尋日dead air可能只係偶一為之呢於是起身即刻搵佢佢又唔係好遲覆我不過唔係秒覆囉你當個幾兩個字啦之前就梗係唔係sms定係msn都好似隨時online咁樣一搵佢就喺度，係喎可能佢依家溫緊書呢我唔溫oral啫，佢呢啲高材生會丫嘛嗰陣嘅我好樂觀咁去諗回想返轉頭或者當時只係自欺欺人冇計，人的而且確好脆弱，特別當時我只係一個經歷緊初戀嘅毒撚對愛情呢個遊戲可以稱得上一竅不通因為經驗實在係少暗地裏梗係知咩事啦，只不過唔想去接受啫既然係咁咪諗得樂觀啲，之前都有講過，反正開唔開心都要過日子咁冇理由要選擇一個負面嘅情緒丫唔係過分樂觀，只係不斷會俾藉口跟住嗰幾日，我地都好少傾計平時一日都幾版啦依家可能一日得兩三句，呀澤條八卦友有問個情況係點咁我梗係如實作答事實上都冇必要呃佢呀澤:「我估其實你自己都知咩事我作為局外人都知，你親身感受唔會唔知掛」我:「真係唔知點我又唔想無啦啦去搵佢喎第一唔知講乜好第二，佢不嬲都好重視自己時間唔係好鍾意人打擾佢，啱啱識嗰陣已經咁講所以我一直都唔上去搵佢就係咁解」呀澤:「其實一個人變心唔係好難嘅事，男同女都係當然唔可以一概而論，只係唔需要覺得點解咁快嘅又或者點解咁慢嘅」我:「你知我毒撚第一次拍拖乜撚都唔識」呀澤:「放心啦好快就會識，唔到你話唔識呀走唔甩」我:「係嘅你都有道理」呀澤:「我聽過好多人講，變心之前乜都冇跡象喎其實我呢條契弟想講好耐，變心就係可以快到你睇唔到跡象有時唔係話邊個錯，真係單純唔鍾意好似今次個case咁樣，講得俗啲咪就係突然間冇feel囉鬧自己都冇用因為可能根本就唔關你事純粹係人地突然間唔鍾意當然啦如果諗得衰啲，可能有個原因嘅」我:「講嚟聽下」呀澤:「會唔會有咗第二個呀」我:「我係點你就知啦至於佢係點，喺學校咁耐我未見過佢有一個好親密嘅男性朋友」呀澤:「諗深啲真係冇移情別戀真係好常見都係最容易去解釋點解唔鍾意原本嗰個人」我:「佢講過有個青梅竹馬男仔嚟顧名思義就梗係識咗好耐，不過嗰陣我借啲咦問佢佢話冇野喎重話佢個青梅竹馬有女朋友」呀澤:「你問佢嗰陣係幾耐嘅事呀」我:「未拍拖嗰陣囉」呀澤:「即係好耐啦」我:「但係我又咁樣諗如果有野應該一早有啦十幾年喎要等到今時今日」呀澤:「可能最近佢兩個發生咗啲事令佢兩個重新將對方定位呢點解一直撻唔著或者就係因為十幾年入面都冇一個好嘅時機呢可能你會問唔係呀話十幾年都冇有時就係唔可以用時間去衡量，講明先呀可能咋我真係唔肯定，你有冇覺得佢最近有啲蛛絲馬跡先」我:「咁又冇喎」依家打返出嚟其實覺得係有嘅，只係當時唔知啫我:「佢不嬲都係好小心同埋謹慎嘅人我真係唔覺得有咩蠱惑」呀澤:「咁可能係我自己心多啦。」我:「都好嘅起碼有條友陪我去諗下究竟係咩事有多一個角度。」繼續講落去都冇乜特別衝擊咁就繼續沉醉於遊戲世界入面喇呢個問題都困擾咗一段日子，直到有一日一個電話，將我所有疑慮一次過釋除。

大家都知啦oral不嬲唔係全部人同一日考唔同筆試所以我同埋筱瑜兩個考試個日期係唔同我就考先過佢考之前都有出過兩次街嘅，呢兩次我同佢都冇乜野講我好落力去諗話題唔知點解得出嚟個反應都係唔好我冇諗過我同佢會有呢個情況出現依家唔可以再話係偶一為之，兩次都係咁喇之前你一言我一句嗰種情況不復見及後佢都話想溫返多啲書喇就嚟考試，我唔知佢係咪搵溫書做藉口啦可能佢都覺得大家冇野講咁咪冷靜下囉定還是真係溫書啦，總之嗰刻我就同意呢個決定我係好唔甘心一路行返屋企嗰陣我都一路話自己係咪真係自己問題，搵唔到話題呢方面真係責無旁貸我真係唔明點解忽然之間可以冇晒嗰種火花我有聽呀澤講，究竟我地之間係咪多咗個人所以喺第二次出嚟嗰陣我有特別觀察筱瑜，我見到佢聽咗個電話佢講電話嗰陣，面上展露嘅表情正正係我認識嘅筱瑜好寬容，呢個電話佢特登行開講所以我聽唔到佢講啲乜返嚟嗰陣我循例問佢係邊個，佢話係家姐囉跟住我就覺得有啲奇怪平時佢家姐打過嚟佢唔會特登行開聽當然你都可以話，可能今次大件事呢但我睇佢個表情完全唔凝重唔似係一般聽到大件事嘅反應，當然啦可能呢單野我唔聽得所以就特登行開講，不過真係咁巧合識咗佢咁耐從來冇試過行開講電話偏偏大家依家個關係有啲停滯不前，佢就行開講甚至呢個真係佢家姐腦入面有好多種諗法，不過我冇講出嚟淨係話「哦，原來係咁就算。」亦都冇打算偷睇電話畢竟我都覺得咁樣好唔尊重講真我真係好想睇係邊個，或者最尾係唔敢睇啦親身證實或者真係好大衝擊力所以我選擇一直扮唔知，可能係我自己諗多咗呢直至一個電話出現之前，我都係抱住呢個諗法。我記得嗰日係我考完英文oral，一出嚟就打俾筱瑜，佢都有聽我電話咁我就同佢講返頭先嗰啲情況啦講講下佢話屋企整緊野唔得閒咁就冇講喇，其實我都知依家同佢講電話唔會講得好耐可能係我厚面皮偷得一刻就一刻呢保持個機會又好，鞏固返大家關係都好啦總之個出發點都係想變返以前咁樣好明顯，暫時進度就唔理想跟住行行下我個電話就響我以為係筱瑜，咁就滿心歡喜拎咗個電話出嚟一望原來唔係佢而係眏彤佢好少打俾我咁就梗係聽啦，我:「做乜」眏彤:「你喺邊度呀」我:「啱啱考完試依家行緊返去囉」眏彤:「你今日考呀」我:「係呀你邊日丫」眏彤:「唔係講呢啲野先」我:「你想講咩先慢慢嚟」眏彤:「你有冇搵過筱瑜」我:「有呀頭先打咗俾佢囉佢話喺屋企整緊野丫嘛」眏彤:「下佢咁同你講呀」我:「你想講咩先」嗰一刻我有預感，我會聽到一樣自己唔鍾意聽嘅野眏彤:「你依家過嚟學校附近個商場丫」我:「做咩先得架」其實我估就估到啲架喇只不過佢一日未開口，我一路扮傻詐唔知咁解啫眏彤:「我見到筱瑜同緊個男仔行呀就係喺個商場，如果唔係做乜打俾你快啲嚟呀十萬火急我依家跟緊佢」我:「咁我依家嚟一路講定係點呀，你會唔會聽到佢兩個講咩呀」眏彤:「唔會依家都有啲距離你兩個做咩事呀，原本我以為個男仔係佢朋友又或者親戚嗰類所以想打俾你問一問點知你話佢同你講喺屋企整緊野即係話」我:「依家嚟緊有乜到時先講咁啦我到咗之後打俾你」嗰刻我就即刻跑去商場，跑嗰陣順便整頓好自己嘅情緒所以唔可以一直講電話因為當時個腦有好多諗法，好亂，咁又點樣傾計呢依家冇得再呃自己，因為有人睇到佢同另一個男仔行街同我講嗰個人亦同佢係好朋友我亦都好了解同我講嗰個人嘅性格，半信半疑唔會講出嚟更加唔會為咗無聊而無啦啦叫人出嚟我唔認為有刻意中傷佢嘅可能性再加埋近期發生嘅事，種種原因都令我覺得去到現場就一了百了親身證實個衝擊力點樣大都好我唔係話唔信我女朋友，應該咁講，以我嗰陣唔嗲唔吊嘅性格，佢講完之後個原因而我覺得合理嘅話我諗真係可以當冇發生過相信大家都明白，人真係冇可能任何時候都保持客觀嘅態度特別係對住一個咁鍾意嘅人不過點都好，一陣都要一五一十講清楚，我希望係我估錯。

去到商場之後就打俾眏彤眏彤:「你上嚟二樓啦跟住你就見到我架喇我就喺佢地對面，佢地依家背住我」我:「依家嚟」我同筱瑜成日去呢個商場未拍拖嗰陣已經係，估唔到今日成為咗對我嚟講最殘酷嘅現場心情真係好矛盾一路行上去嗰陣，同時間又想掉頭落返去我冇諗過行前對我嚟講係咁困難細個學行路跌咗落地下，咪再起返身依家唔係呀，我好驚跌咗落地下，唔識點樣起返身最慘我又好想知道個真相更加想佢同我講呢個只係朋友乜事都冇發生過即使係大話都好反正唔嚟都嚟咗，冇理由呢一刻先放棄我仍然都相信自己嘅女朋友一上到去就見到眏彤我:「筱瑜呢」眏彤:「佢地喺對面呀」跟住一望過去，我見到佢兩個攬住筱瑜個頭放咗喺個男仔嘅膊頭上面曾幾何時，我以為得自己個膊頭先至有呢一個福利我以為佢只會將個頭放喺我個膊頭上面，我甚至以為呢個角色只係得我可以擔當眼前嘅一幕，將我所有嘅以為全部批死而且好有說服力原來一直以嚟都係自己幻想，你覺得係咁唔代表人地有同樣睇法其實人地一直都搵緊另一個膊頭慰藉自己或者，我冇一直維持落去嘅福份我同自己講，一定要抑壓住情緒保持冷靜行過去聽埋佢最後抗辯，我冇諗過，佢會令我嘗試一下鼻頭好酸嘅感覺不過，今次真係講唔到多謝。跟住眏彤陪我一齊行過去筱瑜可能聽到聲，於是就擰轉頭一見到我行緊過去就好驚訝嗰陣我扮作冷靜我唔想喊苦喊忽至少喺佢面前我:「你唔係喺屋企整緊野咩咁快嚟咗呢度嘅唔使溫書咩」個男仔:「呢個就係你男朋友」筱瑜:「傑仔等一陣聽我解釋先」我:「我都想知你有咩解釋我嚟咗呢度幾耐你地就攬咗幾耐，你都未答我點解咁快出到嚟唔怪得頭先咁快收線啦」個男仔:「做咩呀你依家審犯咁樣」筱瑜:「呀文等我講好冇」原來嗰個男仔叫呀文我:「呢個就係你嗰個青梅竹馬」呀文:「係呀我識咗佢十幾年」我:「你知唔知我幾戇居嗰陣信咗你，以為你同佢真係冇野」我冇理到嗰個呀文一心一意淨係望住眼前嘅筱瑜，我好清楚，我同佢一齊嘅時間正踏入倒數階段就算佢做咗咩都好，我都要珍惜僅餘嘅時間趁我未轉身之前筱瑜:「er好對唔住呀傑仔，我知今次係我唔啱」我:「哈哈你邊有錯啫你從來都冇錯，都係我衰囉係咪先如果我成熟啲你係咪唔會走」筱瑜:「對唔住呀」我:「你唔好覺得我真係傻先得啦最近幾個禮拜問心你對我嘅態度有冇唔同咗，心照啦約你去邊又唔出，好喇出到嚟又冇野講以前講埋啲濕鳩笑話例牌都俾反應最近呢，你知唔知我以為係自己問題」筱瑜:「唔係呀唔係你嘅問題係我嘅問題呀」我:「我喺度諗自己係咪真係唔成熟我知你好緊張考試，個個人講要溫oral我都唔信唔係呀話邊度使溫你講我就一定信因為我知你好重視自己學業，原來我都唔係好了解你咁假嘅大話都信」筱瑜:「對唔住呀因為你同佢好似，嗰陣佢又有女朋友所以」我:「即係我係水泡」筱瑜:「真係好對唔住」我:「係定唔係唔爭在講埋啦，唔好同我講依家唔夠膽講呀我唔信呀」筱瑜:「係」我:「ok可唔可以講埋幾時開始我想第日回味呢段初戀嘅時候，個腦會更加多片段唔想淨係記住你嘅好」筱瑜:「一個月左右啦」我:「你都犀利呃咗一兩個月定係我太戇鳩呢」筱瑜:「我知係我問題唔應該當你係水泡，你信我丫初頭真係有鍾意過你真架」我:「冇用架你所謂嘅鍾意我，都係因為你覺得我似佢啫」筱瑜:「唔係呀」我:「後尾唔鍾意我就係因為佢單身咁你都話唔係」筱瑜冇再出聲，淨係一味耷低個頭我連令佢流淚嘅資格都冇原來由頭到尾都係我一廂情願哈哈，呀文:「傑仔呀可其實呢都唔止一個月架喇，我地夜晚成日都講電話咁你依家知點解佢夜晚唔搵你啦筱瑜都算唔話得有時夜晚要同你出街，佢嗰晚就唔會打俾我」跟住映彤就出聲映彤:「哦，咁係咪想講你地好有規矩呀即係話你地好尊重傑仔喇喎」筱瑜:「對唔住呀」跟住一睇佢條頸原來重戴住我送俾佢嗰條頸鏈我:「你放心我點樣都唔會收返條鏈你可以慢慢戴，就算你唔鍾意都唔使俾返我扔落海又好送俾人都好」筱瑜:「係我問題唔好意思」我知我自己就嚟忍唔住，所以借勢同佢道別我:「唔使唔好意思呀冇人有問題呀係我心甘情願做水泡，又係我自作多情以為可以同你長相廝守啫好明顯呢個位唔係我」筱瑜:「對唔住」我:「得喇你講咗好多次喇，真係唔使講對唔住你兩個開心啲啦我走喇，差一個月就一年，依家咪幾好唔使嘥錢買紀念品你知啦年年買就好貴多謝你幫我慳返一筆以後都唔使買」於是我就擰轉頭走人，我已經輸到一敗塗地我唔可以再喺佢面前流一滴眼淚係咁嘅話我就連少少尊嚴都冇埋一定要扮灑脫，初戀，咁就結束了。到死一天都會刻骨的記得這一課

冇幾耐映彤跟住我一齊行出嚟映彤:「冇野呀嘛你出句聲啦」我:「冇呀」跟住我一路行，直接去到海旁就停低跟住搵個位坐可能睇戲睇得多掛，想靜嗰陣淨係諗到海旁映彤佢就坐我隔離映彤:「唔好忍呀有咩想講就講，想喊就喊啦」我:「多謝你今日同我講」映彤:「好驚你呀依家識咗你五六年未見過你呢個反應」我:「如果唔係今日親眼見到，我應該繼續喺度呃緊自己」映彤:「下繼續呃緊自己即係你一早發現有唔妥」我:「調返轉丫Felix減少同你去街，又唔再錫嘴淨係錫面即使出街都冇乜話題，你覺得你發唔發現到」映彤:「唔怪得你咁信我啦我一打俾你，你問都冇問就行過嚟通常例牌都會講我女朋友唔會出賣我之類嘅說話原來你一早發現有問題，你唔同我講」我:「同你講有q用咩你話結果唔同就話啫」映彤:「如果今日冇發生呢件事又或者我睇到但係唔同你講，咁你會點」我:「繼續呃自己囉所以好多謝你今日整醒我」映彤:「我都估唔到佢係咁嘅人最唔鍾意就係背叛愛情嘅人唔鍾意又唔講喎重要當人水泡。」我:「咁你又唔使咁鬧佢」映彤:「去到依家你重幫住佢」我:「咁佢都係背叛我啫，唔關你事架」映彤:「一向都唔鍾意呢啲人佢真係犀利，我識佢咁耐都唔知佢係咁嘅人唉」我:「我同佢曾經咁近夠唔知啦你冇咗個姊妹我冇咗個女朋友」映彤:「點呀你真係唔喊我知你頭先死忍」講真嗰句，分手又點會唔喊除非你完全唔鍾意佢啫不過好明顯我唔係啦咁我點解唔喊其實都係自己性格問題，一直以嚟我都唔會喺其他人面前表露最真實嘅情感正如我之前所講，可能覺得咁樣太暴露我係極度缺乏安全感嘅人表露無遺呢四個字同我應該係絕緣所以嗰一刻即使好想喊，我都決定忍落去我:「冇野呀」映彤:「我膊頭好舒服架喎今日破例一次咋，真係唔要」我:「唔使喇多謝你好意喇」映彤:「咁之後諗住點呀grad din同埋拎成績表嗰陣你會見到佢喎」我:「當冇野囉唔係點呀死纏爛打只會繼續削減自己尊嚴，一直都係替代品咋唔好自視咁高以為可以搶返嚟」映彤:「唔好咁啦下個會更好呢」我:「多謝你先囉」映彤:「你今日多謝咗好多次喇唔慣你咁客氣呀」我:「係喎講起成績表你係咪話想同我地同一間u呀唔係，應該唔係話我地，而係我同埋筱瑜」映彤:「係呀」我:「我驚我成績冇你咁好喎」映彤:「你得嘅唔使怕到時姐姐喺你隔離如果佢都入嚟嘅話」我:「到時先算啦」嗰日映彤陪到我夜晚食飯，臨走佢都話映彤:「唔阻你一個人喊喇」我:「屌」丫，其實佢都幾了解我直至入去我間房門之前，一直都將自己嘅情緒隱藏你知啦我老母知道邊個係筱瑜我又未準備好同佢講話我兩個已經分手佢問起先算啦，砰，沖完涼閂埋門之後電腦都冇開就即刻上床，瞇埋眼漆黑一片，冇幾耐個嘴角就feel到有啲水滴落嚟溫度好暖，或者呢個係對我嘅安慰啦考完試唔係開心嘅咩，點解我今日會咁樣佢都算重本同埋有效率正式考完試嗰陣唔夠一個鐘即刻送份大禮我喺度諗係咪自己唔夠好所以佢唔要我，晏晝我就想保留僅餘嘅尊嚴依家空無一人，醜態百出都唔怕大家都講過好多好多承諾以為可以一步一步實現，點知一年都未夠，我就已經被離場知唔知嗰陣我個腦嘅片段全部都係圍繞住佢，聽到嘅亦都只有佢把聲明明嗰陣咁瀟灑頭也不回走出商場門口，點解依家都係咁樣我好想問一句不過真係唔敢問，唔係話一齊行落去嘅咩或者真係未參透何謂愛情依家要為當時嘅胡言亂語負責，一路喊我就一路諗返同佢嘅經過初見，相識去到後來拍拖，直至今日分手，我就係知道依家腦入面嘅片段將會成為絕響以後都唔會再發生只會成為一件歷史，一件永遠唔能夠被磨滅嘅歷史最諷刺嘅係，我依家攬住嗰隻鬆弛熊，就係佢送俾我嘅禮物睇嚟佢真係早有準備幾個月前已經諗定，哈哈我講笑啫，至少呢個答案我永遠都唔可以確認喊到冇力嘅時候，我同自己講聽日就開始重新出發，可能你地覺得好中二病不過呢個係我當時最真實嘅諗法，一定要逼自己唔記得留戀一個冇可能再一齊嘅人，只會係無底深潭嘅痛苦。

第二日一起身冇乜特別正正常常咁樣，刷牙洗面悶悶地咪去街一切同未考試之前相差無幾當然啦依家唔使溫書，時間鬆動唔少唔使再將啲活動塞得咁密集書同埋唔使溫書真係差好遠一個人都冇乜問題啫其實依家都係回復11個月之前嘅生活啫十幾年嚟我咪又係咁樣過，點會係一個大問題呢側邊朋友都好識做自從嗰日之後，就冇人再提嗰個人不論係佢個名，定係佢嘅野，全部人都冇講我亦都冇去了解嗰陣我同自己講，關我鬼事咩放低咗就放低咗何必要走返入去咁樣咪成世都放唔低係呀，嗰陣嘅我真係有呢個諗法聽唔到睇唔到見唔到再加埋自己暗中提住，咁就可以放低當係乜事都冇發生過係啱係錯依家真係答唔到隔咁短又點會知呢啱啱先過咗一日，呀澤司徒同埋映彤佢地點諗我知嘅不過男人老狗唔敢講出口啫咁鬼肉麻啱唔啱先自己知呢班朋友咁有心咁就夠成日帶我去邊度玩係有時玩完食完之後要俾錢拎個銀包出嚟嘅時候，唔覺意諗咗好多無聊野有冇考慮過揼哈哈，咁又冇喎，我係咁同自己講，真正放低就係正視佢點解要因為佢送就唔要今日諗起無聊野啫聽日可能唔會諗呢我相信人係善忘嘅幾日幾個月甚至幾年，總有一日會唔再諗起同埋無啦啦將佢送嗰啲野，包括鬆弛熊，幸運星同埋個銀包全部唔要嘅話咪好浪費囉我呢啲毒撚又唔係好多人sms我大把位啦唔需要夾硬delete你知啦考完試好多時間冇野做嗰陣將嗰啲相同埋傾計紀錄全部backup我真係唔係特登去做實在太無聊上得多高登都悶啦出街又咁鬼熱更加唔好講part time我懶到出汁大家都知再加上一條友唔係好等錢洗屋企又唔等我開飯喎晏晝瞓覺我又驚夜晚瞓唔著冇野做之下，唯有將所有野backupBackup完再望一望枱頭嗰啲玻璃樽有排啦重有九年都係唔好望咁耐一陣老母又以為佢個仔唔知咩事點解隻眼又紅晒，一定係有沙入眼。放榜之前一個禮拜五就係謝師宴舉行嘅日子真係麻鬼煩又要著老西我本身有件不過係細個做花仔嗰陣著嘅咁樣依家又點會啱於是嗰個禮拜就出去買我諗住自己買點知映彤佢話陪我去買喎因為Felix佢都未買所以話不如一齊去啦咁樣咁我梗係冇所謂啦，都好嘅有個女仔幫手睇如果單獨就梗係唔好啦費事俾人誤會我同佢梗係知道冇野真係變咗好friend嗰種關係佢男朋友點睇呢，我最唔鍾意就係第三者既然Felix都出嚟咁就最好整完一輪終於買完，咁就各自歸家返到去都係打機啦玩幾個鐘就瞓覺因為都好攰上到床漆黑一片我喺呢個環境真係好脆弱，腦入面完全浮現最真實嘅諗法我都真係唔想不過冇辦法，真係環境問題，唉，識佢咁耐，都未試過成個月冇見聽日係第一次，究竟會點呢而且，萬一大家將來唔同u我知道以後就唔止一個月冇見隔幾耐呢一刻我都答你唔到，咁都好嘅呢個月咪當係俾我提早適應好多野都係講習慣嘅啫我呢條友真係冇口齒，咁快又諗無聊野瞓唔著咪諗埋聽日點做囉所以話自己真係好廢越唔想記起，偏偏就越記得。

第二日約埋呀澤一齊去酒店係呀，嗰年我地喺酒店搞謝師宴唔好話我話睇死好多囡囡一定著到戰鬥格咁樣我同呀澤去緊嗰程全部都係講呢個話題咁你明白點解我唔同映彤去啦一嚟唔想阻住佢同埋Felix第二就係邊傾得呢啲話題講下講下，好快就入到場跟住我同佢就去返各自班別坐低原來早咗到咁唔緊要啦去後面拎住野飲先順便睇下啲囡囡點樣著冇幾耐就見到映彤佢兩個雖然佢地唔同班不過照樣行過嚟Felix:「溝死女啦」我:「冇你咁靚仔」映彤:「話咗呢件襯你啦唔係我你食得屎呀」我:「最撚把炮就係你得未丫」跟住miss唔知喺邊度行出嚟miss:「好地地又要講粗口嘅一陣同我講多謝唔好加粗口呀」我:「對唔住對唔住講真丫，真係多謝miss七年教誨」miss:「你扮野啦邊有七年中一我都唔識你」映彤:「係囉繼續擦鞋囉」miss:「傑仔我都知你平時成日吹水不過都唔好咁離譜丫淨係話高中幾年教誨咪得囉」映彤:「咪係囉」大家閒談幾句，氣氛相當融洽原本都冇乜野，直至見到有兩個女仔入嚟當然啦我淨係見到一個啫個幾月冇見，今次係第一次見返同我想像中冇乜唔同著咗一條白色露肩裙，好似一般女仔咁樣再加對白色高踭鞋好唔好彩，跟住我見佢慢慢行過嚟映彤佢就睇唔到因為嗰陣我同miss係對望傾緊計，映彤企喺miss嗰邊亦即係話，著住白色裙嗰個女仔係喺映彤後面向住我個方向行上嚟講真，心跳真係冇得呃嗰刻我係好清晰聽到噗通噗通其實我好唔想聽到因為一聽到就代表我個反應出賣緊我唔想自己嘅心跳再一次因為佢而急劇跳動好明顯我就唔能夠如我所願啦當佢越嚟越近我，我就望住miss借勢望住佢後面嗰個女仔佢對眼只係望住前面，完全冇望過左右直至行到去隔離，我先醒起有樣野，特別望清楚佢條頸空無一物其實佢已經帶出咗一個訊息，從來只有我一個人放唔低今日呢個畫面絕對係不折不扣嘅證據。跟住都冇乜特別，謝師宴嚟嚟去去都係咁上下食飯傾計影相我當然都做足，趁有時間梗係集郵唔係嘅我比平常人重做多咗一樣就係眼尾係咁望住頭先著住白色裙經過嗰個女仔同其他人有講有笑，一啲唔妥都冇咁又係呀點似我咁冇用講咗咁耐呃咗咁耐都氹唔到自己走出呢個局面跟住去到十一點就走人，佢地有下場我呢啲毒撚就梗係冇返屋企瞓覺啦同埋我好想抒發情緒而目前個環境我係唔會亦都唔想抒發一定要返屋企，返到去自己坐喺床度，我仍然記得幾個鐘之前見到佢嗰個反應心跳係最直接不過邊個都可以唔知，除咗自己好難扮唔知架，我喺度諗，唔係話想放低咩點解放唔到問心我真係好努力去扮冇野我亦都覺得頭先表面上好成功不過內在有咁嘅感覺，話我知根本就冇揼低過嗰刻我真係明白世界上唔係好多野努力就得我已經唔係講一啲好天方夜譚嘅野，淨係講唔記得一個人我都做唔到日頭對住其他人甚至係生我出嚟嗰個老母，我都可以辦到好灑脫唯獨一個人嗰陣，我真係冇能力保持灑脫最痛嘅係，人地已經唔放你在眼內唔單止睇你唔到，就連你送俾佢嘅野都已經冇戴喺身上以前講嘅所謂諾言，去到呢一刻已經變成廢話生活完全唔受影響，至少我睇到亦都深信係咁啦人地得而你唔得誰勝誰負，我諗都一目了然啦。

畢業禮真係冇乜好講咁不如直接跳去A-Level放榜講真嘅，之前嗰晚我又唔覺得真係好緊張可能嗰陣唔係好清楚張證書嘅重量啦淨係知道緊要，不過唔知有幾重要都係打完機跟住上床瞓覺第二朝起身諗咗好耐究竟著校服定係便服最後都係決定著校服，今次真係最後一次以中學學生身分入去呢間學校件校服如果你唔揼嘅話，可以著嘅機會多的是不過意義都唔同啦趁今年度學期重未正式完結，正式嚟講我仍然係一個中七學生最後一日希望好嚟好去即使出面點樣熱，陽光有幾猛，都係選擇著一件白色恤衫加一條黑色西褲再配一對皮鞋同當年第一日入嚟嗰陣一樣我諗我冇乜邊個唔想完完整整，有頭有尾咁樣結束可能你地覺得好無聊啦，返學校拎成績表著咩衫都要諗咁耐你咪當我得閒冇野做囉哈哈著完之後就出門口，同呀澤一齊返學校拎張成績表入到學校各散東西去返自己班房去到課室，真係好似拍戲咁樣籠罩住令人窒息嘅氣氛人就好多，但係全部一言不發玩手指嘅有趴喺度嘅都有聽歌嗰啲梗係唔少得啦以往最嘈嘅班房，原來真係可以會一刻鴉雀無聲我都好相信在場嘅人日後會各奔前程，我地相處嘅時間，依家真係去到倒數嘅階段準備派之前老師講一大堆肺腑之言就梗架啦，我唔知有幾多人有聽啦你知啦好多人都係扮聽無他嘅，因為嗰陣嘅環境甚至自己嘅情緒再加上腦入面咁多野諗邊度再得閒接收其他人講咩丫我諗嗰陣好多人都係同一個諗法就係講完未呀派啦屌。講完一輪終於開始派佢跟學號派，你知啦我姓張C子頭學號梗係偏前我都特登留意頭幾個拎完嘅同學嗰啲表情大約都估到理想定係唔理想你問我就梗係想好似兩年前會考咁樣啦拎完之後笑逐顏開信心就有嘅冇就死得啦用咗咁多時間唔係話有一定得不過比較有把握咁解囉冇幾耐，終於聽到miss嗌我個名咁我就行出去拎啦嗰陣我特登冇望miss行出去接完講唔該就算數諗諗下，如果見到成績好我都驚自己忍唔住歡呼你知啦唔係個個咁好彩，喺成績唔好嘅同學面前咁做，咪即係火上加油如此低劣嘅行為我又點會做出嚟呢調返轉當我諗衰啲自己個分唔好，忍唔住喊嘅時候成班人見到我咁樣好瘀架嘛我又驚到時忍唔住顧唔到咁多喎所以拎完之後即刻出去班房慢慢打開，即刻yeah咗出嚟見到個分符合預期好難唔係咁嘅反應好彩真係出嚟先打開如果唔係我驚我俾人打呢個分總算唔錯亦都好慶幸付出嘅努力冇白費其實嗰刻心情好亂雖然話個分符合自己嘅預計不過真係有啲興奮，但係又唔敢咁暴露冷靜完之後去搵呀澤佢條撚樣高我兩分不過佢就忙啲因為要返去改次序知道條契弟咁好成績就夠我見冇乜野做，理所當然返屋企啦走之前我先醒起，係喎我想屙尿哈哈，硬係咁唔老實途中經過其他班嘅班房真係咁啱架咋，如果唔係急尿我唔會行呢邊要咁啱嗰日我唔係望左邊嘅風景而係望右邊嘅班房，見到一個女仔，明明人地都唔要你當你係水泡自己硬係咁犯賤，喺度諗佢啲野明明已經同你冇關係啦，佢都係好似之前咁見我唔到淨係望住自己張成績，好想問佢考成點，諗諗下都係無謂我嗰陣俾藉口自己如果我依家唔急尿唔行過嚟，今次一別真係唔知幾時再撞返或者我自己諗多咗，佢唔會改次序一樣入同一間u咁如果佢改又或者失手呢，到時唔同u，人海茫茫之下幾時先再見得返唔係好似中學咁樣，禮拜五見完三日之後禮拜一再見到時係好多好多個三日甚至乎連自己都唔知係幾多個當然我係唔會咁傻俾佢知我咁樣諗，所以都只係隔住一個窗望佢跟住就走喇，正式結束中學生涯如果唔行過嚟嘅話，根本就唔算好嚟好去。

大家都知八月頭先會公佈大學聯招結果我呢啲廢青其實都係冇咩做同下呀澤，司徒，映彤呢幾個出下街咁囉呀澤，司徒佢兩個會密啲始終映彤依家拍緊拖我自己都唔想成日同佢兩個單獨出嚟我又識佢男朋友嘅係呀，我係各自同佢三個出唔係四個人一齊行因為佢三個大家其實唔算好熟到時幾個一齊出嚟，我應該理邊個呢難免會出現厚此薄彼既然係咁就算啦，反正時間又唔係冇呢日同佢聽日就同另一個依家咁多時間又冇人要陪佢地約咁我就出架喇大家都易話為經過一個月頹廢生活話咁快就去到Jupas放榜嗰日我記得嗰日一早起身落去樓下食定個早餐返到屋企冇人再打埋個飛機然之後進入聖人mode整下整下都就嚟九點依家我唔知係咪九點啦原諒我脫離校園生活實在係太耐真係唔熟悉依家啲資訊當年我就係九點嘅我仲好記得一搭正九點就上jupas個網諗住先聲奪人啦我屌點知上唔到喎應該係太多人等咗幾個字我先睇到唔呃你，我最後入咗A1其實都唔係好興奮你知我排嗰陣點解揀A1啦跟住就即刻報平安雖然雙親未必好了解係乜，不過佢叫我打俾佢咪打俾佢我呢啲毒撚個電話冇幾可會咁受歡迎嗰刻真係不停響撳嚟撳去就係接聽同埋撥出順便講埋其他人點啦呀澤入咗去CU原本我冇諗住喺度打出嚟點知佢話咁多年前唔驚架喇邊有人相認相認又點啫咁囂張一於就爆佢大鑊如果有讀者係CU同學仔嘅話絕對可以搵我映彤真係同我一間不過就唔同科佢都係派得唔錯Felix就唔係我地幾個內斂啲就唔講邊間喇總之我嗰間交通都幾方便近地鐵站贏咗一半啦當然啦小弟冇咁叻仔入kong u咁究竟同邊個東鐵站近呢自己估下算喇經過一輪繁忙同晒咁多位講完之後望住個電話，諗咗一陣好唔好打過去呢，結果都係算喇唔好搞依家都只係自己知道自己犯賤你打咗過去咁就連人地都知架喇我嗰陣同自己講，俾多一個月我，一個月之後去到u，就真係唔會再諗埋啲無聊野。當年我有去玩ocamp映彤佢就冇因為撞咗去旅行唔緊要啦以佢性格實識到人女仔又唔係豬扒咁就得架樣諗喇佢重要健談添我就唔係呀你知啦死毒撚唔去ocamp容乜易俾人杯依家行新制就讀四年我當年嗰科同大部分人一樣都係讀三年啫講真你都唔想嗰三年係咁俾人杯喺我角度盡快埋堆係最方便嘅做法我亦都相信大把人都係咁樣諗大家目的差唔多咁就易辦事啦真真假假又有咩所謂咁當然就唔好太假唔需要話掌握得好精準，相處幾日自自然然可以拿捏到個尺寸去到就識架喇依家紙上談兵再詳細都係冇用玩完ocamp過多一兩個禮拜就正式開學，你知我最鍾意喺夜闌人靜嘅時候思考臨開學前嗰日我同自己講，聽日開始我就係大學生五月嗰陣話要放低，依家證明得個講字啦我俾埋藉口自己可能太眷戀中學生呢個身分唔捨得同中學生涯完全分割，但去到聽日冇得再俾藉口自己因為確確實實唔再係中學生我預咗有可能入到大學仍然都會見到佢，見到咪見到囉冇野，我最希望自己係呢個反應今晚係最後一晚諗佢我都唔想去迫自己唔記得，分咗手都可以記低開心野啫但我知道自己嗰啲婆媽性格，唔用強硬嘅手段我係走唔出個困局呢幾個月你都知啦，我記得嗰晚我好唔爭氣眼淚又唔聽話，不自控落咗去枕頭嗰度。去到第二朝我就去返尋日同映彤傾好嘅地點嗰度等冇幾耐就見到佢過嚟跟住好正常丫咪一齊行囉映彤:「睇死你未食野啦」我:「料事如神啦你唔夠你玩喎」映彤:「嗱」跟住佢拎咗件三文治出嚟唔係呃你嗰下我真係呆咗一呆映彤:「你知唔知我為咗你呀咁耐冇搵佢尋晚就係特登問佢你條友朝早食唔食野跟住佢話你會食三文治於是我就喺樓下買俾你警告你唔好唔食」我:「好感動喎映彤姐」以我所知自從我分手之後，映彤佢都同筱喻斷咗聯絡如果佢冇呃我咁我真係幾多謝佢嘅為咗我，同一個已經冇聯絡嘅人聯絡返跟住我打開嚟睇唔係我最鍾意兼食得最多嘅腿蛋治而係一塊餐蛋治係時候轉下口味喇唔可能永遠都抗拒新事物舊嘅唔去新嘅又點嚟朋友買俾我冇理由唔食丫除非望到都唔開胃，咁呢件又唔係一擺落口我:「好食喎喺邊度買」映彤:「我樓下咋嘛食完就行啦」唔係講笑真係幾好食順便可以講埋，之後我地每次撞啱一齊返早嗰陣，佢都約埋我一齊返跟住就隊份三文治過嚟唔收錢喎梗係食啦，況且都真係唔錯·話說回頭估唔到大學生嘅第一日朝早都係食三文治呀唔係，唔應該用個都字因為根本就唔同，對於睇緊嘅你地嚟講，可能覺得好簡單只係腿蛋治同埋餐蛋治嘅分別但係對於置身其中嘅我就複雜得多，絕對唔係咁簡單你話我中二病又好乜都好啦，呢個係大學同埋中學嘅分別最重要嘅一點，就係有佢，同埋冇佢嘅分別。

我仍然記得第一日入去課室嗰陣首先梗係坐低先啦跟住見到邊個有喺ocamp傾過計就坐埋去嗰度呢個行為絕對係表示友好嘅一種點頭跟住微笑其實好重要跟住再食住上借頭借路坐埋去咁就已經可以結盟當然啦，自己都要識分辨有啲一望就知係戇鳩仔咁你打死都唔好坐埋去啦又或者你見到有啲人好多野講不過冇人理佢咁你自己都知呢個都係靠唔住同佢friend即係嗱屎上身可能你地覺得唔係掛第一日就搞咁多野識個朋友啫喂大佬依家唔係幾時學出到嚟面對嘅只會更加難到時先學做梗炮灰都得所以唔好話我咁麻煩佢本身就係咁適者自然可以生存戇鳩仔其實真係有樣睇坐咗喺度之後一路等等緊咩嗰陣我就唔承認依家就梗係唔怕講啦大家都係排呢一科做a1我咁嘅蛋散都入到，佢成績比我更加好，冇理由入唔到除非改次序啫嗰陣我一路傾計一路望住門口，等嚟等去都見唔到我最熟識嗰個面孔直至professor入咗嚟跟住閂門，我先知道佢唔係呢班係咪同一科我就唔肯定一陣我要出去睇我都係純粹好奇啫，唔代表啲乜係呀嗰陣我係咁同自己講。後來有一日我先至意外得知佢入咗邊間u我唔知佢係失手定之後改次序啦總之我記得佢依家嗰間u唔係當日佢嘅首選跟住先醒起，係喎點解咁蠢呢或者係佢男朋友讀呢間呢即係嗰個呀文咁就好正常喇又係嘅佢咁鍾意佢想一齊讀好正常嘅事，係我自己咁戇居以為佢唔會改啫喺度妄想入到u會見到佢，當日我喺放榜嗰日講嘅野不幸言中其實都唔係不幸嘅起碼依家唔使見到唔會咁易亂諗野先丫，佢讀咩都唔關我事好聽啲我就係佢嘅前度唔好聽就係水泡水泡都唔係最抵死，大把人心甘情願做最慘係自以為是嗰啲叻仔呢，以為係真命天子嗰種就最好笑唔緊要嘅大學咁多女新環境新形象，起碼會有啲衝擊先得唔得大家都唔知，況且如果真係溝唔到咁都冇辦法只要唔使無時無刻諗住一個冇可能再發展嘅人咁就得啦，呢個亦都係我最大嘅目標問心講句，我真係唔想同佢完全冇晒任何瓜葛但我知如果我要追隨自己目標，呢啲係必需要做既然依家形勢都幫埋你咁冇理由唔珍惜丫或者我地以後會越嚟越陌生甚至出到街見到面，招呼都唔會打一句不過你問我，對比念念不忘，必有迴響，決斷啲亦未嘗不可我嘅性格就係咁，有得揀嗰陣肯定優柔寡斷依家冇得揀大家距離越嚟越遠邊度再有咁多時間諗佢丫，或者真係冇緣啦我都唔想咁樣講，不過諗唔到第二個原因去解釋，其實由分手第一日已經知道，我同佢個走向係咁樣只不過真係發生嗰陣，都總係有一點點心酸有心理準備都冇用，因為根本就預計唔到從來都係。

好多人講過，要放低一個人首先要做嘅，就係搵第二個人填補有啲野現實唔敢又或者唔想同人講依家喺度講就唔驚啦初戀之後去到依家，我總共拍過三次拖頭兩個係同一間u第三個係fresh grad嗰年識嘅我最記得第一個女仔係同班同學嚟佢叫做Zoie第一眼見到佢，唔錯啦咁樣冇咩特別評語啱啱認識個情況其實好尷尬你當我上堂發緊夢當然啦我係扮到好認真聽書咁樣望住professor跟住望望下我feel到有對眼望住我跟住即刻回神，於是就見到Zoie個視線同我對上跟住好尷尬咁樣笑啦大家都明係咩畫面後來佢同我講返其實我嗰陣係望住佢咁就開始慢慢熟第一次同佢一齊搭車嗰日應該係關鍵你知啦開好個頭好重要好多人以為最尾先重要其實我覺得唔係真係要部署其實係越早越好當然啦，嗰陣我唔係話想溝佢係佢話順路去mk一齊啦咁樣原本我都驚冇野講呢樣簡直係十級尷尬好好彩我地搵到個共同話題就係傾廣東歌嗰陣應該重係流行用廣東歌做鈴聲嘅時代行行下我無啦啦聽到殘酷遊戲副歌嗰幾句原來就係佢電話響等我傾完收線就梗係食住上Zoie:「做咩呀」我:「識野喎」Zoie:「你係衛蘭fans」我:「係呀做咩你用得即係你都係啦」Zoie:「算係啦哈哈」嗰程地鐵就係咁講佢啲歌特別去到有啲站好多人入企得好逼嗰陣細細聲喺佢耳仔講對於醞釀氣氛真係唔錯。嗰日之後我feel到我同佢開始曖昧當然啦我亦都間唔中會flirt佢曾經有個不拘言笑嘅女仔話過我知冇一個女仔唔鍾意被人flirt當然啦唔好夾硬嚟喎唔使好高技巧，正正常常嘅話呢就可以拉近個關係我重記得以前交學費嗰陣已經令我意識到呢樣野一個平時咁cool嘅女仔聽到都會暗爽咁有邊個唔鍾意呢即係話個方法可行啦，特別Zoie本身都多野講之後嘅日子證明我冇推斷錯誤間唔中flirt一flirt佢果然好受落就係咁就拍拖我重記得正式拍拖第一日送完佢返屋企到我返自己屋企嗰陣，我竟然喺度諗有冇後悔哈哈真係講你都唔信呢個諗法其實由晏晝已經充斥住當然啦喺佢面前唔通我講出嚟咩所以我一路冇講，喺依家一個人我先夠膽深入去諗依家咁樣係咪我想要嘅野我諗咗好耐我真係唔肯定，我唔明白點解會有咁嘅反應十個有九個第一日拍拖我都唔認為會諗呢個問題甚至當年初戀嗰日，都完全唔係呢個態度嗰日係好開心，好興奮講野語無倫次，搭、沖涼一個人嘅時候會係咁笑成個人好輕真係好飄飄然我唔知點解依家會咁樣，總之係兩種反應當然啦，我有信心自己喺Zoie面前可以掩飾呢個諗法呢一刻嘅我，係嗰種對住伴侶都唔會完全忠誠嘅人我唔係話會出軌呀，我最憎就係第三者就算點樣衰，我都唔會玩三角關係唔會完全忠誠嘅意思，只係講我唔會喺佢面前透露最真實嘅諗法啫大話就一定講唔係話問我去邊呢種大話，特別係佢唔知點解對於我以前嘅野好有興趣我講嚟講去就係話你就係我初戀初頭佢唔信嘅跟住我即刻俾銀包佢睇佢見我乜相都冇擺我又主動俾埋電話去睇完全冇另一個女仔嘅相跟住佢就開始信，當然佢亦都知我有映彤呢位異性好朋友映彤啫，咁就梗係唔介意俾Zoie知啦講開又講，映彤知道我拍拖即刻叫我帶埋Zoie出嚟食餐飯正當我諗住點樣包裝呢件事嘅時候Zoie第一句就話冇問題重話佢都好想見映彤我都唔係傻嘅當然知Zoie點諗於是我有私底下同映彤夾口供盡量唔好講嗰啲私人野最好講埋啲濕鳩搞笑野咁就得映彤冇問我點解總之我覺得佢知道我點解要咁樣事實上佢都好配合嗰餐飯個氣氛好唔錯，映彤佢重特登做主動，問返佢我地點樣識，邊度表白乜乜物物總之一切圍繞著呢刻嘅事真係好多謝佢。

Zoie同我拍咗幾個月就和平分手講你都唔信，我同佢依家再見亦是朋友我知你班咸濕仔肯定諗埋啲唔知咩唔使問肯定係呀我都可以講完全冇你地所諗嘅野點解分手其實唔係由我提出係佢話做返朋友好啲講真，喺呢段感情上面自問自己覺得做得唔錯係咪有第三者我就一定冇先己所不欲，勿施於人至於佢我唔敢講完全冇啦因為我從來唔會check佢手機呢個行為極不尊重個人私隱就算佢令我覺得有不安感都好啦我都唔會咁做何況佢冇呢佢再開始拍拖冇記錯係分手之後年幾兩年如果真係出軌咁應該係一分手就拍拖啦所以你問我我地分手應該就唔關第三者事記得嗰晚講分手大家都唔係好似拍戲咁喊苦喊忽講講下佢話做返朋友比較適合啲跟住我就「哦。」咁樣重叫我唔好送佢返屋企如果唔係佢會忍唔住嗰陣我冇將佢呢句說話詳細解讀依家諗返其實有啲唔明點解佢要忍唔住我相信呢句說話絕對唔係信口開河可能係我嗰陣無心裝載我淨係話咁好啦拜拜咁樣又估唔到分手之後真係可以做返朋友唔係真係好深交嗰種你當係幾個月甚至半年先至出嚟食一次飯咁樣佢點諗我就唔知我對佢就冇乜尷，由講分手嗰陣都係咁或者事隔幾年真係有進步，唔想自己再搞到嗰次咁狼狽話我仆街都係咁講學識灑脫未嘗唔係一件好事，冇人話分手一定會唔開心嘅平常心都得嘅啫，亦都可能因為咁樣，所以當初會同Zoie拍拖佢從來都唔知咁樣諗點講得出口俾佢知。咁我都唔會一分手即刻再拍拖俾人講閒話破壞形象就唔好啦上到u第二段戀情係year2嘅事呢個女仔叫Brenda大家都明白大學最常聽到嘅稱呼都係英文名我又冇諗點解喎印象係咁樣囉當初識佢其實好係無厘頭架有一次去大房上堂即係撈埋其他班呢咁我就坐喺度照例扮聽書突然間見到有個女仔個口喺度郁下郁下我就覺得咁奇怪嘅跟住先知食緊香口膠咁就開始留意佢你話係咪好無厘頭跟住一路觀察啦，發覺佢個人好靜基本上都唔係點出聲可能我被呢種熟悉感影響，下意識覺得眼前呢個女仔有份吸引力喺度吸引力對於每個人嚟講都好主觀啫佢合我眼緣咁解囉其實佢同Zoie唔係好似如果講似嘅就得身型同埋膚色佢兩個都係同我咁上下高雖然望落去唔算係一件好事，不過拖手嗰陣隻手唔使放得咁低錫錫嗰陣個頭亦都唔使烏得咁落其實都好方便當然啦鬼叫我自己唔夠高咩我都控制唔到架兩個都係一樣咁白紮辮就唔使講應該好多女仔都係咁除咗呢啲之外其實佢兩個嘅特質唔係好相同，一個靜啲一個好動啲一個鍾意睇書另一個就鍾意整野食呀唔係，共通點重有一個就係佢兩個都好鍾意問我初戀係咪佢點知我呃唔到Brenda我:「咪你囉重有邊個好似你咁識貨」Brenda:「我上年見你同隔離班個女仔拍拖啦蠱惑呀你」我:「哦原來嗰陣已經留意我」Brenda:「同一間u有幾大平時出出入入都見到啦」我:「係咪咁留意我啫」Brenda:「唔知呀講大話你就最叻」我:「初戀係邊個有咩咁重要最緊要隔離嗰個係你人比人比死人呀」Brenda:「咁我想知丫嘛係喎你兩個點解散嘅」我:「性格不合囉簡單」Brenda:「聽講佢唔係好難相處咋喎」我:「你先蠱惑一早起定我底」Brenda:「係喇係喇快啲講啦」我:「冇錫錫冇得傾」Brenda:「麻鬼煩」我:「講多次嚟聽下」Brenda:「講咩呀」我:「冇野喇」Brenda:「錫咗喇唔好走數呀」我:「明走你呀」Brenda:「死人頭又呃人」我:「性格係好嘅不過可能佢覺得同我唔係好啱做情侶囉同你有火花啲」Brenda:「都唔知邊句真」我:「句句都真」Brenda:「頭先你先吹水又話我係你初戀明明就係隔離班嗰個女仔」我:「痴線都係嗰句依家隔離係你咪夠」Brenda:「咁又係呀」好彩，佢都唔知。

或者喺情場入面，我仍然係一位新手重未參透呢個遊戲點玩我同Brenda又係拍咗一陣就分手半年?八個月我都唔記得喇同Zoie嗰次一樣，講分手嗰晚，我都覺得算係和平嘅當然啦，跟住我同Brenda已經冇聯絡分手之後做唔返朋友我覺得都正常嘅佢唔搵我梗係有佢理由所以我都冇點樣去逼佢佢唔想聯絡咪唔聯絡囉依家大家都只係互相follow instagram嗰種關係入到u連續兩段感情都唔係好長久同Brenda分手之後，我喺u就再冇拍拖你知啦我都係一條毒撚咁多女仔過嚟搵我咩我又被動喎Year3最後一年認認真真安全畢業就算時間管理自然要做得好啲啦唔想俾其他人分薄自己時間所以唔係好渴求拍拖亦都冇一個令我會破例嘅人出現哈哈吹到有得揀咁樣依家喺度講出嚟都打冷震好彩最終都順利畢業我好記得老豆老母嗰日嗰個樣我唔明點解咁開心啦你問我我淨係覺得做返一個真真正正嘅男人講得出做得到因為咁我先開心啫我估佢兩個都唔知佢地個仔咁尊重呢個承諾呢啲咁感性嘅野唔講出口啦自己知咪得影完相之後，我就叫老豆老母返屋企啦我同成班同學傾計玩多陣先熱鬧過後有個空檔自己休息下我坐咗喺度自己諗好快就唔再係學生，真係要行出嚟社會迫於無奈接受呢個咁大考驗唔怪得楊千樺講過，畢業之後先知一世都要考試呢刻個感受最深我知自己好快唔可以再坐喺度咁樣慢慢諗出到嚟做野講效率重有咁多時間喺度諗咩趁住依家勉強都重係一個學生，要懷緬過去就懷緬計劃將來就計劃呢個係學生身分嘅福利第日唔可以咁奢侈。跟住就坐喺度瞇埋眼，諗咗好多野，依家重記得當年考A-Level嗰陣嘅事越諗就覺得以前自己低能其實根本就唔可怕以前唔識諗冇經驗就覺得A-Level最惡哽又諗下第一日入嚟呢間u嗰陣啲野啦真係一個p牌仔乜都唔識唔知邊度打邊度依家戴住眼罩都識行呢個就係過咗三年嘅證據唔到你否認要交FYP嗰陣，無數次覺得好難捱點解時間過得咁慢去到呢一刻調返轉原來三年其實係好快過雖然感情生活唔算好美滿不過整體嚟講我都覺得唔錯架喇你當我冇乜大志好容易就滿足係呀順便喺度講埋雖然大家唔同u，有啲更加已經出嚟做緊野不過同中學嗰幾個friend聯繫依然非常頻密呀澤啦，司徒啦，映彤啦重有幾個我就唔喺度一一詳述喇我同呀澤兩條友真係好撚無聊成日過去大家間u嗰度玩埋啲戇鳩野應該係得佢先會同我玩埋呢啲咁撚無聊嘅野映彤週不時問我放學之後去邊度唔通我同佢講我要去CU玩人咩鬼叫近咩一架火車就到有齊天時地利人和冇理由唔玩丫咁我當然唔會同佢講做啲乜返屋企呀去買野呀諸如此類啦至於映彤佢同Felix分咗手都單身咗一排，佢話大家都有共識好似越行越遠咁樣佢真係一個好果斷嘅女仔話斬就斬，從來都唔會回望至少喺我面前係咁啦我同佢有冇野冇啦，話就話大家單身啫或者識得太耐已經冇咗嗰種隨時撻著嘅火花變咗係好朋友嗰種關係唔係講笑，有一兩次我真係有諗多咗佢條友竟然like我ig舊post你諗下係咪痴線起碼兩三次我問佢重喺度扮野我:「你係咪對我有興趣呀變態無啦啦like我ig舊post坐咗好耐」映彤:「咩呀你講咩呀邊有咁得閒」我:「你自己睇喇唔好話yingtung_0924唔係你呀」映彤:「呀呀呀關你咩事啫睇下係咪唔得呀」我:「幾時開始對我咁迷戀」映彤:「無聊得唔得呀食你嘅野啦」跟住再睇佢反應覺得唔似真係鍾意我可能佢真係咁撚無聊睇我啲舊post嚇得我丫跟住越諗越多，直至去到最後我先醒起，係喎，唔知嗰個人係咪好似我咁著住畢業袍同一片親朋戚友影相留念，我唔會ff佢好似我咁無聊一個人坐喺度緬懷以前邊有咁得閒丫但係我想講，我有呢三年嘅生活，佢一定係居功至偉冇佢嘅話，A-Level我有冇呢個成績真係未知之數直至有個人行埋嚟叫我去唔知邊度呀我先至睜開雙眼，唔再漆黑一片其實真係好想講一啲說話明知唔會聽到都好，我都好想趁依家重係一個人嘅時候望住一片藍天，細細聲道出咁先至夠卑微我希望有一日唔係對住個天講，亦都唔係內心自言自語哈哈，對住佢成日都咁奢侈永遠有咁多希望由從前到依家都係咁，xx:「過嚟呀傑仔差你咋」我:「得喇」「多謝，好耐冇見。」

畢業之後出嚟做野好快就搵到第一份工我呢啲咁嘅契弟邊有資格揀工做丫見到啱就申請，又咁好彩覆返我email叫我面試跟住就取錄我呢條友喎時間人工我接受到地理亦都冇問題咁我都不作他想喇同時，我亦都喺呢度搵到一段新嘅戀情個女仔叫做Sylvia同我一樣都係fresh grad嗰陣全公司以我同佢嘅年齡最接近同埋我入職先過佢初頭佢有咩唔明都係問我明明我就唔係早佢好多入嚟其他人懶先叫我教佢好彩都稱得上係靚女白白淨淨同我差唔多高不過我又覺得唔係好似Zoie同埋Brenda得膚色同埋身高似囉或者真係日久生情我同佢好自然就開始咗約食飯嗰啲唔係好難開口放工嗰陣又借啲咦一齊走當然我地係前後腳啦費事俾公司啲人見到順理成章就拍咗拖佢都ok嘅好尊重私人時間唔會話因為拍拖就一定要你陪佢佢都明白放完工真係有野做咁咪聽日先見囉雖然唔公開可能麻煩啲即係食野要行遠啲食啦唔可以一出門口就拖手等等等等不過呢個決定大家都有共識我同佢都覺得俾人知道係更加麻煩所以就一直冇公開得我自己嗰啲friend知都係嗰幾個啦哈哈映彤唔知做乜撚野一知道咁樣又叫我出去食飯Brenda好似冇講過其實以前同佢拍拖嗰陣，映彤都有約我地出嚟食飯今次Sylvia又係，好似做咗我保姆咁樣要帶個女仔出嚟俾佢過目好彩佢社交技巧唔錯好擅長營造傾計個氣氛如果唔係三個戇鳩鳩坐喺度真係唔q理佢講真，我真係唔知點解女人咁q執著初戀Sylvia同上兩任女朋友一樣又係問我呢個問題，我亦都按照慣例答佢就係初戀因為我部手機完全冇Zoie同埋Brenda嘅相佢亦都唔會check我電話facebook嗰啲資料全部都較好私隱咁我又點會驚佢會知我以前啲野Sylvia:「我覺得你唔似喎」我:「呃你做咩啫我呢啲死毒撚邊有女仔溝都係得你咋」Sylvia:「咁我咪好偉大囉」我:「係呀幫人清理門戶」Sylvia:「唔准咁講呀你咁樣講即係話埋我總之我鍾意你，有人鬧你同我講我一定幫你出口唔准人鬧我男朋友呀」曾幾何時，我聽過一啲好類似嘅說話。正當我以為可以同佢拍長拖嗰陣八個月之後又分手了今次同之前嗰兩次唔同我同Sylvia係不歡而散先旨聲明都係唔關偷食事嗰排有啲拗撬，咁佢話想出嚟當面講下咁我唔緊要囉係咪先原本都傾得好地地，跟住佢開始情緒失控Sylvia:「傑仔其實我知架」我:「咩呀」Sylvia:「可能你覺得自己做戲做得好好呃到好多人，不過你明唔明呀，其實女仔心思好細密架特別大家咁close係男女朋友關係點解呀」我:「你講咩呀」Sylvia:「唔鍾意我咪唔鍾意我囉點解一齊啫」我:「痴線邊有呃你呀行蹤講晒你聽平時返工大家都一齊啦呃你做乜點會唔鍾意你呀」Sylvia:「唔係呢啲呀你做得好好添平時見你部電話淨係得我地啲相，但係最真實相處嗰陣呃唔到人架」我:「做咩呀邊有呃你啫」開始用軟功，希望可以氹返佢Sylvia:「我地拍咗八個月呢段關係上面好似得我一個喺度維繫咁樣單方面維繫得多會攰呀，我地係人唔係機器呀你明唔明呀」我:「點會得你一個呀」Sylvia:「係呀你諗下你以前最鍾意一個人嗰陣係咪咁樣，係咪乜都冇所謂我同個男仔食飯你問都冇問呀半年紀念日送咗個相架俾我明明早幾個月先送過都唔緊要我當收多個，點知你話係第一次送呀最鍾意一個人真係咁樣樣樣都唔關心嘅咩」我:「唔係呀忙唔記得咗丫嘛真係唔好意思」Sylvia:「你依家個唔好意思係點解唔好意思你唔記得你唔關心我丫，定係因為一開始你就當我係水泡所以你先講唔好意思」嗰刻轉數好慢成個人呆咗咁樣望佢，Sylvia:「得喇我明白你個反應講晒俾我聽，分手啦」我連對唔住都唔夠時間講佢就已經擰轉頭走人或者佢同當年嘅我一樣，想留返僅餘嘅尊嚴俾自己。

可能你地覺得佢好橫蠻無理不過嗰陣嘅我選擇一言不發呀唔係，唔應該用選擇去形容而係我根本冇第二個做法根本就乜都講唔到我好想發爛渣鬧佢話佢諗多咗唔好幻想咁多不過我開唔到口佢的而且確講中咗而且重描述得好啱鍾意一個人嗰陣，真係唔會係咁樣點解我咁肯定，因為我以前試過樣樣野都好緊張不停反思自己有冇問題有試過就有比較，佢唔講出嚟，我可以一直呃自己依家唔得呀一字一句擲地有聲直入心坎冇得再呃自己，其實我知自己做緊乜就係因為明知故犯，我先更加無地自容跟住嗰晚我就搵咗呀澤出嚟傾計唔可以話訴苦嘅，純粹有個人陪我傾下計咁樣我一打去就話:「我同Sylvia散咗」跟住佢即刻出嚟兩條友好似以前咁買幾罐啤酒去球場坐跟住我就講返頭先Sylvia同我講嗰啲野啦。呀澤:「其實你應該知啦最近呢三段感情你係想點我諗你唔會冇答案，你係唔好意思講啫」我:「我點會唔知亦正如你所講，點好意思講出口就係怕好似今日咁樣俾人一語道破嗰個衝擊」呀澤:「一路唔講出口，自己就聽唔到但係依家人地講埋出嚟，你想講冇得再呃自己丫嘛係咪」我冇講野淨係點頭，呀澤:「記唔記得我以前講過屌好似就係喺呢個球場又係飲住嘉士伯」我:「唔係藍妹咩」呀澤:「我唔飲藍妹架喎」我:「係咩唔緊要啦唔係重點繼續」呀澤:「屌俾你打斷左唔撚記得添」我:「你話你以前喺度講過呢」呀澤:「屌我記得喇有一日我地咪飲到醉醉地神智清醒嘅不過講一啲平時我地唔會講嘅話題」我:「有啲印象喎我應該知你講乜不過你繼續啦」呀澤:「我咪講過男人自自然然就會變一個仆街唔需要點樣學習，總之會逼你學識點樣做你依家好成功丫」我冷笑咗一下我:「原本唔覺架，係頭先Sylvia講咗句『定係因為一開始你就當我係水泡，所以你先講唔好意思。』佢簡直係中正紅心」呀澤:「大佬我識咗你幾多年呀如果我咁都睇唔出我諗你都唔信啦我就係知你條契弟係嗰種沉溺自己世界嘅人所以一直都唔同你講」我:「你知啦細個嗰陣無聊有時會喺度諗將來個伴侶會點樣，嗰陣個先決條件梗係要自己好鍾意啦大個咗原來唔係咁諗」呀澤:「即係點」我:「你問我會揀個唔鍾意嘅講明先唔係憎呀，take care到我咁就最好同鍾意嘅女仔一齊可能係一件好辛苦嘅事。」呀澤:「即係話你最近三段感情都係呢個標準」我:「係呀，衰啲講你揀個唔鍾意嘅就算他日俾人帽你所受嘅傷害點都唔會比你揀個鍾意嘅大」呀澤:「你覺得你呃到」我:「原本我覺得冇問題亦都係因為我覺得冇問題，所以先同佢地發展我以為自己做得好好原來唔係喎」呀澤:「我都明嘅一個人喺情路上面受過挫折，真係會影響價值觀何況你重係喺初戀嗰次搞到咁大鑊」我:「嗰次教訓好大，我之後所做嘅野全部都係建基於初戀嘅經驗其實我知咁樣係唔啱玩弄感情，只不過一路都呃緊自己以為好硬淨啦，點知今日Sylvia同我講嗰啲野我先知一直都高估自己」呀澤:「咁依家諗住點」我:「唔知呀單身住先啦，或者俾時間沉澱下都好嘅費事一直鑽牛角尖。」同Sylvia散咗之後我就冇再拍拖，或者我唔想再傷害多一個人原來自己演技太差呃唔到人咁就費事啦我問過自己，點解要咁執著初戀甚至我所做嘅野根本同當年一模一樣只不過主客互換，以前我被佢當成水泡依家我當人係水泡有咩分別呢學余春嬌話齋，咁多年嚟我都想擺脫嗰個人去到最後我發覺自己都變成嗰個人佢有咩咁好影響我咁多我唔係呃你我真係唔知，每次上高登，係呀係高登你冇睇錯因為嗰陣重未有連登一睇到啲關於初戀嘅post我就不期然諗返以前啲野個post叫我留低想同佢講嘅野，我諗咗好耐，淨係諗到無限句多謝令我有咗咁多永世難忘嘅體驗我淨係唔鍾意佢一樣野，就係佢實在太好，好到我唔可以用佢嚟做標準因為一比較就會見到高低搞到分手之後擺脫唔到佢陰影咁多年以嚟都係，以前我會呃自己一早擺脫依家人大咗敢去正視我先知根本就冇一刻擺脫過佢送俾我嗰個幸運星玻璃樽，我每朝起身都提住自己唔好望不過從來都唔會扔咗佢以前傾計嗰啲record同埋合照都係，分手之後我冇再拎過出嚟睇但係亦都永遠唔會撳delete真係放低會咁嘅咩，我就係唔敢去望我怕一望佢忍唔住其實我好想喺個post講嗰啲好難聽嘅說話，佢送頂帽我戴，理論上應該好嬲係咪先但係我發覺自己真係好懦弱我連鬧佢嘅說話都講唔出口歷來冇試過有一刻係咁憎自己人地送一樣男人最憎嘅禮物，做啲咁嘅野，你竟然淨係記住佢有幾好一句都鬧唔出口你話幾羞恥，所以點解從來唔會同人講初戀係邊個就係咁解冷靜完我喺度諗，我唔講佢點諗我或者佢已經唔記得我係邊個所以你諗人地真係冇用，唔到自己唔自私啲如果當日我冇入學生會，依家個結果會點呢雖然我口講多謝咋，但係我都明白，有啲人真係寧願從來冇認識過諗諗下我又唔忍心捨棄呢段回憶所以真係好矛盾，連我都唔知自己想點或者就係有遺憾先會成長好唔好我真係唔識去講，最大嘅遺憾，可能就係當日我知得太多。

出到嚟社會難免會過住機械人咁嘅生活每日都係做相類似嘅事放假就喺屋企休息個別嘅節日可能會唔同啲有啲特別野玩下一年咪得一兩個我又唔會用行屍走肉去形容，因為我對於呢種生活其實冇乜反感人大咗可能覺得冇驚喜係一件好事冇錯，每日做重複嘅野或者真係好乏味幾點起身，搭邊班車。跟住放lunch然之後返嚟繼續做六點零收工跟住就返屋企食飯食完飯沖完涼打下機咁就一日或者依家真係越嚟越細膽寧願過住一啲冇驚喜嘅生活都唔敢離開呢個comfort zone勝在穩健，安全咁多驚喜表面上梗係會諗多姿多彩，但如果驚多過喜呢，係咪承受得到先依家雖然悶不過起碼知道發生緊咩事每日都係咁架喇唔會點樣變，溝女唔啦講得好聽啲就係費事再害人同埋越嚟越執著私人時間返到去七八點又要打機又要上網呢樣嗰樣，第二朝早起身又唔可以好夜先瞓喎邊似以前讀書咁樣時間咁鬆動講得難聽啲，就係毒撚冇女仔鍾意老喇好少再執著兒女私情嘅事，你就當我喺度死撐單身都冇咩唔好啫。眨下眼，終於都過咗好多年時間線正式去返今年費事成日講歷史大家覺得悶啦講嚟講去都係以前嗰啲野都唔貼地嘅我重記得，今年除夕慶祝新一年到來嗰陣當聽到身邊好多人講2019新年快樂可能我個腦真係好得閒，無啦啦諗起一個所謂嘅約定係喎，原來差唔多夠時間喇喎只係淨返八十三日自從收到嗰樽幸運星，就一直都存在喺我個腦海入面一年兩年三年如此類推落去今年終於去到第九年，之前我都講過啦有一陣子我係唔敢望住呢個樽但其實一路都記得嗰個好無謂好無聊嘅約定，直至今日3月25號正正式式過咗3287日呢個樽就係證據，佢話俾我知全部野都唔係發夢成日都話唔記得又話唔想記得，根本就呃人如果我真係想同佢斷絕所有聯絡，我個instagram搜尋欄第一位就唔會係佢啦以前拍拖嗰陣，當我知道陣間要見女朋友我一定係成個app delete咗佢夜晚搭車返屋企先靜靜雞裝返，當然啦後來先知原來可以delete紀錄柒事唔好提喇好好彩佢係public雖然冇自拍，亦都冇任何人嘅合照淨係影住風景呀書呀咁樣不過起碼令我意識到，依家佢重喺香港咁就已經夠啦由一開始我見到佢係public已經賺咗點可以強求呢，唔好講咁多廢話，依家唔係回憶嘅時候我終於行埋去床頭，拎嗰個裝住3287粒幸運星嘅玻璃樽小心翼翼扭開個樽蓋，唔係講笑真係好多粒星一路都冇為意，將啲幸運星倒出嚟嗰陣，無啦啦跌咗封信我記得佢同我講過，今日扭開嗰陣，佢叫我一定要打俾佢但係依家跌咗一封信出嚟，我究竟係睇咗先定係打俾佢呢斷估唔會咁無聊得個信封唔等都等咗九年，冇理由急於一時睇埋佢寫乜都未遲啦。

「你好呀，九年之後嘅傑仔，如果你有遵守承諾，咁聽話真係冇即時拆開嗰個玻璃樽的話，放心，我上網已經查咗用咩筆用咩紙去寫，先可以將字跡保留咁耐，為咗一樣咁無聊嘅事做咗好多功課呀，哈哈，其實真係好無聊，呢啲野對你嚟講可能已經唔記得喇，全部都至少九年前，其實我諗過你會唔會唔記得，不如唔好交代算啦，反正你好大機會會好嬲，好憎我，跟住將關於我嘅回憶全部剷除晒，又或者係我諗多咗，其實你唔係好鍾意我，分手之後好快搵過第二個，重邊有時間心機去記住呢啲咁無謂嘅諾言，諗咗好耐，我預自己會諗多咗，九年之後，亦即係依家嘅你已經唔記得當年我地講嘅內容，不過你當我真係好多時間啦，每日溫完A-Level冇乜野做，就當我去賭一次，卒之都寫咗呢啲廢話出嚟，係呀，其實寫嗰陣真係好搞笑架，因為我要將我呢刻發生嘅事，全部都變成過去式，如果唔係你會唔明，我嘅依家唔係你嘅依家，我知我唔可以成日都貪心，不過你當我咁耐冇求過你，希望你可以睇晒呢封信，對你嚟講或者係廢話，不過對於我嚟講，入面一字一句，全部都係最真心最真摯嘅說話，唔鍾意都好，睇一次咁多丫，好唔好呀?九年之後嘅傑仔。其實呢，一直以嚟有好多野都好想同你講，由與你認識嘅第一日開始，統統都入晒落個腦度，但係好多野真係講唔出口，唔好笑呀，咁女仔怕醜都唔係好難理解啫，我記得呢初頭我地唔係點樣傾計，唔關你事純粹係自己問題，講下啲背景先啦，其實呢以前我都好多野講，不過小六嗰年daddy急性中風突然走咗，跟住開始就唔敢同其他人作出好深入嘅交流，因為我好驚我識嘅人會無啦啦走咗，嗰幾年真係好驚架，早幾日重同一個人有講有笑，幾日之後已經陰陽永隔，我表面扮到冇問題，其實真係好脆弱，自此我就唔敢同其他人打開自己心扉，你唔上心，就算佢突然唔見咗，你都唔會點樣傷心，所以中學嗰陣我就建立一個咁嘅形象，純粹係我自己太懦弱啫，點知呢有一日好搞笑喎，你知我地學生會一齊坐架啦，呀唔係，睇緊嘅你可能已經唔記得，總之我地以前呢去學生會做功課嗰陣就一齊坐嘅，咁突然之間有一日就見到隻曱甴，我就好驚曱甴嘅，平時喺街見到直情係唔敢行嗰種，寧願行遠啲都要兜路，所以我嗰陣真係忍唔住要叫你幫手，你個傻仔又好搞笑喎，睇住你都係縮下縮下，但係竟然又敢行過去整死佢，跟住走去消毒，嗰刻我真係覺得你好型，好感激你嘅行為，自此，我同你個關係就好似比之前拉近唔少，會同你玩埋啲無聊野呀，俾一包朱古力奶你但冇飲筒嗰啲呢，唔知你記唔記得啦，總之我就好記得，跟住冇幾耐之後嗰個運動會，我行樓梯論盡整到隻腳，嗰陣你好快拉咗我上嚟，如果唔係你，我一定唔止整到隻腳咁輕傷，跟住你重要孭我去醫療室，嗰一刻我覺得你好似我daddy，上次自修室嗰度有曱甴你喺度幫我整走佢，今次我論盡你首先扶起我跟住再孭住我去自修室，每次有難你都喺我隔離，可能你覺得唔可以用「有難」去形容啦，不過對我嚟講，呢次同我細個俾daddy孭住嗰個感覺真係好相似，大家都俾到一種好強嘅安全感我，自此我就對你有好感，係喇喺度我想講，你從來都唔係代替品，唔係喎都係唔好講住，講返點解鍾意你呢個話題先，你話呢啲野點樣講出口!係喇講開又講，你個人真係十級遲鈍囉，有冇搞錯呀咁都唔知，都已經成日整早餐俾你，居然可以咁都唔知，我又唔敢講出口喎，驚你唔知點諗，我自作多情瘀咗我唔怕呀，我只係驚你會刻意疏遠我，所以一路都唔敢講出口，點知你真係咁耐都可以唔表示，日日落嚟同你去自修室你估真係好得閒咩，搞到最後我要特登同表弟講你先行動，你知唔知表弟個技巧幾拙劣，無啦啦問我點睇你，傻嘅都知點啦，九成都係受你所指，跟住我就知你點諗喇，我亦都知表弟會同你講返，哈哈依家證明冇估錯丫，唔係我知道你啲蠱惑野順水推舟，你真係所託非人呀，警告你唔好同表弟講呀，佢唔知我背後咁樣講佢，咁佢問野個技巧真係好差嘛……不過算數啦，去到最後都同你拍咗十一個月拖，我預計咋，不過應該唔會錯，要九年之後，即係依家嘅你先至可以證實，可能你依家唔知我講咩啦，不過我未講住，你知唔知呢你嗰啲表白手法其實真係好冇誠意呀，唔怕講你知丫，其實一直以嚟我都有幻想過初戀嘅來臨，以前會覺得個場面會好壯觀，唔准笑呀邊個未試過無聊諗過呀，不過原來真係發生嗰陣呢，你會有另一個諗法喎，只要你鍾意嗰個人，佢講乜做乜都唔係重點，雖然十個有九個都覺得，喺巴士上面發生初戀真係好搞笑，坦白講我都冇諗過係喺呢個場景進行，更加冇諗到我初戀男朋友，會扮野捉住我隻手唔放先斬後奏，明明已經上咗巴士啦哈哈，可能得我一個咁好人，你咁樣表示我都肯應承，講笑咋，我又點會係好人呢。我係咪同你講過呢，其實我係好想寫故事寫劇本嘅，如果當年唔係理科高分啲，我應該真係會向呢方面發展，又或者咁講，如果當年係讀文科，咁我應該唔會識到你，我地之後發展嘅事，都會好唔同，對你嚟講可能好啲嘅，又或者係我自己諗多咗，你好快就放低咗呢段感情，我依家真係唔知呀，因為都只係預測，同你拍拖嗰段日子，我真係好開心，唔好話我交行貨因為我諗唔到第二個詞語形容，我好感激初戀發生喺你身上，令我有咗好多終生難忘嘅體驗，原來人與人真係要用個心出嚟溝通，呢點係你教識我，我前面咪講過，自從daddy無啦啦走咗之後，我就唔敢再用真心去識人，因為我真係好懦弱，係你俾咗呢個勇氣我，我真係好多謝你，呢段日子嘅回憶我好老套咁講，係一世都唔會磨滅，我唔知你點諗，於我而言就一定係，真係太多片段，原諒我唔可以喺度一一詳述，唔係喎，如果我唔講啲呢，你條友又喺度話我根本就唔記得，我講一樣最深刻喇，你記唔記得你送嗰條吊墜頸鏈俾我，銀白色嘅呢，上面重要有我同你個名嗰條呀，我驚九年之後嘅你唔記得，所以一定要喺度講多啲，嗰日應該係我人生入面最感動嘅一日，由我最鍾意嘅人，送咗一樣獨一無二嘅禮物俾我，頸鏈有好多條，但係有我同你個名就只係得呢一條，放心我喺度應承你，我一定保存得佢妥妥當當，係一定，你唔信我就睇完之後打俾我，睇下九年之後我可唔可以遵守到呢個咁卑微嘅承諾，喺呢段關係上面，我冇咩可以再同你講，衷心同你講一句多謝，我有你呢位男朋友，係我一生人最大嘅福氣，你當我擦鞋啦，我只係想講，冇人可以否定你有幾好，因為我好清楚，我同你一齊嘅呢段日子，就係鐵一般嘅證據。你之前咪講過嘅，唔係喎對於睇緊嘅你嚟講已經唔可以稱得上為之前，總之你講過你話會睇我寫嘅劇本架，依家就有得睇呀，我唔知呢個劇本係咪會如期上演，你當預言應該會適合啲，總之我有信心，可以將呢個預言，變成為大家嘅歷史，喺度我想講一講背景先，其實自從我daddy走咗之後，我媽咪所受嘅創傷唔會比我少，要一直睇精神科醫生，表面上好正常，不過如果某啲位觸動到佢神經;佢就會失控，佢嗰種情況唔係一般發脾氣大發雷霆嗰種，反而可以繼續保持冷靜，去做一啲唔尋常嘅行為，社交場合上面佢好正常，係返到屋企牽涉到家庭嘅事，就會變到咁樣，佢以前唔係咁架，自從daddy突然走咗佢就變到咁，我同家姐都知佢有呢個問題，勸咗好耐終於肯接受去搵醫生求診同埋食藥，以為冇問題啦，直至有次我同你喺街嗰度見到佢，依家嘅你應該唔記得邊次，如果嗰日見唔到佢，或者，我同你嘅日子應該可以繼續延長，因為媽咪自從daddy因病走咗之後，就唔再相信愛情，更加唔鼓勵佢兩個女求學時期拍拖，家姐同佢講過好多次，話當中係冇任何邏輯關係，直情話佢個理論係唔合理，所以其實一開始我已經做錯咗，根本唔應該同你開始，對唔住，亦都係我呢一部分最想講嘅說話，我嘅心態就係拖得幾耐得幾耐，冇錯，咁樣真係好自私，有時同你去完街之後一個人搭返屋企，我都同自己講，其實呢啲時間係偷返嚟，每次見你就梗係好開心，但係返屋企之後我又好憎自己，連我都擔保唔到我同你一齊幾耐，過得一日得一日，我唔會用我好鍾意你做藉口，呢啲對你嚟講都只係廢話，打從心底入面我絕對認為係我自己問題，你從來都係受害者，其實真係唔應該開始，只係我妄想可以一路保守住呢個秘密，不過終歸紙包唔住火，嗰日喺條街見到媽咪，我就知我同你一齊嘅時間正式進入倒數階段。自從嗰日之後，佢每日就叫我同你分手唔准拍拖，點解跟住重可以見而唔係即刻同你分手，都係多得家姐係咁同媽咪講，我都同佢講唔可以嗰一刻分手，嗰陣連A-Level都未考跟住佢問我俾個期佢，當時情緒太激動我真係諗唔到，去到第二日佢講，再唔俾個期佢就好似對家姐個前男朋友咁樣對你，家姐同我一樣以前中學嗰陣都有個男朋友，原本家姐都以為佢得個講字，你可以做啲咩啫，點知有一日返到屋企，佢竟然俾咗幾張相家姐睇，嗰幾張係佢偷拍家姐個男朋友，上身著住校服，應該係喺學校門口等佢走，家姐嗰陣冇為意,覺得都係偷拍啫,點知跟住佢男朋友一直俾媽咪騷擾,佢同家姐講，如果唔分手，就會有進一步行動，嗰陣其實唔關我事不過我都忍唔住喊出嚟，點解我媽咪會變到咁樣，明明以前都唔係咁，我好唔想咁講不過諗唔到第二個形容詞，佢簡直係痴咗線，於是家姐就真係驚，估唔到幾年之後，我會重蹈覆轍，我知佢講得出就做得到，依家佢覺得我已經超越佢嘅底線，頭先都講一越過佢嘅底線就會咁，我唔可以再坐視不理，我好想繼續同你一齊，就算唔可以光明正大都唔緊要，但係我知點樣偷偷摸摸佢都會搵到你跟住進一步行動，我冇得再自私落去，跟住我同佢講，俾你考埋最後一科先講分手，亦即係4月22號，我寫呢封信嘅時候係未考A-Level，依家同你分手我唔知你會點樣，當然你有可能當冇野，咁咪重好唔使我喺度，可能只係我高估咗你鍾意我嘅程度，但我唔想搏，我唔想你因為其他野搞到備戰程序出問題，你就當我諗多咗，所以我話一定要等你考埋嗰科physics，咁樣先可以正式分手，你放心，嗰日之後我就會下定決心同你分手，我都預咗自己考physics之前嗰日會忍唔住，我依家淨係諗都咁嘅心情，去到當日我諗我真係崩潰，係定唔係就要等你同我講，因為我依家都唔知，總之一定要等你考埋試先，我想同佢講拖到英文oral，不過佢話已經讓步唔可以得寸進尺，咁我就知唔得，你放心，到時我一定有辦法令你好憎我，咁當然喇，一嚟就同你講分手實在係太突然，咁樣你一定唔會信，我最大目標係要你死心，咁突然嘅話你一定聯想係咪邊度做得唔好，又或者中間發生咩事，當你有聯想，即係話你重希望挽回呢段感情，咁又點可以令你死心呢，所以我一定唔會同你無啦啦講分手，我有諗過點樣最自然，一段感情結束，牽涉第三者係正常不過嘅事，跟住我就開始有啲眉目，詳細會點做我都答你唔到，總之考完physics之後，我就會對你好冷淡，如果你約我出街我多數都會推你，唔可以全部推晒喎，因為咁樣太明顯，出到嚟傾計，我會特登唔應你，就算應你嗰陣，個反應都會好冷淡我知道你對於傾計氣氛好敏感，你講過架我好記得，講埋呀費事等九年之後嘅你話我馬後炮，我到時會好無稽咁樣講，話因為要溫oral所以唔出嚟，我諗咗好耐呢個應該係一個唔錯方法，第二個可能唔信，你一定知道我有幾著重成績，咁嘅騎呢藉口你絕對會相信，冇估錯嘅話，你聽完我講嗰啲藉口，再加埋一啲難聽嘅說話，你應該會有少少嬲，放心喇我諗過我應該要氹返你，冇理由一鬧交就分手嘅，何況係啲雞毛蒜皮嘅事，氹完之後我估我地都會出嚟架喇，我要營造一個，我同你嘅關係，被呢次個事件影響咗嘅感覺，一步一步推進先至變得合理，最後當然就要搵埋第三者，同我由細玩到大嗰個呀文呢，你應該唔知邊個你未見過佢，哈哈喺度話你知丫，佢有個好穩定女朋友架，我到時講嗰啲野，全部都係大話，我會話自己當你係佢嘅替身，依家佢同人分手我就搵返佢，唔怕講埋丫，你信唔信都好啦，我同佢真係好似兄妹咁樣，點解我媽咪唔介意佢同我接觸，係因為佢媽咪同我媽咪識咗好耐，細細個玩到大嗰種，佢當我係細妹我當佢係呀哥，從來都係，睇緊嘅你信又好唔信又好啦，總之我同佢冇一刻發生過超越友誼嘅事，我預咗你未必信架，但係都好想喺度講，再講一次，到時我講嘅全部都係大話，哈哈當然啦我會扮到好真，自從有呢個諗法之後我都不斷咁練，最緊要就係自然，初頭自己好冇用，眼淚成日自己跌落嚟，我唔知到時會點呀，希望忍到啦，必要時我會搵埋映彤幫手，真係唔關佢事，九年之後嘅你千祈唔好怪佢，係我叫佢咁做，佢勸過我好多次點解點解要用呢個處理手法，覺得唔需要去到呢一步，可以繼續靜靜雞拍拖，佢話佢都會出嚟幫我地，你就當我自私啲，唔想再有其他人承受呢個風險，佢唔關事就固然係啦，我最鍾意嘅你亦都係，況且……我又唔係真係咁好，你好快就會搵到第二個，何必為咗我呢個咁嘅人承受呢啲風險呢，長痛不如短痛，可能十一個月都唔算短，既然偷偷摸摸落去都係指標唔治本，咁不如等你考完試，無後顧之憂，大家先分開啦，唔好睇少我嘅執行力呀，我絕對可以擔當到呢個角色，我知道點樣做一個好嘅女朋友，就自然識做一個衰嘅女朋友，我唔敢講之前嘅我係一個100分女朋友，但我夠膽保證嗰日我一定會係一個0分女朋友，對唔住，我冇勇氣同你不顧一切走落去，真係好抱歉。唔怕話俾你知丫傑仔，其實呢，呢封信我原本係想寫到3287字，啱啱好冇多冇少，哈哈最後發現原來講多咗，或者我同你，從來都係差少少，即使去到結尾，都唔可以如我所願，係我問題，唔識控制字數，更加唔識控制對你嘅感覺，總之全部都係我問題，衷心講一句對唔住，放心啦，我知你報u係排咩次序，到時我會改架喇，盡量唔會喺你面前出現，你當我再自私多一次，我真係唔可以長期對住你而唔一齊呀，對你對我都唔係一件好事，謀事在人成事就睇天喇，真係咁啱一樣的話，我會自己諗辦法架喇，可能九年之後嘅你會好唔鍾意呢段歲月，不過你問我，由始至終都係得一個答案，呢十一個月入面，係我人生入面過得最快樂嘅十一個月，遺憾唔可以長相廝守，可能咁就係人生，有得就有失，其實有一刻諗過你會唔會偷睇我呢封信，如果係咁嘅話會點呢，我真係唔知，冇咩可以再講喇，放心啦我一定唔會轉電話號碼，等緊你打過嚟呀，你就當我用咗九年，去換你一次嘅答應，可唔可以呀?九年之後嘅傑仔，真係真係去到最後，唔知你重有冇繼續聽衛蘭啦，我想送首歌俾你，呢一首，係佢咁多首歌入面我最鍾意嘅，你有冇聽過都好，呢一刻我都好想喺度分享，比我想像中多字，或者就係因為，比我想像中愛你。別怕 你舊日再好 到今天還有甚麼好還是我愛你愛到想不到的 幅度在你手得到放生 還太早但怕 你就是最好我會鄙視我 難醫好寧願你變化到擦身都不可 認到若你張開了兩手 也別抱」睇完之後，我真係好想問你一句，心要幾灰 至做到衛蘭-比我想像中愛你https://www.youtube.com/watch?v=PcyEzp2K1zo

嗰刻嘅感覺我都唔識去形容我只可以話自己唔係好似電視嗰啲男主角咁樣喺度喊苦喊忽，哈哈咁我因為我唔係男主角啫當時我個腦諗緊乜野我真係答你唔到因為係一片空白成個世界得返我嘅呼吸聲，隱約都聽到少少心跳聲而我淨係識望住封信，我有諗過自己係咪發緊夢跟住我再望倒喺地下嗰啲幸運星同埋好耐冇見過嘅字跡我就知係千真萬確絕對唔係發夢三千幾日之前，佢地就已經喺度我問自己，係咪我唔夠了解佢呢定係我俾唔夠勇氣佢搞到佢做咗咁多野離我而去好亂，我真係唔知諗緊乜明明我知道回顧係冇用反正都改變唔到，唔知點解我識講唔識做講到尾我最憎都係自己點解一直都放唔低如果一早放低咗，我就唔會等待今日嘅來臨係咁嘅話我就唔會知咩事，我當我真係記得今日要做乜真係放低咗咁咪唔會有任何情緒有時覺得自己真係好冇用，係咁提住自己一啲幫助都冇定係打從心底唔想忘記，一路提住自己唔記得，其實就係想自己唔好唔記得點都好啦，冷靜完之後我終於知道自己要做乜總之你講嘅要求，我一定會應承你幾時都係咁。打過去之前，我點都要搵一搵另一個人唔使問就梗係映彤我有冇嬲佢講真真係冇以我認識嘅筱瑜同埋映彤，依家呢個做法係合情合理嘅事筱瑜當佢有一件強烈意願嘅事，佢一定會清晰表達出嚟更加希望有人會配合佢映彤亦唔使講啦，佢同筱瑜咁friend有要求而又唔係犯法嘅成全係理所當然嘅事或者從旁人角度去睇映彤一啲都唔同我講好似好衰咁當初又係我唔想提起筱瑜先嘅嗰陣唔知成件事係咁架嘛同埋映彤同兩個都咁friend站在佢立場去睇，的而且確好難做嘅我唔知筱瑜展示咗幾大決心俾映彤睇，逼使佢一定要配合無論如何喺呢件事上面，我都唔會怪佢兩個講完一輪廢話，終於打到俾映彤映彤:「做咩呀係咪今晚冇飯食搵我呀今晚唔得呀約咗男朋友呀sorry」我:「可唔可以唔好咁好自信呀當正個個打俾你就係約你食飯」映彤:「你條友打親嚟有咩做啫九成咪係食飯」我:「咁今次你真係估錯喇」映彤:「做咩啫」我:「知道咗喇你兩個都好野丫」映彤:「下」我:「唔使扮野喇我打過嚟唔係想鬧你，你兩個真係犀利係得我蒙在鼓裏」映彤:「你點解會知嘅哦我記得喇，佢有提過」我:「呢九年入面你一直同佢聯絡」映彤:「嗯，中間發生好多事你打過去等佢自己講啦其實中間有幾次呢，我想同你講佢嘅近況係佢千叮萬囑叫我唔好講」我:「咩事呀」映彤:「佢應該叫埋你個friend唔好同你講佢嘅近況係咪叫司徒呀總之佢話有個親戚同你好friend嗰個。」我:「咁我都知佢唔絕就唔會做咁多野啦我絕對明白佢係一個好有決心嘅人，第一日識佢已經知係」映彤:「就算佢唔好叫我同你講我都唔會喺你面前提起佢識咗你幾耐呀你覺得我會唔會唔知你放低未丫」跟住我冷笑咗一聲映彤:「你嗰三個女朋友呀嗰啲共通點加埋，根本就係佢特別身高同埋髮型根本全部都係同一個類型，內在特質，興趣呀我就唔知啦不過我估都差唔多」我再一次無言真係呢，次次一講起佢就係咁映彤:「打過去啦佢一直都等緊你呢個電話」我:「嗯」

跟住我去咗洗面返嚟再拎起部iphone解鎖完之後撳下角嘅電話，入到去通訊錄就係咁碌，直至見到筱瑜兩個字跟住就撳通話，估唔到呢個聯絡人資訊都會有用武之地原本我以為冇入完就算反正都唔會打過去世事真係難料喐喐……喐喐……嗰刻真係好緊張好耐冇試過等一個電話會心驚膽顫見工嗰啲真係冇得比同時間，唔知邊度嚟嘅信心我覺得呢個電話一定有人接聽理性上而言，事隔咁多年，佢諗法有改變係理所當然嘅事九年前佢講到好期待我打過去或者九年後嘅今日心態已經有唔同呢好彩，之後落嚟嗰幾秒證明我冇估錯啫最緊要係呢刻冇再錯，咁就已經好夠接通咗之後，唔知點解我諗唔到野講直至佢開聲筱瑜:「其實呢我曾經以為你會唔記得」好耐冇聽過呢把聲事隔咁多年終於聽得返嗰種失而復得嘅感覺先係最難得我:「點會呀冇可能唔記得囉」筱瑜:「我好開心可以再一次見到呢個電話打過嚟，真架」我:「我依家終於明白點解當年你咁講」筱瑜:「講咩呀當年講過好多句喎」我:「你話之後大家咩關係都好今日拆開之後，跟住一定要打俾你其實俾晒提示係我乜都唔知啫」筱瑜:「唔係你問題全部野都係我無聊諗出嚟你更加唔好怪映彤同埋我表弟係我叫佢地唔好喺你面前講我嘅近況，特別係映彤佢真係幫咗我好多，應承咗我好多唔合理嘅要求」我:「我知我從來都冇怪佢一直唔同我講不如出嚟好冇好多野想同你講」筱瑜:「你會後悔架喎」我:「點解」筱瑜:「以我認識嘅你去講囉喺封信入面我所謂嘅預言，中咗幾多」我:「咁你真係好了解囉令我從來都冇懷疑過亦都可能係自己問題唔夠了解你」筱瑜:「真係唔關你事你幾了解我個結果一樣係唔會變，調返轉講你都好熟我我所謂嘅預言先至可以一步一步咁樣變成事實節奏推進得咁快，真係唔關你事係我問題」我:「你係咪冇搬到」筱瑜:「搬咗呀你呢」我:「早幾個月都搬咗九龍嗰邊囉我過嚟搵你丫」筱瑜:「真係會後悔喎你唔驚」我:「我相信你唔會錯我出得嚟唔係覺得唔會後悔，係明知會後悔都要見你」筱瑜:「咁好啦」跟住佢俾咗個地我佢叫我去附近嗰個公園嗰度等佢冇乜人方便傾計咁喎同當年一樣，我都係有早冇遲可能你地會問唔使返工咩我唔知佢啦我係特登揀今日嚟清假其實我從來都覺得有早冇遲呢個情況，只會出現喺你好想見嗰個人嘅時候當年如是今日亦唔例外唔知佢依家變到點唔呃你丫，其實過去嘅一個禮拜都已經係咁樣諗越近見面嗰刻就越期待，直至我望過去公園門口見到一個好懷念嘅面孔嗰刻個腦又係空白一片目定口呆，明明嚟之前已經諗定開場白哈哈原來都係嘥時間只係識望住佢嘅方向，越嚟越近，直至，佢嘅坐駕駛到嚟我面前，大家四目交投。

九年冇見其實變化唔係好大同以前冇分別都係咁白容貌亦一如九年前咁動人身材都保持得好好由第一日識佢去到今日一直都係咁苗條甚至喺佢心口前嗰條頸鏈，亦都係我九年前見過嗰條唔使近望上面有冇刻名都已經知係根本就冇可能唔認得唯一一樣，就係我唔知佢咁多年以嚟有冇高到我真係判斷唔到最後，始終都係佢開聲先筱瑜:「我知你依家有多野想問唔使急飲咗包朱古力奶先丫」我:「多謝好耐冇飲過飲筒呢」跟住佢就好似九年前咁樣，遞上一支飲筒筱瑜:「你好耐冇飲過咁耐冇見講野都係咁誇張」我:「問唔到你飲筒咁我點樣飲一早有講。」佢冷笑咗一下筱瑜:「我知你有好多野想問你等我慢慢講啦好冇係咪會後悔呀」我:「點解會咁呢個係你嘅預言一部分」筱瑜:「封信有冇寫丫」我:「冇你係特登唔寫留嚟依家講定係中間發生咗突發事件」筱瑜:「話你知丫喺我讀緊master嗰陣，有一日我喺樓梯碌咗落嚟因為嗰陣都有唔少人，我俾後面個女仔撞到嗰個女仔都係同學嚟或者你唔喺我隔離啦，結果嗰次我就冇咁好彩呀雖然皮外傷程度唔算好高，但係醫生同我講，我嘅腰椎第一至第二節有損傷雖然就唔係完全損傷即係話唔會永久癱瘓當然佢好官腔咁樣話都有機會完全復原嘅要靠物理治療之餘，亦都要等待醫術嘅進步」嗰日我望住佢，眼淚真係好唔爭氣咁樣滴落嚟其實我真係好大男人從來都唔鍾意喺人地面前流淚不過今次真係冇辦法九年前佢對住我喊，等咗九年原來就係為咗回禮真係好諷刺筱瑜:「唔好喊啦我唔想咁耐冇見一見返就係呢種氣氛我知你唔鍾意咁樣呀」我:「你繼續丫」筱瑜:「如果我同你講，依家我同嗰個女仔一齊住你信唔信」我:「信我認識嘅你，不嬲都係咁厚道但係你媽咪同家姐呢」筱瑜:「家姐佢講過佢一定要接我返去住，不過我真係唔可以再麻煩佢同埋姐夫遲啲佢結婚生仔，再加埋我佢真係冇私人空間架我唔想成為家姐個負累所以我婉拒咗佢好意」我:「成世都係咁點解唔自私一次，顧住呢個顧住嗰個」筱瑜:「我已經好自私如果再自私啲嘅話，可能好多野都唔同架喇」跟住大家相對無言筱瑜:「媽咪早幾年移民咗去外國佢個醫生建議佢去外國，話咁樣對於佢精神狀態係最好，你應該知佢有咩問題架啦」我:「佢知唔知你依家咩情況」筱瑜:「唔知呀，我冇同佢講」我:「咁你依家同嗰個女仔住邊」筱瑜:「嗰個女仔見到我咁樣，喺醫院即刻大喊可能你唔信啦不過見到佢咁樣之後，呀唔係，應該話從一開始我就冇怪過佢因為其實佢都係俾人撞到我都係同家姐講千祈唔好怪嗰個女仔成件事只係純粹不幸，我都唔想佢孭住呢件事生活落去唔止我，佢都好辛苦架」我好想問佢究竟你經歷過啲乜，先變到依家咁豁達不過諗諗下又唔係喎，其實佢不嬲都係咁第一日識佢已經係咁架啦筱瑜:「跟住佢話不如兩個女仔一齊住等佢照顧我，佢話唔咁樣佢會過意唔去食宿費都全免就係咁我同佢做咗朋友好奇怪呀呵有次佢飲醉咗，返到嚟我同佢傾計原來佢一直耿耿於懷佢話自己害咗我，其實真係唔好咁諗我都係咁同佢講呢件事純粹都係唔好彩」我:「不過你咁順攤佢話一齊住你都肯嘅你唔驚佢咩當然啦今日梗係唔驚啦咁嗰陣呢」筱瑜:「哈你信唔信呢個聽落去咁荒謬嘅原因先」我:「我一定會信你由我第一日識你開始，我就知你係一個咁善良嘅人永遠都唔會推卸責任，對住我呢個咁嘅人，只係包容同埋勸喻係得你先做到」筱瑜:「你知唔知呀其實啱啱整到，獨自一個人嗰陣呢其實我負面情緒好強烈架嗰陣我唔敢同其他人講因為驚嚇親人，真係有諗過不如一走了之亦都因為咁所以當初我唔驚同嗰個女仔一齊住當時生無可戀自自然然就唔驚咁多啦你知唔知點解我今日會重喺度」我:「點解」筱瑜:「就係我醒起九年前講嗰個好無聊嘅約定我真係有諗過你會唔會唔記得呢跟住我再諗，如果我一直捱到嗰日你記唔記得我唔可以肯定至少我仍然有呢個機會先但係我依家走咗去，就算你記得都好，我都唔可以再見返你所以，多謝你」跟住我即刻捉住佢隻手我:「咪住先你依家見返咁你會唔會唔好呀」筱瑜:「嗰陣我諗埋一邊啫放心啦我唔會再有呢個諗法嗰陣以為以後唔可以正常行路好大鑊先有呢種消極諗法啫望返轉頭，依家會覺得嗰陣嘅自己好傻放心啦唔會呀」我:「你知唔知我俾你嚇親究竟你嗰陣係點，經歷咗咁多野，你今日竟然可以當係家常便飯咁樣講出嚟好堅強真係好堅強。」筱瑜:「唔好喊到咁勁啦最難捱嘅時候已經過咗你千祈唔好怪表弟同埋映彤唔講你知呀係我千叮萬囑叫佢唔好講」我:「放心啦我冇嬲過任何人」筱瑜:「同埋呢其實我依家可以行到嘅當然會論盡啲啲啦我喺屋企可以嘅話盡量都步行好過未做物理治療嗰陣唔少，過程就梗係唔容易啦但係我一耷低頭見到條頸鏈，我就知自己唔可以咁懦弱」我:「係喎當年謝師宴我見你冇戴架點解依家戴返」筱瑜:「當年我有戴去擺喺個袋度，冇戴出嚟俾你睇啫唔係點樣要你死心」我:「咁都係你太了解我啫原來你一直咁重視呢段關係，你知唔知我好想同你講我同九年前一樣，對住你從來都冇變，但係我唔可以呀我中間拍過三次拖，我唔可以同你講我有幾深情，點樣念念不忘一講出嚟就好難聽」筱瑜:「我知呀你唔好再鬧映彤成日like你啲舊相呀係我有時撳錯」我:「原來係你呀即係你知道晒啦」筱瑜:「少少咁啦真係好多謝映彤，呢啲咁唔合理嘅要求都肯應承重有嗰啲三文治呀每次你兩個咁啱一齊返早，佢都會早啲過嚟幫我拎俾你」我:「原來係你呀睇嚟我條脷都係廢，咁都食唔出」筱瑜:「邊關你事係我要特登整到唔同啫，從來都唔係你問題」我:「咁映彤係好好人嘅唔怪得我每段感情，映彤都咁積極要同佢地見面啦」筱瑜:「哈哈你依家明就得啦其實當媽咪走咗之後我係有諗過搵返你嗰陣我行路仍然係自如不過見到你拍緊拖我唔好意思搵返你啦去到後期我就受傷，咁咪索性唔搵你所以我真係等咗今日好耐多謝你」我:「你知唔知我畢業嗰陣我同自己講有朝一日我喺條街見到你我一定要同你講多謝唔係你嗰幾年我A- Level唔會有呢個成績之後發展嘅路都會好唔同，真係好多謝你」筱瑜:「你本事啫我有咩功勞丫，你記得今日嘅事已經好好彩我唔會再強求任何野記住呀，開始唔細喇正正經經搵個結婚伴侶展開人生新一頁啦唔使再掛住我呢個人」我:「唔可以再一齊咩我單身咗幾年，個原因就係因為你我唔想再搵其他水泡去代替你唔怕同你講埋，我有一刻好憎你好憎你點解咁好」筱瑜:「你美化咗我啫我又點會係你諗咁好呢」我:「大家今日出得嚟即係你都著緊呢段關係呀我亦都唔可能會忘記呢段感情點解唔可以一齊你以前唔係講過咩，無論我遇到咩難關你都喺我隔離嘅咩」筱瑜:「我依家陪住你，只會變咗一個包袱幫唔到你向前」我:「唔係呀」筱瑜:「唔同喇我唔再係同你差唔多高嗰個筱瑜，唔再係你一擰轉頭就見到我嘅嗰個人，依家你要耷低頭烏低身先見到都未講到起居飲食呢我唔想你攰呀你明唔明呀一日得兩日得一個禮拜一個月都頂到，跟住呢，成日耷低個頭終有一日你會攰架，我想你記住嘅筱瑜係以前一擰轉面就見到嗰個，唔係依家呢個呀。」我望住佢我都見到佢眼有淚光係佢第二次對住我喊一個自我保護機制咁強嘅人，公開對人流淚我絕對明白佢呢刻情緒有幾真摯真摯到收飾唔到，筱瑜:「依家嘅我已經唔可以再好似以前咁樣煮野俾你食我唔想你因為同我出街而要招人話柄冇錯我係講過，邊個人講你話你我都會幫你發聲但係依家我就係令你遭人詬病嘅原因，我唯一幫你嘅方法就係唔喺你隔離呀」我:「冇問題呀我完全唔在乎我緊張嘅係隔離嘅你，你都話有機會完全復原可能得呢點解唔可以正面啲去諗」筱瑜:「由我整受傷到依家都幾年喇機會大唔大心中有數，我唔想你辛苦呀我知你會話我唔係你點樣知呀，但係你冇必要照顧我呢個人架你知唔知呀，真心鍾意一隻雀仔唔應該係將佢困喺個籠度，而係應該放生佢，等佢自由自在咁樣飛你就當我貪心啲，你再一次應承我丫，唔好留戀一個幫唔到你嘅人」我:「全部都唔介意呀點解唔可以試下再一齊以前嘅我太遲鈍唔知你點諗，但係今日嘅我唔會再咁懵，我好清楚我對你係咩感覺亦都好了解你對我咩感覺」筱瑜:「冇咗大家喺身邊都可以生活架對你如是對我亦都係一樣，過去嘅九年就係一個證明呀，你冇必要為咗我咁麻煩呀，你就當我自私啲，我覺得照顧我係麻煩就係麻煩啦傑仔知唔知呀，回憶係最靚嘅事，我地應該係封存等佢唔好受污染而唔係再拎出嚟，我知呀，拎出嚟的確係有機會再增加更多嘅回憶，但亦都有機會保留唔到原本嘅美好呀唔好意思呀真係唔可以咁，我唔想你被今日發生嘅事破壞我同你以前嘅片段可唔可以呀?」望住佢嘅眼神，我終於知道點解映彤會應承幫佢根本就婉拒唔到以我認識嘅筱瑜，當佢下定決心做一件事，嗰份信念係好強唔會有人阻止到佢，雖然我係好唔情願，不過都只可以尊重佢嘅選擇。筱瑜:「返去囉」我:「送你」筱瑜:「好呀」雖然依家唔再係同佢肩拼肩一齊返屋企地點唔同方法唔同，但係至少我同佢冇變過做到呢一點應該要知足一路行一路唱歌對住佢唔使講就梗係唱衛蘭，筱瑜:「你做咗佢fans呀」我:「多得你囉你以前俾我嗰啲碟我真係聽晒我有佢演唱會呀12年，18年嗰兩個我都有去」筱瑜:「係咪真架整幾句嚟聽下」我:「別怕 你舊日再好 到今天還有甚麼好。」筱瑜:「啱啱睇完先識嘅」我:「如果我要道別 寫一個完美壯舉重繪世界未日 不等到誰應許面對這身旁芒人海裡 來日誰進墳裡或者真的太累 歷久怎會不衰。」筱瑜:「真係有聽喎積雪好好聽呀」我:「寧願笑得不夠 無謂喊得太久不必等他傷透 親手將他放走無牽的手 才可牽手是過去沒有的自由。」筱瑜:「長痛短痛都好好聽呀不必等他傷透，親手將他放走。」我冇出聲點會唔知呢句點解丫我:「係喎你記唔記得你當年喺我本手冊上面寫你電話嗰陣嗰句歌詞」之後佢笑咗一笑筱瑜:「點會唔記得依家知唔知點解」我:「當年我知道你電話之後就冇諗喇」筱瑜:「其實係我有一日無聊好耐以前嘅事，你知我鍾意佢啲歌架啦我無意中發現呢首歌呢句歌詞個筆劃同我個電話係一式一樣」我:「真係fans」筱瑜:「或者呢句先係我最早嘅預言連嗰陣嘅我都唔知。」十個他不如你一個，係呀你講得冇錯十個她，真係不如你一個跟住一路行，一路唱咗好多side track喺我識嘅人入面，係得佢一個有聽過呢啲歌又係嘅如果唔係佢，我諗我未必係衛蘭fans去咗個分岔路，筱瑜:「行呢邊丫遠啲呀。」我:「嗯」大家都好貪心，用一個最緩慢嘅速度，行一條最遙遠嘅路線，目的就係偷得幾耐得幾耐一寸光陰未必只係一寸金，喺嗰段路上面我地都係傾過不停同分手之前一模一樣，嗰種氣氛冇因為時間流逝而冷卻，佢話佢依家喺佢家姐間公司做，佢家姐一定要留佢喺度做筱瑜:「我都唔係傻嘅咁梗係知佢想點啦又好好彩姐夫包容，真係當我係妹咁樣睇住」我:「咁咪好囉」筱瑜:「佢話我已經唔一齊住，如果連返工都唔應承即係唔俾面喎家姐每個禮拜都會嚟探我真係好多謝身邊咁多人包括依家喺我隔離嗰個人佢俾我嘅動力係其他人估計唔到架」我:「多謝你我曾經懷疑過如果冇識過你會唔會更加好，我依家要打倒昨天的我多謝你嘅出現」筱瑜:「唔使再笠高帽喇」但係，速度再慢，路線再遠都好啦，始終都會有完嘅一刻真係要分別筱瑜:「咁好啦我......入去喇下次見啦」我:「嗯。」或者大家都好清楚，下次再見都唔知係何年何月何日就算見到都好，都可能只係點頭微笑嗰種蜻蜓點水方式輕輕帶過甚知佢見到我都唔會打招呼直行直過就算筱瑜:「拜拜喇」我:「拜拜」夕陽餘暉下，有個男仔，望住一個背住佢，坐緊輪椅嘅女仔，心中默念一句，「我會等你，直至你企返起身。」完

以下內容全部夢境如有雷同實屬巧合大家都清楚，今年六月香港有好多聚會，我，亦即係故事嘅男主角--傑仔唔知點解成日都有野餐可能覺得一班人一齊去開心啲掛突然間有一日，我收到一個whatsapp原來係佢搵我筱瑜:「有啲野想你幫幫手呀」我:「好做咩呀」筱瑜:「過嚟上次嗰個公園先丫」我:「嗯」只要係佢搵我幫手，佢講乜我都盡量應承佢從來都係咁對住佢真係唔識say no一去到，我就一路飲住包朱古力一路謝佢走呀聽佢講乜筱瑜:「其實呢原本我係想搵映彤點知佢話唔得閒叫我搵你我都唔係傻嘅梗係知佢係咪真係唔得閒啦」我:「放心啦陣間幫你多謝佢」筱瑜:「你多謝佢咋話」我:「做咩呀要點樣幫手」筱瑜:「我知你呢排有出去我亦都係為咗呢件事搵你」咁其實佢要我做咩呢首先交代背景先，筱瑜係一個熱衷於政治嘅女仔佢話2014年雨傘嗰陣自己仍然可以正常步行發夢都有出去應援佢話依家都好想去當然自己知自己事，佢好想出去不過真係驚阻住進度筱瑜:「傑仔你要小心啲呀，我真係好驚你知唔知我係好想同你一齊出去大家都係土生土長嘅香港人，懷著一樣嘅信念，但係我咁樣出到去只會拖累我唔想零付出呀就係因為咁我先叫你幫手」我:「你有冇做文宣丫」筱瑜:「有呀」我:「咁咪係囉其實你已經有幫手唔好再怪自己啦唔關自己事呀抗爭一定係長遠嘅事心態唔調整好點樣行呀之後係咪先」筱瑜:「冇錯亦都係因為咁所以我今日搵你再幫手」跟住佢俾咗一疊錢我筱瑜:「物資就靠你幫手拎喇」我:「你自己袋住啦唔夠我就搵你啦」筱瑜:「我好想出錢又出力不過真係無能為力企出嚟真係會成為一個負累你就當我為咗呢次抗命出一點綿力好唔好我知唔係好多不過唔想唔參與呀我好鍾意呢個地方，呢個地方有我最開心嘅回憶喺度，難得依家重可以付出我唔想浪費機會呀」佢呢種眼神又係令我唔能夠拒絕我:「你唔驚我打斧頭咩呢舊錢話多唔多話少唔少喎」筱瑜:「你唔會嘅我唔會信自己睇錯人，唔係我眼光好而係嗰個人係你，當年係咁，今日都唔會變」以我了解嘅佢佢真係會自責自己出唔到嚟如果唔係嘅話，佢就唔會出呢舊錢幫手買物資或者有唔少巴打絲打都曾經接受過用筱瑜錢買嘅物資而佢每一次都會叫我小心，佢話佢雖然唔可以去現場幫手不過絕對會做好文宣嘅事雖然大家企喺唔同崗位但依然係向著同一個理念進發就係為咗香港出一分綿力再講一次以上內容全是夢境，冇咩可以再講，香港加油啦
[校園][純愛]《幸運星下的預言》